
_ Prolog _ 
CANTEC DE CRACIUN 


Unu 


Luminiţele pâlpâiau în bradul ce se înălța în toată bogăţia 
lui în faţa ferestrei cu un singur geam. Camera de zi, bine 
pusă la punct, era împodobită cu tradiționala beteală verde 
şi cu o sumedenie de felicitări, iar în şemineu trosneau 
buşteni de măr ce răspândeau un miros plăcut de fum. 

Versiunea lui Bing Crosby gângurea Cântec de Crăciun: 


Castanele se coc pe jar. Moş Gerilă te ciupeşte de nas... 


Henry Jablonsky îi vedea ca prin ceaţă pe băieţi. Cel 
căruia i se spunea Hawk îi smulsese ochelarii de la ochi şi îi 
pusese hăt, departe, pe poliţa şemineului, un lucru bun, 
după cum considerase Jablonsky în momentul respectiv. 

însemna că băieţii nu-şi doreau să fie identificaţi, că 
voiau să fie lăsaţi să plece. „Te rog, Doamne, te rog cruţă- 
ne şi am să te slujesc pentru tot restul vieţii.” 

Jablonsky urmărea cum cele două umbre se mişcau în 
jurul pomului, ştiind că arma se afla la brâul lui Hawk. Auzi 
zgomot de hârtie de împachetat sfâşiată, şi îl văzu pe cel 
poreclit Pidge bălăbănind funda pentru pisicuţa pe care o 
adoptaseră de curând. 

„Spuseseră că nu aveau să le facă rău. Spuseseră că era 
numai un jaf.” 

Jablonsky îşi întipărise feţele lor suficient de bine în minte 
încât să i le descrie unui poliţist însărcinat cu schiţarea 
portretelor-robot, ceea ce avea de gând să facă imediat ce 
reuşeau dracului să scape din casă. 

Ambii băieţi arătau de parcă ar fi coborât din paginile 
unei reviste de modă. 

Hawk: ferchezuit, politicos şi educat, blond, cu cărarea 
într-o parte. Pidge, depăşindu-l în înălţime, de aproape 1,90 
m, brunet, cu părul lung, puternic ca un taur, cu mâini 


cărnoase. Erau amândoi genul Ivy League... 

„Poate că exista totuşi o fărâmă de bunătate în ei.” 

In timp ce Jablonsky îi urmărea, cel blond, Hawk, merse 
până la raftul cu cărţi şi îşi plimbă degetele lungi pe 
cotoarele lor, pronunţând titlurile cu o voce caldă, de parcă 
ar fi fost un prieten de familie. 

| se adresă lui Henry Jablonsky: 

— Uau, domnule J., aveţi Fahrenheit 451. E o carte de 
referinţă. 

Hawk trase cartea din raft şi o deschise la prima pagină. 
Pe urmă se aplecă peste Jablonski, care zăcea pe podea, 
legat fedeleş şi cu o şosetă în gură. 

— Nimeni nu-l întrece pe Bradbury la introduceri, spuse 
Hawk. 

Apoi citi cu voce tare, răspicat şi pe un ton dramatic: 

— „li plăcea să incendieze. Era o plăcere tainică să vadă 
cum lucrurile sunt consumate, să le vadă înnegrindu-se şi 
transformându-se.” 

m timp ce Hawk citea, Pidge se opintea să scoată un 
pachet voluminos de sub pom. Era învelit într-o ţiplă aurie 
şi legat cu o fundă de aceeaşi culoare. Conţinea ceva ce 
Peggy îşi dorise dintotdeauna şi ce aşteptase de ani buni. 

— Pentru Peggy, de la Moş Crăciun, citi Pidge de pe 
cartonaşul cadoului. 

Sfâşie învelişul cu un cuţit. 

Avea un cuțit! 

Pidge deschise cutia şi dădu la o parte straturile de 
material. 

— la priveşte, Peggy, o geantă Birkin. Moş Crăciun ţi-a 
adus o poşetă de nouă mii de dolari. Mă tem că nu ai voie, 
Peg. Sub nicio formă. 

Pidge întinse mâna după un alt cadou împachetat şi 
scutură cutia, timp în care Hawk îşi îndreptă atenţia către 
Peggy Jablonsky. Peggy îl imploră pe Hawk, dar cuvintele îi 
fură înăbuşite de şoseta făcută ghemotoc în gura ei. Lui 


1 Opt universităţi din regiunea de nord-est a S.U.A., reunite sub 
forma unei ligi sportive care, în timp, a devenit un etalon de excelenţă 
academică şi elitism social 


Henry i se strângea inima văzând cum se chinuieşte să 
comunice cu ochii. 

Hawk întinse mâna şi dezmierdă părul blond al lui Peggy, 
pe urmă, o bătu pe obrazul umed. 

— Acum vă vom deschide toate cadourile, doamnă J., 
spuse el. Pe urmă, ne vom hotărî dacă vă lăsăm în viaţă. 


Doi 


Lui Henry Jablonsky îi tresălta stomacul. Încercă să 
scuipe şoseta de lână îndesată în gură, se smuci în legături, 
un miros înţepător de urină îi ajunse la nări. Simţi cum o 
baltă caldă i se strânge sub haine. lisuse! Făcuse pe el. Dar 
asta nu conta. Singurul lucru care conta era să scape viu de 
acolo. A 

Nu se putea mişca. Nu putea vorbi. In schimb, putea 
gândi. 

Ce-i rămânea de făcut? 

Culcat la podea cum era, Jablonsky privi în jur şi zări 
vătraiul la doar câţiva metri distanţă. Îşi fixă privirea pe el. 

— Doamnă J., o strigă Pidge pe Peggy, scuturând o cutie 
mică turcoaz. Este de la Henry. Un colier Peretti. Foarte 
frumos. Cum? Aveţi ceva de zis? 

Pidge merse până la Peggy Jablonsky şi îi scoase şoseta 
din gură. 

— Nu-l cunoşti pe Dougie, nu-i aşa? spuse ea. 

— Care Dougie? întrebă Pidge râzând. 

— Nu ne face rău... 

— Nu, nu, doamnă J., spuse Pidge îndesând şoseta la loc 
în gura prizonierei. Nu aveţi voie să spuneţi nu. Asta e jocul 
nostru. Îl jucăm după regulile noastre. 

Pisicuta se  năpusti asupra vrafului de hârtie de 
împachetat ce rămăsese în urma cadourilor desfăcute, din 
care scoseseră cerceii cu diamante, cravata Hermes, cleştii 
de salată marca Jensen, iar Jablonsky se ruga ca ei să ia 
odată lucrurile şi să plece. Pe urmă, îl auzi pe Pidge vorbind 
cu Hawk, cu vocea coborâtă, astfel încât trebui să facă un 
efort ca să audă, în ciuda sângelui care îi pulsa în urechi. 

— Ei bine, vinovat sau nevinovat? întrebă Pidge. 

Vocea lui Hawk vădea reflecţie. 

— Familia J. o duce bine, iar dacă asta-i răzbunarea cea 
mai nimerită... 

— Îţi baţi joc de mine, omule. Ce vrăjeală! 


Pidge călcă peste faţa de pernă umplută cu conţinutul 
seifului familiei Jablonsky. Cu palma desfăcută, tinu 
deschisă pe masa de citit cartea scrisă de Bradbury, pe 
urmă luă un pix şi se apucă să caligrafieze sub titlu. 

Citi cu voce tare ceea ce scrisese. 

— Sic eras in fatis, omule. Aşa a fost scris. la pisicuţa şi 
haide să mergem. 

Hawk se aplecă şi spuse: 

— |lmi pare rău, omule. Doamnă Om. 

Scoase şoseta din gura lui Jablonsky. 

— la-ţi adio de la Peggy. 

Mintea lui Henry Jablonsky se învârtea. „Ce-i? Ce se- 
ntâmplă?” Pe urmă, înţelese. Putea vorbi! Ţipă: „Pegg- 
yyyyy” în timp ce pomul de Crăciun ceda locul unei explozii 
de lumină galbenă ce îi jenă ochii, ca pe urmă să fie înghiţit 
de limbi mari de foc. 

VUUUUUUM. 

Căldura se înteţi, făcând ca pielea de pe obrajii lui Henry 
Jablonsky să se pârjolească aidoma hârtiei. Fumul se întinse 
în rotocoale mari şi se adună sub tavan, ca mai apoi să se 
zvârcolească şi să absoarbă lumina. 

„Nu ne lăsaţi aici!” 

Jablonsky văzu cum flăcările cuprind perdelele şi auzi 
strigătele înăbuşite ale multiubitei lui soţii în timp ce uşa de 
la intrare se închidea cu zgomot. 


Capitalul 1 


Stăteam în cerc în jurul focului scobit în pământ, în 
spatele casei de vacanţă pe care o închiriaserăm lângă 
spectaculosul țărm al Parcului Naţional Point Reyes, aflat la 
o oră depărtare de San Francisco, spre nord. 

— Intinde-mi paharul, Lindsay, spuse Cindy. 

Am gustat din cocteilul marguerita - mi-a plăcut. Yuki 
învârtea stridiile pe grătar. Căţeaua mea din rasa Border 
Collie, pe care-o strigam Martha Dulcica, oftă şi-şi încrucişă 
labele din faţă, iar lumina focului se juca pe feţele noastre, 
în timp ce soarele se retrăgea în Pacific. 

— Era unu' dintre primele cazuri de care m-am ocupat la 
Institutul de Medicină Legală, povestea Claire. Aşadar, eram 
omul zilei. Eu eram cea care trebuia să se urce pe scara aia 
veche şi şubredă, până-n vârful fânarului, neavând la mine 
decât o lanternă. 

Yuki tuşi de la tequila care i se scursese pe trahee, 
tăindu-i respiraţia, în timp ce eu şi Cindy îi strigam la 
unison: 

— Dă-o pe gât! 

Claire o bătu pe Yuki pe spate şi continuă: 

— Imi era şi aşa destul de greu să-mi car curu’ de-o tonă 
pe scara aia, în bezna care adăpostea tot felul de vietăţi ce 
scoteau sunete ciudate şi-şi agitau aripile-n jurul meu - ca 
mai apoi lumina lanternei să cadă pe mort. Picioarele-i 
atârnau deasupra fânului şi, când am pus lanterna pe el, jur 
pe ce-am mai sfanţ că arăta de parc-ar fi plutit. Avea ochii 
bulbucaţi şi limba scoasă, ca un nenorocit de strigoi. 

— Gogoşi, zise Yuki râzând. 

Purta pantaloni de pijama şi un hanorac cu inscripţia 
Boalt Law, avea părul prins într-o coadă de cal şi se- 
mbătase deja de la primul cocteil marguerita, arătând mai 
degrabă ca o puştoaică de liceu decât ca o femeie care se 
apropia de treizeci de ani. 

— Am tipat în hăul întunecat al hambarului, continuă 


Claire, că am nevoie de doi băieţi zdraveni care să urce 
după mine, să desprindă cadavru' de la grindă şi să-l pună 
pe homo levitatus într-un sac. 

Claire făcu o pauză de efect - şi chiar în momentul ăla-mi 
sună telefonul. 

— Lind-say, nu, mă imploră Cindy. Nu răspunde. 

M-am uitat la apelant, aşteptându-mă să fie iubitul meu, 
Joe, şi gândindu-mă că tocmai ajunsese acasă şi că voia să- 
mi dea de ştire, dar era locotenentul Warren Jacobi, fostul 
meu partener şi actualul şef. 

— Jacobi? 

— Nu te opri, Claire, strigă Yuki. Ar putea sta la telefon 
toată noaptea! 

— Lindsay? Bine, fie, spuse Claire şi-şi continuă povestea. 
Am tras fermoarul sacului de cadavre... şi un liliac a zburat 
din hainele mortului. Mi-am udat pantalonii, schelălăi Claire 
în spatele meu. Pe bune! 

— Boxer? Eşti acolo? întrebă Jacobi pe un ton aspru. 

— Sunt în timpul meu liber, am mârâit în telefon. Nu ştii 
că-i sâmbătă? 

— Îţi garantez că-ţi vei dori asta. Dacă nu, dă-mi de veste 
şi am să le-o pasez lui Cappy şi lui Chi. 

— Despre ce-i vorba? 

— Despre cea mai mare afacere din lume, Boxer. E legat 
de băiatu' lui Campion. De Michael. 


Capitolul 2 


M-a luat cu palpitaţii când am auzit pomenindu-se 
numele lui Michael Campion. 

Michael Campion nu era un puşti obişnuit. Era pentru 
californieni ceea ce JFK Junior fusese pentru întreaga 
naţiune. Singurul copil al fostului nostru guvernator, Connor 
Hume Campion, şi al soţiei sale, Valentina, Michael 
Campion se născuse ca să moştenească o avere fabuloasă. 
Totodată, se născuse cu o afecţiune cardiacă inoperabilă, 
şi-şi trăise întreaga viaţă neştiind dacă va apuca ziua de 
mâine. 

Michael  intrase-n vieţile noastre prin intermediul 
fotografiilor şi al buletinelor de ştiri. Fusese, pe rând, un 
bebeluş drăgălaş, un copil precoce şi dotat şi un adolescent 
arătos, deopotrivă amuzant şi deştept. Tatăl lui devenise 
purtător de cuvânt al Asociaţiei Americane de Boli Cardiace, 
în vreme ce Michael era băiatul de pe afiş la care se- 
nchinau. Şi, deşi Michael era văzut rareori în public, 
oamenii erau alături de el cu sufletul, nutrind speranţa că- 
ntr-o zi se va face o descoperire medicală şi că „Băiatul cu 
Inima Frântă” al Californiei va avea o şansă la lucrul pe 
care cei mai mulţi dintre ei nu-l apreciau îndeajuns - o viaţă 
plină şi sănătoasă. 

Doar că-n luna ianuarie a acestui an, Michael le spusese 
noapte bună părinţilor lui, iar în dimineaţa următoare 
dormitorul lui fusese găsit gol. Nu dăduseră peste niciun 
bilet de răscumpărare. Nicio urmă de practici obscure, în 
afara unei uşi din spate care fusese lăsată descuiată, iar 
Michael nu era de găsit. 

Dispariţia lui fusese clasată drept răpire, iar FBl-ul 
lansase o căutare la nivel naţional. Departamentul de 
Poliţie din San Francisco conducea propria investigaţie, 
interogând membrii familiei şi personalul casei, profesorii şi 
colegii lui Michael, şi chiar şi prietenii de pe internet. 

Linia de urgenţă era bombardată de apeluri ale unor 


oameni care susțineau că-l văzuseră pe Michael, după ce 
fotografii cu acesta, de la naştere şi până la dispariţie, 
acoperiseră prima pagină a ziarului Chronicle şi a revistelor 
din toată ţara. Rețelele de televiziune şi telejurnalele 
difuzau ediţii speciale, cercetând viaţa urmărită de ghinion 
a lui Michael Campion. 

Ponturile nu duseseră nicăieri, iar câteva luni mai târziu, 
cum nu primiseră niciun telefon de la răpitor şi nu apăruse 
nicio urmă lăsată de Michael, atacurile teroriste, incendiile 
scăpate de sub control, politica şi noile cazuri de crimă 
violentă luaseră locul poveştii lui Michael Campion, pe 
prima pagină. 

Cazul rămânea deschis, dar toată lumea se aştepta la ce 
era mai rău. Se aşteptau ca răpirea să fi luat o-ntorsătură 
cât se poate de nefastă. Ca Michael să fi murit în timpul 
răpirii, iar autorii să-i fi-ngropat cadavrul şi să o fi şters din 
Dodge. Cetăţenii din San Francisco plângeau alături de 
celebra şi multiubita familie a lui Michael şi, deşi nu aveau 
să-l uite niciodată, lăsaseră biografia lui din mână. 

Acum, Jacobi îmi alimenta speranţa că misterul ăsta 
sordid avea să fie rezolvat într-un fel sau altul. 

— A fost găsit cadavru” lui Michael? l-am întrebat. 

— Nu, dar avem o pistă solidă. În sfârşit. 

Mi-am lipit telefonul de ureche, uitând de prima 
escapadă anuală a Clubului Fetelor de la Crime. 

Jacobi îmi spunea: 

— Dacă vrei să iei parte la asta, vino la Palatul... 

— Am să fiu acolo-ntr-o oră. 


Capitolul 3 


Am făcut drumul până la Palatul de Justiţie în patruzeci şi 
cinci de minute în loc de o oră, am urcat scările până la 
etajul trei şi m-am năpustit în sala de conferinţe, în 
căutarea lui Jacobi. 

Spaţiul deschis de 12 m pe 12 era luminat de lămpi cu 
neon care licăreau deasupra ofiţerilor din tura de noapte, 
aplecaţi peste birourile lor, făcându-i să arate de parcă 
tocmai ieşiseră din mormânt. În timp ce mă-ndreptam către 
biroul din sticlă al lui Jacobi, aflat pe colţ şi dând spre 
drumul de legătură cu autostrada 280, câţiva colegi mai 
vechi îşi ridicară privirile, întrebând „Cum merge treaba, 
don'şoară sergent?” 

Partenerul meu, Richard Conklin, era deja acolo: 
masculul american tipic, de 1,86 m, treizeci de ani, 
odihnindu-şi unul din picioarele sale lungi pe marginea 
biroului lui Jacobi, care concura cu un coş de gunoi. 

Am tras scaunul rămas liber, m-am lovit la genunchi şi- 
am înjurat cu voce tare şi cu emfază, făcându-l pe Jacobi să 
exclame rânjind: 

— Frumos mai vorbeşti, Boxer! 

M-am aşezat, gândindu-mă că-n spaţiul ăsta se putea 
lucra-n condiţii decente pe vremea când era al meu, şi nu al 
lui Jacobi. Mi-am dat jos şapca de baseball şi mi-am 
scuturat părul, rugându-mă la toţi sfinţii ca băieţii să nu se 
prindă că băusem tequila. 

— Ce fel de pistă? am întrebat fără altă introducere. 

— Una ce porneşte de la un pont, răspunse Jacobi. Un 
apel anonim, dat de pe cartelă, pe care nu l-am putut 
localiza, evident. Apelantul a spus că l-a văzut pe băiatul lui 
Campion intrând într-o casă din cartierul Russian Hill în 
noaptea în care a dispărut. În casa respectivă locuieşte o 
prostituată. 

În timp ce Jacobi îşi elibera biroul ca să facă loc pentru 
catastiful prostituatei, m-am gândit la viaţa pe care o ducea 


Michael Campion la vremea dispariţiei. 

Michael nu avusese parte de întâlniri amoroase, de 
petreceri, nu practicase vreun sport. Nu făcea decât să 
meargă la Şcoala Pregătitoare Newkirk, pentru copii 
privilegiați, şi înapoi acasă, în compania şoferului său. Aşa 
că era oarecum de aşteptat ca el să viziteze o prostituată. 
Probabil că-şi mituise şoferul şi evadase pentru o oră sau 
două din colivia de aur în care-l ţinea închis dragostea 
părinţilor lui. 

Dar ce se-ntâmplase cu el după asta? 

Ce se-ntâmplase cu Michael? 

— De ce-ar trebui să dăm crezare pontului ăstuia? l-am 
întrebat pe Jacobi. 

— Tipul ne-a descris cum era îmbrăcat Michael - c-o 
anumită jachetă de schi acvamarin, c-o dungă roşie pe una 
din mâneci, pe care Michael o primise de Crăciun. Jacheta 
n-a fost niciodată pomenită-n presă. 

— Atunci de ce i-a luat trei luni ca să ne vândă pontu'? 
am vrut eu să ştiu. 

— Nu-ţi pot spune decât ce ne-a zís. Anume că s-a ciocnit 
de Michael în timp ce părăsea casa prostituatei. C-a aruncat 
grenada abia acum, fiindcă are soţie şi copii. Că nu voia să 
se lase târât în toată tărăşenia asta, dar conştiinţa i-a dat 
ghes. Presupun că n-a mai rezistat. 

— Russian Hill e un cartier destul de frumos pentru o 
profesionistă, spuse Conklin. 

Chiar aşa era. O combinaţie între Cartierul Francez şi 
South Beach. Şi se putea ajunge de la Şcoala Newkirk acolo 
pe jos. Am scos o agendă din geantă. 

— Cum o cheamă pe prostituată? 

— Numele real e Myrtle Bays, răspunse Jacobi, 
întinzându-mi dosarul ei. 

Fotografiile de la arestare arătau o femeie tânără, cu aer 
de fetişcană, păr blond scurt şi ochi imenşi. Conform datei 
de naştere, avea douăzeci şi doi de ani. 

— Cu câteva luni în urmă şi-a schimbat oficial numele, 
mă informă Jacobi. Acum îşi spune Junie Moon. 

— Deci Michael Campion s-a dus la o prostituată, am zis 


adresându-mă lui Jacobi şi punând cazierul înapoi pe birou. 
Care-i teoria ta? 

— C-a murit in flagrante delicto, Boxer. Mai pe şleau, în 
timp ce călărea iapa. Dacă pontu' ăsta se adevereşte, mă 
gândesc că poate don'şoara Myrde Bays, cunoscută şi ca 
Junie Moon, l-a omorât pe Michael în timpu’ primei lui 
tăvăleli - şi că pe urmă i-a ascuns cadavru’. 


Capitalul 4 


Un bărbat tânăr, abia trecut de douăzeci de ani, cu părul 
blond făcut ţepi şi c-o jachetă sport neagră, ieşi pe uşa de 
la intrare a lui Junie Moon fluierând printre dinţi. Urmărind 
din maşina de patrulare, eu şi Conklin l-am văzut pe 
muşteriu traversând Leavenworth Street şi l-am auzit 
accelerând BMW-ul ultimul model. 

In timp ce stopurile îi dispăreau după colţ, eu şi Conklin 
am urcat pe aleea ce ducea la uşa din faţă a ceea ce se 
cheamă o doamnă împestriţată: o casă victoriană vopsită în 
culori pastel şi decorată ca un magazin de dulciuri, cea care 
se ridica în faţa noastră având tencuiala scorojită şi 
necesitând reparaţii. Am apăsat butonul soneriei, am 
aşteptat puţin şi l-am apăsat din nou. 

Pe urmă, uşa se deschise, dând la iveală faţa nemachiată 
a lui Junie Moon. 

Din prima clipă mi-am dat seama că Junie nu era o 
prostituată obişnuită. Aerul ei avea o prospeţime 
primăvăratică pe care n-o mai întâlnisem la nicio altă fată 
care presta. Părul, un turban de bucle blonde din care 
şerpuia o şuviţă-mpletită ce fusese vopsită-n albastru, îi era 
ud de la duş. Ochii îi erau de un cenușiu întunecat, iar buza 
de sus a gurii arcuite îi era despicată de o cicatrice albă. 

Era foarte frumoasă, dar ce m-a frapat cel mai mult la 
Junie Moon a fost înfăţişarea ei copilărească, dezarmantă. 
Femeia îşi strânse cordonul halatului din mătase aurie în 
jurul taliei subţiri, în timp ce partenerul meu îi arăta 
insigna, dându-i numele noastre şi adăugând: 

— Omucideri. Putem intra? 

— Omucideri? Pe mine mă căutaţi? se miră ea. 

Vocea era pe potriva înfăţişării, nu doar de copil, ci- 
ndulcită de inocenţă. 

— Vrem să vă punem câteva întrebări în legătură cu o 
persoană dispărută, spuse Rich, scoțând la atac zâmbetul 
lui irezistibil, de agăţat gagici. 


Junie Moon ne invită înăuntru. 

În cameră domnea un miros dulce, floral, de lavandă şi 
iasomie, iar lumina era blândă, provenind de la becuri 
slabe, ascunse sub abajururi din mătase. Eu şi Conklin ne- 
am aşezat pe o canapea de două persoane, îmbrăcată în 
catifea, în timp ce Junie a luat loc pe o otomană, prinzându- 
şi genunchii cu mâinile. Era desculţă şi avea unghiile date 
cu ojă coral-deschis, asemenea scoicilor la interior. 

— Frumos loc, remarcă Conklin. 

— Mulţumesc. L-am închiriat gata mobilat, răspunse ea. 

— L-aţi văzut vreodată pe bărbatul acesta? am întrebat-o 
pe Junie Moon, arătându-i o fotografie cu Michael Campion. 

— În carne şi oase? Asta-i Michael Campion, nu-i aşa? 

— Exact. 

Ochii cenușii ai lui Junie Moon se făcură şi mai mari. Nu l- 
am văzut în viaţa mea pe Michael Campion. 

— În regulă, domnişoară Moon, am spus. Am vrea să vă 
punem câteva întrebări la secţie. 


Capitalul 5 


Junie Moon stătea dincolo de noi, în Sala de interogatoriu 
nr. 2, o cameră de 1,6 pe 1,6 m, tapetată cu plăci gri şi 
mobilată cu o masă din metal şi cu patru scaune care 
făceau parte dintr-un singur set, în tavanul căreia era 
montată o cameră video. 

Verificasem de două ori, ca să fiu sigură. Camera avea 
film şi înregistra. 

De data asta, Junie purta un cardigan roz cu găurele, 
peste un maiou cu dantelă, blugi şi adidaşi, era nemachiată 
şi - fără să exagerez - arăta de parc-ar fi fost în clasa a 
zecea. 

Conklin începuse interogatoriul lui Junie Moon citindu-i 
drepturile pe un ton fermecător şi respectuos, la modul „e 
doar o formalitate”. Cu toate că semnă formularul de luare 
la cunoştinţă a drepturilor fără să crâcnească, situaţia mă 
scotea din sărite. Junie Moon nu era-n arest. Nu ni se cerea 
să-i citim drepturile pentru un interogatoriu în libertate, iar 
avertismentul lui Conklin putea foarte bine s-o descurajeze 
de la a ne mărturisi ceea ce aveam neapărată nevoie să 
aflăm. Am înghiţit în sec. Nu mai puteam da-napoi. 

Junie ceruse o cafea pe care-o sorbea din paharul de 
hârtie, în timp ce eu mai aruncam o privire pe cazierul ei. 
Am pomenit de cele trei arestări pentru prostituție, iar ea 
mi-a răspuns că, de când îşi schimbase numele, nu mai 
fusese arestată pentru nimic. 

— Mă simt un alt om, ne-a mărturisit ea. 

Braţele ei nu purtau urme de-nţepături sau vânătăi 
vizibile, iar asta făcea lucrurile şi mai de neînțeles. Care era 
poanta? Care era şpilul? 

„De ce ajunsese o fată drăguță ca Junie profesionistă?” 

— Mi-am luat numele dintr-un film vechi cu Liza Minnelli, 
îi povestea lui Conklin. Se numeşte Spune-mi că mă iubeşti, 
Junie Moon. Mulţi dintre clienţii mei mă roagă să le spun 
asta, zise c-un zâmbet nostalgic. 


Conklin îşi trecu mâna prin părul de un brun strălucitor, 
dezvelind căutătura vicleană a ochilor lui căprui. Puteam 
paria că Rich nu văzuse filmul şi nici nu citise cartea. 

— Chiar aşa? se miră el. Mişto. 

— Deci, Junie, cei mai mulţi dintre clienţii tăi sunt elevi de 
şcoală pregătitoare? 

— Spuneţi-mi adevărul, domnişoară sergent Boxer, ar 
trebui să-mi iau un avocat? Întrucât cred că insinuaţi că aş 
întreţine relaţii sexuale cu băieţi minori, ceea ce nu-i 
adevărat. 

— Le ceri cumva permisu' de conducere înainte să-ţi dai 
jos chiloţii? 

— Junie, nu ne interesează, hm, activităţile tale sociale, 
interveni Conklin. Ne interesează doar Michael Campion. 

— V-am spus, răspunse ea, iar vocea îi tremura puţin. Nu 
l-am întâlnit niciodată, în plus, cred că aş fi reținut. 

— Trebuie să-nţelegi, am spus, că nu te acuzăm de 
nimic. Ştim că Michael era bolnav. Poate că inima i-a cedat 
în timp ce eraţi împreună... 

— Nu mi-a fost niciodată client, insistă Junie. Aş fi fost 
onorată, vă puteţi închipui, dar pur şi simplu nu s-a- 
ntâmplat. 

Conklin renunţă la zâmbetul lui năucitor şi spuse: 

— Junie, cooperează şi te vom lăsa să-ţi vezi liniştită de 
afacerea ta. Continuă să te ascunzi după deget, şi cei de la 
moravuri or să te pună la zid. 

Ne-am jucat de-a şoarecele şi pisica cu Junie în jur de 
două ore, timp în care am epuizat toate mijloacele legale 
pe care le învăţaserăm. Am făcut-o să se simtă-n siguranţă. 
Ne-am pus speranţele-n ea, am minţit-o, am consolat-o şi 
am ameninţat-o. Şi, după toate astea, Junie tot nu 
recunoştea că-l cunoscuse pe Michael Campion. In cele din 
urmă, am scos asul din mânecă, lovind cu palma-n masă, 
ca să-mi accentuez cuvintele: 

— Şi, dacă ţi-aş spune că un martor e dispus să declare 
că l-a văzut pe Michael Campion intrând în casa ta în 
noaptea zilei de 21 ianuarie? Şi că martoru' respectiv l-a 
aşteptat pe Michael, fiindcă trebuia să-l ducă acasă? Dar 


acest lucru nu s-a mai întâmplat, Junie, fiindcă Michael n-a 
mai apucat să iasă din casa ta. 

— Un martor? Nu se poate, spuse tânăra. Trebuie să fie o 
greşeală la mijloc. 

Eram disperată să merg pe pista aia amărâtă, singura pe 
care-o aveam, dar nu înaintam deloc. Începusem să cred că 
pontul anonim pe care conta Jacobi nu era decât o altă 
farsă prin telefon - şi mă gândeam din ce în ce mai serios 
să-l trezesc pe Jacobi şi să-i trag o săpuneală - când Junie-şi 
cobori privirea către masă. Ochii îi erau umezi, iar faţa 
părea umflată, transfigurată de fapt de durere. 

— Aveţi dreptate, aveţi dreptate, nu mai pot suporta. 
Dacă opriţi chestia aia, am să vă povestesc ce s-a- 
ntâmplat. 

Am schimbat câteva priviri nedumerite cu Conklin. Pe 
urmă, mi-am revenit din nedumerire, am întins mâna după 
camera video şi am oprit-o. 

— N-ai cum să greşeşti dacă ne spui adevărul, am spus, 
iar inima îmi bătea să-mi sară din piept. 

M-am aplecat peste masă cu braţele încrucişate. 

Apoi, Junie începu să ne povestească tot. 


Capitalul 6 


— S-a-ntâmplat exact cum aţi spus, începu Junie, 
ridicându-şi privirea către noi c-o expresie chinuită, în care 
se citeau teama şi durerea. 

— Michael e mort? am întrebat-o. Chiar e mori? 

— Pot începe cu începutul? i se adresă lui Conklin. 

— Sigur, îi răspunse Rich. Nu te grăbi. 

— Vedeţi, la-nceput n-am ştiut cine e, spuse Junie. Când 
a sunat ca să stabilim întâlnirea, Michael mi-a dat un nume 
fals. Aşa că, atunci când am deschis uşa şi l-am văzut acolo 
- Dumnezeule! Băiatul de ceară. Venise să mă vadă pe 
mine! 

— Ce s-a-ntâmplat mai departe? am întrebat-o. 

— Era foarte agitat, spuse Junie. Se tot muta de pe-un 
picior pe altul. Se tot uita la fereastră de parcă l-ar fi 
urmărit cineva. l-am oferit ceva de băut, dar a refuzat pe 
motiv că nu voia să uite nimic. A spus că era virgin. 

Junie-şi lăsă capul în jos, iar ochii începură să-i şiroiască 
de lacrimi ce picau pe masă. Conklin îi dădu cutia cu 
şerveţele şi ne uitarăm unul la altul şocaţi, în timp ce 
aşteptam ca ea să-şi revină. 

— Mulţi dintre băieţii care vin la mine sunt virgini, spuse 
în cele din urmă. Uneori le place să ne prefacem că suntem 
la o întâlnire, şi fac tot ce-mi stă-n putinţă ca întâlnirea să 
fie cea mai reuşită din viaţa lor. 

— Sunt convins, murmură Conklin. Deci asta s-a- 
ntâmplat cu Michael? S-a prefăcut că e la o întâlnire? 

— Da, răspunse Junie. Şi, imediat ce am intrat în 
dormitor, mi-a spus care era numele lui real - iar eu i l-am 
spus pe-al meu! Asta l-a dat pe spate şi, pe urmă, s-a 
apucat să-mi povestească despre viaţa lui. Era campion la 
şah pe internet, ştiaţi asta? Şi nu şi-a dat aere de vedetă. A 
fost supernatural. Până şi eu am început să cred că suntem 
la o întâlnire. 

— Ai mai apucat să te culci cu el, Junie? am întrebat-o. 


— Păi, sigur. A pus banii pe noptieră, l-am dezbrăcat şi 
tocmai începuserăm, ştiţi, când - când a trebuit să se 
oprească. A spus că are dureri, explică Junie, atingându-şi 
pieptul cu palma desfăcută. Şi ştiam, desigur, de problema 
cu inima, dar am sperat că are să-i treacă. 

Pe urmă, avu o cădere nervoasă, îşi puse braţele pe 

masă şi capul pe braţe, şi se puse pe jelit ca şi cum chiar ar 
fi ţinut la el. 
_ — Il s-a făcut şi mai rău, continuă Junie printre sughiţuri. 
Imi tot spunea „Sună-l pe tata”, dar mă b/ocasem. Nu ştiam 
cum să fac să-l sun pe tatăl lui. Şi, dacă aş fi făcut-o, ce i-aş 
fi putut spune? Că sunt o prostituată? Tatăl lui era 
guvernatorul Campion. M-ar fi băgat la-nchisoare pentru tot 
restul vieţii. Aşa că l-am ţinut pe Michael în braţe şi i-am 
cântat, ne spuse Junie. Am sperat că va-ncepe să se simtă 
mai bine, mărturisi ea, ridicându-şi faţa cu dâre de lacrimi. 
Dar s-a-ntâmplat exact pe dos. 


Capitolul 7 


Muşchiul care zvâcnea în maxilarul lui Conklin era 
singurul semn exterior care mă-ncredinţa că era la fel de 
uluit de mărturisirea lui Junie ca şi mine. 

— Cât i-a luat lui Michael să moară? am întrebat-o pe 
Junie Moon. 

— Nu ştiu. Câteva minute, poate. Poate ceva mai mult. A 
fost groaznic, groaznic, spuse Junie, scuturându-şi capul ca 
şi când ar fi vrut să alunge amintirea. Cam pe atunci, da, 
atunci l-am sunat pe iubitul meu. 

— L-ai sunat pe iubitul tău? Am tipat la ea. E doctor? 

— Nu, dar aveam nevoie de el. Aşa că Ricky a venit la 
mine şi, cum Michael se stinsese deja, l-am pus în cadă. Pe 
urmă, am vorbit cu Ricky multă vreme despre ceea ce urma 
să facem. 

Voiam să răcnesc la ea: „Idioato! Ai fi putut să-l salvezi! 
Michael Campion ar fi putut fi-n viaţă”. Voiam s-o zgudui. 
Să-i ard câteva palme peste moaca aia de pipiţă - dar m- 
am stăpânit, m-am retras şi l-am lăsat pe Michael să 
continue. 

— Ce-ai făcut cu cadavrul, Junie? Unde e Michael acum? 

— Nu ştiu. 

— Cum adică nu ştii? am întrebat, ridicându-mă-n 
picioare, zgâriind podeaua cu scaunul şi ocolind de câteva 
ori masa. 

Junie începu să vorbească precipitat, ca şi cum, dacă ar fi 
vorbit repede, ar fi ajuns la capătul poveştii şi totul s-ar fi- 
ncheiat. 

— După câteva ore, Ricky s-a hotărât să ciopârţească 
cadavrul cu un cuţit. A fost cel mai îngrozitor lucru pe care 
mi l-aş fi putut imagina - şi ţineţi cont c-am crescut la o 
fermă! Vomitam şi plângeam, spuse Junie, arătând de parcă 
era pe punctul de a o face din nou. 

Mi-am tras iarăşi scaunul şi mi-am instalat curu-n el, 
încăpăţânându-mă să n-o sperii pe micuța prostituată, deşi- 


mi dădea fiori. 

— Dar, odată ce ne-am apucat să tăiem, nu mai puteam 
da înapoi, spuse Junie, cerşind cu ochii înţelegere de la 
Conklin. L-am ajutat pe Ricky să pună cadavrul lui Michael 
în vreo opt saci menajeri şi, pe urmă, i-am pus grămadă în 
camioneta lui Ricky. Era cam cinci dimineaţa şi nu era 
nimeni prin preajmă. 

M-am holbat la ea în timp ce-mi supuneam imaginaţia 
celor mai mari grozăvii: creatura asta cu faţă de copil - cu 
mâinile pătate de sânge. Cadavrul lui Michael - măcelărit. 

L-am auzit pe Conklin spunând: 

— Continuă, Junie. Suntem alături de tine. Uşurează-ţi 
conştiinţa. 

— Am mers cu maşina pe coastă câteva ore, spuse Junie, 
începând să povestească de parcă şi-ar fi amintit un vis. 
Am adormit şi m-am trezit cu Ricky spunându-mi: „Am 
ajuns”. Parcasem în spatele unui restaurant McDonalds, 
unde erau câteva tomberoane. Acolo am lăsat sacii 
menajeri. 

— În ce oraş? Ştii? am întrebat-o. 

— Nu tocmai. 

— Gândeşte-te! am izbucnit. 

— Am să-ncerc. 

Junie ne-a dat numele şi adresa iubitului ei, pe care mi le- 
am notat. Rich i-a pus un bloc de hârtie-n faţă şi a-ntrebat-o 
dacă nu dorea să dea o declaraţie oficială. 

— Nu tocmai, spuse ea, părând golită şi epuizată. Deci... 
mă puteţi duce acasă acum? 

— Nu tocmai, am repetat, imitând-o. Ridică-te şi pune-ţi 
mâinile la spate. 

— Mă arestat? 

— Da, te arestăm. 

Chiar şi la cea mai mare treaptă, cătuşele îi erau largi. 

— Dar - v-am spus adevărul! 

— Şi apreciem lucru’ ăsta, i-am răspuns. Îţi suntem foarte 
recunoscători. Eşti arestată pentru compromiterea 
dovezilor şi pentru obstrucţionarea anchetei. Asta ar trebui 
să te reţină pentru moment. 


Junie se pusese din nou pe plâns, spunându-i lui Conklin 
cât de rău îi părea şi că nu fusese vina ei. Vizualizam harta- 
n minte, imaginându-mi oraşele aşezate pe coastă şi cele 
şase sute de restaurante McDonalds din nordul Californiei. 

Şi mă-ntrebam dacă exista vreo şansă, cât de mică, să 
recuperăm vreodată rămăşiţele lui Michael Campion. 


Capitalul 8 


La scurt timp după miezul nopţii, stăteam pe un scaun de 
bucătărie fără spătar şi-l priveam pe Joe cum pune paste la 
fiert. Joe, un tip bine făcut, frumos de pică, de peste 1,80 m 
înălţime, cu păr negru şi ochi de-un albastru-deschis, 
stătea-n picioare lângă plită, cu părul răvăşit şi cu faţa lui 
adorabilă vărgată de somn. Avea un aer domestic şi mă 
iubea. 

Şi eu îl iubeam. 

Tocmai de-aia se mutase Joe de curând de la Washington 
la San Francisco, punând capăt tumultuoasei noastre relaţii 
la distanţă, ca să-ncepem ceva nou şi posibil permanent. Şi, 
deşi închiriase un apartament grozav pe Lake Street, la o 
lună după ce se mutase, Joe îşi adusese oalele cu fund de 
aramă şi-ncepuse să doarmă-n patul meu cinci zile pe 
săptămână. Din fericire, reuşisem să mă mut mai sus, la 
etajul trei al aceleiaşi clădiri, ca să putem respira-n voie. 

Relaţia noastră  evoluase, iar sentimentele se 
intensificaseră, lucru la care sperasem. 

Aşa că mi-am pus întrebarea: De ce zăcea inelul de 
logodnă de la Joe tot în cutia de catifea în care-l primisem, 
cu diamantele strălucind în întuneric? 

„De ce era atât de greu să spun da?” 

— Ce ţi-a spus Cindy? l-am întrebat. 

— Verbatim? A spus: „V-am adus-o pe Martha-napoi. 
Lindsay a găsit o pistă-n cazul Campion, iar acum merge pe 
ea. Spune. Spune-i. Ne-a stricat weekendu’ şi am s-o sun 
mâine-dimineaţă ca să-mi dea o declaratie. Şi ar face bine 
să fie una pe măsură.” 

Joe îmi smulse câteva hohote de râs imitând-o pe Cindy, 
care nu era doar prietena mea, ci şi cel mai bun reporter de 
crimă de la Chronicle. 

— Nu-mi rămâne decât să-i spun fie totu', fie nimic, am 
zis. lar pentru moment, nu-i nimic de spus. 

— Prin urmare, blondino, lămureşte-mă. Dacă tot m-am 


trezit de-a binelea. 

Am tras aer adânc în piept şi i-am povestit lui Joe totul 
despre Junie Moon; cum negase totul vreme de două ore, 
înainte să ne ceară să-nchidem camera, ca pe urmă să ne 
vorbească despre „întâlnirea” ei cu Michael şi despre 
presupusul lui infarct; şi cum, în loc să telefoneze la 
salvare, Junie îi cântase lui Michael Campion un cântec de 
leagăn în timp ce inima îi zvâcnea pentru ultima oară, şi 
astfel îl omorâse. 

— O, pentru numele lui Dumnezeu! 

Îl mâncam pe Joe din priviri în timp ce-mi turna tortellini 
in brodo într-un castron, şi-şi punea câteva cupe de- 
ngheţată într-un castron identic. 

— Unde-i cadavrul? întrebă Joe, trăgându-şi un scaun şi 
aşezându-se lângă mine. 

— Asta-i întrebarea de şaizeci de milioane de dolari, am 
răspuns făcând aluzie la valoarea estimată a averii familiei 
Campion. 

l-am povestit şi restul: relatarea halucinantă a lui Junie 
despre dezmembrarea cadavrului lui Michael Campion, 
despre drumul care a urmat, în susul coastei, alături de 
iubitul ei, şi, în cele din urmă, despre aruncarea cadavrului 
în spatele unui fast-food - undeva. 

— Ştii, Conklin i-a citit lui Junie drepturile când am adus-o 
la secţie pentru interogatoriu, am spus gânditoare. lar asta 
m-a enervat la culme. Junie nu era-n arest şi eram sigură 
că, dacă i se citeau drepturile, n-ar mai fi vorbit. Şi, sincer, 
am crezut ce ne-a spus la-nceput, cum că tot ce ştia despre 
Michael citise-n revista People. Eram gata s-o las să plece - 
când Conklin a tras de sforile potrivite, iar ea a dat totul din 
ea. Bine c-apucase să-i citească drepturile. 

Gândul ăsta m-a făcut să scutur din cap. 

— Rich are atâta siguranţă de sine pentru un poliţist 
tânăr, ca să nu mai vorbim de felu' uimitor în care se 
poartă cu femeile, am zis aprinzându-mă. Şi nu-i vorba doar 
că arată foarte bine, dar mai e şi atât de respectuos. Şi 
foarte deştept. lar femeile pur şi simplu nu se pot abţine să 
nu-i spună totu’... 


Joe se-ntinse după castronul gol din faţa mea şi se ridică 
brusc. 

— lubitule? 

— Incep să am impresia că-l cunosc pe tipul ăsta, spuse 
Joe, vocea amestecându-i-se cu sunetul apei ce curgea-n 
chiuvetă. Mi-ar plăcea să-l întâlnesc într-o zi. 

— Sigur... 

— Haide să mergem la culcare, Lindsay, spuse tăindu-mi 
vorba. A fost o noapte lungă. 


Capitolul 9 


În dimineaţa următoare, în jur de ora opt, l-am găsit pe 
Ricky Malcom zdrăngănindu-şi cheile-n uşa de la intrare a 
unui bloc dărăpănat de pe Mission Street. S-a prins că eram 
poliţişti şi a-ncercat s-o zbughească, aşa că ne-am încăierat 
cu el pe trotuar şi l-am convins să meargă cu noi la Palatul 
de Justiţie. 

— Nu te arestăm, i-am spus, conducându-l la maşina 
noastră. Vrem doar să ascultăm versiunea ta asupra 
poveştii. 

Ricky stătea în „colivie” cu braţele acoperite de tatuaje 
încrucişate peste piept şi-mi arunca priviri duşmănoase şi 
ciudate, cu ochii lui verzi şi depărtaţi; faţa îi era palidă ca a 
unui om care nu mai văzuse lumina zilei de ani buni. 

În hăţişul de tatuaje de pe braţul drept al lui Michael se 
itea o inimă roşie, cu inițialele R.M. Inima era străpunsă de 
colţul unei luni noi. Malcom arăta sălbatic şi violent, şi mă- 
ntrebam dacă povestea lui Junie despre moartea lui Michael 
Campion era adevărată. 

„Era oare posibil ca Michael să fi murit într-adevăr din 
cauze naturale? Sau ciudatul ăsta îl surprinsese cu Junie - 
şi-l omorâse?” 

Cazierul lui Malcom arăta trei arestări şi o condamnare, 
toate pentru posesie de droguri. Am închis dosarul cu 
zgomot. 

— Ce ne poţi spune despre Michael? l-am întrebat. 

— Ce-am citit în ziare, a răspuns el. 

Interogatoriul s-a desfăşurat în ritmul ăsta timp de 
câteva ore şi, de vreme ce farmecul lui Conklin n-avea efect 
asupra lui Ricky Malcom, am preluat comanda. Am încercat 
să scot orice de la el, chiar şi minciuni pe care le-am fi 
putut folosi ca să-l încolţim mai târziu, dar Ricky era fie- 
ncăpăţânat, fie precaut, fie amândouă la un loc. A negat c- 
ar fi avut orice cunoştinţă despre Michael, viu sau mort. 

La-nceput, m-am mulţumit să clipesc. 


— Cred că-nţeleg ce s-a-ntâmplat, Ricky, i-am spus. 
lubita ţi-era într-o mare-ncurcătură, din care trebuia s-o 
scoţi. Destul de uşor de-nţeles, până la urmă. 

— Despre ce vorbiţi? 

— Despre cadavru, Ricky. Ştii tu. Când Michael a murit în 
patu' lui Junie. 

Malcom pufni pe nas. 

— Spune că asta s-a-ntâmplat de-adevăratelea? Şi că eu 
am vreun amestec în asta? 

— Junie a mărturisit, înţelegi? spuse Conklin. Ştim ce s-a- 
ntâmplat. Puştiu' era deja mort când ai ajuns acolo. N-a fost 
vina ta şi nu-ţi punem asta-n cârcă. 

— E o glumă, nu? se precipită Malcom. Fiindcă nu ştiu 
despre ce dracului vorbiţi. 

— Dacă eşti nevinovat, ajută-ne, i-am spus. Unde erai pe 
21 ianuarie, între miezul nopţii şi opt dimineaţa? 

— Unde eram? ripostă. Credeţi că-mi mai amintesc unde 
eram acum trei luni? Dar vă pot spune măcar atât: n-o 
ajutam pe Junie să iasă din nu ştiu ce bucluc c-un muşteriu 
mort. Mă daţi pe spate, n-am ce zice, spuse Michael 
dispreţuitor. Nu vă daţi seama că Junie îşi bate joc de voi? 

— Chiar aşa? am spus. 

— Aha! E o visătoare, înţelegeţi? Ca fata din reclama cu 
„Nu pot să cred că nu-i unt”. Junie vrea să creadă că şi-a 
pus-o cu Michael înainte ca el s-o mierlească... 

Am auzit bătaia-n geam pe care-o aşteptam. 

Malcom îi spunea lui Conklin: 

— Nu-mi pasă ce v-a spus. N-am ciopârţit pe nimeni. N- 
am aruncat rămăşiţele nici unui nenorocit niciunde. Junie 
caută atenţie, atâta tot, omule. Ar fi trebuit să-nveţi pân- 
acum când te minte-o târfa. Pune-mă sub acuzare, amice, 
dacă nu, am şters-o de-aici. 

Am deschis uşa şi am luat hârtiile din mâna lui Yuki. Am 
rânjit una la alta înainte să-nchid uşa, după care am spus: 

— Domnule Malcom, sunteţi arestat pentru 
compromiterea dovezilor şi pentru  obstrucţionarea 
anchetei. 

Am răsfirat mandatele de arestare pe masă. 


— Mâine, pe vremea asta, amice, nu-ţi va mai rămâne 
niciun secret nedescoperit. 

În timp ce Ricky Malcom dormea în celula de la etajul 
zece al clădirii cu numărul 850, de pe Bryant Street, eu 
deschideam uşa apartamentului său cu două camere, de la 
etajul doi, de deasupra restaurantului Shanghai China, de 
pe Mission Street. Pe urmă, Conklin, McNeil, Chi şi cu mine 
am păşit înăuntru. Un iz de carne stricată m-a izbit în nas 
de-ndată ce am trecut pragul. 

— Simţi ceva? l-am întrebat pe Cappy McNeil. 

Cappy lucra-n poliţie de douăzeci şi cinci de ani, şi 
văzuse mai mulţi morţi decât putea ţine minte. A dat din 
cap în semn că „da”. 

— Crezi c-a lăsat unu’ dintre sacii cu rămăşiţe-n urmă? 

— Sau poate că doar a păstrat un suvenir. Un deget de la 
mână. Sau o ureche. 

McNeil şi partenerul lui, suplul şi descurcăreţul Paul Chi, 
s-au îndreptat către bucătărie, în vreme ce eu şi Conklin ne- 
am ocupat de dormitor. 

Singura fereastră din cameră era acoperită c-o jaluzea. 
Am tras de ea şi s-a ridicat, făcându-se sul şi oprindu-se c-o 
pocnitură, scăldând alcovul lui Ricky Malcom în lumina 
slabă a dimineţii. Camera era o adevărată cocină. 
Cearşafurile erau adunate-ntr-o parte a saltelei pătate, iar 
în cana de cafea de pe noptieră pluteau mucuri de ţigară. 
Pe comodă şi pe televizor se clătinau farfurii puse una 
peste alta, cu furculiţe prinse-n resturile întărite a ceea ce 
Malcom mâncase în ultima săptămână sau mai bine. 

Am deschis sertarul noptierei şi am găsit câteva ţigări cu 
canabis, diverse medicamente şi o carte de benzi desenate 
cu Rough Riders. McNeil a intrat în cameră, a aruncat o 
privire-n jur şi a spus: 

— Imi place cum a aranjat locu’. 

— Aţi găsit ceva? 

— Nu. ŞI, dacă nu cumva Ricky l-a dezmembrat pe 
Campion c-un cuţit de decojit de 10 cm, şişu' nu se află-n 


bucătărie. Apropo, mirosu' e mai puternic aici. 

Conklin a deschis şifonierul, a scotocit prin buzunare şi 
prin încălţăminte, după care s-a dus la comodă. A scos de 
acolo tricouri şi reviste porno, dar eu am fost cea care a 
găsit şoarecele mort sub un bocanc cu botul metalic, din 
dosul uşii. 

— Uah, cred c-am găsit sursa. 

— Se pare c-a fost uşa câştigătoare, spuse McNeil c-o 
voce spartă. 

Au trecut patru ore şi, după ce am răscolit fiecare lucru- 
mpuţit din apartamentul lui Malcom, Conklin a oftat 
dezamăgit. 

— Nu-i nicio armă aici. 

— Bine, atunci, am spus, presupun că nu mai avem de ce 
rămâne aici. 

Am ieşit în stradă la timp ca să vedem remorca-platformă 
oprindu-se lângă trotuar. Mai mulţi criminalişti au ajutat la 
tractarea camionetei lui Malcom, un Ford din 1997, iar noi 
am rămas pe loc, în vreme ce remorca urca dealul huruind, 
în drum spre laboratorul criminalistic. McNeil şi Chi au 
demarat în maşina lor de patrulare, iar eu şi Conklin am 
urcat într-a noastră. 

Conklin a spus: 

— Pun pariu cu tine pe o sută de dolari sau o cină - tu 
alegi, Lindsay... 

Zâmbetul lui de Donjuan m-a făcu să râd. 

— Pun pariu că ADN-ul lui Michael Campion se află 
undeva pe caroseria acelei camionete. 

— Nu vreau să pariez, i-am spus. Vreau ca tu să ai 
dreptate. 

„Doamna împestriţată” a lui Junie părea că-şi pierduse 
veselia şi strălucirea în după-amiaza aceea în care cerul 
începuse să se-ntunece, iar o ploaie sănătoasă măturase 
oraşul. Conklin a ridicat banda pentru delimitare din dreptul 
uşii, m-am strecurat pe sub ea, am semnat raportul şi am 
intrat în aceeaşi cameră în care eu şi Conklin o 
interogaserăm pe tânăra şi atrăgătoarea prostituată c-o 
noapte înainte. 

De data asta, aveam un mandat de percheziţie. 

Zgomotul de ciocane izbindu-se de plăci de ceramică ne- 
a condus la baia de la etajul doi, unde criminaliştii spărgeau 
podeaua şi pereţii ca să ajungă la instalaţia de sub cadă. 
Charlie Clapper, şeful unităţii noastre, stătea-n hol, dincolo 
de uşa băii. Purta una dintre cele douăzeci şi ceva de 
jachete cu gulerul în V, aproape identice, părul grizonant îi 
era pieptănat cu grijă, iar faţa ridată îi era posomorâtă. 

— Nu te-aştepta la prea mult, Lindsay. In bordelu' ăsta-i 
destul rahat încât să ţină laboratoru' ocupat un an întreg. 

— N-avem nevoie decât de-un fir de păr, am spus. De-o 
picătură din sângele lui Michael Campion. 

— lar mie mi-ar plăcea să văd Veneţia înainte să se 
scufunde în mare. Şi, dacă tot visăm cu ochii deschişi, încă 
mai râvnesc la un Rolls Royce modelul Silver Cloud. 

Se auzi o bufnitură puternică atunci când investigatorul 
care meşterea după cadă şi sub ea dădu jos sifonul. In timp 
ce tehnicianul punea instalaţia în saci, eu şi Conklin ne-am 
întors în dormitorul lui Junie. 

Nu era cocina-n care dormea Ricky Malcom, dar nici Junie 
nu era o gospodină prea zeloasă. Sub mobilă erau 
ghemotoace de praf, oglinzile ce acopereau pereţii erau 
mânjite, iar covorul gri-închis avea aspectul soios al 
tapiţeriei din dubiţa unui celibatar. 

Unul dintre criminalişti ne-ntrebă dacă eram gata, pe 
urmă trase draperiile şi stinse luminile din tavan. Plimbă 


capătul ca o baghetă al aparatului Omnichrome 1000 dintr- 
o parte-ntr-alta pe deasupra cuverturii, a covorului şi a 
pereţilor, iar peste tot pe unde trecea bagheta apăreau 
urme de spermă sub forma unor pete bleu. Îmi aruncă o 
privire şi spuse: 

— Dacă muşteriii ar vedea asta, cu siguranţă că nu şi-ar 
mai da jos hainele-n casa fetei ăsteia. 

Eu şi Conklin am coborât la parter, luându-ne după 
zgomotul provocat de aspirator, şi i-am urmărit pe 
criminalişti la treabă, iar Conklin a tipat, încercând să 
acopere motorul aspiratorului: 

— La ce te-aştepţi la trei luni după incident? La un semn 
pe care să scrie „Aici a murit Michael Campion”? 

Acela a fost momentu-n care am auzit ceva metalic 
izbindu-se de capătul aspiratorului. Criminalistul a oprit 
aspiratorul, s-a aplecat şi a scos un cuţit de friptură de sub 
husa de catifea a canapelei - exact din locu-n care eu şi 
Conklin stătuserăm c-o noapte-n urmă. 

Investigatorul săltă cuțitul în aer, cu mâna-nmănuşată, ca 
să pot vedea pata ruginie de pe tăişul ascuţit şi zimţat al 
şişului. 

încă mai jubilam după descoperirea cuţitului, când mi-a 
sunat mobilul. Era şeful poliţiei, Anthony Tracchio, iar vocea 
lui era neobişnuit de ridicată. 

— Ce s-a-ntâmplat, Tony? 

— Vreau să veniţi în biroul meu, imediat! 

închise, nu-nainte de a mai îndruga câteva reproşuri 
inutile. 

Cincisprezece minute mai târziu, eu şi Conklin intram în 
biroul cu lambriu al lui Tracchio, poziţionat pe colţ, şi am 
văzut două persoane foarte cunoscute, aşezate-n fotoliile 
din piele. Faţa fostului guvernator, Connor Hume Campion, 
părea umflată de furie, iar Valentina, soţia lui cu mult mai 
tânără, părea puternic sedată. 

Pe biroul lui Tracchio se vedea prima pagină a ediţiei de 
duminică a ziarului Chronicle. Am putut citi titlul răsturnat 
de la trei metri distanţă: SUSPECT INTEROGAT ÎN CAZUL 
DISPARIŢIEI LUI CAMPION. 

„Cindy nu-mi mai aşteptase declaraţia, băga-mi-aş. Ce 
dracu' o fi scris?” 

Tracchio îşi netezi şuviţa care-i acoperea chelia şi ne 
prezentă părinţilor băiatului dispărut, în timp ce eu şi 
Conklin ne trăgeam două scaune lângă biroul lui masiv. 
Connor Campion luă cunoştinţă de prezenţa noastră c-o 
uitătură fixă şi aspră. 

— A trebuit să citesc despre asta în ziar? mă-ntrebă. Că 
fiul meu a murit într-un bordel! 

Am roşit, pe urmă am spus: 

— Dac-am fi avut ceva concret, domnule Campion, ne- 
am fi asigurat că sunteţi primul care află. Dar n-avem decât 
un pont anonim, potrivit căruia fiul dumneavoastră a mers 
la o prostituată. Primim ponturi false tot timpul. Se putea să 
nu-nsemne nimic. 

— Se putea? Deci informaţiile din ziar sunt adevărate? 

— N-am citit articolu', domnule Campion, dar vă pot pune 


la curent cu rezultatele investigaţiei. 

Tracchio îşi aprinse un trabuc în timp ce eu îi povesteam 
fostului guvernator ce se-ntâmplase în ultimele optsprezece 
ore: interogatoriile, încercările noastre zadarnice de-a găsi 
dovezi şi arestarea lui Junie Moon pe baza recunoaşterii ei 
neprobate cum că Michael îi murise-n braţe. Când m-am 
oprit din vorbit, Campion a ţâşnit din fotoliu şi mi-am dat 
seama că, în timp ce noi presupuneam că Michael era mort, 
soţii Campion nu-şi pierduseră speranţa. Raportul meu 
sumar îi trezise la realitate mai mult decât se-aşteptaseră. 

Nu era ceea ce voiau s-audă. 

Campion îşi mută privirea-ncărcată de ură asupra lui 
Tracchio, un individ care devenise şeful poliţiei ca urmare a 
unei cariere ruşinoase în administraţie. 

— Vreau să recuperaţi trupul fiului meu, chiar dacă asta 
înseamnă să sortaţi gunoaiele din întreg statul cu mâna. 

— Contaţi pe asta, spuse Tracchio. 

Campion s-a-ntors către mine şi am văzut cum i-a 
dispărut furia de pe chip. Ochii i se umplură de lacrimi. l-am 
pus mâna pe braţ şi i-am spus: 

— Ne ocupăm de asta, domnule. 24 din 24. Nu ne vom 
odihni până ce nu-l vom găsi pe Michael. 

Junie Moon se strecură în camera de interogatoriu de la 
închisoarea pentru femei purtând o uniformă portocalie; şi 
cu o expresie îngrijorată pe faţa ei de copil. 

Era urmată de cea care o reprezenta în faţa legii, Melody 
Chado, o avocată din oficiu care era hotărâtă să-şi facă o 
reputaţie prin cazul ăsta, indiferent de verdictul dat de 
juriu. Chado purta negru - bluză neagră, pantaloni negri, 
mărgele negre - era îmbrăcată din cap până-n picioare ca o 
femeie de afaceri. Îşi instală clienta-ntr-un scaun, îşi 
deschise servieta neagră din piele şi se uită de mai multe 
ori la ceas în timp ce aşteptam. Nu erau decât patru scaune 
în camera de dimensiuni reduse, aşa că, atunci când Yuki 
Castellano, buna mea prietenă şi asistenta procurorului 
districtual, intră la scurt timp după aceea, nu mai era loc 
decât în picioare. 

Yuki îşi puse jos servieta şi se sprijini de perete. 

Domnişoara Chado dădea impresia că de-abia ieşise de 
pe băncile Facultăţii de Drept. Nu era probabil cu mult mai 
în vârstă decât clienta ei, care arăta atât de vulnerabilă, 
încât îmi părea oarecum rău pentru ea - iar asta mă călca 
pe nervi. 

— Mi-am sfătuit clienta să nu dea nicio declaraţie, spuse 
domnişoara Chado, cu o expresie de scorpie pe care mi-a 
fost greu s-o iau în serios. Întrevederea este în mâinile 
dumneavoastră, domnişoară Castellano. 

— Am discutat cu domnul procuror, spuse Yuki. Clienta 
dumneavoastră este acuzată de omor prin imprudenţă. 

— Ce-aţi zice de „ascundere ilegală a cadavrului”? 
întrebă Chado. 

— Nu e suficient, răbufni Yuki. Clienta dumneavoastră e 
ultima persoană care l-a văzut pe Michael Campion în viaţă. 
Domnişoara Moon n-a catadicsit să cheme salvarea sau 
politia - iar asta de ce? Fiindcă nu i-a păsat dacă Michael 
trăieşte sau moare. Nu i-a păsat decât de ea însăşi. 


— Nu veţi obţine niciodată un mandat de arestare pentru 
crimă, spuse Chado. Teoria pe care o înaintați are mai 
multe găuri în ea decât o sită. 

— Ascultă-mă, Junie, spuse Yuki. Ajută-ne să localizăm 
rămăşiţele lui Michael. Dacă se poate demonstra la 
autopsie că moartea i-a fost provocată de un atac de cord, 
indiferent de ceea ce-ai făcut, vom renunţa la acuzaţia de 
crimă şi o să-ţi poţi vedea de viaţă. 

— Nu batem palma, interveni Chado. Dar dacă vă ajută 
să găsiţi cadavrul, iar acesta e într-o stare atât de avansată 
de descompunere, încât inima nu mai e decât carne 
putrezită? Atunci aţi avea o legătură solidă cu clienta mea, 
care ar sfecli-o. 

Am reevaluat-o pe Melody Chado în timp ce se duela cu 
Yuki. Chado fie avusese parte de-o educaţie aleasă, fie se 
născuse într-o familie de avocaţi - fie ambele la un loc. 
Junie se lăsă-n scaun şi-şi întoarse faţa transfigurată de şoc 
către avocata ei, care uitase să mai respire. Am dedus că 
descrierea lui Chado spulberase şi bruma de romantism 
care mai învăluia amintirea lui Michael Campion. 

— Vreau să-mi vorbeşti despre cuţit, Junie, interveni Rich, 
mutând discuţia către singura noastră dovadă. 

— Despre cuţit? întrebă Junie. 

— Am găsit un cuţit sub canapeaua ta. Lama pare să fie 
pătată de sânge. Ne va lua câteva zile până vom obţine 
rezultatele ADN, dar, dacă ne ajuţi, domnişoara Castellano 
îţi va interpreta gestu' ca pe-un semn de cooperare. 

— Nu răspunde, o sfătui Melody Chado. Întâlnirea s-a 
încheiat. 

Junie se uita la Rich, vorbind peste avocata ei: 

— Din câte-mi amintesc, cuțitul a ajuns într-unul dintre 
sacii de gunoi, îi spuse partenerului meu. Aşa că nu ştiu ce 
cuţit aţi găsit. Dar ascultați, mi-am amintit numele oraşului. 

— Junie, ajunge. Asta-i tot. 

— Cred că e Johnston, îi spuse Junie lui Rich. Am văzut un 
semn când am ieşit de pe autostradă. 

— Jackson? am întrebat. Vrei să spui Jackson? 

— Da. Exact. 


— Eşti sigură de asta? Din câte rețin, ai spus c-aţi urcat 
cu maşina pe coastă. 

— Destul de sigură. Era târziu şi mă zăpăcisem. Nu- 
ncercam să-mi amintesc, îmi spuse cu ochii plecaţi. 
Incercam să uit. 

Oraşul Jackson era cunoscut pentru petrecerile-n aer liber 
ale cowboy-lor şi pentru târgurile meşterilor. Avea, de 
asemenea, o groapă de gunoi destul de mare. Era imediat 
după prânz, iar mirosul de putreziciune se ridica din 
deşeurile care se coceau la soare. Pescăruşii şi şorecarii 
dădeau târcoale movilelor de gunoaie care se-ntindeau 
până la poalele dealurilor. 

Şeriful Oren Braun ne arătă groapa acoperită, care se- 
ntindea pe-un acru pătrat şi care fusese-mprejmuită la 
ordinul lui - porţiunea aproximativă unde fuseseră 
descărcate deşeurile la sfârşitul lunii ianuarie. 

— Imediat ce-am primit telefonu’ de la guvernator, mi- 
am pus băieţii la treabă, ne spuse Braun mie şi lui Conklin. 
Faceţi-vă luntre şi punte, asta mi-a zis. 

Căutam opt saci de gunoi negri într-o mare de saci de 
gunoi negri. Cu aproape o sută de metri mai sus pe deal, o 
duzină de membri din departamentul şerifului căutau cu 
atenţie prin cele trei mii de tone de deşeuri adunate-n 
grămezi înalte de şase metri, iar supraveghetorul gropii îl 
asista pe dresorul care mergea-n urma celor doi câini 
recuperatori de cadavre, în timp ce aceştia amuşinau 
terenul. 

Încercam să-mi păstrez cât de cât optimismul, dar era 
greu în peisajul ăla dezolant. Am mormăit către Rich: 

— După trei luni în locu' ăsta, din cadavrul lui Michael nu 
vor fi rămas decât ligamente şi oase. 

Pe urmă, ca şi când le-aş fi comandat telepatic, câinii 
dădură alarma. 

Eu şi Conklin ne-am alăturat şerifului, păşind cu grijă-n 
direcţia câinilor care schelălăiau în delir. 

— E ceva în punga asta, spuse dresorul. 

Câinii localizaseră o pungă de cumpărături de felul celor 
subţiri din supermarketuri. M-am aplecat şi am văzut că 
punga fusese sfâşiată, iar conţinutul era-nfăşurat într-un 


ziar. Am desfăcut învelişul. Am văzut rămăşiţele în 
putrefacție ale unui nou-născut. Pielea bebeluşului atârna, 
iar țesuturile moi fuseseră mâncate de şobolani, astfel încât 
nu ne mai puteam da seama dacă era băiat sau fată. Ziarul 
era vechi de numai o săptămână. 

Cineva nu-şi dorise copilul ăsta. Oare fusese sufocat? Sau 
se născuse mort? În stadiul de putrefacţie-n care era, părea 
puţin probabil ca medicul legist să mai poată stabili cauza 
morţii. Rich îşi făcea cruce şi se ruga deasupra rămăşiţelor 
bebeluşului, când îmi sună mobilul. 

Am început să cobor dealul în timp ce răspundeam la 
telefon,  uşurată  să-ntorc capul de la  priveliştea 
tulburătoare a copilului mort. 

— Zi-mi ceva de bine, Yuki, am implorat-o. Te rog. 

— Îmi pare rău, Lindsay. Junie Moon şi-a retras 
mărturisirea. 

— Nu. Dă-o-ncolo de treabă! Michael n-a murit în braţele 
ei până la urmă? 

Stomacul mi s-a făcut ghem. Pân-acum, tot ce aveam era 
mărturisirea lui Junie. Cum putuse să şi-o retragă? 

— Da. Acum spune că n-a avut nimic de-a face cu 
moartea sau cu dispariţia lui Michael Campion. C-a fost 
silită să mărturisească. 

— Silită? De cine? am întrebat fără să mă prind. 

— De tine şi de Conklin. Copoii cei mari şi răi au forţat-o 
să mărturisească ceva ce nu s-a-ntâmplat niciodată, dar 
niciodată. 

Cafeneaua lui Susie este mai mult sau mai puţin o 
combinaţie între Cheers şi un bar exotic de pe-o plajă din 
Santa Lucia. Mâncarea e condimentată, tobele de oţel se 
aud necontenit, cocteilurile marguerita sunt printre cele 
mai bune din lume, iar chelneriţele nu numai că-ţi ştiu 
numele, dar ştiu şi să te lase-n pace când ai ceva important 
de discutat - cum aveam eu şi Cindy când ne-am întâlnit. 

Stăteam în separeul nostru din salonul din spate, iar eu 
mă uitam urât la Cindy pe deasupra berii din faţa mea. 

— Inţelegi? A vorbi cu tine neoficial înseamnă scurgere 
de informaţii. Simplu' fapt de a-ţi spune că merg pe-o nouă 
pistă în căzu' Campion ar putea bloca ancheta. 

— ţi jur, Lindsay, că n-am folosit ceea ce mi-ai spus. N- 
am avut nevoie de-o declaraţie din partea ta fiindcă am 
primit ştirea de mai sus. 

— Cum e posibil? 

— Managementu' are o sursă şi-am luat un interviu, dar 
nu-ţi spun cui, decretă ea trântindu-şi halba pe masă. In 
concluzie, poţi merge cu capu' sus, Linds, fiindcă n-am aflat 
nimic de la tine. Bine? Asta-i adevărv'. 

Eram cu câţiva ani mai în vârstă decât Cindy şi ne-aveam 
ca surorile de când dăduse buzna la locul unei crime pe 
care o investigam cu câţiva ani în urmă, pentru ca-n final să 
m-ajute să-nchid cazul. 

E greu să fii prieten c-un reporter când eşti poliţist. 
Lozinca lor „publicul are nevoie să ştie” îi punea-n gardă pe 
băieţii răi şi influenţa deliberările juriilor. 

Nu prea te poţi încrede-n reporteri. 

Pe de altă parte, o iubesc pe Cindy şi am încredere-n ea 
în 99 la sută dintre cazuri. Stătea dincolo de mine, în 
puloverul ei din mătase de-un alb imaculat, cu buclele ei 
blonde săltând ca arcurile unei saltele şi cu dinţii din faţă 
încălecaţi, care-i sporeau trăsăturile frumoase. Acuzaţia 
mea nu părea s-o atingă, şi se ţinea tare pe poziţii. 


— În regulă, am spus printre dinţii-ncleştaţi. 

— În regulă şi-mi pare rău? 

— În regulă. Îmi pare rău. 

— Bine. Te iert. Aşadar, poţi să-mi zici ce se mai întâmplă 
cu căzu' ăsta? 

— Eşti o fată nostimă, Cindy, am spus râzând şi 
fluturându-mi mâna astfel încât Yuki şi Claire să ne poată 
vedea din uşă. 

Sarcina lui Claire era atât de-naintată, încât nu mai 
încăpea-n separeu. M-am ridicat şi am mutat un scaun în 
capul mesei, pentru Claire, în timp ce Yuki se strecura 
lângă Cindy. Lorraine ne luă comanda şi, imediat ce 
întoarse spatele, Yuki i se adresă lui Cindy: 

— Indiferent ce ţi-aş spune, chiar dacă ţine de domeniu’ 
public, e neoficial. 

Eu şi Claire am izbucnit în râs. 

— Ce pacoste! Vedeţi, lumea crede că-i vreun avantaj să 
cunosc oameni ca voi, spuse Cindy, oftând teatral. 

— Audienţa prin care s-a-ncercat anularea mărturiei lui 
Junie Moon? A decurs grozav, ne povesti Yuki. De vreme ce 
lui Junie i se citiseră drepturile-nainte de-a mărturisi, 
judecătoru' o consideră valabilă. 

— Nemaipomenit, am spus, răsuflând uşurată. Un punct 
pentru băieţii buni. 

— Yuki, o acuzaţi de crimă fără s-aveţi un cadavru? 
întrebă Claire. 

— E un caz circumstanţial, dar astfel de cazuri sunt 
câştigate tot timpu', răspunse Yuki. Uite ce-i, aş fi mai 
mulţumită dac-am avea probe fizice. Dacă Ricky Malcom ar 
face orice fel de declaraţie care să susţină spusele lui Junie. 
lar oamenii de la putere pun presiune suplimentară. In plus, 
avem şanse să câştigăm. 

Yuki se opri ca să gâlgâie puţină bere, pe urmă continuă: 

— Juraţii o să creadă mărturisirea lui Junie. O s-o creadă 
pe Junie şi o s-o găsească vinovată de moartea lui Michael 
Campion. 

În ziua următoare, stăteam la biroul meu din camera de 
lucru, când Rich intră după prânz, mirosind a gunoi. 

— Ai avut o dimineaţă grea-n Jackson? 

— Mda, dar cred că şerifu' scurmă după publicitate 
înainte ca agenţii federali să preia căutările. Ţine totu' sub 
control. 

Mi-am astupat nasul în timp ce Rich îşi trăgea scaunul, îşi 
încrucişa picioarele lungi sub partea lui de birou şi-şi 
desfăcea paharul de cafea. 

— Inregistrările telefonice arată că, într-adevăr, Junie l-a 
sunat pe Malcom la 11.21 în noaptea-n care Michael a 
dispărut. Dar l-a sunat în fiecare seară cam pe la aceeaşi 
oră. 

— Tipa păstrează legătura cu iubitu' ei. 

— Şi a sunat Clapper, mi-am informat partenerul. 
Amprentele de pe cuţit sunt ale lui Malcom. 

— Serios? Nemaipomenit! 

— Dar sângele provine de la o bovină, am completat. 

— E un cuţit de friptură. A mâncat friptură. 

— Înî. Dar asta nu-i tot. 

— Aşteaptă. Rich aruncă vreo câteva cuburi de zahăr în 
cafea, amestecă şi o dădu pe gât. Gata. Dă-i drumul. 

— Nu s-au găsit urme de sânge sau de ţesut în cadă, iar 
firele de păr pe care le-am trimis la laborator n-au putut fi 
identificate. Ba, mai mult, nu-s semne că s-ar fi-ncercat 
ştergerea sângelui. N-au fost găsite urme de-nălbitor. 

— Grozav, spuse partenerul meu încruntându-se. Ce-i 
asta? Crima perfectă? 

— Dar se-ngroaşă gluma. N-au fost găsite urme de sânge 
în sau pe maşina lui Malcom, şi nici fire de păr care să-i 
aparţină lui Michael. 

— Deci m-am înşelat în legătură cu camioneta. Ar fi 
trebuit să pui pariu cu mine, Lindsay. Am fi luat cina- 
mpreună în seara asta - pe cheltuiala mea. 


Am rânjit şi am spus: 

— Presupun c-ai fi făcut un duş mai întâi. 

Dar eram cu moralul la pământ. Trebuia să-i sun pe soţii 
Campion şi să le spun că încă nu găsiserăm probe fizice, că 
Junie Moon îşi retrăsese mărturia şi că fusesem nevoiţi să-i 
facem vânt lui Ricky Malcom. 

— Vrei să-l sunăm pe Malcom şi să-i spunem că-şi poate 
lua camioneta-napoi? 

Rich îşi ridică telefonul şi-l sună pe Malcom, dar nu-i 
răspunse nimeni. 

Am dat o tură până la laboratorul criminalistic de la 
Hunter Point Naval Yard, deschizând toate geamurile pe 
drum, ca să aerisim hainele partenerului meu. La laborator, 
am semnat permisiunea de retragere a camionetei şi, după 
alte trei încercări eşuate de a da de Ricky Malcom, am mers 
cu maşina până la apartamentul lui. 

Rich a ţipat „Poliţia” şi a bătut cu putere-n uşa lui 
Malcom, până ce un chinez scund a ieşit din restaurantul de 
la parter. 

A strigat în sus la noi: 

— Domnul Malcom plecat. El plătit chiria şi plecat pe 
motocicletă. Vreţi vedeţi mizeria de sus? 

— Am văzut-o deja, multam. 

— Bineînţeles c-a plecat, am bombănit către Conklin în 
timp ce ne urcam în maşina de serviciu. Ricky Malcom. 
Loază. Parazit. Vântură-lume. Geniu criminal dat dracului. 
Vine-n curând în oraşu' de lângă voi. 

Am fost smulsă din mrejele unui vis şi din braţele 
iubitului meu de vocea lui Jacobi care-mi ordonă la telefon: 

— Îmbracă-te, Boxer. Conklin mai are cinci cvartale şi- 
ajunge la tine. Vine să te ia de la uşă. 

Jacobi închise înainte să intre-n detalii, dar măcar atât 
ştiam: cineva murise. 

Era imediat după miezul nopţii, când Conklin intră cu 
botul maşinii de serviciu pe gazonul unei case ce ardea 
mocnit, la numărul 3800 de pe Clay Street, din cartierul 
Presidio Heights. Patru autospeciale şi un număr egal de 
maşini de poliţie erau deja parcate-n faţa casei cu coloane 
în stil neogrec, iar vântul învârtejea fumul într-un colţ al 
interiorului casei. Martorii năuciţi se adunaseră peste drum, 
urmărindu-i pe pompieri cum împroaşcă apă peste 
rămăşiţele carbonizate a ceea ce odinioară fusese o casă 
frumoasă în cartierul ăla select. 

Mi-am încheiat jacheta de doc şi m-am strecurat pe sub 
jetul de apă ce ţâşnea dintr-un furtun exact când au pornit 
generatoarele de pe peluza din faţa casei. Conklin mergea 
înaintea mea, în timp ce urcam treptele din faţă. l-a arătat 
insigna poliţistului ce păzea uşa şi am intrat în scheletul 
carbonizat al casei. 

— Avem două victime, domnişoară sergent, anunţă 
ofiţerul Pat Noonan. Prima uşă la dreapta. MCA. 

„Mort chiar acolo.” 

— Aţi chemat medicu' legist? am întrebat. 

— E pe drum. _ 

În casă era mai întuneric decât afară. Încăperea pe care 
Noonan mi-o semnalase fusese o cameră de zi spațioasă, 
de genul celor în care se strânge toată familia. Mi-am 
plimbat raza  lanternei peste piesele de mobilier 
îngrămădite, peste rafturile de cărţi şi peste televizorul de 
dimensiuni mari. Pe urmă, lumina a scos la iveală o pereche 
de picioare-ntinse pe podea. 


Erau desprinse de restul corpului. 

— Noonan! Noonan! Ce dracului mai e şi asta? am 
strigat. 

Mi-am plimbat raza lanternei de jur împrejurul camerei, 
descoperind un al doilea cadavru la câţiva paşi de trunchiul 
primului, chiar la intrarea-n cameră. 

Noonan intră în camera în care eram, urmat de un 
pompier, un ins tânăr, cu numele Mackey imprimat pe 
uniformă. 

— Domnişoară sergent, mi se adresă Mackey, eu sunt de 
vină. Încercam să-mi trag furtunul, dar se prinsese-n ceva. 
Aşa am descoperit cadavrul. 

— Aşa că l-ai târât? 

— Păi, să vedeţi, nu mi-am dat seama că, dacă-l apuc de 
picioare, o să se desprindă, răspunse Mackey cu vocea 
spartă de la fumul inhalat şi, probabil, de la frică. 

— Ai mutat cadavru’ cu totu’, Mackey, sau numai 
picioarele? Unde zăcea victima? 

— El, ea sau ce-o fi fost era-n uşă, domnişoară sergent. 
Îmi pare rău. 

Mackey ieşi din cameră cu spatele, nedorind să-mi mai 
stea-n cale. Ceea ce nu distrusese incendiul o făcuseră apa 
şi pompierii. Mă-ndoiam c-am mai fi putut afla ce se- 
ntâmplase acolo. Am auzit pe cineva strigându-mă pe 
nume şi i-am recunoscut vocea în timp ce lumina puternică 
a lanternei pe care o ţinea-n mână se-ndrepta către mine. 

Chuck Hanni era investigator de incendii, unul dintre cei 
mai buni. ÎI întâlnisem prima oară cu câţiva ani în urmă, 
când venise la locul unui incendiu direct de la o cină la 
Clubul Rotary. 

Purta pantaloni  kaki-deschis şi  traversase casa 
fumegândă de la camerele cel mai puţin afectate până la 
sursa incendiului. În noaptea aceea m-a învăţat o grămadă 
de lucruri despre cercetarea unei crime la locul unui 
incendiu, dar tot nu ştiam cum de reuşise să-şi păstreze 
pantalonii curaţi. 

— Hei, Lindsay, mă salută. Purta sacou şi cravată. Părul 
negru şi mătăsos îi era pieptănat, iar mâna dreaptă îi era 


acoperită de arsuri cicatrizate, de la degetul mare până la 
manşetă. 

— Am găsit legitimaţiile de serviciu ale celor doi. 

Partenerul meu se ridică din locu-n care era ghemuit, 
lângă una din victime. 

— Numele lor sunt Patty şi Bert Malone, ne anunţă 
Conklin, având ceva straniu în voce. 

Cadavrele erau atât de arse, încât nu li se mai cunoşteau 
trăsăturile. Îmi citi nedumerirea din ochi. _ 

— Am mai fost în casa asta, ne spuse Conklin. li 
cunoşteam pe oamenii ăştia. 

Mă uitam fix la partenerul meu în timp ce din tavanul 
camerei de zi se desprindeau tăciuni, iar sunetul apei 
prăvălindu-se peste lemnele fumegânde se-mpletea cu 
bâzâitul transmiţătorului radio şi cu strigătele pompierilor. 

— Eu şi fiica lor eram apropiaţi în liceu, povesti Conklin. 
Kelly Malone. Părinţii ei s-au purtat foarte frumos cu mine. 

— Îmi pare foarte rău, Rich. 

— Nu i-am mai văzut de când Kelly a plecat la 
Universitatea din Colorado. Asta are s-o distrugă. 

Mi-am pus mâna pe umărul lui, ştiind că moartea cuplului 
Malone avea să fie anchetată ca un caz de omucidere dacă 
nu se demonstra contrariul. La etaj, pompierii ştergeau apa 
şi evaluau pagubele, demolând tavanul de la etajul doi şi 
stingând focul răzleţ de sub streşini. 

— Sistemu’ de securitate era oprit, spuse Hanni, 
alăturându-ni-se. Pompierii au fost alertaţi de un vecin. 
Incendiul a izbucnit în camera asta, spuse mai departe, 
arătându-ne mobila care fusese mistuită de foc. 

Îşi rotea privirea prin camera plină de dărâmături şi de 
moloz. 

— După ce vom fi căutat bucată cu bucată prin 
dezordinea asta, am să v-anunţ dacă găsesc ceva, dar cred 
că vă cam puteţi lua gându' de la vreun bilet sau de la vreo 
amprentă. 

— Dar veţi încerca orişicum, nu-i aşa? întrebă Conklin. 

— Doar am spus c-o voi face, Rich. 

Asta ne mai lipsea, ca Rich să se ia la bătaie. L-am 
întrebat cum erau soţii Malone ca oameni. 

— Kelly mi-a povestit că tatăl ei se purta ca un nemernic 
uneori, spuse Conklin, dar la optişpe ani, asta poate- 
nsemna că n-o lăsa să rămână cu mine-n oraş după unşpe 
noaptea. 

— Spune-mi ce altceva-ţi mai aminteşti. 

— Bert vindea maşini de lux, iar Patty era casnică. Erau 


avuţi, bineînţeles. Dădeau petreceri foarte des. Prietenii lor 
păreau cumsecade - părinţi obişnuiţi, îţi închipui. 

— N-ar fi primu’ caz de oameni obişnuiţi care se 
dovedesc a fi nişte deviaţi, mormăi Hanni. 

Privirea-mi fu atrasă de-o pereche de faruri ce 
străfulgerară fereastra cu geamul spart. Duba medicului 
legist se alătură maşinilor poliţiştilor şi ale pompierilor ce- 
nţesau strada. 

Noonan îmi strigă: 

— Am verificat dormitoru' de la etajul doi, domnişoară 
sergent. Am găsit un seif în şifonier. Încuietoarea şi seifu' 
nu-s forţate, dar uşa-i deschisă - iar seifu-i gol. 

— Jafu’ să fi fost mobilu-n treaba asta? strigă Conklin în 
timp ce Claire intra-n camera de zi, urmată de asistentul ei. 

Inainte ca prietena mea să poată-ntreba „Cine-a murit?” 
m-am apropiat de ea ca s-o-mbrăţişez şi i-am şoptit la 
ureche: 

— Conklin le cunoştea pe victime. 

— Am înţeles, spuse ea. 

In timp ce Claire îşi desfăcea trusa, pregătindu-se pentru 
cercetarea locului crimei, i-am povestit despre cadavrul 
care fusese mişcat din poziţia iniţială. Pe urmă, m-am dat la 
o parte, lăsând-o să fotografieze victimele cu vechiul ei 
aparat Minolta, şi urmărind-o cum ia câte două cadre din 
fiecare poziţie. 

— Camera asta are două intrări, spuse ea în timp ce-i 
fulgera bliţul. Chuck, tu spui că incendiu’ a izbucnit în 
camera asta. Dar victimele au rămas aici. De ce oare? 

— Poate c-au fost luate prin surprindere, răspunse Hanni 
în timp ce tăia mostre din covor şi punea fibrele în pungi 
din plastic. 

— Presupunând că băuseră şi au adormit, poate că le-a 
căzut o ţigară pe pernele de pe canapea. 

Hanni explică ceea ce era destul de greu de crezut - că 
un incendiu putea umple cu fum o cameră de dimensiunile 
acelea în mai puţin de-un minut, iar oamenii cufundaţi în 
somn se puteau trezi tuşind şi, fără să poată vedea, se 
puteau pierde cu firea. 

Chuck presupuse: 

— Unu' zice: „S-o luăm pe-aici”. Celălalt: „Ba nu, pe-aici”. 
Se poate-ntâmpla ca unu' din ei să cadă. Fumu' inhalat le 
vine de hac. Bum, sunt la pământ, în stare de inconştienţă. 
Cei doi au murit în doar câteva minute. 

Conklin se-ntoarse-n cameră ţinând o carte în mâna 
înmănuşată. 

— Am găsit asta pe casa scării. 


Îmi pasă cartea. 

— Apa mă arde, în foc mă scufund. Charles Bukowski. 
Asta nu-i poezie? 

Am deschis cartea la pagina de gardă şi am dat cu ochii 
de-o însemnare scrisă cu pixul. 

— E-n latină, i-am spus partenerului meu, citind 
cuvintele: Annuit Coeptis. 

— Se pronunţă cep-tis, mă corectă Conklin. E mottoul 
inscripţionat pe bancnota de un dolar, chiar deasupra 
piramidei ăleia cu un ochi în vârf. Annuit Coeptis. 
„Dumnezeu e cu noi.” 

— Ştii latină? 

— Am mers la şcoala catolică, preciză, ridicând din 
umeri. 

— Deci ce crezi, Rich? l-am întrebat. Incendiatoru' ne lasă 
mesaje? Vrea să spună c-are binecuvântarea lu’ 
Dumnezeu? 

Conklin cuprinse cu privirea distrugerea de care era- 
nconjurat şi spuse: 

— Nu pe-a Dumnezeului meu. 

Se făcuse trei dimineaţa, iar eu, Hanni şi Conklin îi 
urmăream pe pompieri cum astupă ferestrele familiei 
Malone şi pun lacăt la uşa de la intrare. Gurile-cască se- 
ntorseseră-n paturile lor şi, în timp ce bătăile de ciocan 
răsunau în cartierul de altminteri liniştit, Hanni îmi spuse: 

— Acum patru luni, în Palo Alto a avut loc un incendiu 
care-mi aminteşte de ăsta. 

— Prin ce? 

— Era tot o căsoaie scumpă. Alarma fusese oprită. Doi 
oameni au murit în living, iar în minte-mi răsuna aceeaşi 
întrebare: De ce n-au fugit? 

— Confuzie, panică, exact cum spuneai şi tu. 

— Mda, se poate-ntâmpla. Dar, cum nu m-au chemat 
decât la câteva zile după incendiu, nu pot fi sigur de asta. 
Mă calcă pe nervi când pompierii stabilesc că incendiu' a 
fost accidental fără un specialist de faţă. În orice caz, 
rămăşiţele fuseseră deja incinerate de cei de la pompe 
funebre până să fiu chemat. 

— Incendiu” ţi s-a părut suspect? întrebă Conklin. 

Hanni dădu din cap în semn că da. 

— Cred asta-n continuare. Victimele erau oameni 
cumsecade şi cu stare. Dar nimeni n-a putut găsi vreun 
motiv care să explice de ce şi-ar fi dorit cineva să-i omoare 
pe Henry şi pe Peggy Jablonsky - răzbunarea, obţinerea 
frauduloasă a asigurării şi chiar şi antipatia, ca mobiluri, au 
căzut pe rând. Aşa c-am rămas cu dubii, fără să-mi pot da 
seama dacă focu' a fost pus de-o mână criminală sau dac-a 
fost provocat de-o scânteie care-a sărit din şemineu şi-a 
aprins pomu' de Crăciun. 

— Nu-mi spune c-ai găsit o carte cu un citat în latină, am 
spus. 

— Până s-ajung acolo, „brigada distrugătorilor de probe” 
aruncase deja un maldăr de obiecte din casă în grădina din 
faţă. Presupun că nu căutam o carte. 


Hanni îşi scoase cheile de la maşină din buzunar. 

— Bine, băieţi. Eu am terminat. Ne vedem peste câteva 
ore. 

Eu şi Rich ne-am dat deoparte în timp ce investigatorul 
de incendii se-ndepărta în duba lui. 

— Ai reuşit să dai de Kelly? mi-am întrebat partenerul. 

— Mi-a intrat robotu’. N-am ştiut ce să spun, zise 
scuturând din cap. Într-un final, am îngăimat: „Sunt Rich. 
Conklin. Kelly, ştiu c-a trecut mult timp, dar, hm, ai putea 
să mă suni de-ndată ce-asculţi mesaju’ ăsta? 

— E bine. Merge. 

— Nu ştiu ce să zic. Are să creadă că-s un psihopat, 
fiindcă o sun la unu dimineaţa ca s-o salut, după doişpe ani 
în care nu ne-am mai auzit. Sau, dacă ştie că-s poliţist, n- 
am reuşit decât s-o bag în sperieţi. 

Biroul medicului legist era într-o clădire ce comunica, 
printr-un pasaj la care se-ajungea pe uşa din dos a holului, 
cu Palatul de Justiţie. Claire se-apucase deja de treabă-n 
măruntaiele gri şi reci ale sălii de autopsie când am ajuns 
acolo, la 9.30 în dimineaţa aceleiaşi zile. M-a-ntâmpinat cu 
„Hei, scumpo” abia ridicând ochii în timp ce apăsa scalpelul 
de la sternul lui Patty Malone până la osul ei pelvian. 
Mâinile decedatei erau încleştate, iar corpul ei fără picioare 
era carbonizat. 

— De-abia mai aduce a om, am remarcat. 

— Corpu' arde ca o lumânare, să ştii, mi-a explicat Claire. 
Alimentează focu' precum un combustibil. 

îndepărta țesutul ars cu un cleşte. 

— Au sosit testele de sânge de la laborator? 

— Cam acum zece minute. Doamna Malone băuse câteva 
pahare, iar domnul Malone avea antihistamină în sânge. 
Asta i-ar fi putut induce somnolenţă. 

— Dar monoxid de carbon? am întrebat în timp ce Chuck 
Hanni ocolea recepţia ca s-ajungă la masa peste care 
stăteam aplecate. 

— Claire, am ridicat amprentele dentare ale soţilor 
Malone, o informă el. Ţi le pun pe birou. 

Claire încuviinţă şi spuse: 

— Mă pregăteam să-i spun lui Lindsay că soţii Malone 
erau destul de maturi în euforicii ani '70, încât să fi inhalat 
ceva monoxid de carbon. Radiografia generală nu arată 
proiectile sau fracturi severe. Dar am găsit ceva care vă va 
trezi interesu'. 

Claire îşi aşeză mai bine şorţul din plastic, ce stătea să-i 
crape peste talia din ce în ce mai groasă, şi se-ntoarse 
către masa din spatele ei. Trase cearşaful, dezgolind 
picioarele Patriciei Malone, şi atinse cu degetul înmănuşat o 
linie roz atât de subţire, încât cu greu putea fi observată- 
mprejmuind una din gleznele femeii. 


— Vedeţi porţiunea asta de piele nearsă? ne-ntrebă 
Claire. Am găsit acelaşi lucru pe-ncheieturile domnului 
Malone. Pielea a fost protejată în timpu' vâlvătăii. 

— Urme de legături? am întrebat. 

— Poţi fi sigură de asta, cucoană. Dacă era vorba numai 
de glezne, aş fi spus că-i posibil ca doamna Malone să fi 
purtat şosete, dar asta nu explică urmele de pe-ncheieturile 
soţului. După părerea mea, acestea au fost lăsate de 
legături care au ars în timpu' incendiului. Declar cauza 
morţii intoxicația cu fum, concluzionă Claire, iar 
circumstanţele morţii, omuciderea. 

Nu-mi puteam lua ochii de la cadavrul mutilat al lui Patty 
Malone. 

În dimineaţa zilei precedente, trebuie să-şi fi sărutat 
soţul, să-şi fi periat părul, să fi pregătit micul dejun şi poate 
chiar să fi râs c-o prietenă la telefon. In noaptea aceea, ea 
şi bărbatul cu care fusese căsătorită timp de treizeci şi doi 
de ani fuseseră legaţi şi lăsaţi să moară-n incendiu. Pentru 
un anumit interval de timp, ore poate, soţii Malone ştiuseră 
c-aveau să moară. Se cheamă terorizare. Criminalii-şi 
propuseseră ca victimele lor să simtă frică înaintea morții- 
ngrozitoare pe care le-o rezervaseră. 

Cine comisese crimele alea brutale - şi de ce? 

Mie şi lui Jacobi ne-ar fi păsat de moartea soţilor Malone 
chiar dacă nu i-ar fi cunoscut Conklin. Faptul că odinioară 
fuseseră apropiaţi ne dădea impresia că şi noi îi 
cunoscuserăm. 

Jacobi mi-era partener în ziua aceea, ţinându-i locul lui 
Conklin, care trebuia s-o ia pe Kelly Malone de la aeroport. 
Stăteam în pragul unei case în stilul Cape Cod, din cartierul 
Laurel Heights, la doar douăsprezece cvartale de locu-n 
care casa familiei Malone urma să fie demolată. Am apăsat 
soneria, iar uşa a fost deschisă de-un bărbat nu cu mult 
trecut de patruzeci de ani, îmbrăcat în hanorac şi blugi, 
care se uita la mine de parcă ştia deja de ce ne aflam 
acolo. 

Jacobi îi spuse cine eram şi-ntrebă: 

— Ronald Grayson e acasă? 

— İl chem imediat, spuse bărbatul din uşă. 

— Putem intra? 

— Sigur. Are legătură cu incendiul, nu? spuse tatăl lui 
Grayson. 

Deschise uşa unui living îngrijit, cu mobilă confortabilă şi- 
un televizor mare cu plasmă, ce trona deasupra şemineului, 
apoi strigă: 

— Ronnie. A venit poliţia. 

Am auzit uşa din spate trântindu-se ca şi cum ar fi fost 
trasă de-un arc puternic. 

— Rahat, am spus. Cheamă-ntăriri. 

L-am lăsat pe Jacobi în living, am traversat bucătăria-n 
fugă şi am ieşit pe uşa din spate. Eram pe cont propriu. 
Jacobi nu mai putea s-alerge din cauza plămânilor bolnavi şi 
a celor zece kile pe care le pusese pe el de când fusese 
promovat la gradul de locotenent. 

L-am urmărit pe puştiul ce alerga-n faţa mea şi l-am 
văzut sărind peste gardul viu scund ce despărţea casa lui 
de cea de-alături. Ronald Grayson nu era vreun atlet, dar 


avea picioare lungi şi cunoştea cartierul. Începusem să 
pierd teren când a cotit brusc la dreapta, după un garaj 
detaşat. 

Am tipat: „Stai pe loc! Ridică mâinile!”, dar el fugea-n 
continuare. 

Eram în încurcătură. Nu voiam să-l împuşc, dar era clar 
că adolescentul avea motive să fugă. Să fi fost el cel care 
pusese focul? 

„Să fi fost băiatul ăsta un criminal?” 

Mi-am dat coordonatele fără să mă opresc din fugit, şi 
am depăşit garajul la timp ca să-l văd pe Grayson Junior 
traversând Arguello Boulevard, izbindu-se de capota unui 
echipaj de poliţie, iar apoi alunecând pe caldarâm. Am oprit 
o a doua maşină de poliţie, în timp ce doi ofiţeri în uniformă 
coborau din prima. Unul dintre ofiţeri l-a apucat pe băiat de 
partea din spate a cămăşii, apoi l-a aruncat pe capotă, în 
timp ce un altul îi desfăcea picioarele c-o lovitură şi-l 
percheziţiona. 

Atunci am observat că Ronald Grayson se-albăstrise la 
faţă. 

— Dumnezeule! am tipat. 

L-am tras pe Grayson de pe maşină şi l-am făcut să se- 
ncovoaie. L-am apucat pe puşti din spate, mi-am încleştat 
pumnul stâng cu mâna dreaptă, am găsit locul cu pricina, 
de sub cutia toracică, şi i-am apăsat abdomenul cu putere 
de trei ori. A tuşit, eliminând trei punguţe care-au căzut pe 
asfalt. Punguţele erau pline cu cocaină. 

Şi eu gâfâiam. Şi eram furioasă. L-am bruscat pe puşti şi 
i-am pus cătuşele, arestându-l pentru posesie de droguri cu 
intenţia de a le vinde. Apoi i-am citit drepturile. 

— Idiotule, am spus cu  răsuflarea-ntretăiată. Sunt 
înarmată. Pricepi? Te-aş fi putut împuşca. 

— Du-te-n mă-ta. 

— Vrei să spui „mulţumesc”, nu, secătură? interveni unul 
dintre ofiţeri. Domnişoara sergent, aici de faţă, tocmai ţi-a 
salvat viaţa de doi bani. 


Capitalul 23 


Eu şi Jacobi ştiam deja două lucruri despre Ronald 
Grayson: c-avusese droguri asupra lui în momentul arestării 
şi că el fusese cel ce raportase incendiul de la casa familiei 
Malone. 

Oare tot el fusese cel care pusese focul? 

Stând în sala de interogatoriu şi avându-l pe Ronald 
Grayson în faţă, mă gândeam la un alt adolescent, anume 
Scott Dyleski. La şaisprezece ani, Dyleski pătrunsese-n casa 
unei femei din oraşul Lafayette, o-njunghiase de zeci de ori 
şi-i mutilase corpul, deoarece, în mintea lui bolnavă, îşi 
închipuia că femeia intrase-n posesia trusei lui de droguri şi 
că refuza să i-o restituie. Dyleski era confuz, suferea de 
psihoză, iar crima n-ar fi trebuit să aibă loc niciodată. 

Dar avusese. 

Prin urmare, în timp ce mă uitam la Ronald Grayson, 
adolescentul de cincisprezece ani cu pielea albă şi părul 
închis la culoare, cum bătea darabana pe masă ca şi când 
tot noi eram cei care-i iroseau timpul, mă-ntrebam dacă-i 
condamnase pe Pat şi pe Bert Malone la o moarte- 
nfiorătoare ca să le poată fura lucrurile şi să-şi poată 
cumpăra droguri. M-am folosit de tonul cel mai îngăduitor şi 
mai prietenos de care eram în stare. 

— Ron, ce-ar fi să ne spui ce s-a-ntâmplat. 

— N-am nimic de zis. 

— E dreptu’ tău, mormăi Jacobi ameninţător. 

Jacobi avea aproape 1,80 m, peste o sută de kile de 
muşchi sculptați, trăsături grosolane, ochi aprigi cenuşii, 
păr cărunt şi-o insignă de-un auriu strălucitor. M-aş fi 
aşteptat ca puştiul să fi arătat măcar teamă sau respect, 
dar nu părea impresionat de locotenentul nostru fioros. 

— Nu vreau să vorbim despre cocaină, căcat cu ochi ce 
eşti, spuse Jacobi suflându-i lui Grayson în nas. Dar, ca de la 
bărbat la bărbat, povesteşte-ne despre incendiu şi te vom 
ajuta cu acuzaţia de posesie. M-ai înţeles? Incerc să te ajut. 


— Lasă-mă-n pace, grăsane, ripostă Grayson. 

Înainte ca Jacobi s-apuce să-i ardă una peste ceafa 
puştiului, tatăl lui, Vincent Grayson, însoţit de-un avocat se 
năpustiră pe uşă. Grayson era negru de supărare. 

— Ronnie, nu spune nimic. 

— N-am făcut-o, tată. 

Grayson îşi vărsă furia asupra lui Jacobi. 

— Nu puteţi vorbi cu fiul meu decât în prezenţa mea. Ştiu 
care-i legea. 

— Scuteşte-mă, domnule Grayson, mârâi Jacobi. 
Dobitocu' de fi-tu e-arestat pentru consum şi trafic de 
droguri, şi nu i-am pus nicio întrebare legată de droguri. 

Numele avocatului era Sam Farber, iar din cartea lui de 
vizită am înţeles că era singurul angajat al unui birou care 
se ocupa de testamente şi de contracte imobiliare. 

— Vă spun ţie şi tie, şi ție, vorbi Jacobi îndreptându-şi 
degetul pe rând către puşti, tatăl lui şi avocat. Am să 
intervin pe lângă procuror în favoarea lui Ronald dacă ne- 
ajută cu incendiu’. Asta-i tot ce vrem de la el pentru 
moment. 

— Clientul meu e un bun samaritean, spuse Farber 
trăgându-şi un scaun şi potrivindu-şi servieta pe colţul 
mesei înainte de-a o deschide. Era cu tatăl lui când a sunat 
la urgenţe. La asta se rezumă amestecul lui, punct. 

— Domnule Farber, ştim cu toţii că persoana care 
raportează un incendiu trebuie scoasă de pe lista 
suspecţilor, am spus. Dar Ronald încă nu ne-a convins de 
nevinovăția lui. 

— Poţi răspunde, Ron, îl îndemnă Farber. 

Ochii lui Ron Grayson alunecară de la ai mei la camera 
din colţul de sus al încăperii. Mormăi: 

— Eram în maşină cu tata. Mi-a mirosit a fum. l-am spus 
lui tata pe unde s-o ia. Pe urmă, am văzut cum ies flăcări 
din casa aia. Am format 112 pe mobil şi-am raportat 
incendiul. Asta-i tot. 

— La ce oră se-ntâmpla asta? 

— Era zece jumate. 

— Domnule Grayson, l-am întrebat pe fiul 


dumneavoastră. 

— Uitaţi care-i treaba. Fiul meu stătea lângă mine în 
maşină! Tipul de la benzinărie poate garanta pentru 
Ronnie. Au curăţat parbrizul împreună. 

— Ronnie, îi cunoşteai pe domnul şi pe doamna Malone? 
l-am întrebat. 

— Pe cine? 

— Persoanele care locuiau în casa aia. 

— Nici măcar n-am auzit de ei. 

— Ai văzut pe cineva ieşind din casă? 

— Nu. 

— Ai fost vreodată în Palo Alto? 

— N-am pus niciodată piciorul în Mexic. 

— Aţi strâns destul informaţii, domnilor inspectori? 
întrebă Farber. Clientul meu a colaborat întru totul. 

— Vreau s-arunc o privire-n camera lui, am spus. 

Psihiatrii susţin că incendierea este o metaforă pentru 
sexualitatea masculină; că punerea focului constituie faza 
excitării, focul în sine reprezintă consumarea actului sexual, 
în vreme ce furtunurile care sting focul ne duc cu gândul la 
ejaculare. Se prea poate, ţinând cont că majoritatea 
incendiatorilor sunt bărbaţi, dintre care jumătate sunt 
adolescenţi. 

Eu şi Jacobi l-am lăsat pe tânărul Ronnie Grayson în 
custodia poliţiei şi ne-am întors acasă la el, împreună cu 
tatăl lui. Am parcat din nou pe aleea din faţa casei mici, ne- 
am şters pe picioare pe covoraşul de la intrare şi am 
salutat-o pe mama lui Grayson, care părea-nspăimântată şi- 
ndatoritoare. Am refuzat invitaţia de-a ne a aşeza la o 
cafea, după care ne-am retras ca să putem scotoci 
dormitorul lui Ronald Grayson de la un capăt la altul. 

Aveam câteva obiecte-n minte, cu precădere o rolă de fir 
de pescuit, lichid inflamabil şi orice părea să fi aparţinut 
familiei Malone. Comoda lui Ronnie părea căpătată de la 
Armata Salvării: din lemn ciobit, cu patru sertare mai mari 
şi două mai mici. Pe blatul ei, îşi găsiseră locul o veioză, 
câteva borcane de alune pline cu monede, o grămăjoară de 
bilete de loterie răzuite, o revistă auto şi o cutie roşie din 
plastic, conţinând aparatul dentar al puştiului. In priza de 
lângă uşă era băgată o lampă de veghe. 

Jacobi mârâi în timp ce răsturna salteaua, pe urmă luă 
sertarele de la comodă şi le deşertă, unul câte unul, pe 
patul cu arcuri al lui Ronnie. Căutarea dădu la iveală o 
jumătate de duzină de reviste pentru bărbaţi, un săculeţ cu 
iarbă şi o pipă acoperită de-o crustă. Pe urmă, i-am deschis 
şifonierul şi i-am răsturnat coşul cu rufe murdare. 

Am examinat tot, de la chiloţi şi blugi la şosete murdare, 
toate mirosind a transpiraţie şi a tinereţe, dar nu şi a 
benzină sau a fum. Mi-am ridicat privirea şi l-am văzut pe 
Vincent Grayson urmărindu-ne din uşă. 


— Aproape c-am terminat cu dormitoru', domnule 
Grayson, am spus zâmbind. Mai avem nevoie doar de-o 
mostră cu scrisu' lui Ronnie. 

— Poftim, spuse Grayson luând un caiet cu spirală din 
teancul de pe noptieră. 

Am deschis caietul şi, fără să mai fie nevoie de-o analiză 
grafologică, mi-am putut da seama că scrisul caligrafic al lui 
Ron Grayson nu semăna cu citatul în latină pe care-l 
văzusem pe cartea de poezii lăsată pe treptele familiei 
Malone. Alibiul lui Ron Grayson stătea-n picioare şi, voiam, 
nu voiam, trebuia s-accept că ne spusese adevărul. Dar 
ceea ce mă enerva la băiatul ăsta, mai mult decât 
obrăznicia lui de derbedeu narcoman, era că nu se 
interesase de victime. 

Să fi fost din cauză că minţise când spusese că nu-i 
cunoştea? 

Sau, pur şi simplu, fiindcă nu-i păsa? 

— Cum rămâne cu fiul meu? 

— Puteţi să vă spălaţi cu el pe cap, îi aruncă Jacobi peste 
umăr chiar înainte să iasă valvârtej din casă, trântind plasa 
de la uşă. 

— Ron va rămâne-n grija dumneavoastră până când va fi 
citat pentru acuzaţia de posesie de droguri, i-am explicat lui 
Grayson, şi vom vorbi cu procuroru-n favoarea lui, aşa cum 
am stabilit. Dar, dac-aş fi-n locul dumneavoastră, domnule 
Grayson, l-aş pedepsi pe Ronnie. Incalcă legea şi face 
afaceri cu infractorii. Dac-ar fi fiul meu, nu l-aş scăpa din 
ochi nici măcar o secundă. 

în următoarele patru ore, eu şi Jacobi am sunat la uşile 
vecinilor familiei Malone, unii mai bogaţi decât alţii, 
fluturându-ne insignele prin faţa lor şi făcându-i, cu 
întrebările noastre, să tremure de frică. Rachel Savino, de 
exemplu, se lăfaia-ntr-o casă-n stil mediteranean, alături de 
cea a soţilor Malone. Era o brunetă atrăgătoare, de vreo 
patruzeci de ani, şi purta pantaloni strâmţi şi o bluză şi mai 
strâmtă, iar dunga albă de pe inelarul bronzat îmi dădu de- 
nţeles că divorțase de curând. 

Ne ţinu la uşă. 

Savino îmi cercetă pantalonii de-un albastru-cenuşiu, 
cămaşa şi sacoul bărbăteşti, revenind cu privirea când îmi 
observă tocul de pistol prins de umăr. De-abia a catadicsit 
să se uite la Jacobi. Bănuiesc că nu ne-ncadram în peisajul 
din Presidio Heights. Prin urmare, eu şi Jacobi am rămas pe 
treptele de teracotă în timp ce haita ei de câini din rasa 
Corgi săreau şi chelălăiau în jurul nostru. 

— L-aţi mai văzut pe tânăru' acesta? am întrebat-o, 
arătându-i o poză cu Ronald Grayson. 

— Nu. Nu cred. 

— Aţi văzut pe cineva dând târcoale sau trecând cu 
maşina şi care să fie străin de cartier? întrebă Jacobi. 

— Darvin! Potoleşte-te! Nu cred, nu. 

— Vreun puşti sau vreo maşină care să n-aibă ce căuta 
aici? A sunat la uşă cineva care să vă fi trezit suspiciuni? Aţi 
primit vreun telefon sau vreun pachet suspect? 

Nu. Nu. Nu. 

Pe urmă, îi veni ei rândul să pună-ntrebări. Cum rămânea 
cu incendiul de la casa familiei Malone? Fusese un accident, 
aşa cum bănuise? Îi dădeam de-nţeles că fusese provocat 
intenţionat? 

Oare fuseseră soţii Malone uciși? 

— Nu facem decât să investigăm, domnişoară Savino, 
spuse Jacobi. Nu faceţi din ţânţar... 


— Dar câinii dumneavoastră? am întrebat, tăindu-i vorba 
lui Jacobi. Nu i-aţi auzit agitându-se noaptea trecută-n jur 
de zece jumate? 

— l-au întărâtat maşinile pompierilor, dar mai devreme n- 
am auzit nimic. 

— Nu vi se pare ciudat că familia Malone nu şi-a pornit 
sistemul de securitate? am întrebat. 

— Nu cred că-şi încuiau nici măcar uşile, răspunse ea. 

Şi cu asta a-ncheiat discuţia. A deschis uşa, lăsându-şi 
haita să intre, pe urmă a trântit-o în urma ei, iar noi am 
auzit încuietorile zornăind una după alta. 

După mai bine de patru ore şi o duzină de interogatorii, 
eu şi Jacobi am aflat că soţii Malone erau bisericoşi, bine 
priviţi, generoşi, prietenoşi şi se-nţelegeau bine unul cu 
altul, şi nu s-a găsit nimeni care să ne spună cine i-ar fi 
putut urî. Formau un cuplu perfect. Atunci cine-i omorâse şi 
de ce? 

Jacobi se văicărea că-l dor picioarele, când îmi sună 
mobilul. Era Conklin, care telefona din maşină. 

— Am căutat ce simbolizează piramida aia de pe 
bancnota de-un dolar, spuse el. Are legătură cu masonii, o 
organizaţie secretă ce datează încă din anii 1700. George 
Washington a fost mason. La fel şi Benjamin Franklin. De 
fapt, mai toţi părinţii fondatori. 

— Aha, bine. Dar Bert Malone? A fost şi el mason? 

— Kelly spune că nici vorbă de-aşa ceva. E cu mine, 
Lindsay. Ne-ndreptăm către casa părinţilor ei. 


Capitolul 26 


Am parcat maşina lângă trotuar chiar în momentul în 
care sosea şi Conklin. Uşa pasagerului a fost dată-n lături 
înainte ca el s-apuce să oprească maşina, şi o femeie 
tânără ţâşni din ea şi traversă peluza în goană spre 
rămăşiţele casei familiei Malone. . 

Conklin strigă după ea, dar ea nu se opri. Işi întoarse 
capul preţ de-o secundă şi am putut-o vedea clar în lumina 
farurilor. Era o femeie slabă de vreo treizeci de ani, 
îmbrăcată în colanţi, fustă scurtă şi geacă maro din piele. 
Părul de culoarea aramei era-mpletit într-o coadă care-i 
ajungea până la fund. Câteva şuviţe se desprinseseră din 
coadă, aureolându-i faţa în lumina farurilor. Aureola era 
cuvântul potrivit. 

Kelly Malone avea chipul unei madone. 

Conklin alergă s-o prindă din urmă şi, până ca eu şi Jacobi 
s-ajungem la ei, el deschisese deja lacătul pus de pompieri 
la uşa de la intrare. Lumina amurgului ce se strecura prin 
acoperişul prăbuşit ne-a permis s-o conducem pe Kelly 
Malone prin scheletul casei părinţilor ei. Era o plimbare 
sfâşietor de dureroasă, iar Conklin îi rămase alături în timp 
ce ea se tânguia: 

— O, Doamne, o, Doamne! Rich, nimeni n-ar fi putut să-i 
urască într-un asemenea hal. Refuz să cred asta. 

Kelly ocoli biblioteca-n care muriseră părinţii ei. În 
schimb, urcă la etaj, nimerind într-un con de lumină 
cenuşie. Avându-l pe Conklin lângă ea, Kelly trecu pragul, 
intrând în ceea ce mai rămăsese din dormitorul 
matrimonial. Tavanul fusese împins în afară cu căngile. Apa 
şi cenuşa distruseseră mobilierul, covoarele şi fotografiile 
de pe pereţi. 

Kelly ridică o fotografie de la nunta părinţilor ei, ce zăcea 
pe jos, şi o şterse cu mâneca. Geamul nu se spărsese, dar 
apa se infiltrase pe margini. 

— Cred că poate fi reparată, spuse cu vocea înecată-n 


lacrimi. 

— Sigur, sigur, se rezolvă, spuse Conklin. 

Îi arătă lui Kelly seiful deschis din şifonier şi o-ntrebă 
dacă ştia ce anume ţinuseră părinţii ei în el. 

— Mama avea nişte antichităţi pe care le moştenise de la 
bunica. Presupun că firma de asigurări are o listă. 

— Domnişoară Malone, cunoaşteţi pe cineva care le-ar fi 
putut purta pică părinţilor dumneavoastră? întrebă Jacobi. 

— Nu mai locuiesc aici de la optsprezece ani. Tatei îi cam 
plăcea să facă pe şeful la reprezentanţă, dar, dac-ar fi 
primit ameninţări serioase, mama mi-ar fi povestit. Eşti 
sigur că n-a fost un accident? întrebă, întorcându-şi ochii 
rugători către partenerul meu. 

— Îmi pare rău, Kelly, îi răspunse Conklin. N-a fost în 
niciun caz un accident. 

Conklin o cuprinse pe Kelly cu braţele, iar ea se lipi de 
pieptul lui plângând în hohote. li puteam simţi durerea 
sfâşietoare. Cu toate astea, nu am putut să nu-ntreb: 

— Kelly, cine are de câştigat cel mai mult de pe urma 
morţii părinţilor tăi? 

Tânăra femeie se dădu-napoi de parc-ar fi fost lovită. 

— Eu! ţipă. Eu am de câştigat. Şi fratele meu. Ne-aţi 
prins. Am angajat un asasin plătit ca să ne omoare părinţii 
şi să dea foc la casă, ca să le putem moşteni banii. 

— Imi pare rău, Kelly, am spus. N-am vrut să insinuez c-ai 
fi avut vreun amestec în asta. 

Dar după aceea nu a mai vorbit decât cu Conklin. 

In timp ce stăteam cu Jacobi la parter, l-am auzit pe Rich 
povestindu-i despre mesajul în latină scris pe pagina de 
gardă a unei cărţi. 

— In latină? Nu ştiu nimic despre asta. Dacă mama sau 
tata ar fi scris ceva-n latină, ar fi fost prima şi singura dată 
când s-ar fi-ntâmplat asta, preciză Kelly Malone. 


Capitolul 27 


Hawk ţinea gândacul captiv sub un pahar de o litră pus 
cu gura în jos pe masa de lucru pe care o folosea pe post 
de birou în camera lui. Gândacul din specia Blatta 
orientalis, sau gândacul de bucătărie oriental, lung de 2,5 
cm, negru şi lucios, era des întâlnit în casele tuturor 
fandosiţilor din Palo Alto. 

Dar, fie gândacul ăsta era sau nu vreun specimen rar, 
pentru Hawk avea o importanţă aparte. 

— Te descurci foarte bine, Macho, îi spuse Hawk 
gândacului. Nu-i cine ştie ce viaţa de gândac, trebuie să 
recunosc, dar te ridici la-nălţimea provocării. 

În spatele lui Hawk, Pidge stătea întins pe patul 
prietenului său şi se documenta pentru un proiect pe care 
trebuia să-l predea la şcoală: un fax tridimensional, ceva ce 
probabil fusese inspirat de tehnologia teleportării din Star 
Trek şi urma să fie pus în aplicare în viaţa reală. 

Funcţiona în felul următor: un obiect era scanat de un 
aparat în punctul A, iar în punctul Z, un laser decupa un 
obiect identic dintr-un alt material. Dar Pidge ştia deja 
lucrurile astea. Văzuse experimentul. Aşa că nu făcea decât 
să-şi omoare timpul în vreme ce îl aştepta pe Hawk să-şi 
pună curul puturos în mişcare. _ 

— Ai rămas în urmă cu dialogul, mormăi Pidge. In loc să 
stai la taclale cu gândacul ăla, mai bine ai compune 
dialogul înainte să se-ntoarcă mă-ta şi tac-tu. 

— De ce nu-ţi place de Macho? întrebă Hawk. Trăieşte cu 
aer şi cu ce reziduuri umane găsite pe birou de, hm, 
şaisprezece zile. Nu-i aşa, Macho? Să fiu al dracului de nu e 
admirabil, Pidge. Pe bune. 

— Tot pe bune, frate, eşti un dobitoc. 

— Îţi scapă noblețea experimentului, continuă Hawk 
netulburat. O creatură descinsă din insecte care viețuiesc 
pe pământ de la Big Bang încoace. Macho trăieşte cu aer. 
Şi, dacă mai rezistă încă patru zile, am să-l eliberez. Asta-i 


înţelegerea pe care-am încheiat-o cu el. Mă gândeam la o 
recompensă potrivită pentru el. 

— Macho, spuse Hawk, aplecându-se ca să-şi analizeze 
captivul. 

Lovi paharul cu degetul. Gândacul îşi mişcă antenele în 
semn de recunoaştere. 

— Mă gândeam la o negresă cu ciocolată, amice. 

Pidge se ridică din pat, ajunse din câţiva paşi la birou, se 
întinse peste umărul lui Hawk şi ridică paharul. Îşi făcu 
mâna pumn pe care şi-l prăvăli asupra gândacului, 
strivindu-l pe masa din pal melaminat. Unul dintre 
picioruşele lui Macho zvâcni din reflex. 

— Hei! De ce-ai făcut asta, omule? De ce... 

— Ars longa, vita brevis. Arta dăinuie, omule. Viaţa se 
scurge. Scrie odată dialogul pentru capitolul ăla, zoologule, 
sau m-am cărat de-aici. 


Capitalul 28 


Eu şi Conklin inspectaserăm case de amanet toată ziua, 
sperând s-apară una dintre bijuteriile Patriciei Malone - iar 
în cazul ăsta, să găsim o pistă pe care s-o urmăm. Ultima 
casă de pe listă era o văgăună înghesuită-ntre două baruri 
de pe Mission Street, Treasure Coop. 

Nu sunt sigură dacă patronul a auzit clopoţelul sunând 
deasupra uşii când eu şi Conklin am intrat, dar ne-a văzut 
reflexia în una dintre zecile de oglinzi atârnate pe pereţi, şi 
a ieşit din spatele prăvăliei. Numele lui era Ernie Cooper. 
Era un bărbat mare cât casa, pătrăţos şi aducea cu un 
veteran din războiul din Vietnam. Cooper avea părul 
grizonant strâns în coadă, iar în buzunarul de la cămaşă 
ţinea un ipod din care porneau două fire ce-i atârnau de 
urechi. Sub geacă se vedea umflătura unui pistol. 

În timp ce Conklin îi arăta lui Cooper fotografiile cu 
bijuteriile victoriene ale Patriciei Malone, puse la dispoziţie 
de firma de asigurări, mi-am plimbat privirea peste 
nenumăratele trofee, chitare şi calculatoare-nvechite, şi la 
maimuța împăiată, cu o veioză răsărindu-i din spate, ce 
stătea cocoţată pe-un suport de ghivece. O colecţie de 
purceluşi era aliniată pe una dintre cele patru tejghele care 
erau acoperite de verighete, ceasuri, medalii de război şi 
lanţuri din aur de proastă calitate. 

Ernie Cooper scăpă o fluierătură când văzu fotografiile. 

— Cât valorează toate astea, câteva sute de miare? 

— Cam aşa ceva, răspunse Conklin. 

— Nimeni nu vine cu aşa ceva la mine, dar, în orice caz, 
pe cine să fiu cu ochii? 

— Poate pe el, spuse Conklin, plesnind tejgheaua cu o 
copie după poza lui Ronald Grayson. 

— Pot să păstrez asta? întrebă Cooper. 

— Sigur, poftim şi cartea mea de vizită, spuse Rich. 

— Omucideri. 

— Exact. 


— Deci, despre ce infracţiune vorbim? Jaf armat? 

Conklin zâmbi. 

— Dacă puştiul ăsta sau dacă oricine altcineva îţi calcă 
pragu’ cu marfa asta, ai grijă să ne-anunţi. 

Am observat un mic instantaneu alb-negru lipit de casa 
de marcat. În poză era Ernie Cooper care cobora treptele 
Tribunalului din Centrul Civic, purtând uniforma 
Departamentului de Poliţie din San Francisco. Cooper văzu 
că mă uitam la poză şi spuse: 

— Am observat că pe insigna ta scrie Boxer. Am lucrat pe 
vremuri cu un tip pe care-l chema aşa. 

— Marty Boxer? 

— Chiar la el mă gândeam. 

— E tatăl meu. 

— Serios? Nu puteam să-l sufăr, fără supărare. 

— Nu m-am supărat, am spus. 

Cooper dădu din cap, apăsă butonul casei de marcat şi 
puse copiile fotografiei lui Grayson şi ale bijuteriilor familiei 
Malone laolaltă cu cartea de vizită a lui Conklin, în interior, 
sub tavă. 

— Nu mi-am pierdut instinctele, poate că-s chiar mai 
ascuţite decât pe vremea când lucram ca poliţist. O să dau 
sfoară-n ţară. Dacă aflu ceva, spuse Ernie Cooper 
împingând sertarul înapoi în casa de marcat, o să vă ţin la 
curent. Puteţi conta pe asta. 


Capitolul 29 


Când eu şi Conklin am ieşit din casa de amanet a lui 
Ernie Cooper, ne-am trezit sub un cer gri. Tunetele bubuiau 
înfundat în timp ce ne-ndreptam către 21st Street şi, când 
ne-am urcat în maşina de serviciu, primele picături grele de 
ploaie se spărgeau deja de parbriz. Am ridicat geamul 
apucând manivela între degetul mare şi arătător, şi am 
strigat „Futu-i” cu mai multă vehemenţă decât o cerea 
situaţia. 

Mă simţeam frustrată. La fel şi Rich. După o zi-ntreagă de 
muncă, nu reuşiserăm să-mpuşcăm nimic. Rich bâjbâia cu 
cheia după contact, iar fruntea i se-ncreţise şi-mi dădeam 
seama că oboseala-l apăsa ca o haină grea. 

— Vrei să conduc eu? 

Partenerul meu opri motorul şi oftă, lăsându-se cu toată 
greutatea înapoi în scaun. 

— Nu-i nimic. Dă-mi cheile. 

— Pot să conduc. Nu asta e problema. 

— Atunci care-i? 

— Tu eşti. 

— Eu? 

Oare era supărat pe mine fiindc-o interogasem pe Kelly? 

— Ce-am făcut? 

— Doar pentru că exişti, înţelegi? 

A, nu. Am încercat să evit discuţia, implorându-l cu 
privirea în timp ce gândeam „Te rog, Richie, nu deschide 
subiectul ăsta”. Dar mi-a străfulgerat în minte un şir de 
imagini, frânturi dintr-o tură de noapte pe sfârşite în Los 
Angeles, ce se transformase într-o încleştare fierbinte şi 
nesăbuită pe patul unui hotel. Corpul meu gemea din 
rărunchi da, da, da, dar mintea, care-mi rămăsese limpede, 
pusese frână - şi-i spusesem lui Richie să se oprească. 

După şase luni, în timp ce stăteam în automobilul marca 
Crown Victoria, în care se simţea un miros stătut şi pe care 
şiroia ploaia, tot nu reuşiserăm să scăpăm de amintirea 


asta care scăpăra-ntre noi ca fulgerele de afară. Richie îmi 
citi neliniştea de pe chip. 

— N-am de gând să fac vreo mişcare, stărui el. N-aş face 
asta niciodată - doar că nu mă pricep să-mi ascund 
sentimentele, Lindsay. Ştiu că eşti cu Joe. Inţeleg asta. 
Vreau doar să ştii că mă simt de parc-aş avea o săgeată-n 
inimă. Şi că aş face orice pentru tine. 

— Rich, nu pot, am spus uitându-mă-n ochii lui care 
exprimau durere şi neştiind cum să repar lucrurile. 

— Ah, frate, spuse el acoperindu-şi faţa cu mâinile şi 
scoțând un mârâit prelung. Pe urmă, lovi volanul de câteva 
ori înainte să ducă mâna la cheia din contact şi să 
pornească din nou motorul. 

Mi-am pus mâna pe-ncheietura lui. 

— Rich, vrei un alt partener? 

— Lindsay, şterge ultimele patruzeci şi două de secunde, 
vrei? spuse el râzând. Sunt un netot şi-ţi cer scuze. 

— Vorbesc serios. 

— Nici nu mă gândesc. Scoate-ţi asta din cap. 

Rich se uită-n oglinda retrovizoare şi-şi făcu loc în şuvoiul 
de maşini. 

— Ţin doar să-ţi amintesc, spuse el schiţând un zâmbet 
chinuit, că, atâta vreme cât am lucrat cu Jacobi, nu s-a- 
ntâmplat nimic de genu' ăsta. 


Capitolul 30 


Oraşul Colma din California are o rată a mortalităţii foarte 
ridicată. Raportul dintre cei de sub pământ şi cei de 
deasupra e de aproximativ doisprezece la unu. Mama mea 
e-ngropată la cimitirul Cypress Lawn în Colma, la fel şi 
mama lui Yuki, iar acum Kelly Malone şi fratele ei, Eric, îşi 
îngropau părinţii tot aici. 

Un observator de rând ar fi putut crede că-s singură. 

Am depus flori la piciorul unui bloc de granit de culoare 
roz, pe care erau gravate numele „Benjamin şi Heidi 
Robson”, doi oameni pe care nu-i cunoşteam. Apoi m-am 
aşezat pe-o bancă la treizeci de metri de locu-n care briza 
cu miros de iarbă umfla foile cortului sub care avea loc 
înmormântarea soţilor Malone. 

În tocul de sub geaca albastră aveam pistolul meu Glock, 
iar sub cămaşă, microfonul prin care ţineam legătura cu 
maşinile de patrulare de la intrarea-n cimitir. Stăteam la 
pândă după un puşti deşirat, pe nume Ronald Grayson, sau 
după oricine altcineva părea dubios, un străin cu-nclinaţii 
pentru tortură şi crimă. Nu se-ntâmpla de fiecare dată, dar 
unii criminali nu se puteau abţine să n-asiste la sfârşitul 
spectacolului, să nu facă o reverență imaginară. 

Speram să fie ziua noastră norocoasă. 

În timp ce pândeam, i-am putut vedea pe Kelly Malone 
stând cu faţa la un grup de cincizeci de persoane şi cu 
spatele la cele două sicrie, şi pe Richie cu ochii aţintiţi 
asupra lui Kelly care-şi ţinea discursul elogios. N-am putut 
prinde niciun cuvânt, ci numai zgomotul produs de o 
maşină de tuns iarba din depărtare şi, nu cu mult după 
asta, scârţâitul scripeţilor care coborau sicriele-n pământ. 
Kelly şi fratele ei aruncară fiecare câte un pumn de pământ 
în mormintele părinţilor lor şi se-ndepărtară. 

Kelly se cuibări la pieptul lui Rich care o luă-n braţe. 

Era ceva-nduioşător şi familiar în felu-n care se potriveau 
unul cu celălalt, de parcă înc-ar mai fi format un cuplu. Am 


simţit o arsură puternică-n măruntaie, pe care-am încercat 
s-o sting. Când Kelly şi Rich au ieşit de sub cort şi, 
alăturându-se preotului, au apucat-o în direcţia mea, m-am 
întors înainte ca aceştia să se-apropie suficient încât să-mi 
vadă ochii. 

— Sunt Boxer, am spus, vorbind în gulerul cămăşii. Mă 
pregătesc să intru. 


Capitolul 31 


Aflat la două cvartale depărtare, vizavi de Palatul de 
Justiţie, pubul MacBain's Beers O' the World? este birtul 
preferat al avocaţilor şi al poliţiştilor sau al oricui nu e 
deranjat să stea la o masă de mărimea unui şervet şi să 
tipe ca să se poată-nţelege. 

Cindy şi Yuki au nimerit la o masă de lângă fereastră, 
Yuki cu spatele lipit de tocul uşii, iar Cindy fiind deranjată 
de fiecare dată când bărbatul din spatele ei se mişca. Cindy 
era hipnotizată de gesturile cu care Yuki îşi însoțea fiecare 
cuvânt. Yuki avea la dispoziţie douăzeci de minute ca să 
mănânce şi s-o şteargă, şi-şi iuţise debitul verbal şi aşa 
precipitat, ca să se-ncadreze în timpul alocat. 

— M-am aşezat în genunchi pentru cazul ăsta, spuse Yuki 
îndesându-şi în gură un cartof prăjit furat din farfuria lui 
Cindy, repetându-i ceea ce-i mai povestise deja de zeci de 
ori. Aveam trei oameni la rând înaintea mea, iar Câinele 
Roşu i-a sărit din cauza cazului Brinkley. 

Leonard Parisi, cunoscut şi sub numele de Câinele Roşu, 
era şeful lui Yuki, renumitul procuror adjunct cu părul 
roşcat, semănând cu un buldog, iar Brinkley, mai exact 
Alfred Brinkley, era „ucigaşul de pe feribot”, inculpatul 
primului caz important al lui Yuki de când lucra pentru 
procuratură. Procesul lui Brinkley încinsese spiritele, opinia 
publică fiind revoltată că un debil mintal secerase cinci 
persoane care se bucurau de-o plimbare cu feribotul de-a 
lungul golfului, într-o zi de sâmbătă. 

— E destul de ironic, îi spuse Yuki lui Cindy. Vreau să 
spun că-n căzu' Brinkley aveam toate dovezile necesare: 
arma, mărturisirea, două sute de martori, până şi- 
nregistrarea execuțiilor, în căzu’ Junie Moon se-ntâmplă 
exact opusu'. 

Se opri din vorbit exact cât să soarbă cu paiul din cola 
dietetică pe care şi-o comandase, până ce paharul se goli. 


2 Berile lui MacBain adunate de prin toată lumea. 


— Nu-i nici urmă de arma cu care s-a comis crima, de 
cadavru sau de martori - avem doar mărturia retrasă a unei 
dudui care-i atât de-ngustă, încât mi-e greu să cred că e-n 
stare să fiarbă un ou. N-am voie să pierd, Cindy. 

— Las-o mai moale, scumpo. Doar n-ai de gând să... 

— Aş putea. Aş putea, dar n-am s-o fac. lar mai nou, Junie 
are un alt avocat. 

— Pe cine? 

— Pe L. Diana Davis. 

— Mamă, mamă. 

— Aha. Cireaşa de pe tort. Mă-nfrunt c-o feministă mare 
şi tare, care calcă pe cadavre. A, uitasem. Un scriitor care 
lucrează la o carte despre Michael Campion s-a ţinut după 
mine toată săptămâna. Îl cheamă Jason Twilly şi vrea să-ţi 
vorbească. 

— Jason Twilly? Autoru' bestsellerurilor ălora bazate pe 
crime reale? 

— Aha. Ele tipu’. 

— Yuki, Jason Twilly e un colos. O vedetă. 

— Asta pretinde şi el, spuse Yuki râzând. l-am dat 
număru' tău. Vrea doar câteva amănunte despre mine. Nu- 
mi pasă de ceea ce-i spui atâta vreme cât nu-i spui c-am 
intrat în panică. 

— Mare figură mai eşti, ştii asta? 

Yuki râse. 

— Vai. Trebuie să plec, spuse ea punând o bancnotă de 
douăzeci de dolari sub unul dintre colţurile coşului de pâine. 

Am o-ntâlnire cu Câinele Roşu. Cindy, erau trei oameni la 
rând înaintea mea. Ştii, dac-ar fi-ncredinţat căzu’ ăsta oricui 
altcuiva-n afară de mine, mi-aş fi făcut felu'. Aşa că nu-mi 
rămâne decât să câștig. 


Capitolul 32 


Cindy intră în barul din incinta hotelului St. Regis, 
amplasat în intersecţia Third cu Mission Street, din animatul 
cartier Soma. Jason Twilly era cazat acolo pe perioada 
procesului, fiind cu siguranţă locul cel mai indicat în care 
puteai sta. 

Twilly se ridică în picioare când Cindy se apropie de masa 
la care era aşezat. Era un bărbat de patruzeci şi trei de ani, 
care păstra aparenţa tinereţii, înalt, slab, cu trăsături pe 
care nu le vedeai la oricine şi pe care Cindy le recunoscu de 
pe copertele cărţilor sale şi din profilul publicat de curând în 
revista Entertainment Weekly. 

— Sunt Jason Twilly, se prezentă el întinzând mâna. 

— Bună, sunt Cindy Thomas. Scuze c-am întârziat, spuse 
ea după ce alunecă în scaunul tras de el. 

— Nicio problemă. Am profitat de răgaz ca să reflectez în 
linişte. 

Cindy îl verificase pe Twilly înainte de întâlnire, aflând, 
faţă de ceea ce ştia deja, că era foarte inteligent, calculat şi 
talentat, şi cam lipsit de scrupule. Un jurnalist scrisese că 
Twilly continua munca lui Truman Capote, din romanul Cu 
sânge-rece, subliniind că scriitorul avea talentul rar întâlnit 
de a intra în mintea criminalilor umanizându-i, astfel încât 
cititorii să-i poată privi aproape ca pe nişte prieteni. 

Cindy nu putea să-şi îngăduie să se bucure de atmosfera 
localului sau de compania lui Jason Twilly, ca să nu-şi lase 
garda jos. Îşi făcea griji pentru Yuki şi se întreba cum avea 
s-o portretizeze Twilly şi dacă faptul că următoarea lui carte 
era despre Michael Campion avea s-o afecteze în bine sau 
în rău pe prietena ei. Chiar dacă lui Yuki nu părea să-i pese, 
Cindy ştia că Twilly ar fi folosit orice ar fi putut scoate de la 
ea în interes personal. 

— Tocmai ce-am terminat Ma/vo, spuse Cindy făcând 
referire la cartea de mare succes a lui Twilly despre 
lunetistul din Washington care, împreună cu partenerul lui 


machiavelic, ucisese zece oameni şi ţinuse capitala sub 
teroare în timpul vânătorii lor de o lună. 

— Ce părere ai? întrebă Twilly zâmbind. Avea un zâmbet 
fermecător, pieziş, care îi făcea colţul stâng al gurii să se 
ridice, iar cozile ochilor să se încreţească. 

— M-a făcut să-i privesc pe adolescenţi într-o cu totu' altă 
lumină. 

— Am s-o iau ca pe-un compliment, spuse Twilly. Ce vrei 
să bei? 

Twilly o chemă pe chelneriţă la masă, comandă vin 
pentru Cindy şi apă minerală pentru el, şi îi spuse lui Cindy 
că, de vreme ce Yuki era cea care avea să reprezinte 
acuzarea în procesul lui Junie Moon, voia s-o vadă prin ochii 
celei mai bune prietene a ei. 

— Am vorbit cu câţiva dintre profesorii ei de la Boalt Law, 
îi spuse Twilly lui Cindy. Şi cu câţiva dintre foştii colegi de la 
Duffy şi Rogers. 

— Se-ndrepta vertiginos şi sigur către poziţia de partener 
la firma aia, spuse Cindy. 

— Da, din câte-am auzit. Yuki mi-a povestit că, după ce 
mama ei a fost omorâtă la Spitalul Municipal, şi-a pierdut 
interesul pentru cazurile civile, preferându-le, în schimb, pe 
cele penale. 

— Exact. 

— Ce spune asta despre ea? Că e feroce? Ranchiunoasă? 

— Încerci să-mi întinzi o capcană, pară Cindy râzând. Ţi-a 
lăsat impresia c-ar fi răzbunătoare? 

— Deloc, răspunse Twilly aruncându-i încă unul dintre 
zâmbetele lui năucitoare. Deşi, poate partea cu ferocitatea 
e adevărată, completă el. Am văzut-o pe Yuki în acţiune în 
cazul Brinkley. 

Twilly îi povesti lui Cindy că încheiase deja un contract cu 
editorul său, prin care se angajase să scrie biografia 
neautorizată a lui Michael Campion, când băiatul dispăruse. 

— Părea un mister fără rezolvare până ce poliţiştii să 
găsească un suspect şi s-o pună sub acuzare pe Junie 
Moon, spuse Twilly. lar când am auzit că Yuki Castellano 
urma să fie avocatul acuzării în procesul intentat lui Moon 


pentru uciderea lui Michael, nici nu mi-am dorit mai mult. 
M-aştept să iasă un proces pe cinste. Şi ceea ce-mi place 
mai mult şi mai mult la Yuki Castellano sunt pasiunea şi- 
ndrăzneala ei. 

Cindy dădu din cap în semn de aprobare şi spuse: 

— L. Diana Davis ar face bine să vină pregătită. 

— Ce interesant! exclamă Twilly, pentru că tocmai mă 
gândeam, Cindy, că Yuki e norocoasă să aibă o prietenă ca 
tine. Vreau să spun, cu tot respectul care i se cuvine lui 
Yuki, că Davis are să şteargă cu ea pe jos. 


Partea a doua 
HABEAS CORPUS 
(Să vină inculpatul) 

Yuki îşi făcu loc printre reporterii şi cameramanii ce roiau 
în jurul ei încă de când îşi parcase maşina. Îşi săltă geanta 
mai sus pe umăr, îşi înşfăcă servieta şi porni către stradă, 
urmată de jurnaliştii care o întrebau în gura mare despre 
cum credea că avea să se desfăşoare procesul şi dacă avea 
vreo declaraţie de făcut. 

— Nu acum, oameni buni, răspunse ea. Nu vreau să ţin 
Curtea în aşteptare. Îşi plecă uşor capul, îşi făcu loc prin 
mulţime ca să ajungă în intersecţie şi dădu cu ochii de 
convoiul de dube cu antene satelit şi de platourile 
improvizate pe Bryant Street: reporterii locali, dubele 
canalelor de ştiri, echipele trimise de televiziuni se 
strânseseră acolo ca să transmită procesul lui Junie Moon. 

Semaforul îşi schimbă culoarea şi Yuki traversă strada 
flancată de gloata de reporteri. Se îndreptă către Palatul de 
Justiţie şi intră în masa de oameni adunaţi la baza treptelor 
de granit. Len Parisi îi spusese că avea să se ocupe el de 
întrebările presei, dar în momentul acela era prins într-un 
ambuteiaj provocat de un camion care transporta ulei şi 
care se răsturnase pe autostradă, blocând toate benzile şi 
făcând ca maşinile, pierdute de sub control, să intre una 
într-alta. 

Cum Parisi nu ştia când avea să ajungă la tribunal, Yuki 
îşi petrecuse o jumătate de oră la telefon, recapitulând cu 
el pledoaria de deschidere, motiv pentru care sosise la 
mustață. Urcă treptele tribunalului cu paşi hotărâți şi cu 
privirea aţintită înainte, şi aruncă un „Nu pot vorbi acum, 
îmi pare rău” unei cete de reporteri strânşi la uşile masive, 
din oţel şi sticlă, de la intrarea în Palatul de Justiţie. lar pe 
urmă, spre mâhnirea ei, nu putu deschide ușile. 

Un reporter de la KRON îi ţinu uşa, după care îi făcu cu 
ochiul şi îi spuse: „Pe mai târziu, Yuki.” 

Yuki îşi aruncă servieta şi geanta pe masă, ca să fie 
verificate, trecu de detectoarele de metale fără vreun 


incident, îi mulţumi gardianului care-i urase succes şi o 
apucă înspre scări, urcându-le în fugă, ca să ajungă la etajul 
doi. 

Sala de judecată, cu pereţii îmbrăcaţi în lambriu auriu din 
stejar, era plină până la refuz. Yuki îşi ocupă locul la masa 
acuzării, făcând schimb de priviri cu Nicky Gaines, colegul 
ei cu ochi bulbucaţi, transpirat, care o seconda şi care arăta 
la fel de temător ca ea. 

— Unde-i Câinele Roşu? întrebă el. 

— E blocat în trafic. 

Aprodul curmă murmurul din sală somând audiența să se 
ridice, iar judecătorul Bruce Bendinger ieşi printr-un panou 
aflat în spatele scaunului judecătoresc şi luă loc între 
steagul naţional şi cel al Californiei. 

Bendinger avea şaizeci de ani, părul cărunt şi se refăcea 
după o operaţie de înlocuire a genunchiului. Gulerul cămăşii 
ce se iţea din robă era roz, iar cravata din satin cu dungi 
era de un albastru intens. Yuki observă fruntea încreţită a 
lui Bendinger şi îşi spuse că judecătorul, de obicei relaxat, 
părea destul de întors pe dos chiar înainte ca procesul să 
înceapă. Bănui că genunchiul îi făcea zile fripte. 

Yuki nu acordă prea mare atenţie indicaţiilor 
judecătorului către juriu. Se folosi de prilej ca să se uite pe 
furiş la L. Diana Davis, avocata fioroasă şi nemiloasă a lui 
Junie Moon. 

Davis era trecută de cincizeci de ani şi avea douăzeci de 
ani de experienţă în apărarea femeilor abuzate şi 
maltratate. In dimineaţa aceea, îşi făcuse apariţia într-unul 
dintre costumele roşii care o consacraseră, la care asortase 
ruj roşu aprins şi bijuterii masive, şi avea părul scurt şi 
argintiu aranjat în valuri ţepene. Davis arăta pregătită de o 
apariţie la ştirile de seară, iar Yuki nu se îndoi câtuşi de 
puţin că avea să aibă parte de ea - fiecare pauză 
aducându-i un alai de reporteri care s-o venereze cu 
microfoanele şi cu camerele lor de luat vederi. 

In momentul acela, Yuki îşi dădu seama că nu îi provocau 
nelinişte numai presiunea procesului şi atenţia agasantă a 
presei; mai era şi Junie Moon, stând lângă avocata ei şi 


arătând atât de neajutorată şi de vulnerabilă în costumul ei 
crem cu guler de dantelă, încât părea aproape diafană. 

— Sunteţi gata, domnişoară Castellano? îl auzi pe 
judecător întrebând-o. 

— Da, domnule judecător, răspunse Yuki şi, împingându- 
şi scaunul înapoi, merse la tribună, verificând dacă era 
încheiată la sacoul cu un singur nasture şi simțind fiori pe 
şira spinării, când cele două sute de perechi de ochi se 
aţintiră asupra ei. Şovăi preţ de o clipă în faţa prezidiului. 

După ce le zâmbi juraţilor, Yuki îşi începu cea mai 
importantă pledoarie de deschidere din cariera ei. 


Capitalul 34 


— Doamnelor şi domnilor, spuse Yuki de la pupitru. Multe 
se cunosc despre viaţa lui Michael Campion. Din păcate, 
procesul acesta este prilejuit de moartea lui. In noaptea de 
21 ianuarie, Michael Campion, un băiat de optsprezece ani, 
a mers la casa acuzatei, Junie Moon - şi nu a mai fost văzut 
niciodată. Domnişoara Moon este prostituată. Menţionez 
acest lucru, întrucât dumneaei l-a cunoscut pe Michael 
tocmai prin prisma profesiei. Acuzarea vă va aduce în faţă 
martori, colegi de-ai victimei, care vor mărturisi că Michael 
plănuise de mult să-i facă o vizită domnişoarei Moon ca să- 
şi piardă virginitatea. Pe 21 ianuarie, a reuşit, în sfârşit, să 
facă acea vizită. lar Michael nu numai că şi-a pierdut 
virginitatea, dar şi-a pierdut şi viața. Acest lucru n-ar fi 
trebuit să se întâmple. Michael n-ar fi trebuit să moară. lar 
dacă acuzata ar fi dat dovadă de responsabilitate şi s-ar fi 
purtat omeneşte, Michael ar fi fost acum printre noi. Însăşi 
acuzata ne-a povestit cu lux de amănunte ce s-a întâmplat 
cu Michael după ce acesta i-a păşit pragul, spuse Yuki 
arătând către Junie Moon. Ne-a mărturisit. A recunoscut în 
faţa poliţiştilor că l-a lăsat pe Michael să moară şi că i-a 
aruncat rămăşiţele aşa cum arunci gunoiul. 

Yuki relată juriului, pe rând, recunoaşterea vinovăţiei de 
către Junie Moon şi detaliile morţii lui Michael Campion, ale 
dezmembrării înfiorătoare a cadavrului şi ale aruncării lui la 
ghenă, detalii furnizate de aceasta. Pe urmă, se întoarse cu 
spatele la acuzată şi, lăsându-şi notițele pe pupitru, se 
îndreptă către boxa juraţilor, sincronizându-şi paşii cu 
ritmul gândurilor. 

Nu-i mai păsa de absenţa Câinelui Roşu, de reporterii 
însetaţi de senzaţional, care umpleau sala pe jumătate, sau 
de inocenţa de domnişoară de onoare afişată de Junie 
Moon. 

Işi concentrase toată atenţia asupra juriului. 

— Doamnelor şi domnilor, continuă ea. Poliţiştii au pus 


cap la cap informaţii care duc la acuzată la trei luni 
încheiate după dispariţia lui Michael Campion. Rămăşiţele 
nu i-au fost recuperate pur şi simplu pentru că era prea 
târziu. Apărarea va pretexta spunând că „Fără cadavru nu 
există nici crimă” sau că domnişoara Moon trebuie să fi fost 
hărţuită de poliţişti, dat fiind că între timp şi-a retras 
mărturia, sau că Statul nu are un caz solid. Acest lucru nu 
este adevărat. Nu avem nevoie de probe fizice. Avem, în 
schimb, probe indirecte din belşug. 

Yuki merse de la un capăt la altul al boxei juriului, 
ştergând balustrada cu mâna şi simțind puterea şi vibrația 
pledoariei ei, simțind nu numai că juraţii erau de partea ei, 
dar şi că îi sorbeau fiecare cuvânt. Cât despre ea, avea de 
gând să le dea tot ceea ce doreau. 

— Domnişoara Moon este acuzată de compromiterea 
probelor şi de omor prin imprudenţă, îi informă Yuki pe 
juraţi. Ca să putem dovedi crima, trebuie să dovedim reavua 
intenţie. Aşa este formulată legea. Reaua intenţie poate fi 
dedusă din faptul că persoana în cauză a acţionat în aşa fel 
încât să poată fi catalogată drept posesoarea une; inimi 
lipsite de omenie. Reflectaţi la expresia aceasta: o inimă 
lipsită de omenie. Acuzata ne-a mărturisit că Michael 
Campion a rugat-o să cheme ajutoare, dar că nu a făcut-o, 
deoarece era mai important să se protejeze pe sine. L-a 
lăsat să moară când ar fi putut să-l salveze. 

Acesta este cel mai edificator exemplu de acţiune dictată 
de o inimă lipsită de omenie. Din acest motiv, Poporul o 
acuză pe Junie Moon de crimă şi se angajează ca pe 
parcursul procesului să demonstreze că este vinovată fără 
urmă de îndoială. 

L. Diana Davis apucă marginile pupitrului şi îl potrivi până 
când fu exact faţă în faţă cu boxa juriului. Apoi îşi ridică 
privirea asupra juraţilor şi spuse: 

— Bună dimineaţa. Aş vrea să mulţumesc acuzării fiindcă 
mi-a rostit pledoaria de deschidere. Ne-a ajutat pe toţi să 
economisim timp. 

Râsetele din galerie o destinseră pe Davis, care se 
bucură să îi vadă pe câţiva dintre juraţi amuzându-se la 
rândul lor. Işi puse o mână pe şold, zâmbi şi continuă: 

— Ţineţi minte sloganul din reclama aceea? Unde-i 
carnea? Asta aş vrea să ştiu şi eu, şi sunt sigură că şi 
dumneavoastră veţi dori să ştiţi asta. După cum tocmai vi 
s-a spus de către procuror, doamnelor şi domnilor, cazul 
este nul. Dacă tânărul în cauză n-ar fi fost o celebritate, 
mă-ndoiesc că procurorul districtual ar fi avut tupeul să 
aducă acest caz în faţa curţii. Domnişoara Castellano are 
dreptate când spune că fără cadavru nu există nici crimă. 
Nu numai că n-a fost găsit cadavrul, dar n-a fost găsită nici 
arma crimei, iar cu tot progresul medicinei legale din zilele 
noastre, n-a fost găsită nici măcar o urmă microscopică de 
probă la aşa-zisul loc al crimei. A, da, zise Davis ca şi cum 
ar fi făcut o paranteză. După ce a fost supusă unui 
interogatoriu solicitant şi, aş putea spune năucitor, de către 
poliţişti, clienta mea a recunoscut o crimă pe care n-a 
comis-o. Un expert în psihologia martorilor ar invoca un 
anume sindrom al falselor mărturii, semn al abuzului 
emoţional suferit de domnişoara Moon. Clienta mea vă va 
povesti cu gura ei ce s-a întâmplat în noaptea de 21 
ianuarie. Tot ce are acuzarea de prezentat este o 
mărturisire ulterior retrasă a unei tinere femei 
înspăimântate şi intimidate de o echipă de inspectori de la 
Omucideri, agresivi şi motivaţi să-şi atingă scopul, adică să 
găsească un fap ispăşitor pentru dispariţia fiului 
guvernatorului. Au ales-o pe Junie Moon. In următoarele 


zile, veţi asista la acuzaţiile strigătoare la cer care i se 
aduc. Vor lipsi probele ADN, şi nu vă aşteptaţi ca Henry Lee 
să intre în sală aducând poze cu pete de sânge ca să vă 
povestească felul în care s-a comis aşa-zisa crimă. Nici 
măcar Ricardo Malcom, fostul iubit al domnişoarei Moon, nu 
va fi citat ca martor al acuzării, întrucât le-a spus poliţiştilor 
că Junie nici nu l-a întâlnit pe Michael Campion, ba mai 
mult, că nu s-a întâmplat nimic. Deci ce s-a întâmplat până 
la urmă cu Michael Campion? Noi ştim - toată planeta ştia - 
că Michael Campion suferea de o boală de inimă 
congenitală, care-i punea în pericol viaţa, şi că fiecare zi 
trăită putea să fie ultima pentru el. Ceva i s-a întâmplat 
după ce a plecat de acasă în noaptea de 21 ianuarie. Nu 
ştim despre ce a fost vorba, dar nu este treaba noastră sau 
a dumneavoastră să facem speculaţii. Când veţi fi urmărit 
procesul până la capăt, acuzarea vă va cere s-o găsiţi pe 
inculpată vinovată fără urmă de îndoială, dar bunul-simţ vă 
va spune că domnişoara Moon nu se face vinovată de 
niciuna dintre acuzaţiile care i se aduc. Clienta mea nu este 
vinovată de compromiterea probelor şi nici nu a ajutat la 
dezmembrarea vreunui cadavru în cada ei sau la aruncarea 
acestui cadavru. Junie Moon este la fel de vinovată de 
crimă pe cât sunt şi eu. 

Mi-am auzit numele strigat de aprod, m-am ridicat de pe 
banca din hol, am împins uşile duble ce dădeau din vestibul 
în sala de judecată şi am traversat culoarul cu paşi mari. În 
timp ce mă apropiam de boxa martorilor, am fost 
întâmpinată de capetele întoarse ale audienței, 
reamintindu-mi cât de mult cântărea mărturia mea în 
câştigarea procesului şi că L. Diana Davis avea să facă tot 
ce-i stătea-n putinţă ca să mă zdrobească. 

Am jurat să spun adevărul şi am luat loc, iar buna mea 
prietenă, Yuki, mi-a pus întrebări preliminare din care 
reieşeau experienţa şi gradul meu de ofiţer. 

Pe urmă, m-a-ntrebat: 

— Domnişoară sergent Boxer, aţi interogat-o pe acuzată 
pe 19 aprilie? 

— Da. Eu şi inspectorul Richard Conklin am interogat-o 
mai întâi în casa dumneaei, iar mai apoi în aripa sudică a 
Departamentului de Poliţie din San Francisco, la etajul trei 
al clădirii. 

— V-a lăsat impresia că ar fi fost înspăimântată, 
nervoasă ori intimidată? 

— Dimpotrivă, părea destul de-n largul ei. De fapt, a 
acceptat să vină la Palatul de Justiţie pentru a fi interogată. 

— Aţi întrebat-o, cu ocazia aceea, despre Michael 
Campion? 

— Da, am întrebat-o. 

— Şi care a fost răspunsul dumneaei? întrebă Yuki. 

— La-nceput ne-a spus că nu-l văzuse-n viaţa ei pe 
Michael Campion. Cu aproximativ două ore mai târziu, ne-a 
cerut să oprim camera de filmat. 

— Şi ce a urmat? 

Ca răspuns la-ntrebările lui Yuki, am reprodus în faţa 
juriului ceea ce Junie ne spusese mie şi lui Conklin - 
respectiv, cum murise victima, că-l chemase pe Ricky 
Malcom şi ceea ce făcuseră cu cadavrul lui Michael 


Campion. 

— Aţi avut vreun motiv să-i puneţi la îndoială spusele? 
întrebă Yuki. 

— Nu, mi s-au părut destul de convingătoare. 

— Aţi mai interogat-o pe acuzată şi cu altă ocazie? 

— Da. Am vizitat-o câteva zile mai târziu la închisoarea 
pentru femei. Speram ca  domnişoara Moon să-şi 
amintească numele oraşului unde dumneaei şi iubitul 
dumneaei aruncaseră rămăşiţele domnului Campion. 

— Şi a reuşit să şi-l amintească? 

— Da. Era vorba despre oraşul Jackson, aflat la trei ore şi 
jumătate spre nord, în districtul Amador. 

— Ca să fie totul clar, aceasta se petrecea la un al doilea 
interogatoriu? 

— Exact. 

— Acuzata a fost supusă vreunei forme de presiune? 

— Obiectez. Se încurajează speculaţiile, tună Davis. 

— Se aprobă, veni răspunsul fulger al judecătorului 
Bendinger. 

— Am să reformulez, spuse Yuki. Aţi ameninţat-o cumva 
pe acuzată? l-aţi interzis să mănânce, să bea apă sau să 
doarmă? 

— Nu. 

— V-a dat informaţiile acestea din proprie iniţiativă? 

— Da. 

— Vă mulţumesc, domnişoară sergent, îmi spuse Yuki. Nu 
mai am întrebări. 

Pe urmă, m-am trezit faţă-n faţă cu L. Diana Davis. 

Spre surprinderea mea, L. Diana Davis era minionă, avea 
în jur de 1,60 m, şi am dedus că prim-planurile de la 
televizor şi reputaţia o hiperbolizaseră. 

— Domnişoară sergent Boxer, începu Davis. Sunteţi 
inspector la Omucideri de mai bine de zece ani. Aţi 
investigat sute de cazuri de omucidere. Aţi interogat mii de 
suspecți şi ştiaţi că va veni o zi în care veţi sta într-o sală de 
judecată şi ne veţi povesti ce s-a întâmplat în cazul 
construit împotriva lui Junie Moon. Este adevărat? 

— Da. 

— Cum aţi reuşit, până la urmă, să smulgeţi mărturia de 
la acuzată, domnişoară sergent? l-aţi spus că accidente de 
genul acesta se petrec tot timpul? Că n-a fost vina ei? 

Ştiam al dracului de bine că trebuie să răspund scurt şi la 
obiect, dar, uitându-mă la expresia lui Davis, care aducea 
când cu a unei bunicuţe blajine, când cu a unui buldog, am 
simţit nevoia să-mi las gura să mi-o ia pe dinainte. 

— E posibil să fi spus astfel de lucruri. Interogatoriile nu-s 
făcute toate după acelaşi calapod. Uneori trebuie să ridici 
vocea sau să te-arăţi înţelegător, iar alteori trebuie să minţi 
persoana pe care-o interoghezi, am spus. Interogatoriile 
impun anumite limite legale, iar eu şi partenerul meu n-am 
depăşit acele limite. 

Davis zâmbi, se răsuci şi merse către juriu, după care se 
întoarse cu faţa către mine. 

— Aşa să fie? spuse ea. Dacă nu mă înşel, aţi declarat că 
acuzata v-a cerut să opriţi camera în timpul interogatoriului 
de la secţia de poliţie. 

— Întocmai. 

— Să văd dacă am înţeles bine, domnişoară sergent. Aţi 
înregistrat totul - până în punctul în care domnişoara Moon 
a „mărturisit”. Mărturisirea nu e pe casetă. 

— Mi s-a părut că acuzata se codea să vorbească din 
cauza camerei pornite. Aşa că, atunci când mi-a cerut s-o 


opresc, am făcut-o. După aceea ne-a povestit ce se- 
ntâmplase. 

— Şi cum ar trebui să interpretăm faptul că aţi înregistrat 
tot ceea ce femeia aceasta avea de spus, mai puțin 
mărturisirea? Din câte presupun, insinuaţi că acuzata a dat 
dovadă de precauţie când v-a cerut să opriţi camera, spuse 
Davis ridicând din umeri şi influenţându-i pe juraţi să 
creadă, prin mesaje nonverbale, că-ndrugam numai verzi şi 
uscate. Sugeraţi că a fost suficient de alunecoasă încât să 
mărturisească neoficial. 

— Nu există aşa ceva... 

— Vă mulţumesc, domnişoară sergent. Am terminat cu 
martorul acesta, zise Davis. 

Yuki sări-n picioare şi spuse: 

— Cer permisiunea să reinteroghez martorul, domnule 
judecător. 

— Puteţi începe, domnişoară Castellano, admise 
judecătorul. 

— Domnişoară sergent Boxer, este obligatoriu să 
înregistrați mărturiile? 

— Nicidecum. Mărturia rămâne mărturie fie că-i scrisă 
sau verbală, înregistrată sau nu. Prefer să am o mărturie 
înregistrată, dar nu-i obligatoriu. 

Yuki dădu din cap. 

— V-aţi gândit vreo secundă la ceea ce domnişoara Moon 
urma să vă spună după ce v-a cerut să opriţi camera? 

— Nici măcar o secundă. Am oprit camera pentru că ne-a 
cerut acest lucru - şi am crezut că era singurul mod prin 
care puteam scoate adevărul de la dumneaei. Şi ştiţi ce, 
domnişoară Castellano? A funcționat! 

Yuki şi-ar fi dorit ca toţi martorii ei să fie la fel de buni ca 
Rich Conklin. Rich era de nădejde. Inspira încredere. Te 
ducea cu gândul la un tânăr ofiţer de armată, la un fiu bine- 
crescut. Nu strica nici că aveai la ce te uita. Indrumat de 
întrebările lui Yuki, Conklin povesti cu cordialitate juriului că 
intrase la Departamentul de Poliţie din San Francisco în 
urmă cu cinci ani şi că lucra la Omucideri de doi ani. 

— Aţi interogat-o pe inculpată în noaptea de 19 aprilie? îl 
întrebă Yuki. 

— Eram cu domnişoara sergent Boxer când am stat de 
vorbă cu domnişoara Moon. 

— Aţi început discuţia având vreo idee preconcepută 
despre vinovăția sau nevinovăția dumneaei? 

— Nici pe departe. 

— l-aţi citit domnişoarei Moon drepturile de care 
beneficiază? 

— Da, i le-am citit. 

— Din câte înţeleg, domnişoara Moon nu se afla în arest 
când i-aţi citit drepturile, prin urmare, de ce aţi prevenit-o 
că orice spune poate fi folosit împotriva ei? 

— Mi-am încercat norocul, îi spuse Conklin lui Yuki. 

— Puteţi să explicaţi juriului la ce vă referiţi când spuneţi 
că v-aţi încercat norocul? 

Conklin îşi trecu mâna prin şuviţa de păr castaniu ce îi 
acoperea fruntea, dezvelindu-şi ochii. 

— Sigur. Să presupunem că i-aş spune unui suspect: 
„Vreau să vă interoghez. Puteţi veni până la secţie?” lar 
suspectul vine din proprie iniţiativă. Persoana-n cauză e 
liberă să nu ne răspundă la-ntrebări sau să plece oricând 
doreşte. De vreme ce nu e reţinută, nu e obligatoriu să-i 
citim drepturile înainte să ne-aşezăm la discuţii. 

Conklin se făcu comod în scaun şi continuă: 

— Dar, vedeţi dumneavoastră, dacă persoana devine 
dintr-odată precaută, poate cere să vadă un avocat care ar 


pune capăt interogatoriului. Sau persoana respectivă poate 
pur şi simplu să plece. Şi am fi nevoiţi să-i dăm drumul, 
întrucât nu se află-n stare de arest. 

— Dacă înţeleg bine, domnule inspector, aţi luat măsuri 
de precauţie ca, în cazul în care domnişoara Moon se 
autoincrimina, să fi fost din start acoperiţi prin faptul că 
fusese avertizată că orice spunea putea fi folosit împotriva 
ei? 

— Întocmai. M-am gândit că domnişoara Moon era 
singurul martor pe care-l aveam şi un posibil suspect într-o 
infracţiune gravă, şi n-am vrut să risc să fim nevoiţi să 
oprim interogatoriul şi să-i citim drepturile dacă se dovedea 
că are vreo legătură cu dispariţia lui Michael Campion. Asta 
ar fi putut întrerupe interogatoriul. În afară de adevăr, mai 
voiam să descoperim şi unde se află Michael Campion. 

— A cerut domnişoara Moon să vadă un avocat? 

— Nu. 

— V-a dat amănunte despre moartea lui Michael 
Campion şi despre aruncarea cadavrului? 

— Da, ne-a dat. 

— Domnule inspector Conklin, care a fost atitudinea 
acuzatei din timpul  mărturisirii făcute în prezenţa 
dumneavoastră şi a domnişoarei sergent Boxer? 

— Mi-a părut tristă şi chinuită de remuşcări. 

— Din ce aţi dedus acest lucru? 

— A plâns, răspunse Conklin. A spus că-i pare rău şi că-şi 
doreşte să poată schimba tot ce s-a-ntâmplat. 

— Domnule inspector Conklin, spuse Davis zâmbind. 
Păreţi a fi un ofiţer de poliţie foarte inteligent. 

Yuki deveni încordată. Aproape că o putea vedea pe 
Davis întinzând capcana, punându-i momeală şi legând-o 
de copac. Conklin se mulţumi să se uite la Davis până când 
aceasta i se adresă din nou. 

— Este adevărat că inculpata a negat de la bun început 
că l-ar cunoaşte pe Michael Campion? 

— Da, dar în nouăzeci şi nouă la sută dintre cazuri, 
suspectul susţine că n-a comis fapta. 

— Aţi interogat o sută de suspecți? 

— E o figură de stil. Nu rețin câţi suspecți de crimă am 
interogat. Nu prea mulţi. 

— Înţeleg, spuse Davis. Ar fi tot o figură de stil dacă am 
spune că dumneavoastră şi domnişoara sergent Boxer mi- 
aţi păcălit şi hărțuit clienta până când aceasta a mărturisit? 

— Obiectez! strigă Yuki de pe scaun. 

— Se aprobă. 

— Am să reformulez. După cum ştim cu toții, 
„mărturisirea”  domnişoarei Moon, spuse Davis făcând 
semnul universal recunoscut al ghilimelelor cu primele 
două degete de la fiecare mână, n-a fost înregistrată, nu-i 
aşa? 

— Aşa este. 

— Deci nu se cunoaşte tonul acelui interogatoriu sau mă- 
nşel? 

— Presupun că nu vă rămâne decât să-mi daţi crezare, 
spuse Conklin. 

Davis zâmbi, pregătindu-se să-şi lanseze atacul. 

— Domnule inspector, aţi luat notite pe baza declaraţiei 
domnişoarei Moon? 

— Da. 

— Am cerut să văd acele notițe în timpul schimbului de 
probe, spuse Davis, dar am fost informată că nu le mai 


aveţi. 

Obrajii lui Conklin luară foc. 

— Aşa este. 

— Vreau să mă asigur că înţeleg ceea ce ne spuneţi, 
domnule inspector, continuă Davis pe tonul arogant pe care 
şi-l perfecţionase de-a lungul zecilor de ani şi pe care-l 
folosea şi cu ocazia aceasta în încercarea de a-l ataca şi 
umili pe Conklin. Vă ocupați de investigarea unei posibile 
crime. Din câte ne-aţi spus, domnişoara Moon era martorul 
principal sau poate chiar suspectul. N-aţi înregistrat 
mărturisirea, aşa că aţi consemnat-o. Aţi făcut acest lucru 
cu scopul de a aduce în faţa curţii şi a juriului mărturisirea 
acuzatei, corect? Ca pe urmă să aruncaţi notițele - ne 
puteţi spune din ce motiv? 

— Mi-am folosit notițele ca suport pentru raportul pe care 
trebuia să-l scriu. Odată ce-am scris raportul la calculator, 
n-am mai avut nevoie de ele. 

— Nu? Dar cum poate fi reprodus mai bine interogatoriul? 
Prin notițele pe care le-aţi luat în seara aceea? Sau prin 
raportul pe care l-aţi întocmit cu câteva zile mai târziu? 
Aveţi datoria să păstraţi astfel de notițe, nu-i aşa? Domnule 
inspector?... Domnule inspector? Domnule judecător, vă rog 
să îndemnați martorul să-mi răspundă la întrebare. 

Yuki îşi încleştă pumnii pe sub masă. Nu ştiuse că Rich îşi 
distrusese notițele, dar poliţiştii de la Omucideri făceau 
asta tot timpul, doar că nu la vedere. 

Judecătorul Bendinger se foi în scaun şi-i ceru lui Conklin 
să răspundă la întrebare. 

— Notiţele mele ar fi, mai degrabă, o reproducere cuvânt 
cu cuvânt, dar... spuse Conklin şovăitor. 

— Şi cu toate acestea, aţi găsit de cuviinţă să le 
aruncaţi? Nu mai aveţi spaţiu de depozitare la Palatul de 
Justiţie? Erau toate sertarele pline? 

— Asta-i absurd. 

— Nu-i aşa? întrebă Davis, lăsând întrebarea să atârne în 
tăcerea mormântală din sala de judecată. 

— Vă amintiţi unde anume aţi aruncat notițele? La gunoi 
poate sau pe geamul de la maşină? Sau poate că aţi tras 


apa peste ele? 

— Domnule judecător, spuse Yuki, avocatul apărării 
hărţuieşte martorul... 

— Obiecţie respinsă. Martorul poate răspunde, interveni 
judecătorul Bendinger. 

— Le-am tocat, spuse Conklin, cu corzile vocale 
sugrumate de gulerul alb al cămăşii. 

— Vă rog să explicaţi juriului de ce v-aţi tocat notițele. 

Yuki văzu licărirea din ochii lui Conklin, dar nu putea face 
nimic ca să-l împiedice să clacheze. 

— Motivul pentru care nu păstrăm notițele este ca să 
evităm ca avocaţii chiţibuşari să răstă/lmăcească lucrurile... 

Yuki rămase cu ochii holbaţi la Conklin. Nu-l văzuse 
niciodată răbufnind. Davis îl manipulase şi avea să dea cu 
el de pământ. 

— Domnule inspector, aşa v-aţi purtat şi când aţi 
interogat-o pe clienta mea? V-aţi pierdut cumpătul în felul 
acesta? 

— Obiectez, domnule judecător, răsună vocea lui Yuki. 

— Pe ce temei? 

— Avocatul apărării merită obiecţia. 

Bendinger nu-şi putu înăbuşi râsul. 

— Obiecţie respinsă. Aveţi grijă, domnişoară Castellano. 
Davis zâmbi şi îl privi pe Conklin în faţă, ţinându-şi o mână 
pe şold. 

— Mai am o singură întrebare, domnule inspector 
Conklin. Aţi mai tocat şi alte probe importante care mi-ar fi 
putut exonera clienta? 

Resimţindu-se după interogatoriul la care Davis îl 
supusese pe Rich Conklin, şi după stresul acumulat pe 
parcursul întregii zile de coşmar, Yuki părăsi Palatul de 
Justiţie pe uşa din spate şi ocoli câteva cvartale, 
verificându-şi Blackberryul în timp ce mergea. 

Şterse mesaje, scrise observaţii pentru dosar şi îi trimise 
un e-mail Câinelui Roşu care, la ora aceea, se întorsese în 
biroul lui de la sediu şi aştepta un raport. Intră în parcarea 
All Day prin spate şi tocmai deschisese uşa de la sedanul ei 
Acura gri-maroniu, când auzi pe cineva strigând-o. 

Yuki se întoarse, cercetă cu privirea parcarea 
aglomerată, îl văzu pe Jason Twilly zburdând în direcția ei 
pe Bryant Street, printre maşinile care mergeau în sens 
opus, şi-l auzi strigând la ea: „Yuki, hei, aşteaptă puţin”. 
Yuki intră pe jumătate în maşină, îşi puse servieta pe 
scaunul din dreapta şi se întoarse cu faţa către scriitorul 
arhicunoscut care se apropia de ea. 

Twilly arăta nemaipomenit, se gândi Yuki în timp ce-l 
urmărea cum se strecoară prin parcarea înţesată de maşini. 
li plăcea fiecare detaliu din felul în care se prezenta: 
tunsoarea, ochelarii marca Oliver Peoples care îi înrămau 
ochii căprui-închis, cu privirea pătrunzătoare. În ziua aceea, 
purta o frumoasă cămaşă albastră pe sub sacoul gri care îi 
venea ca turnat, iar pantalonii erau încinşi cu o curea 
simplă, marca Hermes, care trebuie să fi costat şapte sute 
de dolari. 

Twilly se opri în dreptul ei, fiind despărțiți de uşa 
deschisă a maşinii, fără măcar să gâfâie din cauza 
alergăturii. 

— Hei, Jason. Ce s-a-ntâmplat? 

— Nimic, spuse el uitându-se fix în ochii ei. Voiam doar 
să-ţi spun că ai fost marfa azi. 

— Mulţam. 

— Vorbesc serios. Te descurci de minune, iar felul în care 


tratezi cu presa arată inteligenţă. Davis îşi face campanie 
pe scările Palatului în timp ce tu... 

— Apărarea trebuie să-ntoarcă asta-n favoarea lor, spuse 
Yuki. Eu trebuie să demonstrez că Junie Moon e vinovată, 
iar asta nu se va-ntâmpla în faţa Palatului. 

Twilly dădu din cap în semn de încuviinţare şi spuse: 

— Ştii, voiam să-ţi spun c-am surprins o conversaţie pe 
hol din care-am reţinut că Junie e cam înceată, că are IQ-ul 
sub medie. 

— Nu mi-a lăsat impresia asta, spuse Yuki întrebându-se 
unde naiba bătea Twilly. Oare încerca s-o manipuleze? Sau 
cele şase luni de când lucra la biroul procurorului districtual 
o transformaseră într-o cinică? 

Twilly îşi puse servieta jos, pe asfalt, scoase un toc de 
piele din buzunarul de la piept, din care luă o bucăţică de 
material şi şterse cu mişcări uşoare urmele de praf de pe 
ochelari. 

— Din câte am înţeles, Davis are de gând să cheme un 
specialist în psihiatrie judiciară care să le spună juraţilor că 
Junie e redusă şi impresionabilă, şi că brutele de poliţişti ar 
fi putut s-o facă să mărturisească orice. 

— Păi, mulţam pentru pont, Jason. 

— Pentru puţin. Ascultă, Yuki, spuse el potrivindu-şi 
ochelarii pe nas. Ard de nerăbdare să scotocesc prin mintea 
aia a ta frumos mobilată. lei cina cu mine? Te rog? 

Încălţată în pantofi înguşti şi cu vârful ascuţit, Yuki îşi 
mută greutatea de pe un picior pe altul, iar mintea îi fugi la 
sticlele de bere Coors care o aşteptau acasă, reci şi 
îmbietoare. Şi la câtă treabă avea de făcut. 

— Nu mi-o lua-n nume de rău, Jason, dar, când lucrez la 
un caz, prefer să rămân singură la sfârşitu' zilei. Am nevoie 
de solitudine şi de timp ca să-mi limpezesc mintea... 

— Yuki. Trebuie să mănânci, aşa că de ce nu-mi dai voie 
să te răsfăţ c-o cină decontată? Caviar, homari, şampanie 
franţuzească. Tu alegi locul. Vei fi acasă până la opt şi 
promit să n-aduc vorba despre muncă. Va fi o cină 
romantică, spuse Twilly, dezlănţuind asupra ei puterea 
rânjetului său strâmb. 


Twilly era fermecător şi era perfect conştient de asta. 
Yuki luă în râs astfel de trucuri de seducţie, după care se 
surprinse pe ea însăşi acceptând. 

Steven Meacham şi soţia lui, Sandy, se uitau la televizor, 
la 48 de Ore de Mister, în spaţioasa lor casă din cartierul 
Cow Hollow, când auziră soneria de la uşă ţârâind. 

Steve o întrebă pe Sandy: 

— Aşteptăm pe cineva? 

— Da’ de unde, răspunse Sandy gândindu-se la 
propagandiştii care mergeau din uşă-n uşă cu ocazia 
disputatelor alegeri pentru conducerea şcolii. Sorbi din 
paharul cu vin. Dacă-i ignorăm, vor pleca. 

— Aş putea, oricum, să le dau câteva la coaste, să-i fac 
să ne taie de pe listă, spuse Meacham fandând şi lovind cu 
pumnul prin aer, pe urmă, strecurându-şi picioarele goale în 
mocasinii lui din piele. 

Merse până la uşa de la intrare, se holbă prin fereastra în 
formă de evantai şi putu distinge doi băieţi arătoşi, cam de 
aceeaşi vârstă cu fiul său, Scott, stând la uşă. 

„Despre ce să fie vorba?” 

Cel mai corpolent dintre ei purta un tricou de culoarea 
piersicii pe sub vesta de camuflaj, iar părul îi ajungea până 
la gulerul tricoului, făcându-l să aducă mai degrabă cu un 
militant dintr-o ţară bananieră decât cu un republican, dar 
în niciun caz cu un Martor al lui lehova. Celălalt băiat era 
îmbrăcat într-un stil conservator, purtând un sacou verde 
ecosez ce-i acoperea cămaşa polo de culoarea lavandei, şi 
avea părul mai lung în faţă, ca puştii din internatele 
englezeşti. Băieţii ţineau în mâini sticle de băutură 
nedesfăcute. 

Meacham opri sistemul de securitate şi, crăpând uşa, 
întrebă: 

— Băieți, vă pot ajuta cu ceva? 

— Mă numesc Hawk, domnule Meacham, se recomandă 
cel îmbrăcat în sacoul sport. El e Pidge. A, astea sunt 
poreclele noastre de novici, adăugă el în loc de explicaţie. 
Suntem prieteni de-ai lui Scotty, ştiţi dumneavoastră, şi 


vrem să devenim membri ai frăţiei Alpha Delta Phi. 

— Serios? Scotty nu ne-a anunţat... 

— N-avea cum, domnule, el nu ştie că suntem aici. 
Trebuie să facem asta pe furiş. 

— Membri, ei? 

Meacham îşi aminti cu duioşie de vremurile în care făcea 
şi el parte dintr-o frăţie. 

— Şi când are loc iniţierea? întrebă el. 

— Săptămâna viitoare, domnule, răspunse Pidge. Asta 
dacă reuşim. Trebuie să vă punem întrebări în legătură cu 
Scotty, să aflăm lucruri pe care nu le ştie toată lumea, şi 
mai trebuie să punem mâna pe-o poză din fragedă pruncie, 
de preferat una-n care e dezbrăcat... 

— Bine, fie, intraţi, spuse Meacham râzând, şi deschise 
larg uşa, invitându-i în casa lui spațioasă cu priveliştea spre 
golf care îţi tăia respiraţia. 

— lubito, avem oaspeţi, strigă către soția lui, 
conducându-i pe cei doi băieţi prin hol. Hawk ca pe Ethan 
Hawke? Sau vreun soi de simbol al păsării, probabil. 

Meacham primi sticlele de la băieţi cu mulţumirile de 
rigoare, pe urmă deschise barul din lemn fixat în peretele 
livingului. Scoase paharele în timp ce băieţii făceau 
cunoştinţă cu soţia lui care spuse: 

— Foarte frumos din partea voastră să aduceţi ceva, dar 
chiar nu era nevoie. 

— Cointreau, preciză Meacham. 

Turnă lichiorul în pahare pe care apoi le împărţi tuturor. 

— Pentru greci. 

De fapt, Meacham încerca să se lase de băut, dar Sandy 
era deja pe jumătate abţiguită. Agită paharul, luă o gură şi 
spuse: 

— Ursuleţ, ce-ar fi să le-arăți băieţilor camera lui Scotty 
în timp ce eu scot albumele foto? 

— Eu rămân cu dumneavoastră, doamnă Meacham, 
spuse Pidge, ca să vă ajut s-alegeţi poza potrivită. 

Sandy era absorbită de albumul din poală, când umbra 
lui Pidge îi căzu pe faţă. Ridică privirea şi clipi de două ori 
din ochii înceţoşaţi, punând, în sfârşit, totul cap la cap. 


Pidge tinea o armă îndreptată către ea. 

Sandy respiră adânc, dar Pidge îşi duse degetul la gură, 
după care spuse: 

— Să nu ţipi, Sandy. Fă ce-ţi spun şi totul va fi bine. 

— Se-ngroaşă gluma, le spuse Steven Meacham celor doi 
băieţi crispându-se când Hawk îl împunse cu arma între 
omoplaţi. 

— Duceţi-vă şi staţi lângă soţia dumneavoastră, domnule 
M., îi ordonă Hawk. Vă puteţi închipui că suntem la un soi 
de vânătoare de comori. N-o să vă facem rău. Asta dacă nu 
ne obligați. 

Meacham se duse lângă soţia lui, mutându-şi privirea de 
la o armă la cealaltă, şi fugindu-i mintea la propria armă, 
care era înfăşurată într-un prosop, pe raftul de sus al 
dulapului cu lenjerie. Se uită în treacăt la faţa lui Sandy şi 
văzu că începea să se trezească, încercând să înţeleagă 
ceea ce se petrecea. 

Măcar de-ar fi ştiut şi el. 

Se întoarse către Pidge şi întrebă: 

— Asta-i doar o farsă pusă la cale de frăţie, nu-i aşa, 
băieţi? 

— Ba da, domnule, spuse Hawk din spatele lui. Vreau să 
vă-ntindeţi pe podea cu faţa-n jos. 

— Ei bine, n-am de gând să fac asta, puşti ţicnit ce eşti, 
ripostă Sandy agitându-şi capul încoace şi încolo, cu ochii 
scăpărându-i de furie. leşiţi amândoi afară, acum, şi 
spuneţi-i lui Scotty să mă sune, nu contează ora... 

Pidge apăru în spatele lui Sandy, ridică trăgaciul şi o izbi 
în ceafa cu patul armei. Sandy scoase un urlet prelung şi se 
lăsă pe vine, acoperindu-şi capul cu mâinile. Steven văzu 
cum se prelinge sângele printre degete. Dădu să pornească 
spre ea, dar sunetul metalic al piedicilor ridicate îi dădu fiori 
şi-l ţintui pe loc. 

Steven tot n-ar fi vrut să conştientizeze teroarea mută 
care îi asalta mintea - dar nu mai putea face abstracţie de 
ea. Puştii din faţa lor aveau să-i omoare - dacă nu cumva... 

— Nu vreau să te-mpuşc, cucoană, spuse Pidge. Lipeşte- 
te de podea. Şi tu, amice. Haide-odată. 


Steven se lăsă în genunchi şi imploră: 

— Vom face ceea ce spuneţi. Luaţi totul, spuse el. Luaţi 
tot ce avem. Numai nu ne faceţi rău, vă rog, nu ne faceţi 
rău. 

— Îmi place atitudinea ta, spuse Pidge şi îi făcu vânt lui 
Sandy la podea cu piciorul, rămânând în spatele ei în timp 
ce soţul acesteia se întindea cu faţa la podeaua acoperită 
de covorul persan. 

— Mâinile la spate, dacă sunteţi amabili, spuse Pidge. 

Scoase o rolă de fir de pescuit din buzunarul de la spate 
şi înfăşură fibra monofilament strâns în jurul încheieturilor 
soţilor Meacham. Pe urmă, le scoase încălţămintea din 
picioare, trase şosetele lui Sandy şi se apucă să înfăşoare 
firul de pescuit în jurul gleznelor lui Steven Meacham. 

— Am să vă fac o mică dezvăluire, continuă Pidge. De 
fapt, nu suntem băieţi de frăţie ca Scotty. Pantalonii cu 
bandă elastică şi chiloţii lui Sandy fură daţi jos dintr-o 
singură mişcare. Sandy scoase un țipăt ascuţit. 

— Unde ţineţi seiful, domnule M.? Care-i cifrul? întrebă 
Hawk. 

— Nu avem seif, răspunse Meacham. 

— Hawk, urcă înapoi la etaj, spuse Pidge. Eu am să le ţin 
companie prietenilor noştri. 

O lovi pe Sandy peste fese în joacă, râzând, în timp ce 
Meacham striga: „Găsiţi nişte bani în umidificatorul de pe 
comodă. Sunt ai voştri. Luaţi-i pe toţi!” 

Pidge dădu televizorul tare, rulă şosetele lui Sandy şi 
îndesă căluşurile de lână în gurile soţilor Meacham. În timp 
ce Sandy scâncea şi se zvârcolea, el o plesni din nou peste 
fese, de data asta aproape cu tandreţe; pe urmă, fără prea 
mare tragere de inimă, îi imobiliză gleznele cu fir de 
pescuit. Terminând cu asta, sparse gâtul celei de-a doua 
sticle de Cointreau lovind-o de polita şemineului. Vărsă 
conţinutul pe un teanc de ziare de lângă scaunul capitonat, 
într-un coş cu gheme, şi îmbibă părul şi îmbrăcămintea 
soţilor Meacham în timp ce Steven ţipa înfundat, venindu-i 
să vomite. 

— Eu n-aş face asta dac-aş fi-n locul tău, spuse Pidge pe 


un ton rezonabil. Te-ai putea îneca cu propria vomă. Asta ar 
fi nasol, prietene. 

Hawk cobori scările ce dădeau în living cu un trabuc în 
gură, zgâlţâind o faţă de pernă burduşită. 

— Marfa, spuse el rânjind. Erau vreo cinci miare în 
umidificator. A, am luat şi o carte. 

Pidge se aplecă peste Sandy Meacham care gemea, pe 
jumătate dezbrăcată, la picioarele sale. li deşurubă inelele 
cu diamante de pe degete, apoi ţipă în urechea lui Steven 
Meacham. 

— Ce le place oare celor ca voi să spună? Că a trăi pe 
picior mare e cea mai bună răzbunare? Păi, savuraţi-vă 
răzbunarea. Şi mulţam pentru marfă. 

— Gata? întrebă Hawk. 

Pidge mâzgăli ceva pe carte şi puse la loc capacul 
pixului. 

— Veni, vidi, vidi, frate, spuse Pidge aprinzând chibrituri 
şi lăsându-le să cadă în locurile în care vărsase băutura. 

VUUUUUUM. 

Camera fu cuprinsă de flăcări. Fumul se învălură 
înnegrind aerul. Soții Meacham nu îi putură vedea pe cei 
doi tineri făcându-le cu mâna în timp ce ieşeau pe uşa din 
faţă. 

Mirosul de carne arsă ne izbi înainte să trecem pragul 
către ruinele fumegânde ale casei familiei Meacham, din 
cartierul Cow Hollow. Odinioară o capodoperă arhitecturală, 
casa devenise o criptă. 

Investigatorul de incendii, Chuck Hanni, se desprinse din 
umbră ca să ne-ntâmpine. Arăta neobişnuit de obosit şi de 
grav. 

— Al doilea caz în noaptea asta, preciză el. 

— Primu’ aducea cumva cu ăsta? întrebă Conklin. 

— Deloc. Explozie la un laborator de metadonă 
improvizat. Victima, aflată-n casă, a fost proiectată-n 
partea din spate a camionetei. 

Işi scutură capul. 

— În schimb, ceea ce vedeţi aici se înscrie-n tiparu 
incendiului de la casa familiei Malone. 

Intrarăm în urma lui Hanni în ceea ce fusese odinioară 
livingul soţilor Meacham. Îmi imaginam încăperea aşa cum 
fusese înainte - tavanul demn de-o catedrală, şemineul 
grandios şi oglinda de deasupra poliţei. Acum, totul fusese 
redus la poleială-nnegrită de fum şi la marmură străbătută 
de cărbune. Cadavrele zăceau unul lângă altul în apa 
neagră, adâncă de 7-8 cm, întinse pe burtă şi cu mâinile 
strânse ca pentru a da un pumn, efectul încordării 
tendoanelor în timp ce arseseră. 

— Dacă victimele au fost legate, legăturile au ars, spuse 
Hanni, încovoindu-se lângă cadavre. N-are rost să prelevăm 
amprente. Poate mâine, pe lumină... Oricum, continuă 
Hanni, am găsit asta pe bufetu' din bucătărie. 

Îi înmână cartea lui Conklin. Citi titlul: 

— Istoria iahtingului. Inscripţia ţi-e dedicată, Rich. E-n 
latină. Desprinse coperta şi deschise la frontispiciu, citind 
cu voce tare: 

— Radix omnium malorum est cupiditas. 

— Ce-nseamnă? îl întrebă Hanni. 


LA 


Conklin încercă să deducă din context spunând: 

— Nu ştiu ce, nu ştiu ce, dăunătoare-i dragostea. Nu- 
nţeleg. La dracu’. Latina mea de clasa a zecea e depăşită. 

— Nu suntem cu toţii? spuse Claire păşind în cameră cu o 
echipă de doi asistenţi în coada ei. Ce-avem noi aici? 

Se apropie de cadavre, îl întoarse pe cel mai firav dintre 
ele, din a cărui gură ieşi aer ca dintr-un balon. Paaahhhhhh. 

— la priveşte aici, îl îndemnă Claire pe Chuck, arătându-i 
o sticlă de alcool care fusese parţial ascunsă de cadavrul 
victimei. 

Hanni o săltă cu mâna-nmănuşată. 

— Poate că vom găsi amprente până la urmă, spuse el. 

Eu şi Conklin i-am lăsat pe Claire şi pe Hanni cu 
cadavrele victimelor şi ne-am dus afară. Primul ofiţer 
întâlnit ne-a arătat o femeie atrăgătoarea care stătea-n 
primul rând al mulţimii de la marginea peluzei care- 
ncepuse să se-mpuţineze. 

— Ea e femeia care a raportat incendiu’. O cheamă 
Debra Kurtz, îmi preciză polițistul. Locuieşte chiar peste 
drum. 

Kurtz se apropia de cincizeci de ani, avea în jur de 1,60 
m înălțime, părea cam slabă, poate chiar anorexică, 
îmbrăcată cum era-n echipamentul de alergat negru, din 
spandex. Lacrimile amestecate cu rimei îi lăsaseră dâre pe 
obraji. Am făcut prezentările şi am întrebat-o dacă-i 
cunoştea pe decedați. 

— Steven şi Sandy Meacham erau prietenii mei cei mai 
apropiaţi, ne spuse ea. Am sunat la 112 când am văzut 
incendiul, dar, Doamne, Dumnezeule, era mult prea târziu. 

— Aţi putea veni cu noi până la secţie? am întrebat-o. 
Trebuie să aflăm cât mai multe lucruri despre prietenii 
dumneavoastră. 

Debra Kurtz bea cafeaua veche de-o zi pe care i-o 
oferisem în cea mai mică şi mai curată dintre cele două 
camere de interogatoriu de care dispuneam. 

— Soții Meacham erau cel mai grozav cuplu din lume, ne 
spuse ea cu lacrimi în ochi. 

— Ştiţi vreun motiv pentru care cineva ar fi dorit să le 
facă rău? am întrebat-o. 

— Mă duc până la automatu' de băuturi acidulate, i se 
adresă Conklin lui Kurtz. Vă mai pot aduce ceva? 

Aceasta îşi scutură capu-n semn de negaţie. 

Odată plecat Conklin, Debra se-aplecă peste masă şi-mi 
spuse că Sandy avusese probleme cu băutura şi că 
amândoi fuseseră implicaţi în relaţii pasagere. 

— Nu cred că are vreo importanţă, dar doar ca să ştiţi. 

Kurtz îmi povesti că soţii Meacham aveau doi copii; un 
fiu, pe nume Scotty, de vreo nouăsprezece ani, plecat la 
facultate, şi o fiică, pe nume Rebecca, mai în vârstă şi 
măritată, care locuia-n Philadelphia. Kurtz se-necă din nou, 
ca şi cum i-ar fi stat ceva în gât sau pe conştiinţă - ceva ce 
o chinuia. 

— Mai ai ceva să-mi spui, Debra? Aveai cumva o idilă cu 
Steven Meacham? 

— Da, spuse ea-ncet. Da, am avut. 

Kurtz stătea cu ochii pe uşă în timp ce vorbea, ca şi când 
ar fi vrut să termine de vorbit înainte să se-ntoarcă Conklin. 

— M-am urât pentru că am trădat-o pe Sandy, spuse ea. 
E greu de explicat, dar, într-un fel, i-am iubit pe amândoi în 
egală măsură. 

Împingeam cutia cu şerveţele spre jumătatea ei de masă, 
când Conklin se-ntoarse-n camera de interogatoriu. Ţinea-n 
mâini nişte hârtii scoase la imprimantă. 

— Aveţi cazier, domnişoară Kurtz, spuse Conklin 
trăgându-şi un scaun. Asta m-a cam surprins. 

— Eram îndurerată, ne spuse femeia, iar ochii cenușii i se 


umplură din nou de lacrimi. N-am făcut rău nimănui în afară 
de mine. 

Conklin îmi pasă foile. 

— Aţi fost arestată pentru furt. 

— lubitul meu m-a convins să fac asta, iar eu am fost 
suficient de proastă încât să fiu de-acord. În orice caz, am 
fost achitată, afirmă Kurtz. 

— N-aţi fost achitată, o corectă Conklin. Aţi ieşit pe 
cauţiune. Trebuie să fi făcut un târg care presupunea să vă 
vindeţi iubitu' sau greşesc? A, şi mai e incendierea. 

— Randy, soţul meu... Randy murise. Voiam să-mi smulg 
inima din piept, spuse ea lovindu-şi pieptul cu pumnul. Am 
dat foc la casă pentru că era singurul mod prin care puteam 
să exprim ceea ce simțeam. Durerea fără margini. 

M-am lăsat înapoi în scaun. Cred că rămăsesem cu gura 
căscată, pentru că şocul de pe faţa mea o făcu pe Debra 
Kurtz să răcnească: 

— Era propria mea casă. Nici măcar n-am ridicat 
asigurarea. Nu mi-am făcut rău decât mie, pricepeţi? Nu mi- 
am făcut rău decât mie. 

— Steven Meacham pusese capăt legăturii? 

— Da, dar s-a întâmplat cu săptămâni în urmă şi am fost 
de comun acord. 

— Şi n-aţi fost supărată câtuşi de puţin? întrebă Conklin. 
N-aţi simţit puţină durere fără margini? 

— Nu, nu, orice v-ar trece prin cap, n-am incendiat casa 
familiei Meacham. N-am făcut-o. N-am făcut-o. 

Am întrebat-o pe Debra Kurtz unde se afla când arsese 
casa familiei Malone şi cât de bine cunoştea Palo Alto. Avea 
alibiuri şi am pus totul pe hârtie. Ceea ce ne povestise ea 
se potrivea cu profilul unei femei nebune, dominate de 
arzătoarea dorinţă atât de a distruge, cât şi de a se 
autodistruge. 

Se potrivea şi totuşi nu se potrivea deloc. Se făcuse cinci 
şi jumătate dimineaţa. 

— Ai vreo călătorie planificată, Debra? a-ntrebat-o 
Conklin în felul său fermecător. 

Işi scutură capul. 


— Nu. 
— Bun. Te rugăm să nu părăseşti oraşul fără să ne- 
anunţi. 

Joe încă mai dormea când m-am strecurat în pat. Am 
împins-o pe Martha cu grijă, ca să-mi fac loc, şi m-am lipit 
de spatele lui Joe cu intenţia de a-l trezi, ca să-i pot povesti 
ce mă frământa. Joe se-ntoarse către mine, mă trase către 
el şi-şi îngropă faţa-n părul meu cu miros de fum. 

— Ai făcut turu' barurilor, blondino? 

— Incendiu casnic, am răspuns. Soldat cu doi morţi. 

— Seamănă cu cel de la casa familiei Malone? 

— E identic. 

Mi-am trecut mâna peste pieptul lui, mi-am cuibărit fața- 
n curbura gâtului său şi am răsuflat zgomotos. 

— Te-ascult, iubito, zise Joe. 

Grozav. 

— E vorba despre o femeie, pe nume Debra Kurtz, am 
spus în timp ce Martha se urca-napoi în pat, învârtindu-se 
de câteva ori, după care se-ncovrigă-n golul lăsat de 
picioarele mele îndoite, împingându-se în mine. Locuieşte 
peste drum de victime. Ea e cea care-a raportat incendiu’. 

— Incendiatorii fac deseori asta. 

— Ai dreptate. Ea susţine că s-a dat jos din pat ca să bea 
un pahar cu apă şi atunci a văzut flăcările. După ce-a sunat 
la pompieri, s-a alăturat mulţimii care-i urmărea cum 
stingeau focul. 

— Aţi găsit-o acolo când aţi ajuns? 

— Stătea acolo de ore-ntregi. Ne-a spus că ea şi victima 
de sex feminin, Sandy Meacham, erau cele mai bune 
prietene şi, că-n acelaşi timp, se culca cu cealaltă victimă, 
cu soţul lui Sandy... 

— Ciudat mod de a-nţelege prietenia. 

Nu m-am putut abţine să nu râd. 

— S-a culcat cu soţu' celei mai bune prietene a ei până 
când acesta i-a dat papucii. Această Debra Kurtz are cheia 
de la casa victimelor. Şi mai are şi cazier. O arestare mai 
veche pentru o spargere pe lângă ghici ce? O incendiere. 


— Ha! S-ar putea spune că nu-i străină de sistem. 
Aşadar, ce face? Dă foc la casa de vizavi - şi aşteaptă cu 
mâinile-n sân să fie săltată de poliţişti? 

— Asta mă nedumereşte şi pe mine, Joe. Prea se 
potrivesc toate. Kurtz avea mijloacele, motivu' şi ocazia s-o 
facă. „Nimic nu-i mai rău decât furia unei femei 
dispreţuite.” Ba mai mult, să ştii că, odată ce focu’ ţi-a 
intrat în sânge, cu greu te mai vindeci. 

— Ţi-a lăsat impresia unei criminale? mă-ntrebă Joe. 

— Mi-a lăsat impresia unei narcisiste demne de toată 
mila, care cerşeşte atenţie. 

— Poţi fi sigură de asta. 

l-am dat un sărut lui Joe. Pe urmă, săruturile s-au întețit, 
fiind stârnită de senzaţia pe care mi-o lăsa obrazul lui aspru 
pe buze, de gura lui lipită de-a mea, de făptura lui mare şi 
caldă în patul meu. 

— Nu-ncepe ceva ce eşti prea obosită să mai termini, 
blondino, a mârâit el la mine. 

Am râs din nou şi l-am strâns în braţe, spunând: 

— Domnişoara Kurtz insistă că nu e vinovată. Aşa că 
explicaţia mea-i că... 

Gândurile mi-au alunecat înapoi la victime şi la apa 
înnegrită de cenuşă, care le izbea cadavrele. 

— Explicaţia ta e că... reluă Joe. 

— Explicaţia mea-i că fie a pus focu' pentru că-i 
iremediabil autodistructivă şi pentru că vrea să fie prinsă, 
fie a făcut-o, dar fără intenţia vădită de a-şi omori prietenii. 
În caz contrar... 

— Instinctu-ţi spune că nu ea e vinovată. Că-i doar o 
nebună incurabilă. 

— lar începi cu asta, i-am spus iubitului meu. lar... 
începi... cu asta... 

M-am trezit cu braţele-nlănţuite-n jurul Martei, ca să-mi 
dau seama că Joe plecase şi că-ntârziasem la-ntâlnirea cu 
Jacobi. 

După serviciu, m-am întâlnit cu Claire în parcare. Am 
mutat pe bancheta din spate o pereche de galoşi, trusa de 
necropsie, o pungă cât sacul, cu chipsuri cu aromă de 
barbecue, şi trei hărţi, după care m-am aşezat pe scaunul 
din dreapta al maşinii ei marca Pathfinder şi am spus: 

— Richie a făcut rost de traducerea propoziției ăleia 
latineşti scrise-n interioru' manualului de iahting. 

— A, da? Şi ce-nseamnă? întrebă ea trăgându-şi centura 
de siguranţă mult pe sub burtă şi-ntinzând-o la maximum 
înainte de-a o fixa. 

Mi-am fixat şi eu centura şi am spus: 

— În traducere liberă, înseamnă „Banul este sursa 
tuturor relelor”. Mi-aş dori să pun mâna pe tâmpitu' care-a 
scris asta şi să-i arăt victimele complet carbonizate şi 
chircite, expuse pe masa de autopsie. Să-i arăt ce-nseamnă 
cu adevărat rău’. 

Claire bombăni. 

— Bine spus, comentă ea şi ieşi cu maşina pe Bryant 
Street, luând-o spre nord, părând hotărâtă să parcurgă cei 
aproape trei kilometri până la Cafeneaua lui Susie de parc- 
ar fi concurat la cursa de 800 de kilometri de la Daytona. 
Smuci de volan ca să depăşească un turist care circula cu 
viteză redusă şi apăsă acceleraţia. 

— Ai spus „tâmpit”, a subliniat Claire. Deci ai tăiat-o pe 
femeia aia, Debra Kurtz, de pe listă? 

— Are un alibi, i-am spus lui Claire printre dinţii-ncleştaţi. 

M-am prins de bord când forţă galbenul la semafor. 

— De asemenea, alibiurile ei se verifică şi pentru nopțile- 
n care-au ars casele familiilor Malone şi Jablonsky, din Palo 
Alto. 

— Hm, mormăi Claire. Păi, legat de cele două amprente 
intacte, prelevate de pe sticla găsită la locu' faptei. Una 
provine de la Steven Meacham. Pe cealaltă n-am putut-o 
identifica. Dar am ceva pentru tine, gagico. Sandy 


Meacham are o fractură craniană de toată frumuseţea, 
provocată prin forţă brută. Craniu' pare să-i fi fost zdrobit 
cu patu' armei, din câte-mi pot da seama. 

M-am gândit la asta - la faptul că ucigaşul devenise 
violent - pe urmă, i-am povestit lui Claire că interogarea 
vecinilor familiei Meacham nu scosese la iveală absolut 
nicio pistă. Claire îmi dădu rezultatele testelor de sânge - 
din care reieşea că Sandy Meacham băuse şi că ambii soţi 
muriseră din cauza intoxicației cu fum. 

Era totul foarte interesant, dar nu ducea absolut nicăieri. 
l-am spus asta şi lui Claire în timp ce parca exact în faţa 
Cafenelei lui Susie, în zona rezervată handicapaţilor. 

Se uită la mine şi spuse: 

— Şi eu sunt handicapată, Linds. Car după mine 25 de 
kile de grăsime maternală şi nu pot merge de la un capăt al 
străzii la celălalt fără să gâfâi. 

— N-am să te amendez pentru asta, fluturaş. Cât priveşte 
recordu' de viteză pe uscat pe care tocmai l-ai stabilit într-o 
zonă comercială... 

Claire, care era prietena mea cea mai bună, mă sărută 
pe obraz în timp ce-o ajutam să coboare din maşină. 

— Cât îmi place că-ţi faci griji pentru mine. 

— Îţi prinde bine, am spus îmbrăţişând-o şi crăpând uşa 
cafenelei. 

În timp ce ne făceam loc prin îmbulzeala de la bar ca s- 
ajungem în spatele încăperii, am fost învăluite de acordurile 
metalice ale unui hit Bob Marley interpretat de trupa de 
percuţionişti, precum şi de aromele divine de pui fript, 
usturoi şi curry. Cindy şi Yuki erau deja la separeul nostru, 
iar Lorraine trase un scaun pentru Claire. A lăsat să cadă 
meniurile laminate pe masă, pe care le ştiam pe de rost, şi 
am comandat o carafa de apă plată pentru Claire. 

Apoi, încurajată de Cindy prin „Yuki, spune-le, spune-le”, 
Yuki ne „puse pe tavă” noutăţile ei. 

— E un fleac, începu ea. Fie. Am avut o-ntâlnire. Cu Jason 
Twilly. 

— Sper c-ai avut grijă să nu-i dezvălui mai mult decât era 
căzu', spuse Cindy cu severitate. N-ai uitat că-i reporter. 


— N-am vorbit deloc despre caz, spuse Yuki râzând. A 
fost doar o cină. O cină frumoasă, fără săruturi sau alte 
lucruri de genu’ ăsta, aşa că nu vă agitati, fetelor, bine? 

— Te-ai distrat? Ai să te mai vezi cu el? 

— Da, da, dacă mă invită, presupun că da. 

— Mamă. Prima-ntâlnire după cât timp, un an? am spus. 
Ar trebui să fii un pic mai încântată. 

— N-a trecut un an, mă corectă Yuki, ci un an şi patru 
luni, dar asta-i mai puţin important. Pentru cine toastăm? 

— Pentru Ruby Rose, spuse Claire ridicându-şi paharul cu 
apă. 

— Cine? întrebarăm toate la unison. 

— Ruby Rose. E chiar aici, spuse Claire mângâindu-şi 
burta. Asta-i numele pe care eu şi Edmund l-am ales pentru 
fetiţa noastră. 

Când m-am întors acasă de la cafenea, soarele încă mai 
atârna deasupra orizontului, scăldând în lumina-i portocalie 
capota unei maşini de poliţie parcate chiar la ieşirea din 
apartamentul meu. 

M-am aplecat către geamul coborât al maşinii şi am spus: 

— Bună, tu. S-a-ntâmplat ceva? 

— Ai câteva minute libere? 

— Sigur, am spus, iar partenerul meu deschise portiera 
maşinii, îşi întinse picioarele lungi şi merse până la treptele 
de la intrare, unde se şi aşeză. M-am aşezat şi eu lângă el. 
Nu mi-a plăcut ce expresie a luat chipul lui când a desfăcut 
un pachet de ţigări şi mi-a oferit una. 

Am scuturat din cap în semn că nu, după care am spus: 

— Tu nu fumezi. 

— Revin pentru scurtă vreme la obiceiuri mai vechi. 

Renunţasem şi eu la tutun o dată sau de două ori, iar în 
timp ce chibritul scăpăra, vârful ţigării scânteia, iar Rich 
sufla fumul prelung în aerul serii, simţeam din nou atracţia 
ritualului atât de plăcut. 

— Kelly Malone mă sună-n fiecare zi ca să-i spun că n- 
avem nicio pistă. M-am simţit obligat să-i povestesc despre 
soţii Meacham. 

Am bâiguit câteva vorbe ca să-mi exprim înţelegerea faţă 
de suferinţa ei. 

— Mi-a spus că nu poate dormi cu gându' la felu-n care- 
au murit părinţii ei. Plânge tot timpu'. 

Rich se-necă din cauza fumului şi-şi flutură mâna, dându- 
mi de înţeles că nu mai poate vorbi. Mi-a devenit limpede 
cât de neajutorat se simţea. Moartea soţilor Malone se 
dovedea a fi o verigă într-un lanţ de crime violente. lar noi 
eram complet debusolaţi. 

— Trebuie s-o dea-n bară, Rich, am spus, aproape de 
fiecare dată se-ntâmplă aşa. Şi nu suntem singuri în treaba 
asta. Claire, Hanni... 


— Îţi place de Hanni? 

— Sigur. Ţie nu? 

Conklin ridică din umeri. 

— Cum se face că ştie atât de multe şi de puţine-n 
acelaşi timp? 

— Face şi el ce facem noi. Umblă prin mocirlă. Încearcă 
să facă lumină în întuneric. 

— Bine spus mocirlă. Noi ne mocirlim în timp ce 
criminalu' se amuză - dar la naiba, sunt un tip deştept. Pot 
să traduc platitudini latineşti în engleză! Asta trebuie să 
însemne ceva, nu? 

Râdeam cu Rich de-ncercarea lui de-a ieşi din depresie 
prin glume, când am văzut un sedan negru urcând încet 
strada în căutarea unui loc de parcare. Era Joe. 

— Uite-l pe Joe. Rămâi să faci cunoştinţă cu el, am 
propus. l-am povestit o grămadă de lucruri despre tine. 

— Nu prea cred, nu-n seara asta, Linds, refuză Rich 
ridicându-se şi strivind mucul de ţigară de caldarâm. Poate 
cu altă ocazie. Ne vedem mâine-dimineaţă. 

Joe opri maşina. Rich o scoase pe-a lui din locul de 
parcare, făcându-i loc lui Joe să parcheze. 

— Foloseşti vreodată chestia asta? mă-ntrebă Joe despre 
aragaz. 

— Sigur că da. 

— Zău? Atunci ce-i cu astea? 

Scoase instrucţiunile de folosire şi un ambalaj din 
polistiren din cuptor. 

— Folosesc plita, am spus. 

Işi scutură capul, râse de mine şi mă-ntrebă dacă pot să 
desfac sticla de vin şi să m-apuc de salată. l-am răspuns că 
mă credeam în stare. Am destupat sticla de Chardonnay, 
am rupt un mănunchi de salată romană deasupra unui 
frumos bol din sticlă suflată, pe care Joe mi-l făcuse cadou, 
şi am tăiat o roşie felii. M-am întins după uleiul de măsline 
şi după mirodenii, ştergându-mă de Joe şi lovindu-l uşor 
peste poponeţ. Apoi m-am instalat pe un scaun de bar de 
lângă bufet şi mi-am azvârlit pantofii din picioare. 

Cu Phil Collins cântând pe fundal, îmi sorbeam vinul şi-l 
ascultam pe Joe vorbind despre cele trei contracte pe care 
reuşise să le-ncheie cu programul lui de consultanţă-n 
prevenirea dezastrelor şi despre întâlnirea cu guvernatorul 
care bătea la uşă. Joe era fericit. lar eu mă bucuram că 
folosea apartamentul lui mai modern, mai spaţios şi mai 
dichisit pe post de birou - şi că se simţea la mine ca acasă. 

Şi, trebuie să recunosc, apartamentul meu era un locşor 
al naibii de frumos, cu cele patru camere-ncărcate, dar 
primitoare, de la etajul trei al unei vechi şi pitoreşti case 
orăşeneşti din perioada victoriană, şi cu terasa din 
prelungirea livingului, de unde se putea vedea soarele 
apunând în bucata mea de golf. Incet-încet, devenea 
bucata noastră de golf. 

Am umplut cu vin paharul lui Joe şi l-am urmărit cum 
îndesa carne de crab în câţiva peşti tilapia şi cum împingea 
tigaia-n cuptor. S-a spălat pe mâini şi şi-a întors făptura 
frumoasă către mine. 


— Peştele are să fie gata-n patruzeci şi cinci de minute. 
Vrei să ieşim pe terasă ca să prindem ultimele raze? 

— Nu prea, am răspuns. 

Mi-am lăsat paharul jos, mi-am încolăcit un picior în jurul 
taliei lui Joe şi l-am tras spre mine rânjind, văzând în ochii 
lui albaştri că îi surâde ideea care-mi venise. M-a tras mai 
aproape, m-a smuls de pe scaun şi m-a ridicat, prinzându- 
mă cu mâinile de fund şi mormăind teatral în timp ce 
străbătea holul cu mine-n braţe: 

— Eşti o povară, blondino. 

Am râs, i-am muşcat lobul urechii şi am spus: 

— 60 de kile nu ţi se mai păreau o povară-n tinereţe. 

— După cum spuneam. Uşoară ca un fulg. 

M-a lăsat uşor pe pat, s-a urcat şi el după mine, mi-a 
apucat faţa cu mâinile lui mari şi mi-a dat un sărut care m-a 
făcut să gem. L-am prins cu braţele pe după gât, iar Joe 
aproape că a atins imposibilul scoţându-şi tricoul şi 
sărutându-mă în acelaşi timp, trăgându-mi pantalonii şi 
deopotrivă reuşind, într-un mod ştiut numai de el, să-nchidă 
uşa cu piciorul, împiedicând-o astfel pe Martha să ne strice 
momentul de intimitate. 

— Eşti nemaipomenit, am spus râzând. 

— Incă n-ai văzut nimic, păpuşă, a mârâit iubitul meu. 

În scurt timp, am rămas amândoi dezbrăcaţi, cu trupurile 
înfierbântate şi alunecoase complet înlănţuite. Dar în toiul 
încleştării noastre ce ne purta pe culmile plăcerii, imaginea 
unui alt bărbat mi s-a strecurat în minte. 

M-am luptat din răsputeri s-o-ndepărtez, deoarece nu-l 
voiam acolo. 

Bărbatul acela era Richie. 


Partea a treia | 
MANCARE GATITA 


Capitolul 49 


Jason Twilly stătea în primul rând al galeriei din Sala de 
Judecată 2C, chiar în spatele lui Junie Moon, cu alura ei de 
zână, şi lua notite în timp ce Connor Hume Campion 
răspundea la tirul de întrebări adresate de Yuki Castellano. 
Twilly îşi zise în sinea lui că guvernatorul îmbătrânise 
văzând cu ochii de când îi dispăruse fiul. Era tras la faţă şi 
cocârjat de parcă moartea lui Michael l-ar fi ucis şi pe el. 

Cuprinzându-i pe Campion şi pe Yuki cu privirea, Twilly 
simţi o schimbare producându-se în perspectiva lui asupra 
lucrurilor, iar în minte i se contură o nouă idee pentru 
cartea sa. Yuki era apărătoarea lui Michael Campion şi era 
considerată din start perdantă; bătăioasă şi perspicace, ştia 
în acelaşi timp cum să câştige simpatia cuiva. Ca acum. 
Yuki se folosea de celebritatea şi de mâhnirea fostului 
guvernator deopotrivă ca să înduioşeze juriul şi să pună 
beţe-n roate apărării. 

Twilly avea de gând să-şi înceapă cartea cu pledoaria de 
deschidere a lui Yuki, să se întoarcă în timp dezgropând 
momente de cumpănă din viaţa băiatului, povestite de 
guvernator, şi să continue prezentând desfăşurarea 
procesului şi declaraţiile martorilor. Să se concentreze 
asupra abordării materne a apărării la care recurgea Davis, 
să zăbovească asupra figurii vulnerabile a lui Junie Moon, 
sfârşitul fiind asigurat de pledoaria de încheiere a lui Yuki. 
Urmau verdictul, confirmarea acuzațiilor şi aclamaţiile. 

Twilly îşi întoarse din nou atenţia la guvernator. 

— Fiul meu s-a născut cu o tulburare de ritm cardiac, 
povesti Campion curţii. Boala era monitorizată de către 
medici, dar, bineînţeles, Mike putea muri în orice clipă. 

Yuki întrebă cu voce joasă: 

— Şi cât ştia Michael despre speranţa lui de viaţă? 

— Mickey îşi dorea să trăiască. Obişnuia să spună: 
„Vreau să trăiesc, tată. Mi-am făcut planuri”. Ştia că trebuie 
să aibă grijă. Ştia că, cu cât trăieşte mai mult, cu atât are 


mai multe şanse să... 

Campion se opri din vorbit, simțind un nod în gât şi 
lacrimi în ochi. 

— Domnule Campion, v-a vorbit Michael despre planurile 
lui? 

— O, da, răspunse Campion, transfigurat de zâmbet. Se 
antrena pentru un campionat mondial de şah ce era pe cale 
să înceapă, pe calculator, desigur, vă daţi seama. Şi 
începuse să scrie o carte despre ce înseamnă să trăieşti cu 
o boală care îţi pune viaţa în pericol... Ar fi putut schimba 
vieţile oamenilor care ar fi citit-o... îşi dorea să se 
căsătorească într-o zi... 

Campion îşi scutură capul, se uită la juraţi, adresându-se 
numai lor. 

— Era pur şi simplu un băiat minunat, continuă el. Toată 
lumea i-a văzut pozele, i-a urmărit interviurile. Toată lumea 
ştie ce zâmbet aducător de lumină avea, cât de curajos era 
- dar nu toată lumea ştie ce suflet mare avea. Cât de 
milostiv era. 

Twilly observă că Diana Davis se schimbase la faţă, dar 
că nu îndrăznea să întrerupă mărturia lui Campion care 
părea că nu mai termină, sondând durerea de a-şi fi pierdut 
fiul. Campion se întoarse şi se uită fix la acuzată, vorbind 
doar pentru ea, cu tristeţe, dar fără ranchiună. 

— Măcar de-aş fi putut fi alături de Michael în ceasul 
morţii, îi zise Campion lui Junie Moon. Măcar de-aş fi putut 
să-l ţin în braţe şi să-l liniştesc. Măcar de m-ar fi avut pe 
mine lângă el, şi nu pe tine. 

— Statul îl cheamă pe domnul Travis Cook, spuse Yuki. 

Capetele se răsuciră spre uşa dublă din spatele sălii de 
judecată, şi un tânăr de vreo optsprezece ani, purtând o 
jachetă gri cu un blazon brodat deasupra buzunarului de la 
piept, uniforma şcolii pregătitoare de care aparţinea, 
traversă culoarul în pantă şi trecu de uşile batante. 

Claia din capul lui Cook arăta de parcă ar fi fost mai 
degrabă domolită cu mâna decât pieptănată, iar pantofii îi 
erau nelustruiţi. Tânărul părea agitat în timp ce jura să 
spună adevărul şi numai adevărul. Pe urmă, urcă în boxa 
martorilor. 

Yuki îi dădu bună dimineaţa martorului ei, după care îl 
întrebă: 

— Cum l-aţi cunoscut pe Michael Campion? 

— Am fost colegi la Şcoala Pregătitoare Newkirk. 

— Şi când l-aţi cunoscut? 

— Când eram amândoi boboci, dar, hm, ne-am apropiat 
mai mult anul trecut. 

— Ce credeţi că a dus la înnodarea acestei prietenii? 

— De fapt, hm, Michael n-avea prea mulţi prieteni, spuse 
Travis Cook ridicându-şi privirea ca s-o întâlnească pe-a lui 
Yuki preţ de-o secundă, după care şi-o pironi din nou 
asupra mâinilor. Colegii îl simpatizau, dar nu se puteau 
apropia prea mult de el din cauză că nu putea să practice 
niciun sport sau să-şi petreacă timpul cu noi sau orice 
altceva. Din cauza afecțiunii cardiace. 

— Dar asta nu v-a împiedicat şi pe dumneavoastră să vă 
împrieteniţi cu Michael? 

— Sufăr de astm cronic. 

— Şi cum v-a afectat acest lucru prietenia? 

— Ce avea el era mult mai grav, zise el, dar eu îl 
înţelegeam. Vorbeam despre cât de nasol e să trăieşti cu 
povara lucrurilor ăstora atârnând pe umerii noştri. 

— Referitor la acuzată, domnişoara Moon, aici de faţă, aţi 


ajuns să-i povestiţi lui Michael despre ea? 

— Mda. 

— Travis, înţeleg că te-ai putea simţi stânjenit, dar ai 
jurat să spui adevărul. 

— Ştiu. 

— Bun. Şi ce i-ai povestit lui Michael despre domnişoara 
Moon? 

— Că mă culcasem cu ea, mormăi el. 

— Vorbeşte mai tare, te rog, ca să te poată auzi juraţii, îl 
îndemnă Yuki. 

Băiatul o luă de la capăt. 

— l-am povestit lui Michael că mă culcasem cu ea. Mulţi 
dintre noi o făcuseră. E o fată de treabă pentru cineva 
care... Mă rog. Nu e vulgară sau ceva de genul ăsta, prin 
urmare... 

Travis oftă. 

— Prin urmare, e persoana potrivită care să te iniţieze. 

— Să te iniţieze? întrebă Yuki întorcându-se către juriu. 
Mă tem că nu ştiu la ce te referi. 

— S-o faci pentru prima oară. Nu mai trebuie să-ţi faci 
griji dacă tipa îşi va face o impresie bună despre tine ori 
ceva. Adică poţi să fii tu însuţi, să te distrezi, s-o plăteşti şi 
să pleci. 

— Inţeleg. Şi care a fost reacţia lui Michael când i-ai 
povestit despre domnişoara Moon? 

— A spus că nu voia să moară virgin. 

— Travis, l-ai văzut pe Michael în ziua de dinaintea 
dispariţiei lui? 

— L-am văzut la coadă la cantină, la prânz. 

— Şi cum ţi s-a părut? 

— Fericit. A spus că avea o întâlnire cu Junie în noaptea 
aia. 

— Mulţumesc, Travis. Martorul vă stă la dispoziţie, îi 
spuse Yuki lui L. Diana Davis. 

Davis purta un sacou albastru petrecut, cu două rânduri 
a câte patru perle mari în chip de nasturi, şi trei şiraguri de 
perle la gât. Părul argintiu îi era sârmos şi parcă înţepa 
aerul. 


Se ridică şi luă cuvântul de la masa apărării, spunând: 

— Am o singură întrebare, domnule Cook. 

Băiatul o privi nedumerit. 

— L-aţi văzut pe Michael intrând în casa lui Junie Moon? 

— Nu, doamnă. 

— Apărarea se opreşte aici, domnule judecător, spuse 
Davis luând loc. 

Tanya Brown se amuza, ceea ce îi dădea dureri de cap lui 
Yuki. 

Domnişoara Brown îi zâmbi aprodului, îşi scutură părul în 
timp ce jura să spună adevărul şi defilă în uniforma 
portocalie de parcă ar fost o creaţie Versace. Era ultima 
dintre cele trei martore ale lui Yuki încarcerate pentru trafic 
de droguri sau prostituție, sau ambele la un loc, şi care o 
cunoscuseră pe Junie Moon în spatele gratiilor închisorii 
districtuale. Dar, deşi mărturiile depuse de deţinuţii 
turnători erau constatate şi considerate inutile, Yuki spera 
ca declaraţiile aproape identice ale celor trei femei să 
contribuie la validarea mărturiei lui Junie Moon. 

— Vi s-a oferit ceva de către acuzare în schimbul 
mărturiei dumneavoastră? o întrebă Yuki pe Tanya Brown. 

— Nu, doamnă. 

— Nu v-am propus să fiţi transferată, să vi se reducă 
pedeapsa sau să beneficiaţi de un tratament mai bun ori de 
alte privilegii? 

— Nu, doamnă, aţi spus că nu voi primi nimic. 

Tanya Brown se mută de pe-o fesă pe alta pe scaunul 
martorilor, îşi turnă un pahar cu apă, după care se potoli. 

— In regulă, domnişoară Brown, spuse Yuki. O cunoaşteţi 
pe acuzată? 

— N-aş putea spune c-o cunosc în adevăratu' sens al 
cuvântului, dar am fost colege de celulă într-o noapte la- 
nchisoarea de femei. 

— Şi v-a spus pentru ce fusese arestată? 

— Da, la toate ne vine rândul să facem asta. 

— Şi ce v-a spus domnişoara Moon? 

— Mi-a spus că e profesionistă şi că avusese o întâlnire 
cu Michael Campion. 

— Şi de ce v-a rămas detaliul acesta în minte? 

— Glumiţi? Am rămas mască! „Ai făcut prostioare cu 
prinţu'? Şi, ia zi-mi, cum a fost?” am întrebat-o. lar dintr- 


una-ntr-alta a scuipat că băiatu' murise-n toiu’ acţiunii. 

— Asta v-a spus domnişoara Moon? 

— Înî. Mi-a zis că Michael suferea de inimă, iar asta mi s- 
a-ntâmplat şi mie odată, numai că muşteriu' meu nu era 
nici pe departe un prinţ. Era un moşneag împuţit care-a 
murit pe scaunu' din faţă al Cadillacului lui, aşa că m-am 
mulţumit să deschid uşa - a, mă scuzaţi. 

— Domnişoară Brown, v-a spus domnişoara Moon ce a 
făcut după ce domnul Campion a suferit infarctul? 

— S-a pus pe bocit, răspunse Tanya Brown. Mi-a spus că 
ea şi cu gagicu' ei au scăpat de cadavru. 

— Asta e tot ce v-a spus? 

— Mi-a mai spus că Michael era cel mai drăguţ băiat pe 
care-l întâlnise şi că-i părea foarte rău că murise-n cea mai 
fericită noapte din viaţa lui. 

Yuki îi mulţumi martorei, abţinându-se să-şi dea ochii 
peste cap în timp ce se întorcea către L. Diana Davis. 

Davis îi puse Tanyei Brown aceeaşi întrebare pe care le-o 
pusese primelor două martore încarcerate. 

— V-a oferit domnişoara Moon vreo dovadă a faptului că 
s-a culcat cu presupusa victimă? V-a descris vreun semn 
distinctiv de pe corpul lui, de pildă? V-a arătat vreun 
suvenir? Un inel sau un bilet, sau o şuviţă din părul lui? 

— Ce? Nu, pardon, nu, doamnă, n-a făcut nimic din toate 
astea. 

— Nu mai am întrebări, spuse Davis expeditiv, după cum 
îi era obiceiul. 

Twilly o sună pe Yuki la birou şi o invită să ia cina cu el la 
Aubergine, un restaurant de fiţe deschis de curând pe 
McAllister Street. 

— Am atâta treabă de făcut, se plânse ea. 

Pe urmă, se înmuie. 

— Dar să fie devreme, bine? Grozav. 

Era ora şase, iar restaurantul începea să se umple cu 
obişnuiţii teatrelor care făceau un mic popas, dar ea şi 
Twilly apucaseră o masă departe de bar, unde zgomotul nu 
le perturba discuţia. Genunchii lui Twilly se loveau de ai lui 
Yuki din când în când, dar asta n-o deranja. 

— Davis e ca o bombă artizanală, spuse Yuki plimbând 
scoicile prin farfurie cu furculiţa. lţi explodează-n faţă la 
fiecare control vamal. 

— Trucurile ei încep să se-nvechească. Nu-ţi face griji, o 
linişti Twilly. Probabil că-i provoci insomnii. 

Yuki îi zâmbi comeseanului ei şi spuse: 

— Hei. Am vorbit destul despre mine. 

Şi îl rugă să-i povestească despre prima lui carte bazată 
pe crime reale. 

— Chiar trebuie? S-au vândut în jur de două sute de 
exemplare. 

— Nu pot să cred. 

— Ba da, şi ştiu asta fiindcă eu le-am cumpărat pe toate. 

Yuki îşi dădu capul pe spate şi râse, reuşind în sfârşit să 
se relaxeze, foarte încântată de faptul că se bucura de 
toată atenţia lui Twilly. 

— Am scris-o sub un pseudonim, zise Twilly. Astfel încât, 
dacă mă cauţi pe Google, să n-apară eşecul ăla pe lista 
rezultatelor. 

— Păi, acum am aflat, spuse Yuki. Aşadar, despre ce era 
vorba-n carte? 

Twilly oftă teatral, dar Yuki îşi dădu seama că nu făcea 
decât să-şi pregătească terenul înainte de a-şi depăna 


povestea pe care nu se mai sătura s-o spună. 

— E vorba despre o cantautoare de muzică country din 
Nashville, începu Twilly. Joey Flynn. Ai auzit de ea? 

— Nu. 

— Nu-i nimic. Păi, cu vreo zece ani în urmă, Joey Flynn 
aruncase câteva discuri pe piaţă şi urca-n topuri. Frumos de 
pică. Ştii melodia asta? Sau Cerul nordic? Nu? Lasă, nu 
contează. Joey era căsătorită c-un tâmplar pe nume Luke 
Flynn, iubitul ei din liceu, şi-mpreună făcuseră patru copii 
până să-mplinească douăzeci şi cinci de ani. Intr-o zi, un fan 
i-a adus lui Joey o sută de trandafiri la localul în care cânta 
şi i-a cucerit inima. 

— O sută de trandafiri... repetă Yuki visătoare. 

Twilly rânji şi spuse: 

— Joey şi-a făcut de cap cu tipul ăsta timp de trei 
săptămâni înainte ca Luke să descopere adevărul şi s-o 
confrunte, bătând să găurească uşa camerei de la Hotelul 
6. 

— Dureros, spuse Yuki. 

— Şi asta a pus capăt aventurii lui Joey, iar Luke n-a 
iertat-o niciodată. De-a lungul timpului, Joey s-a prins că 
Luke plănuia s-o omoare. 

— Serios? Cum? 

— Cum a aflat? Sau cum plănuia s-o omoare? 

Yuki râse din nou şi preciză: 

— Şi una, şi alta, şi cred că-s pregătită să mănânc spuma 
aia de ciocolată. 

— O meriţi pentru felul în care l-ai manevrat azi pe 
guvernator, spuse Twilly atingând manşeta bluzei albastre 
din mătase a lui Yuki şi zăbovind cu mâna înainte de a-i 
face semn chelnerului. 

După ce comandă desertul, Twilly îşi continuă povestea: 

— La cinci ani după legătura ei cu fanul, Joey accesează 
memoria cache din calculatorul lui Luke şi vede că soţul ei 
se documentase despre cum să otrăveşti pe cineva. 

— Dumnezeule... 

— Joey i-a scris celei mai bune prietene a ei, spunându-i 
că, dacă păţeşte ceva, poliţia ar trebui să-l ia la-ntrebări pe 


soţul ei. Zece zile mai tărziu, continuă Twilly, Joey era 
moartă. In urma testelor toxicologice se descoperă în sânge 
cianură de potasiu, cea mai bună prietenă a lui Joey le 
arată scrisoarea poliţiştilor, iar Luke Flynn e arestat şi 
acuzat de crimă. 

— Povestea asta mă duce cu gându' la Nicole Simpson, 
care a pus poze cu vânătăile ei într-o cutie de valori 
destinată surorii ei, în caz că O.J. Simpson i-ar fi făcut vreun 
rău. 

— Intocmai! Aşa că am făcut schiţa cărţii, am primit un 
avans baban dintr-un contract cu cinci zerouri şi am început 
să-i ţin companie lui Luke Flynn, care se răcorea la- 
nchisoare în aşteptarea procesului. Şi, dă-mi voie să fac o 
mică paranteză, nu găseşti mâncare ca asta în 
împrejurimile închisorii din Nashville. 

— Termin-o tu, spuse Yuki împingându-i prăjitura din care 
mai rămăseseră două treimi. 

— Eşti sigură că nu mai vrei? Atunci, bine, spuse Twilly 
acceptând prăjitura. 

— Ce s-a-ntâmplat mai departe? 

Chelnerul lăsă nota de plată să cadă pe masă, iar Twilly 
îşi puse cardul de platină pe ea spunând: 

— Te conduc la maşină. lţi povestesc în drum spre 
parcare. 

— Ce-ar fi să mă urmezi cu maşina acasă? propuse Yuki. 
Lasă-mă cel puţin să-ţi fac o cafea ca să mă revanşez. 

Twilly zâmbi. 

Jason Twilly era aşezat pe o canapea, fiind despărţit de 
Yuki, care stătea pe un scaun tapiţat la 1,5-2 m depărtare, 
printr-o masă joasă de sticlă, pe care aburea o cafea 
irlandeză. 

Yuki se gândea că Twilly arăta mult prea bine şi că nu 
mai făcuse sex de atâta vreme, încât nu era sigură că-şi 
mai amintea cum se face. Avea în faţa ei o mare vedetă 
care i-ar fi frânt inima cu siguranţă dacă ea i-ar fi permis-o, 
iar ea nu avea timp să se distreze, cu atât mai puţin să 
sufere după cineva. Avea o conferinţă prin telefon cu Parisi 
şi cu procurorul districtual dis-de-dimineaţă, şi trebuia să se 
pregătească pentru următoarea rundă din procesul 
secolului ce avea loc săptămâna aceea, şi să se ducă la 
culcare. Să doarmă. 

Twilly era entuziasmat, atingând punctul culminant al 
poveştii lui. 

— Aşa că, mai nou, procurorul districtual intră-n posesia 
scrisorii pe care Joey Flynn i-o trimisese celei mai bune 
prietene a ei, şi iese la iveală că-i povestise şi coafezei că 
se temea să nu fie omorâtă de către Luke. 

— Nu mă mai fierbe, spuse Yuki. Ai face mai bine să-mi 
zici ce s-a-ntâmplat până la urmă, pentru că trebuie să fiu 
în pat în zece minute, iar tu trebuie să pleci. 

— Vino şi stai lângă mine până trec cele zece minute, 
propuse el. 

Yuki simţi că-i bate inima cât pe ce să-i sară din piept. Şi 
mai simţi ceva, anume că spiritul mamei ei o dojenea 
ridicându-se din fiecare obiect care o înconjura - mobilă, 
portretul ce atârna pe perete - şi ştia că mama ei ar fi vrut 
ca ea să-i ureze noapte bună străinului şi să-i arate uşa. 

Yuki se ridică şi se aşeză lângă Twilly. 

Twilly o cuprinse cu braţul, se aplecă spre ea şi o sărută. 
Yuki răspunse sărutului lui, începu să-i răvăşească părul şi 
trupul i se înfioră de plăcere. Era nemaipomenit! Dar în 


toiul celui de-al doilea sărut, când Jason lăsă să-i alunece 
mâna peste sânul ei, Yuki se retrase, gâfâind agitată, iar 
confuzia ei se transformă în certitudine. 

Nu era pregătită pentru aşa ceva. Era prea devreme. 

Îşi aplecă uşor capul şi evită privirea lui Twilly în timp ce 
acesta întinsese mâna ca să-i dea după ureche şuviţa 
lucioasă ce-i căzuse peste faţă. 

Pe urmă, ca şi când nu s-ar fi întâmplat nimic, Twilly 
spuse: 

— Judecătorul a respins scrisoarea pe care Joey i-o 
scrisese celei mai bune prietene a ei ca fiind mărturie 
indirectă, deoarece acuzatul, în cazul nostru, Luke Flynn, 
avea dreptul de a-şi înfrunta acuzatoarea. 

— Care era, din nefericire, moartă, completă Yuki. 

— Exact. Dar a admis mărturia coafezei lui Joey. Avocatul 
lui Luke a opus o oarecare rezistenţă. A susţinut că 
mărturia  coafezei era tot indirectă. Proba a fost 
consemnată, în ciuda obiecţiilor, iar Luke a fost condamnat. 

— In mod destul de surprinzător. 

— Ai pus punctul pe „i”, spuse Jason. Avocatul lui Luke a 
făcut apel la Curtea Supremă din Tennessee, iar opt luni 
mai târziu, condamnarea a fost revocată. In momentul de 
faţă, locuieşte în Louisville cu noua lui soţie şi cu copiii lor, 
şi confecţionează mobilă de bucătărie la comandă, spuse 
Twilly. Ca şi când Joey Flynn nici măcar n-ar fi existat în 
viaţa lui. 

— Lasă-mă să ghicesc atunci: povestea s-a fâsâit. lar ţie 
nu ţi-a rămas decât fie să scrii cartea, fie să returnezi 
avansul, spuse Yuki începând din nou să respire normal. 

— Întocmai. Aşa că am scris Cerul nordic, titlul fiind 
inspirat de cântecul lui Joey, şi a fost un eşec. Dar Malvo a 
fost un succes, la fel şi Degete/e ei împodobite. lar cartea 
asta, povestea şocantă a vieţii şi morţii lui Michael Campion 
văzută prin ochii răpitoarei - Dumnezeule, Yuki... 

Twilly o trase pe Yuki spre el şi o sărută din nou, dar când 
ea îl respinse, spunându-i „Nu, nu pot”, el o strânse şi mai 
tare, până când Yuki sări în picioare şi îl împinse, trecând 
din nou de cealaltă parte a măsuţei de cafea. 


Chipul lui Twilly se înnegură. Era furios, iar ea înţelese: el 
citise semnele libidoului ei, dar nu şi pe ale fricii grozave pe 
care i-o inspira. 

— Îmi pare rău, spuse ea. Pur şi simplu nu... 

— Nu fi un şoricel plouat, fii un iepuraş drăgălaş, spuse 
Twilly întrerupând-o. Zâmbetul lui strâmb era forţat şi se 
ridică în picioare, o urmă până în mijlocul camerei şi încercă 
s-o prindă din nou, în timp ce ea se retrăgea cu spatele. 

„lepuraş drăgălaş? Ce-l apucase?” 

Yuki traversă covorul verde pal, ajunse la uşă, o deschise 
şi spuse: 

— Noapte bună, Jason. 

Dar Jason Twilly nu se clinti. 

— Ce dracului e cu tine? ţipă el. F/irtezi cu mine, mă inviţi 
la tine acasă, apoi - hei! Uită-te la mine când îţi vorbesc, 
spuse el înaintând către Yuki, strângându-i bărbia între 
degetul său mare şi arătător, smucindu-i faţa către el. 

— Am spus nu! răspunse, smulgându-se din strânsoarea 
lui. Acum ieşi afară sau chem poliția! 

— Curvă nebună, spuse el şi, zâmbind glacial, lăsă 
mâinile să-i cadă pe lângă corp. 

Inima lui Yuki o luă la goană în vreme ce Twilly nu se 
grăbea să iasă din apartamentul ei. Ea trânti uşa în urma 
lui, îi trase încuietoarea şi rămase proptită în ea până când 
auzi uşa liftului de la capătul coridorului deschizându-se şi 
închizându-se la loc. Merse la fereastră şi îl urmări pe Twilly 
ieşind valvârtej din imobilul Crest Royal şi urcând în 
maşină. 

Cauciucurile scârţâiră în timp ce Mercedesul lui negru se 
avânta pe Jones Street. 

După ce un veritabil ucigaş psihopat fusese arestat în 
clădirea în care locuia, Cindy se gândise să adopte un câine 
de pază. Cum pitbulii erau interzişi în San Francisco, iar ea 
nu-şi dorea un câine de atac sau unul de ţinut în poală, 
căutările lui Cindy pentru câinele de pază perfect se sfârşiră 
la Seth, pe Sixth Street, la magazinul de animale de pe colţ. 

Seth îi spusese: 

— la-l pe el. Îl cheamă Horndog?. 

Horndog era un Cacadu moluccan, alb cu galben piersică, 
o rudă a înaripatei pe care Robert Blake obişnuia s-o invite 
în serialul său, Baretta. Dar Horndog nu era nici pe departe 
un star de cinema. Stătea pleoştit în cuşcă, smulgându-şi 
penele din piept şi ridicându-şi capul ca să cârâie de fiecare 
dată când se deschidea uşa magazinului. 

— E deprimat, spuse Seth. Are nevoie de-un cămin. 
Dacă-ţi intră cineva-n casă, Horndog îţi va da de ştire. 

Aşa că Horndog fusese rebotezat Peaches?, iar de când 
locuia cu Cindy, nu mai suferea de depresie. Vizibil mai 
fericit, prinsese obiceiul de-a se cocoţa pe umărul lui Cindy, 
morfolind creioanele până ajungeau aşchii, şi îngânând ca 
pentru sine. li luă lui Cindy o săptămână sau două ca să 
tălmăcească în sfârşit mormăitul acela înfundat; Peaches 
repeta întruna: „Omoar-o pe curvă. Omoar-o pe curvă”. 

— Păsărică, păsărea, îi răspunse Cindy neabătută, fiind 
convinsă că îşi putea reseta pasărea dacă repeta asta de 
suficiente ori. 

În seara aceea, Cindy stătea cu Peaches la calculatorul ei 
din biroul de acasă. Cindy tastă cuvânt-cheie după cuvânt- 
cheie într-un motor de căutare: „incendii casnice victime”, 
„incendii casnice victime regiunea Bay”, „incendii casnice 
cauze necunoscute”. Dar de fiecare dată când apăsa tasta 
Enter, ecranul îi era inundat de informaţii. 


3 Câinele cu creastă (n. Tr.). 
4 Piersicuţă (n. Tr.). 


Cindy scărpină pasărea sub cioc, îşi mai făcu un ceai 
turnând apă iartă din ibric, şi se întoarse la birou. Ceasul 
afişat în colţul de jos al ecranului arăta 10.32, iar ea nu 
progresase deloc. Îşi îmbunătăţi căutarea tastând „incendii 
casnice cuplu înstărit”. 

— E incredibil, Peaches, spuse ea în timp ce zeci de 
linkuri îi umpleau ecranul. Prea multe informaţii. 

Aproape toate linkurile duceau la acelaşi incendiu 
izbucnit la o casă din afara oraşului San Francisco, ce 
fusese mistuită cu patru ani în urmă. In timp ce Cindy 
parcurgea articolele în grabă, îşi aminti de povestea 
victimelor, Emil şi Rosanne Christiansen, care muriseră 
înainte ca ea să lucreze la rubrica de crime a ziarului. 

Emil Christiansen fusese director economic la o companie 
producătoare de aparatură de birou, ale cărei acţiuni 
fuseseră cumpărate de o companie de calculatoare. Soții 
Christiansen deveniseră  multimilionari peste noapte. 
Părăsiseră oraşul mutându-se într-o zonă împădurită din 
susul coastei. Conform articolelor, casa arsese până la 
temelie înainte ca pompierii să poată ajunge la ea, iar soţii 
Christiansen muriseră deja. 

Incendiul fusese clasat drept accidental de către 
pompierii sosiți la faţa locului, dar, când fiul cuplului a făcut 
inventarul bunurilor rămase, acesta a raportat că lipsea 
colecţia de monede a tatălui său, iar inelul cu smarald 
masiv şi brăţara cu safir şi diamante, care singură valora 
cincizeci de mii de dolari, nu erau de găsit. 

Ultimul articol se încheia cu un citat din declaraţia dată 
de investigatorul de incendii unui reporter: „Trebuie să se fi 
răsturnat o lumânare, hârtiile au luat foc, iar perdelele au 
fost cuprinse de flăcări care s-au extins pe urmă în toată 
casă. N-am găsit nicio urmă de lichid inflamabil, aşa că în 
momentul de faţă, nu mă pot pronunţa dacă focul a 
izbucnit accidental sau dacă a fost pus de o mână 
criminală”. 

Cindy tastă, dădu click, accesă linkurile şi găsi raportul 
întocmit de medicul legist care se ocupase de cazul 
Christiansen. Medicul legist stabilise cauza morţii ca fiind 


intoxicația cu fum, circumstanţele morţii rămânând „incerte 
în baza raportului întocmit de şeful brigăzii de pompieri”. 

— Hei, Peaches. Ce crezi că s-a-ntâmplat cu bijuteriile 
dispărute? Hmmmm? 

— Omoar-o pe curvă. Omoar-o pe curvă. 

Pe Cindy o frământau o serie de lucruri. Dacă soţii 
Christiansen fuseseră jefuiţi, de ce, se întreba ea, declarase 
investigatorul de incendii că nu ştia dacă focul izbucnise 
accidental sau dacă fusese pus? Şi mai era ceva care o 
punea pe gânduri: să fi fost doar o coincidenţă faptul că 
investigatorul de incendii care se ocupase de cazul 
Christiansen se ocupa şi de cazurile de omucidere care îi 
aveau drept victime deopotrivă pe soţii Malone şi pe soţii 
Meacham? 

Cindy ştia numele investigatorului, întrucât Lindsay îi 
vorbise despre el. Il chema Chuck Hanni. 

Il puse pe Peaches înapoi în cuşca pe care o acoperi. Pe 
urmă, se puse pe dat telefoane. Mai întâi îl sună pe 
redactorul ei. 

Apoi pe Lindsay. 

Fata era corpolentă. 

Era aşezată la una dintre mesele de picnic din campus, 
chiar la ieşirea din barul Jamba Juice, vizavi de Grădinile 
White Piaza, sorbindu-şi shake-ul de căpşuni printr-un pai. 
Din hainele ei se putea face un cort: purta o fustă 
țigănească şi o bluză de trening roşie şi largă. Pielea îi era 
aspră, iar părul brunet, lipsit de strălucire, ceea ce o făcea 
numai bună. 

Hawk i-o semnală lui Pidge ridicând o sprânceană în 
direcţia ei. Pidge aprobă, dând din cap. Cei doi băieţi 
merseră până la masa fetei şi luară loc, Hawk aşezându-se 
în stânga ei, iar Pidge de cealaltă parte. 

Hawk mimă că ţine un telefon la ureche folosindu-se de 
degetul mare şi de cel mic. 

— Ţârrr, făcu el reproducând ţârâitul unui telefon. 

— Alo, spuse Pidge, imitând gestul lui Hawk şi 
răspunzând la telefon. 

— Pidge. Pleacă de-aici, omule. Eu am văzut-o primul. 

— Dar mie-mi place mai mult, omule! Doar ţi-am spus cât 
de mult îmi place femeia asta. 

Fata îşi ridică privirea, neştiind cum să interpreteze 
discuţia care se purta în prezenţa ei. Se uită la Hawk, care 
stătea în stânga ei, după care îşi întoarse capul şi se uită le 
Pidge. Apoi îşi cobori din nou privirea la laptop, reluându-şi 
postarea pe Myspace. 

— Nu cred că-i place de niciunul din noi, omule, spuse 
Hawk la telefon. Crezi că-i vreo snoabă? i 

— Lasă-mă pe mine să vorbesc cu ea, propuse Pidge. Işi 
puse „receptorul” pe masă şi i se adresă fetei: 

— Bună. Sunt Pidge. Sunt în ultimul an. La informatică. 

Arătă spre Clădirile Gates. 

— Tovarăşul meu vrea să te invite-n oraş, dar îi explicam 
că, deşi el te-a văzut primul, eu te plac mai mult. 

— Da, cum să nu, spuse fata. Sunt sigură că nu-i doar 


caterincă. Un fel de farsă pe care-o coaceţi. 

Hawk întinse mâna şi atinse antebraţul fetei. 

— Au, asta chiar a durut. Ne judeci greşit, spuse Hawk. 
Te-am văzut la bibliotecă, nu-ţi mai aminteşti? Nu prea mă 
pricep să abordez singur o tipă. 

— Asta-i adevărat, confirmă Pidge. Hawk e timid. Eu doar 
îl ajut în calitate de aghiotant. Dar când te-am văzut 
adineauri, mi-am zis - iar ăsta-i purul adevăr - că eşti mai 
degrabă genul meu decât al lui. 

— Şi ce gen ar fi ăla? întrebă fata începând să prindă 
curaj în faţa atenţiei care i se acorda. 

Grupuri de biciclişti trecură vâjâind pe lângă ei. Mirosul 
de pâine coaptă, provenind de la restaurantul Subway, 
plutea deasupra centrului comercial. Soarele îi încălzea 
creştetul. Era o zi frumoasă care dintr-odată devenise şi 
mai frumoasă. 

— Eşti creativă, nu? Ceva îmi spune că trebuie să fii 
creativă. Pun pariu că eşti scriitoare. 

— Sunt, hm, la bio. 

— Studiezi anatomia? Marfă, spuse Hawk. De fapt, eu 
sunt scriitor. Cum te cheamă? 

— Kara. Kara Lynch. 

— Eu sunt Hawk, Kara Lynch, iar el e prietenul meu, 
Pidge. 

— Despre ce scrii? îl întrebă ea pe Hawk. 

— Lucrez împreună cu Pidge la un roman, răspunse 
Hawk. Mai vrei un shake de căpşuni? întrebă el. 

— Da, mersi, Hawk, zise Kara zâmbind. 

După ce plecă Hawk, Pidge se aplecă peste masă şi îi 
spuse fetei: 

— Pe bune, Kara. Nu e genul tău. E adorabil, nu neg, dar 
eu sunt un geniu al calculatoarelor. Primul din clasă. Dacă 
ţi-aş spune numele meu adevărat, te-ai convinge de asta. 
Dar uite, când se-ntoarce Hawk, tu trebuie să fii pregătită 
să alegi. Fie te mişti mai cu talent şi-l inviţi pe Hawk în oraş, 
fie te pricopseşti cu mine. Trebuie să fie unul din noi ca să 
n-ajungem la bătaie. Asta n-ar fi bine. Ar fi o cruzime. 

Kara îşi mută privirea la Hawk, care se întorcea cu shake- 


ul la masă. Kara îi mulţumi, după care spuse: 

— Hawk, mă gândeam că poate ieşim împreună cândva. 

Hawk zâmbi. 

— O, uau, Kara! Eu tocmai mă gândeam că eşti mai 
degrabă genul lui Pidge decât al meu. E celebru la Gates. 
N-ai să ţi-o ierţi niciodată dacă-l refuzi. 

Kara se întoarse şi se uită nedumerită la Pidge. El îi 
răspunse cu un zâmbet orbitor. 

— Trebuie să te mişti mai cu talent, Kara, spuse el. 

— Aha. Pupă-mă-n cur, replică ea roşind şi îşi întoarse 
atenţia la laptopul ei. 

Pidge spuse: 

— Nu pot face asta, Kara. Hawk te-a văzut primul, şi râse. 

— Ţârrr, făcu Hawk. 

— Alo? 

— De parcă vreunul dintre noi ar fi ieşit cu o grasă 
îngălată ca tine, spuse Hawk cu voce tare, ca să fie sigur că 
e auzit de Kara şi de studenţii de la celelalte mese. 

Cei doi băieţi izbucniră în râs şi se dădură în spectacol 
ţinându-se de burtă, căzând de pe bănci şi prăbuşindu-se la 
pământ. 

Pidge îşi reveni primul. Se ridică în picioare şi o ciufuli pe 
Kara în joacă. 

— Mea culpa, Kara mia”, zise el. Poate vei avea mai mult 
noroc data viitoare. 

Făcu o plecăciune în timp ce ei îi şiroiau lacrimi pe obraz. 


5 Joc de cuvinte; draga mea (it.) 


Capitolul 56 


Conklin parcă maşina de serviciu pe-un drum îngust şi 
străjuit de copaci din Monterey, un orăşel de pe coastă aflat 
la două ore de mers de San Francisco, spre sud. La dreapta 
mea, se vedea o aripă a casei cu structură din lemn pe trei 
niveluri, al cărei acoperiş căscat înălța un țipăt mut către 
cerul albastru. 

Eu şi Conklin ne-am făcut loc printre pâlcurile de gură- 
cască adunaţi pe trotuar, ne-am aplecat pe sub banda de 
delimitare şi am urcat aleea cu paşi sprinteni. 

Investigatorul de incendii ne aştepta lângă uşa de la 
intrare. Nu era cu mult trecut de treizeci de ani, avea peste 
1,80 m şi-şi zornăia cheile şi mărunţişul din buzunar. Se 
prezentă ca fiind Ramon Jimenez şi-mi dădu cartea lui de 
vizită cu numărul de mobil tipărit pe verso. Jimenez desfăcu 
lacătul pus de pompieri la uşa de la intrare, ca să putem 
pătrunde în casă, iar când uşa fu dată-n lături, ne izbi un 
miros de mere şi de scorţişoară. 

— Explozie cu miros de odorizant de cameră, explică 
Jimenez. Amărâţii au fost găsiţi carbonizaţi în camera de zi. 

În timp ce-l urmam pe Jimenez în scheletul devastat de 
foc al casei, reflectam la faptul că unii poliţişti şi pompieri 
vorbesc în jargon ca să pară duri - când, de fapt, sunt 
îngroziţi. Altora li se scoală când fac asta. Jimenez în ce 
categorie intra? 

— Uşa de la intrare era descuiată? l-am întrebat. 

— Nu, iar incendiul a fost raportat de-un vecin. Puţini se 
sinchisesc să-şi pornească alarma pe-aici. 

Auzeam cioburile trosnindu-mi sub pantofii ale căror 
vârfuri erau udate de apă în timp ce-mi târâm picioarele 
prin spaţiul gol, încercând să reconstitui modul de viaţă al 
victimelor din rămăşiţele casei lor. Dar talentul meu la 
rezolvarea  puzzle-urilor era pus la grea-ncercare de 
proporţiile distrugerii. Mai întâi focul, apoi apa 
compromiseseră iremediabil probele lăsate la locul faptei. 


În cazul în care existaseră amprente, acestea fuseseră 
şterse. Fire de păr, fibre, stropi de sânge, urme de picioare, 
chitanţe, bilete - ne puteam lua gândul de la ele. Dacă nu 
găseam vreun declanşator de bombă sau vreo mostră de 
lichid inflamabil, nici măcar nu puteam fi siguri că incendiul 
acesta, ca şi celelalte pe care le investigam, fusese 
provocat de aceeaşi persoană. 

Cea mai concludentă probă pe care o aveam era 
similitudinea circumstanțelor în care se petrecuseră atât 
incendiul ăsta, cât şi cele de la reşedinţele familiilor Malone 
şi Meacham. 

— Victimele erau soţ şi soţie, George şi Nancy Chu, ne 
informă Jimenez. Ea era profesoară la o şcoală generală, iar 
el un fel de consultant financiar. Amândoi îşi plăteau taxele, 
respectau legea, erau buni vecini şi aşa mai departe. Nu s- 
au putut stabili legături cu nicio gaşcă de băieţi răi. Vă pot 
trimite prin fax notițele luate de detectivi în timpu' 
interogării vecinilor. 

— Cum rămâne cu raportul medicului legist? 

În urma mea, Conklin împroşca, printre ruine, cu apă. 
începu să urce scara şubredă care abia se mai ţinea de 
peretele din spate. 

— Medicul legist n-a fost chemat. Hm, şefu' pompierilor a 
declarat incendiul accidental. Sora lui Nancy Chu a aranjat 
ca rămăşiţele să fie ridicate de serviciul de pompe funebre 
cât mai curând cu putinţă. 

— Şefu' pompierilor n-a găsit de cuviință să cheme 
medicul legist? am ţipat. Oraşul San Francisco se confruntă 
c-o serie de incendii care au ca posibil scop omuciderea. 

— Ţi-am explicat deja, spuse Jimenez încercând să mă 
intimideze cu ochii lui întunecaţi. Nici eu n-am fost chemat. 
Până s-ajung aici, cadavrele fuseseră deja ridicate, iar casa 
baricadată. Acum toţi ţipă la mine. 

— Cine mai ţipă? 

— Îl cunoşti. Chuck Hanni. 

— Chuck a fost aici? 

— Azi-dimineaţă. L-am chemat ca să-i cerem părerea. A 
spus că lucrezi la câteva cazuri similare. Şi-nainte să-mi 


reproşezi că nu te-am informat, află c-avem un martor, 
după câte se pare. 

Auzisem bine? Aveam un martor? M-am uitat în sus la 
Jimenez, agăţându-mă de privirea lui şi de speranţa că se 
făcea în sfârşit lumină-n cazul ăsta. 

— Fiica soţilor Chu a fost găsită de către pompieri zăcând 
în stare de inconştienţă pe peluză. E internată cu intoxicație 
cu monoxid de carbon de şaptesprezece la sută, la Spitalul 
de Copii Sf. Ana. 

— O să supravieţuiască? 

Jimenez încuviinţă din cap şi spuse: 

— Şi-a recăpătat cunoştinţa, dar e destul de 
traumatizată. Până acum n-a scos niciun cuvânt. 

Un telefon nu mai contenea să sune într-un colţ de la 
nivelul doi al locuinţei lui George şi Nancy Chu. Am aşteptat 
să-nceteze ţârâitul dezolant, care umplea casa, înainte să-l 
întreb pe Jimenez cum o chema pe fiica soţilor Chu şi câţi 
ani avea. 

— Molly Chu. Are zece ani. 

Am mâzgălit informaţia în carneţelul meu, am ocolit un 
maldăr de moloz mustind de apă şi m-am îndreptat către 
scară. L-am strigat pe Rich care cobora deja primele trepte. 
Înainte s-apuc să-i pomenesc de Molly Chu, mi-a arătat o 
carte cu coperte necartonate, pe care-o ţinea de marginile 
pârjolite. 

Focul cruţase suficient din copertă încât să pot citi titlul: 
Piromanul, de Joseph Wambaugh. 

Ştiam cartea. 

Era povestea adevărată a unui incendiator în serie care 
terorizase statul California între anii 1980 şi 1990. 
Prezentarea de pe spatele cărţii relata scena de groază-n 
care un incendiu răsese de pe faţa pământului un întreg 
complex de amenajări interioare şi exterioare, curmând 
viaţa a patru oameni, printre care şi a unui băieţel de doi 
ani. În timp ce flăcările mistuiau clădirea, un bărbat stătea- 
n maşină şi filma imaginile care se reflectau în oglinda lui 
retrovizoare - autospecialele sosind, pompierii dându-se de 
ceasul morţii şi sfidând pericolul şi imposibilul, în încercarea 
de-a potoli infernul, asta în timp ce alte două incendii 
făceau ravagii la doar câteva cvartale depărtare. 

Bărbatul din maşină era investigatorul de incendii John 
Leonard Orr, căpitan al Brigăzii de Pompieri din Glendale. 

Orr se bucura de faimă şi respect. Bătea statul în lung şi- 
n lat, ţinându-le prelegeri pompierilor şi ajutând forţele de 
ordine să interpreteze indiciile şi să-nţeleagă psihologia 
incendiatorilor. Şi-n timp ce călătorea, John Orr provoca 
incendii. El provocase incendiul soldat cu cele patru 


victime. Şi, din cauza tiparului incendiilor care izbucneau în 
oraşele-n care lua parte la conferinţe pe tema incendiilor, a 
fost în cele din urmă prins. 

A fost judecat, condamnat şi aruncat într-o celulă mică 
din închisoarea Lompoc, unde avea să stea pentru tot restul 
vieţii, fără posibilitatea de a fi eliberat condiţionat. 

— Ai văzut cartea asta? l-a întrebat Conklin pe Jimenez. 

Jimenez a scuturat din cap în semn că nu şi a întrebat: 

— Ce? Căutăm cărţi acum? 

— Am găsit-o în baia principală, între chiuvetă şi closet, 
mi-a spus Conklin. 

Paginile cărţii erau umede şi-ncreţite, dar întregi. În mod 
surprinzător, cărţile sunt rareori distruse de foc datorită 
paginilor lipite, printre care nu poate pătrunde oxigenul 
necesar arderii. Încă ţinând cartea, Rich dădu la o parte 
coperta şi-mi arătă majusculele mâzgălite cu pixul. 

Mi-am ţinut respiraţia. 

Asta era detaliul care lega omuciderile. 

Expresia latinească era semnătura criminalului, dar de 
ce-o lăsa? Ce-ncerca să ne transmită? 

— Hanni a trecut pe-aici, spuse Conklin c-o voce joasă. 
Cum de n-a găsit cartea? 

— Mă dau bătută, am mormăit şi mi-am concentrat 
atenţia asupra cuvintelor scrise de mână pe pagina de 
gardă: Sobria inebrietas. Până şi eu puteam s-o traduc: 
„Luciditate-n beţie”. 

Dar ce dracului voia să însemne? 

Eu şi Conklin n-avuseserăm niciodată o ceartă adevărată, 
dar ne-am ciondănit întruna în cele două ore cât a durat 
drumul de întoarcere la Palatul de Justiţie. Rich o ţinea una 
şi bună că nu era de neglijat faptul că unui profesionist ca 
Hanni îi scăpase „singura probă pe care ne-a lăsat-o 
criminalu' ăla blestemat.” _ 

Îmi plăcea de Chuck Hanni. Îl admiram. Pe Rich nu-l lega 
acelaşi trecut de Hanni, acelaşi ataşament, aşa că putea fi 
mai obiectiv. Am fost nevoită să-i iau în calcul punctul de 
vedere. Să fi fost Hanni un psihopat care se-ascundea chiar 
sub nasul nostru? Sau Conklin îşi dorea cu tot dinadinsul să- 
nchidă cazul Malone, astfel încât se agăța de-o scăpare, 
făcând din ţânţar armăsar? 

L-am văzut pe Chuck Hanni stând cu Jacobi în biroul cu 
pereţi din sticlă, de pe colţ, când eu şi Conklin am intrat în 
sala de conferinţe de la secţie. In timp ce făceam slalom 
printre birouri, Conklin îmi spuse: 

— Lasă-mă pe mine să mă ocup de asta, bine? 

Jacobi ne făcu semn să intrăm în biroul lui îngust, iar 
Conklin rămase lângă uşă, sprijinindu-se de perete. M-am 
aşezat lângă Hanni, care s-a sucit şi s-a răsucit în scaun 
până a reuşit să stea cu faţa la mine. 

— Tocmai îi ziceam lui Jacobi că incendiul de la casa 
familiei Chu pare a fi opera aceluiaşi nemernic dezaxat care 
le-a provocat şi pe celelalte, spuse Hanni. Nu credeţi? 

Mă uitam la faţa familiară a lui Hanni şi mă gândeam la 
ziua în care-mi povestise despre combustia umană 
spontană. 

— E-n felu’ următor, Lindsay, îmi explicase el în timp ce 
stăteam la o bere la MacBain's. Un tip mai corpolent bea 
bere şi fumează ţigări în fotoliul lui confortabil. Il fură 
somnu', iar ţigara cade-ntre pernele care iau foc. Grăsimea 
tipului mai corpolent e suprasaturată cu alcool. Fotoliul ia 
foc cu tot cu ocupantul care arde ca o torţă vie. După ce au 


ars complet, focu' se stinge de la sine. Cum focu' nu se 
extinde, singurele semne ale incendiului sunt structura 
dezgolită a fotoliului şi rămăşiţele carbonizate ale tipului. 
Acum ce mai spui de aşa-zisa combustie umană spontană? 

— Câhhh, făcusem râzând şi comandând încă un rând. 

Conklin m-a trezit din reverie, spunând din spatele meu: 

— Chuck, ai fost la casa familiei Chu după incendiu şi nu 
ne-ai dat de ştire. Cum vine asta? 

— Crezi c-ascund ceva de voi? se burzului Hanni. l-am 
spus lui Jimenez să v-anunţe de îndată ce-am văzut 
cadavrele. 

Conklin scoase cartea cu coperte necartonate din 
buzunarul interior al sacoului. Se-ntinse peste mine şi puse 
cartea, acum protejată de o pungă din plastic pentru probe, 
deasupra grămezii de fleacuri de pe biroul lui Jacobi. 

— Am găsit-o în casa soţilor Chu, anunţă Conklin c-o voce 
seacă, dar care ascundea ceva de rău augur. Pe prima 
pagină a fost scris ceva cu majuscule, în latină. 

Hanni privi câteva secunde cartea-n tăcere, după care 
murmură: 

— Cum de mi-a scăpat? 

— Unde ai găsit-o, Rich? întrebă Jacobi. 

— În baie, domnule locotenent. Chiar la vedere. 

Jacobi îl fixă pe Hanni cu bine cunoscuta privire cruntă pe 
care şi-o perfecţionase de-a lungul celor 25 de ani în care 
interogase cele mai mari scursuri din lume. 

— Ce-ai de zis în apărarea ta, Chuck? întrebă Jacobi. 

Chuck Hanni se dădu-napoi de la biroul lui Jacobi, 
zgâriind podeaua cu scaunul. Fusese prins cu garda jos, 
ceea ce-i trezi indignarea. 

— Cum? Credeţi că sunt ca nenorociu' ăla de Orr? Că 
provoc incendii ca să pot face pe erou'?... A, şi că am 
plantat cartea la locu' faptei ca să atrag atenţia asupra 
mea? Ascultaţi! l-am aplaudat pe băieţii de la Agenţie€ când 
l-au demascat pe Orr. 

Conklin zâmbi şi ridică din umeri. 

Am simţit cum mi se adună broboane de sudoare la linia 
părului. Hanni nu putea să fie aşa cum îl înfăţişa Conklin, 
dar prea mulţi oameni de bine cu chipul blajin fuseseră 
condamnaţi pentru masacre, eu ştiam mai bine ca oricine 
treaba asta. Mi-am ţinut gura-nchisă şi am lăsat scena să se 
deruleze. 

— De ce nu ne-ai povestit despre incendiu' de la casa 
familiei Christiansen? întrebă calm Conklin. Muriseră doi 
oameni bogaţi. Bunurile le fuseseră furate... 

— lisuse, îl întrerupse Hanni. Nu-mi pierd vremea 
rememorând cazuri vechi - tu da? Mi-e de-ajuns că-mi apar 
în vis... 

— Dar modu’ de operare a fost acelaşi, stărui Conklin. 
Aşa că mă-ntreb dacă nu cumva criminalului îi e greu să 
renunţe la obicei. Poate că încă se mai dedă la asta, iar 
acum lasă indicii la locu' faptei. Cum ar fi, de exemplu, o 
carte cu câteva cuvinte în latină. 

Am urmărit expresia lui Chuck, aşteptându-mă ca el să 
răbufnească, să sară cu pumnii la Rich sau să aibă o cădere 
nervoasă. 

În schimb, el se-ncruntă şi zise: 

— La ce te referi când spui că ucigaşului îi e greu să 
renunţe la obicei? Matt Waters şi-a recunoscut vina-n 
incendiul de la casa familiei Christiansen acum doi ani. Işi 

ispăşeşte pedeapsa la-nchisoarea San Quentin. 
Documentează-te, Conklin, înainte de-a începe să arunci cu 
acuzaţii. 

Faţa-mi luă foc. 

să fi-nţeles Cindy greşit? Casa soţilor Christiansen se afla 
departe de San Francisco, dar tot ar fi trebuit să verific de 
două ori relatările lui Cindy despre incendiu. 

După ce interfonul lui Jacobi ţârâise de câteva ori în 
timpul întrevederii, fără ca acesta să răspundă, ne-am 
pomenit cu Brenda Fregosi, secretara secţiei, care a dat 
buzna-n birou, a smuls un pătrat de hârtie roz dintr-un bloc 
şi i l-a înmânat lui Jacobi, spunându-i: 

— Ce s-a-ntâmplat, domnule locotenent? Nu m-aţi auzit 
sunând? 

Brenda se răsuci şi, legănându-şi şoldurile, se-ntoarse la 
biroul ei, străbătând linoleumul gri. Jacobi citi biletul. 

— Molly Chu comunică deja cu psihiatrul spitalului, ne 
anunţă el. Ar putea fi pregătită să vorbească. 

Chuck se ridică de pe scaun, dar Jacobi îl reţinu. 

— Haide să vorbim, Chuck. Între patru ochi. 

Inima mi-a stat în loc atunci când am zărit-o pe fetiţă. 
Părul îi fusese pârlit, rămânându-i doar un puf de 2—3 cm, 
negru şi cârlionţat, care-i acoperea scalpul ca o perucă. Nu 
mai avea sprâncene şi nici gene, iar pielea-i arăta dureros 
de roz. Ne-am apropiat de patul ei, care părea să plutească 
sub un umbrar de baloane lucioase, umplute cu heliu. 

Molly nu s-a uitat la mine sau la Conklin, însă două 
chinezoaice se dădură-n lături şi o femeie trecută de 
şaptezeci de ani, cu părul alb, rotundă la faţă şi cu ochi 
albaştri ca safirul, se ridică şi se prezentă ca fiind doctoriţa 
Olga Matlaga, psihiatrul lui Molly. 

Psihiatrul se adresă fetiţei: 

— Au venit să te vadă nişte poliţişti, draga mea. 

Molly se-ntoarse către mine când i-am rostit numele, dar 
avea ochii goi, ca şi când ceva ar fi stors viaţa din ea, 
lăsând în urmă numai o păpuşă. 

— L-aţi găsit pe Graybeard'? m-a-ntrebat cu vocea 
stinsă, domolită de sedative. 

l-am aruncat o privire-ntrebătoare domnişoarei Matlaga, 
care m-a lămurit: 

— Câinele ei, Graybeard, a dispărut. 

Am asigurat-o pe Molly că vom emite o alertă şi i-am 
explicat ce-nseamnă asta. A dat din cap cu gravitate în 
semn c-a-nţeles. 

— Ne poţi spune ce s-a-ntâmplat la tine acasă? am 
întrebat-o. 

Copila-şi întoarse capul spre fereastră. 

— Molly? insistă Conklin. 

Îşi trase un scaun lângă pat şi se aşeză astfel încât ochii 
lor să fie la acelaşi nivel. 

— Ţi-au pus mulţi oameni întrebări? 

Molly întinse mâna către veioza cu braţ flexibil de pe 
masa de lângă pat. Conklin ridică un pahar cu apă şi-l ţinu 


7 Barbă-gri 


astfel încât copila să poată bea cu paiul. 

— Ştiu că eşti obosită, scumpa mea, dar încearcă să ne 
mai povesteşti încă o dată ce s-a-ntâmplat. 

Molly oftă şi spuse: 

— L-am auzit pe Graybeard lătrând. Apoi s-a oprit. M-am 
întors la filmul meu, iar puţin mai târziu am auzit voci. 
Mami şi tati îmi spuneau mereu să nu cobor când au 
musafiri. 

— Musafiri? întrebă Conklin răbdător. Erau mai mulţi? 

Molly aprobă, dând din cap. 

— Şi erau prieteni de-ai părinţilor tăi? 

Molly ridică din umeri şi spuse: 

— Ştiu doar că unul din ei m-a luat în braţe şi m-a scos 
afară. 

— Ne poţi spune cum arăta? 

— Era drăguţ la faţă şi cred că avea părul blond. Şi era 
cam de vârsta lui Ruben, spuse Molly. 

— Ruben? 

— Fratele meu, Ruben. E la cantină acum, dar învaţă la 
Cal TechE. E în anul doi. 

— Îl mai văzuseşi pe băiatu' ăsta până atunci? am 
întrebat-o. 

Am simţit mâna domnişoarei Matlaga atingându-mi cotul, 
semn că ne expirase timpul. 

— Nu-l cunoşteam, răspunse Molly. Se poate să fi visat, 
spuse ea oprindu-şi privirea asupra mea. Dar oricine ar fi 
fost, sunt sigură că în vis mi-a apărut ca un înger. 

Închise ochii şi lacrimile se revărsară de sub umflăturile 
lipsite de gene ce-i ţineau loc de pleoape, şi se rostogoliră 
tăcut pe obraji. 

— Hanni e nevinovat, decretă Jacobi stând în picioare, cu 
umbra căzându-i peste birourile la care eram aşezaţi. 
Investiga explozia de la un laborator de metadonă 
improvizat în noaptea în care a ars casa soţilor Meacham. 
Zice că ştiaţi de asta. 

Mi-am amintit. Într-adevăr, ne spusese că incendiul de la 
casa familiei Meacham fusese al doilea caz pe noaptea aia. 

— Am vorbit cu cinci oameni care-au fost la locu’ 
exploziei şi care jură că Chuck a rămas acolo până când a 
primit telefonu' prin care era chemat la casa familiei 
Meacham, spuse Jacobi. În plus, mi s-a confirmat că Matt 
Waters e închis pe viaţă pentru moartea soţilor 
Christiansen. 

Conklin oftă. 

— Depăşiţi momentu’, spuse Jacobi. E valabil pentru 
amândoi. Aflaţi ce au în comun victimele. Boxer, McNeil şi 
Chi sunt în subordinea ta. Pune-i la treabă. Concentrează-te 
asupra cazurilor Malone şi Meacham. Astea ne revin nouă. 
Poftim numele detectivului principal care se ocupă de cazul 
Chu în Monterey. Conklin, ai face bine să cazi la pace cu 
Hanni. Încă mai lucrează la cazurile astea. 

Mă uitam la Rich în timp ce Jacobi se-ntorcea cu paşi grei 
către biroul lui. 

— Ce? Trebuie să-i cumpăr flori lui Hanni? întrebă 
Conklin. 

— Asta i-ar da o impresie greşită, am răspuns. 

— Ascultă, Lindsay, lucrurile păreau să se lege, nu? 
Cartea care i-a scăpat lui Hanni era despre un incendiator 
deghizat în investigator de incendii. 

— Ai luat o hotărâre curajoasă. Ai judecat sănătos şi nu l- 
ai atacat. Ai demascat o neregulă-n fața superiorului 
ierarhic imediat următor. Perfect justificabil. Doar că mă 
bucur că n-ai avut dreptate. 

— Şi... ce zici? Tu-l cunoşti. Ar trebui să m-aştept să-mi 


găsesc cauciucurile tăiate? întrebă Conklin. 

Am rânjit cu gândul la asta. 

— Uite ce-i, Rich. Cred că lui Chuck îi pare atât de rău că 
i-a scăpat cartea, încât are să-şi taie propriile cauciucuri. 
Spune-i „îmi pare rău, sper că nu-mi porţi pică” şi gata. Fii 
bărbat şi-ntinde-i mâna, bine? 

Îmi sună telefonul. 

l-am susţinut privirea abătută lui Richie, ştiind cât de rău 
îi părea şi compătimindu-l, după care am răspuns la telefon. 

— Dulceaţă, am auzit-o pe Claire spunând, tu şi Conklin 
aveţi timp să treceţi pe la mine? Am să v-arăt câteva 
lucruri. 

Claire ridică privirea când eu şi Rich am dat de perete 
uşile metalice care dădeau în sala de autopsie. Purta o 
bonetă cu imprimeuri florale şi un şorţ asortat, ale cărui 
legături îi strângeau rotunjimile. 

— Salut, dragilor, spuse ea. la priviţi aici. 

In locul unui cadavru, ne arătă tubul despicat în două a 
ceea ce părea a fi un muşchi lung de aproximativ 18 cm. 
Chestia era fixată de toate cele patru colţuri pe masa de 
autopsie. 

— Ce se vrea a fi asta? am întrebat-o. 

— Aveţi aici o trahee, ne-a zis ea. Provine de la 
schnauzerul găsit de Hanni în tufişurile din curtea casei 
familiei Chu. Vedeţi cât de roz e? Traheea puricosului nu 
prezintă urme de cenuşă, iar monoxidu' de carbon e 
absent, aşa că pot spune cu certitudine că nu se afla-n 
casă-n timpul incendiului. Cel mai probabil, era-n curte, a 
dat alarma şi a fost doborât c-o lovitură în cap. Vedeţi 
fractura asta? 

Se zisese cu alerta pentru căutarea lui Graybeard. Pe 
cine avea să pice trista sarcină de-a o anunţa pe Molly că-i 
murise câinele? Mai departe, Claire ne-a povestit că-şi 
petrecuse întreaga zi încercând să recupereze cadavrele lui 
George şi Nancy Chu de la casa funerară. 

— Nu-i jurisdicţia noastră şi nici căzu’ nostru, dar am 
obţinut într-un final permisiunea de la fiul soţilor Chu, 
Ruben. l-am spus că, dacă trebuia să depun mărturie- 
mpotriva criminalului şi nu examinasem cadavrele tuturor 
victimelor, aş fi fost făcută bucăţi de avocatul apărării. 

Am murmurat un „aha” încurajator, iar Claire a continuat: 

— Ruben Chu era dărâmat. Nu voia ca părinţii lui „să 
îndure şi mai multe umilinţe”, dar, în orice caz... am obţinut 
aprobarea. Acum li se fac radiografii, adăugă Claire. 

— Care-s concluziile tale? am întrebat-o. 

— Au fost arşi destul de rău, câteva extremităţi s-au 


desprins în timp ce-au fost transportaţi, dar am găsit fibră 
monofilament intactă, înfăşurată de mai multe ori în juru’ 
gleznei lui George Chu. Deci asta-i dovada de netăgăduit, 
prieteni, c-au fost legaţi. 

— Bine lucrat, Claire. 

— Şi am recoltat suficient sânge pentru analizele 
toxicologice. 

— Cât ai de gând să ne ţii-n suspans, gagico? 

— M-acuzi că trăiesc ca să vă dau motive de frustrare? 
Vorbesc cât de repede pot, spuse Claire râzând. 

M-a ciupit cu afecţiune de umăr, pe urmă a scos o foaie 
de hârtie dintr-un plic maro şi a pus plicul pe masă, lângă 
traheea câinelui. 

Şi-a plimbat degetul în josul coloanei de date. 

— Nivelul alcoolemiei era ridicat, spuse ea. Fie soţii Chu 
băuseră peste măsură, fie băuseră alcool pur. 

— La fel ca Sandy Meacham? 

— Întru totul, răspunse Claire. 

Mi-a venit în minte expresia de pe carte. Sobria 
inebrietas. „Luciditate-n beţie.” Am format numărul lui 
Chuck Hanni de pe mobil. Dac-aveam dreptate, bănuiala 
mea explica de ce investigatorul nu detectase miros de 
lichid inflamabil la niciuna dintre casele incendiate. 

— Chuck? Sunt Lindsay. E posibil ca incendiile să fi fost 
pornite cu alcool? 

Soarele apusese şi am auzit pe cineva din tura de noapte 
apăsând întrerupătorul care aprinse luminile puternice din 
tavan. Eu şi Rich încă mai bâjbâiam în întuneric. Undeva, un 
criminal foarte plin de sine lua cina, bând în cinstea 
succeselor sale, şi poate punea la cale un alt incendiu - iar 
noi nu ştiam nici cine era şi nici când avea să lovească din 
nou. 

În timp ce McNeil şi Chi îi reinterogau pe prietenii şi pe 
vecinii soţilor Malone şi Meacham, eu şi Conklin stăteam la 
birourile noastre, recapitulând împreună scenariul crimelor. 
Am trecut în revistă descoperirile lui Claire, fotografiile-n 
care apăreau grupurile de gură-cască strânse la locul 
incendiilor, rezultatele comparării citatelor din fiecare carte 
lăsată la locul incendiilor, puse la dispoziţie de expertul 
grafolog, precum şi părerea acestuia: „Nu mă pot pronunţa 
cu certitudine, deoarece avem de-a face cu majuscule, dar 
se pare că toate mostrele au fost scrise de aceeaşi mână”. 

Am trecut în revistă ceea ce văzuserăm cu ochii noştri-n 
timpul incursiunilor la locul incendiilor, încercând să 
reducem totul la câteva adevăruri care să facă lumină-n 
caz, şi vorbind în felul ăla telegrafic, uzual între parteneri. 
Se făcu simțită şi cealaltă legătură, de care Rich nu avea 
voie s-aducă vorba, dar care uneori pur şi simplu plana 
deasupra birourilor noastre. Cum se-ntâmpla acum. 

M-am ridicat, m-am dus până la baie, mi-am spălat faţa şi 
am luat câte-o cafea neagră, fără zahăr, pentru mine şi 
Conklin. M-am aşezat la loc şi am spus: 

— Unde zici că rămăseserăm? 

In timp ce colegii din tura de noapte se plimbau şi 
vorbeau în jurul nostru, Rich număra pe degete ce legături 
existau între cazuri: „Toate cuplurile erau înstărite şi aveau 
peste patruzeci de ani. Uşile de la fiecare casă fuseseră 
lăsate descuiate, iar alarmele nu fuseseră activate. Nu 
există semne că s-ar fi tras cu arma. Toate cuplurile aveau 


câte un copil care mergea la facultate. Au fost cu toţii 
jefuiţi, dar criminalul a luat numai bijuteriile şi banii lichizi. 

— Acestea fiind zise, am să lansez câteva supoziţii, am 
spus. Criminalu-i suficient de deştept şi de inofensiv încât 
să intre cu frumosu-n case. De asemenea, cel mai probabil, 
au acţionat doi atacatori; unu’ care să lege victimele, iar 
celălalt care să ţină arma. 

Rich aprobă, dând din cap, şi completă: 

— El sau ei au folosit fir de pescuit pentru legături, ca 
acestea să se topească pur şi simplu-n incendiu. Şi au mai 
folosit un catalizator greu de detectat. Asta arată prudenţă. 
Nu lasă probe, iar asta arată inteligenţă. Dar nu cred că 
Molly Chu era-n plan, adăugă Rich. Asta e prima oară când 
în casă se mai afla o altă persoană-n afară de victime. 
Bănuiesc că Molly leşinase deja din cauza fumului inhalat, 
când „îngerul ei păzitor” a găsit-o şi a purtat-o afară pe 
braţe. Destul de eroic, nu crezi? 

— Atunci, poate că ucigaşu' a crezut că ea nu-l vede, am 
opinat. In felu’ ăsta, nu s-a simţit expus când a scos-o din 
casă. Ai dreptate, scumpule, nu cred că ucigaşul voia ca 
fetiţa să moară. 

Rich a ridicat ochii, rânjind la mine. 

— Eu, hm. N-am vrut să zic... căcat. 

— Nu-i nimic, scumpo, mă linişti Conklin. N-am luat în 
seamă. 

A rânjit cu gura până la urechi. 

— Gura! am strigat şi am aruncat c-o agrafa spre capul 
lui. 

El a prins-o din zbor şi a continuat: 

— Atunci, să presupunem că Molly l-a văzut pe unu' 
dintre criminali, de acord? Şi că acesta e de vârsta 
studenţiei, cum a sugerat Molly. Atât soţii Malone, 
Meacham, Chu, cât şi cuplu' ăla din Palo Alto, soţii 
Jablonsky - cu toţii aveau copii la facultate. Dar copiii lor 
mergeau la şcoli diferite. 

— Intr-adevăr, am spus. Dar dacă un puşti, orice puşti, 
sună la uşă şi arată prezentabil, s-ar putea ca mama şi tata 
să deschidă. Rich, poate că-n asta constă păcă/ea/a. Când 


eram la şcoală, aduceam mereu acasă colegi pe care 
mama nu-i cunoştea. Şi dacă doi puşti ţi se prezintă la uşă 
şi-ţi spun că-s prieteni cu copilu’ tău? ` 

— Asta ar fi uşor de-nscenat, spuse Rich. In ziarele locale 
apar articole despre studenţi. Fiica sau fiu' lui cutărică, care 
merge la cutare şcoală, a câştigat nu ştiu ce premiu. 

Rich a bătut darabana cu degetele pe birou, iar eu mi-am 
sprijinit bărbia-n palmă. În loc să simţim că eram pe punctul 
de-a face o descoperire majoră, aveam senzaţia că tocmai 
lărgiserăm plaja potenţialilor suspecți, incluzând fiecare 
puşti de vârsta studenţiei din California care ştia latină la 
nivel de liceu - şi care, printre altele, era pasionat de jafuri, 
tortură, incendieri şi crimă. 

M-am gândit la piesele care compuneau puzzle-ul. 
Expresiile potrivit cărora Providența binecuvânta acţiunile 
criminalului, iar banul era sursa tuturor relelor. Mai era 
cartea ştiinţifico-fantastică Fahrenheit 451, urmată de cea 
despre un pompier celebru care provocase el însuşi 
incendii. Când a fost prins, John Orr a declarat: „Am fost un 
prost şi am făcut ceea ce fac proştii.” 

Criminalii noştri nu repetau greşelile lui Orr. 

Aceştia-şi dădeau toată silinţa s-arate cât de deştepţi 
erau. Fusese oare salvarea lui Molly Chu singura lor 
scăpare? 

Telefonul lui Rich a sunat, iar el s-a-nvâărtit cu tot cu 
scaun spre perete. Şi-a coborât vocea şi a răspuns: 

— Lucrăm la asta, Kelly, chiar asta facem acum. Asta 
facem din zori şi până-n seară. Îţi promit c-atunci când aflu 
ceva, am să te-anunţ. Nu te vom dezamăgi. 

Yuky era la Magazinul de Alimente Ecologice, la şase 
cvartale depărtare de apartamentul ei, plimbându-se 
printre rafturi şi gândindu-se să tragă ceva la tigaie pentru 
cină, când i se păru că zăreşte o siluetă cunoscută mai jos 
pe culoar. Când se uită din nou, aceasta plecase. Îşi spuse 
că trebuie să fi fost o vedenie, fiind atât de obosită, încât 
putea să-şi închipuie demoni peste tot. Aruncă o căpăţână 
de broccoli în căruţ şi trecu mai departe, la raionul de 
carne. 

Acolo, alese o caserolă de creveţi vidaţi - şi avu din nou 
senzaţia că Jason Twilly era la doar câţiva metri depărtare. 

Ridică privirea şi dădu cu ochii de el. 

Era îmbrăcat într-un costum în dungi, pe sub care se 
vedea o cămaşă roz, şi stătea lângă grămada de curcani de 
curte congelaţi, afişând un rânjet până la urechi. Twilly îşi 
flutură degetele, dar nu încercă să se apropie de ea, însă 
nici nu se îndepărtă. Nu avea căruţ sau coş. 

Ticălosul nu era la cumpărături. 

O hăituia. 

Furia ce pusese stăpânire pe Yuki se amplifică, lăsându-i 
o singură ieşire din situaţia în care se afla. Îşi împinse 
căruţul către marginea culoarului şi mărşălui către Twilly, 
oprindu-se la câţiva paşi de pantofii lui trainici englezeşti. 

— Ce cauţi aici, Jason? îl întrebă ea întinzându-şi gâtul ca 
să se uite în sus la faţa lui mortală, decorată cu ramele de 
opt sute de dolari şi cu zâmbetul lui strâmb. 

— Lasă cumpărăturile, Yuki, spuse el. Dă-mi voie să te 
scot la cină. Promit să mă port frumos. Vreau doar să mă 
revanşez faţă de tine pentru neînţelegerea de data 
trecută... 

— Vreau să lămurim treaba asta o dată pentru 
totdeauna, spuse Yuki tăindu-i vorba în stilul ei arţăgos şi 
sacadat. A greşi e omeneşte. Poate că neînţelegerea s-a 
produs din cauza mea şi ţi-am cerut scuze pentru asta. Inc- 


o dată, îmi pare rău că s-a ajuns acolo. Dar trebuie să- 
nţelegi. Nu mă interesează să am o relaţie - cu nimeni. Nu 
fac decât să muncesc toată ziua. Nu sunt disponibilă, 
înţelegi? Aşa că te rog să nu mă mai urmăreşti. 

Zâmbetul ciudat şi strâmb al lui Twilly explodă într-un 
hohot de râs. 

— Frumos discurs, spuse el bătând din palme teatral şi 
batjocoritor. 

Yuki simţi un fior de teamă săgetând-o, în timp ce se 
retrăgea cu spatele. Ce-l apucase pe tipul ăsta? De ce era 
în stare? Işi aminti că Cindy o prevenise să aibă grijă ce 
spunea în prezenţa lui Twilly. Oare avea s-o ponegrească în 
cartea despre procesul lui Junie Moon? 

Fie ce-o fi. 

— Adio, Jason. Lasă-mă-n pace. Vorbesc foarte serios. 

— Hei, scriu o carte, doar n-ai uitat, strigă Twilly în urma 
ei. 

Yuki îi auzi vocea în timp ce-şi împingea căruţul pe 
culoar. 

Voia să se ascundă. Să dispară. 

— Eşti jucătorul-cheie, Yuki. Regret dacă nu-ţi place, dar 
eşti vedeta spectacolului meu de pomină. 

Ne-am adunat în curtea Casei Trandafirilor, din apropiere 
de Point Reyes, bucurându-ne de briza nopţii care ne gâdila 
obrajii. Yuki a pornit încălzitorul de la jacuzzi, în vreme ce 
Claire amesteca o salată imensă şi pregătea burgeri pentru 
grătar. 

Escapada neplanificată fusese ideea lui Cindy. Ne 
strânsese pe toate-ntr-o conferinţă telefonică doar cu 
câteva ore-nainte, spunându-ne: 

— De vreme ce prima noastră-ncercare de-a organiza 
Escapada Anuală de-un Weekend a Fetelor de la Crime a 
fost zădărnicită de-o anumită persoană care-a primit un 
telefon ce-o chema-napoi la muncă, ar trebui să profităm 
de ocazia asta ca să lăsăm totu’ baltă şi să plecăm fărăâ- 
ntârziere. 

Cindy adăugase că-nchiriase deja casa de vacanţă şi că 
ea avea să conducă maşina. 

Cindy nu ştia să primească un „nu” drept răspuns şi, 
pentru prima oară, mă simţeam uşurată să-i cedez volanul. 

Yuki şi Claire dormiseră tot drumul una lângă alta, pe 
bancheta din spate, în timp ce eu stătusem în dreapta lui 
Cindy, ţinând-o-n poală pe Martha, ale cărei urechi fluturau 
în vânt. O ascultam pe Cindy vorbind peste CD Playerul 
maşinii, iar gândurile îmi erau legănate duios de valurile 
oceanului de care ne apropiam. 

Odată ajunse la căsuţa de poveşti acoperită de trandafiri, 
cu cele două dormitoare cochete, plus masa de picnic şi 
grătarul din luminişul de la marginea pădurii, am bătut din 
palme de-ncântare şi ne-am aruncat genţile pe pat. Yuki îşi 
lăsase cutia cu dosare-n camera ei şi a venit cu mine şi cu 
Martha să facem o plimbare scurtă, în pas alergător, la 
lumina lunii, până-n vârful unei creste împădurite şi-napoi. 

Plimbarea-mi deschisese pofta să mănânc ceva, să beau 
o marguerita şi să dorm neîntoarsă toată noaptea. Dar, 
când am ajuns înapoi la Casa Trandafirilor, mi-am găsit 


telefonul sunând. 

— Drăcia asta a sunat de i-au sărit butoanele, gagico, se 
văicări Claire. Fie-l opreşti, fie mi-l dai ca să-l fac bucăţi. 

Am rânjit la prietena mea, mi-am scos telefonul din 
geantă şi am văzut numele apelantului. 

Era Jacobi. 

Am apăsat butonul, am spus „bună” şi mi-a năvălit în 
urechi zgomotul din trafic amestecat cu vaietele sirenelor 
de pe autospeciale. 

— Jacobi. Jacobi, ce s-a-ntâmplat? am ţipat în telefon. 

— Nu ai primit mesajele de la mine? 

— Nu, până şi apelu' ăsta l-am prins din mers. 

Sirenele care se-auzeau în fundal şi simplul fapt că Jacobi 
mă suna m-au dus cu gândul la un alt incendiu şi la alte 
două cadavre carbonizate, aparţinând unui alt cuplu omorât 
de-un psihopat în căutare de senzaţii tari. Mi-am lipit 
telefonul de ureche, chinuindu-mă să aud vocea lui Jacobi, 
care era acoperită de zgomotul din stradă. 

— Sunt pe Missouri Street, mi-a spus. 

„Asta era strada mea. Ce căuta el pe strada mea? Să i se 
fi-ntâmplat ceva lui Joe?” 

— A avut loc un incendiu, Boxer. Ascultă, nu există altă 
cale de a-ţi spune asta. Trebuie să te-ntorci acasă imediat... 

Jacobi a-ntrerupt convorbirea telefonică, lăsându-mă c-un 
cârâit în ureche şi c-un gol ca de la cer la pământ între ceea 
ce spusese şi ceea ce omisese. 

— A avut loc un incendiu pe Missouri Street, le-am 
anunţat pe fete. Jacobi mi-a spus să mă duc acasă! 

Cindy mi-a dat cheile şi ne-am înghesuit în maşină. Am 
apăsat pedala până la podea şi ne-am hurducăit pe 
drumurile ce şerpuiau prin regiunea-mpădurită din Olema, 
ieşind pe autostradă. In timp ce conduceam, am încercat să 
dau de Joe, sunând atât la apartamentul meu, cât şi la al 
lui, căutându-l pe mobil şi apăsând butonul „Redial” de 
nenumărate ori, fără să primesc niciun răspuns. 

Unde era? Unde era Joe? 

Nu obişnuiesc să-i cer multe lui Dumnezeu, dar în timp ce 
ne apropiam de cartierul Potrero Hill, mă rugam ca Joe să 
fie-n siguranţă. Când am ajuns pe Missouri Street, la 
numărul 20, am văzut că locul fusese-mprejmuit. Am parcat 
în primul loc liber găsit, am înşfăcat lesa Marthei şi am luat- 
o la goană pe panta abruptă a cartierului rezidenţial, 
lăsându-le pe fete să m-ajungă din urmă. 

Mi s-a tăiat respiraţia când am dat cu ochii de locuinţa 
mea şi am văzut că era-ngrădită de autospeciale, de maşini 
de poliţie şi de spectatorii care umpleau strada-ngustă. Am 
cercetat febril feţele din mulţime şi le-am văzut pe cele 
două studente care locuiau la etajul doi şi pe 
administratoarea clădirii, Sonya Marron, care locuia la 
parter. 

Sonya şi-a făcut loc prin mulţime şi m-a apucat de braţ, 
spunându-mi: 

— Slavă Domnului, slavă Domnului! 

Avea lacrimi în ochi. 

— A fost cineva rănit? 

— Nu, răspunse ea. Nu era nimeni acasă. 

Auzind asta, am îmbrăţişat-o, răsuflând în sfârşit uşurată 


că Joe n-adormise-n patul meu. Dar tot mai aveam întrebări 
cu duiumul. 

— Ce s-a-ntâmplat? am întrebat-o pe Sonya. 

— Nu ştiu. Nu ştiu. 

L-am căutat pe Jacobi, dar am găsit-o pe Claire ţipând la 
căpitanul brigăzii de pompieri: 

— In-țe-leg că poate fi locul unei crime, dar e polițistă. La 
Departamentu' din San Francisco! 

ÎI cunoşteam pe căpitanul brigăzii de pompieri, Don 
Walker, un bărbat slab, cu nasul mare, ai cărui ochi obosiţi 
se iţeau din cenuşa ce-i acoperea faţa. Şi-a ridicat mâinile-n 
aer, după care a deschis uşa de la intrare. Claire m-a luat 
sub aripa ei protectoare şi, împreună cu Yuki, Cindy şi 
Martha, am intrat în clădirea cu trei etaje care-mi fusese 
casă vreme de zece ani. 

Mi s-au înmuiat genunchii în timp ce urcam scările, dar 
mintea-mi era limpede. Am observat că scările nu arseseră, 
iar uşile de la cele două apartamente de mai jos erau 
deschise. Apartamentele nu păreau să fi fost atinse de foc. 
Nu mai înţelegeam nimic. 

Dar totul căpătă sens când am ajuns în capătul scărilor. 

Uşa apartamentului meu era făcută ţăândări. Am trecut 
prin tocul distrus al uşii, iar în locul tavanului am văzut 
stelele şi luna. Mi-am coborât privirea de la cerul nopţii, 
nevenindu-mi să cred în ce stare grotescă se găsea 
cuibuşorul meu. Pereţii erau negri, perdelele dispăruseră, 
iar dulapurile din bucătărie fuseseră spulberate cu tot cu 
pahare. Vesela şi mâncarea din cămară fuseseră aruncate- 
n aer, iar acum răspândeau un miros intens de popcorn şi 
Clorox în apartament. 

Mobila mea confortabilă din living se topise, lăsând în 
urmă bucăţi de spumă îmbibate de apă şi arcuri. Atunci m-a 
pălit - focul înghiţise totul. Martha schelălăi, iar eu m-am 
aplecat deasupra ei, îngropându-mi faţa-n blana ei. 

— Lindsay, am auzit pe cineva strigându-mă. Eşti bine? 

M-am întors şi l-am văzut pe Chuck Hanni ieşind din 
dormitor. 

Să fi avut vreun amestec în asta? 

Să fi avut Rich dreptate de la bun început? 

Şi apoi l-am văzut pe Rich făcându-şi apariţia din spatele 
lui Hanni şi mi-am dat seama că durerea mea se răsfrângea 
pe feţele lor lungi. 

Rich şi-a desfăcut braţele. M-am agăţat de el, fiind 
înconjurați de ruinele-nnegrite şi fumegânde ale locuinţei 
mele, bucurându-mă foarte tare că era acolo. Dar, în timp 
ce stăteam cu capul sprijinit de umărul lui, am avut crunta 
revelaţie: dacă Cindy nu m-ar fi sunat ca să-mi spună de 
escapada pe care-o plănuise-n secret, aş fi fost acasă cu 
Martha când a izbucnit incendiul. 


M-am smuls din braţele lui Rich şi l-am strigat pe Hanni. 
— Chuck, ce s-a-ntâmplat aici? Trebuie să ştiu. Cineva a 
încercat să mă omoare? 

Hanni a aprins lanternele, făcând lumină-n ceea ce mai 
rămăsese din livingul meu, iar în momentul acela de 
confuzie, Joe s-a năpustit înăuntru. M-am aruncat în braţele 
lui, iar el m-a cuprins cu ele, strângându-mă atât de tare, 
încât aproape că m-a sufocat. 

— Am tot sunat, am spus. 

— Mi-am închis porcăria aia de mobil în timpu’ cinei... 

— De-acum înainte va trebui să-l pui pe vibrații... 

— Am să port o zgardă electrică dacă-i nevoie, Linds. Mă 
macină gându' de-a nu fi ştiut c-aveai nevoie de mine. 

— Eşti lângă mine acum. 

Nu m-am mai putut stăpâni şi am plâns până i-am udat 
cămaşa, simţindu-mă-n siguranţă şi norocoasă că el era 
bine, că amândoi eram bine. Îmi amintesc doar vag că 
prietenele mele şi partenerul meu şi-au luat la revedere, 
dar mi-au rămas adânc în minte vorbele lui Chuck Hanni, 
care mi-a promis că, de-ndată ce se făcea ziuă, avea să- 
ntoarcă blocul cu susu-n jos în căutarea sursei incendiului. 

Don Walker, căpitanul Brigăzii de Pompieri din San 
Francisco, îşi dădu jos pălăria, îşi şterse fruntea cu mănuşa 
şi ne spuse, mie şi lui Joe, că trebuia să plecăm ca să poată 
securiza clădirea. 

— Mai lasă-ne câteva minute, bine, Don? am spus fără 
să-i cer, de fapt, permisiunea. 

M-am dus la şifonierul din dormitor şi am deschis uşa, 
rămânând siderată până când l-am auzit pe Joe şoptind în 
spatele meu: 

— Nu le mai poţi purta, iubito. Sunt toate distruse. 
Trebuie să renunţi de ele. 

M-am întors şi am încercat să mă obişnuiesc cu 
distrugerea patului meu cu baldachin, a albumelor foto şi a 
mult îndrăgitei cutii cu scrisori pe care mama mi le scrisese 
când eram plecată la şcoală, iar ea era pe moarte. 

Apoi mi-am adunat gândurile şi am cercetat fiecare 


centimetru de podea, căutând ceva suspect, vreo carte 
deranjată de la locul ei. N-am găsit nimic. M-am dus la 
comodă şi am tras de mânerul sertarului de sus - dar 
lemnul carbonizat al mânerului mi s-a fărâmat în mâini. 

Joe forţă comoda, iar lemnul cedă. Apucă sertarul şi-l 
zgâlţâi până se deschise. În timp ce scotoceam prin lenjeria 
intimă, l-am auzit pe Joe spunând răbdător din spatele meu: 

— Uită de ele, draga mea. Ai să-ţi cumperi altele noi. 

O găsisem. 

Am strâns cutia îmbrăcată-n catifea în palma dreaptă, 
am ţinut-o în lumină, după care am deschis-o. Cele cinci 
diamante montate-n platină îşi trimiseră razele către mine 
din inelul pe care Joe mi-l dăduse când mă ceruse-n 
căsătorie, cu doar câteva luni în urmă. Atunci îi spusesem 
lui Joe că-l iubesc, dar că am nevoie de timp. Acum am pus 
capacul cutiei la loc şi i-am privit faţa ridată de griji. 

— Aş dormi cu el sub pernă - numai de-aş avea una. 

— Sunt o grămadă de perne la mine acasă, blondino, 
spuse Joe. Am una chiar şi pentru Martha. 

Căpitanul Walker ne-aştepta la uşă. Am mai aruncat o 
privire-n jur - şi atunci mi-au căzut ochii pe cartea de pe 
măsuţa de telefon de lângă uşa de la intrare. 

Era prima oară când vedeam cartea aia. 

Cartea aia nu era a mea. 

Mă holbam, fără să-mi cred ochilor, la cartea format 
mare, de 21 pe 28 cm, cu coperte necartonate, de culoarea 
roşiei, cu linii albe subţiri încrucişându-se sub titlu: Ghidul 
național de investigare a incendiilor şi exploziilor. 

Am început să ţip: 

— Asta e probă! Asta e probă! 

Căpitanul Walker era epuizat. 

— Investigatoru' de incendii are să se-ntoarcă mâine- 
dimineaţă, domnişoară sergent, spuse el. iți securizăm casa 
cu panouri, ca să nu-ţi umble nimeni prin lucruri, înţelegi? 

— Nu! am tipat. Vreau să vină un polițist, iar chestia asta 
ar face bine să ajungă-n camera de probe chiar în seara 
asta! 

Nu am luat în seamă oftatul lui Walker şi nici atingerea 
mâinii lui Joe pe curbura spatelui meu. Am format numărul 
lui Jacobi de pe mobil, spunându-mi că, dacă n-avea să-mi 
răspundă, aveam să-l sun pe Clapper şi, mai departe, pe 
Tracchio. lar dacă nu dădeam de Jacobi sau de şeful de la 
Criminalistică sau de inspectorul-şef, aveam de gând să-l 
sun pe maior. Mă purtam ca o isterică şi eram conştientă de 
asta, dar nimeni nu mă putea opri sau nu-mi putea spune 
că mă-nşel. 

— Boxer, tu eşti? l-am auzit pe Jacobi întrebându-mă cu 
vocea-ntreruptă de conexiunea proastă. 

— Am găsit o carte în apartamentu’ meu! am tipat în 
telefon. E neatinsă. N-a ars. Ne-ar putea furniza amprente. 
Vreau să fie sigilată şi etichetată, şi nu vreau să fac eu 
asta, ca să nu existe suspiciuni la sediu. 

— În cinci minute ajung la tine, mă asigură Jacobi. 

Rămăsesem cu Joe şi cu Martha pe hol, iar Joe îmi spuse 
că trebuia să-mi iau căţeluşa şi să mă mut la el. L-am ţinut 
strâns de mână, dar în minte mi se derulau imaginile 
tuturor caselor devastate de foc pe care le cercetasem în 
ultima lună, şi mă chinuia ruşinea de-a fi fost atât de 


oficială şi de detaşată. Văzusem cadavrele. Văzusem 
distrugerea, dar nu simţisem puterea terifiantă a focului 
până atunci. 

L-am auzit pe Jacobi vorbind cu administratorul clădirii la 
parter, pe urmă i-am auzit paşii greoi în timp ce urca 
treptele gâfâind să-şi dea duhul. Patrulaserăm mii de 
kilometri-n aceeaşi maşină. Fuseserăm amândoi împuşcaţi, 
iar sângele nostru lăsase o băltoacă pe-o alee din 
Tenderloin. Îl cunoşteam mai bine decât oricine pe lumea 
asta, iar el mă cunoştea la fel. De aceea, atunci când 
ajunse la ultima treaptă, fu de-ajuns să-i fac un semn către 
carte. 

Jacobi îşi puse mănuşile din latex care se mulară pe 
mâinile lui mari şi dădu cu grijă la o parte coperta roşie. 
Pieptu-mi tresălta de frică, fiind sigură că-năuntru aveam să 
găsesc o inscripţie, o altă zicere latinească lăsată-n 
batjocură. Dar pe pagina de gardă nu se vedea decât un 
nume tipărit. 

Acel nume era Chuck Hanni. 

Ceasul arăta 1.03, iar afară erau douăzeci de grade. 

Stăteam întinsă lângă Joe, sub învelişul alb şi răcoros al 
cearşafurilor lui, purtând unul dintre tricourile lui şi privind 
fix la ora şi temperatura care erau proiectate pe tavan de 
un ceas conceput special pentru insomniaci şi pentru foşti 
agenţi guvernamentali, pentru care informaţiile acestea 
erau indispensabile-n secunda în care se trezeau. 

Joe îmi ţinea mâna într-a lui. M-ascultase debitându-mi 
temerile ore-ntregi, dar, în timp ce-l fura somnul, 
strânsoarea-i slăbise, iar acum sforăia încet. Şi Martha era 
pe tărâmul viselor, acompaniind sforăiturile sacadate ale lui 
Joe când prin fâlfâitul botului, când prin scheunături. 

Cât despre mine, aveam mai multe şanse să văd partea 
întunecată a lunii decât s-adorm. 

Nu-mi ieşea din cap cum de incendiul ocolise primele 
două etaje, dar din apartamentul meu nu mai rămăseseră 
decât pereţii. Era limpede ca bună ziua. Eram ţinta unui 
criminal cu sânge-rece, calculat, care avea la activ patru 
incendieri soldate cu opt morţi. 

Crezuse oare că eram acasă? Sau mă urmărise-n timp ce 
plecam cu Martha şi-mi lăsase un avertisment? Cum era 
posibil ca Chuck Hanni să fie persoana-n cauză? 

Luasem masa cu Chuck, investigasem crime cu el, îi 
făcusem mărturisiri. Acum mi-l închipuiam ca pe un ucigaş 
care ştia tot ce se putea şti despre incendieri. Şi tot ce se 
putea şti despre acoperirea urmelor. 

Dar de ce naiba şi-ar fi lăsat un om atât de deştept ca el 
cartea de vizită-n apartamentul meu? 

Emblema criminalului era de fapt propria lui semnătură? 

N-avea sens. 

Zvâcnetul din tâmplele mele promitea să se transforme- 
ntr-o crâncenă durere de cap. Dac-aş fi apucat să mănânc 
ceva, aş fi dat totul afară. Când a sunat telefonul la 1.14, 
am citit numele apelantului şi am pus mâna pe aparat fără 


s-aştept să sune a doua oară. Joe s-a foit lângă mine. 

— E Conklin, i-am şoptit lui Joe. 

— Bine, a murmurat Joe şi a fost din nou răzbit de somn. 

— Ai aflat ceva? l-am întrebat pe partenerul meu. 

— Inî, dar n-o să-ţi placă ce-am aflat. 

— Spune-mi odată. Spune-mi ce-ai aflat, i-am cerut pe 
jumătate şoptind, pe jumătate răcnind. 

M-am ridicat din pat, am trecut peste Martha şi am intrat 
în livingul lui Joe, din care am putut admira Parcul Presidio 
noaptea, cu eucalipţii lui înalţi unduindu-se la lumina lunii. 
Ghearele Martei răsunară pe podeaua din lemn tare, în timp 
ce mă urma ca să lipăie din bolul cu apă din bucătărie. 

— Legat de carte... spuse Rich. 

— Ai găsit vreo propoziţie latinească-n interior? 

— Nu. E cartea lui Chuck, fără niciun dubiu... 

— Maică, măiculiță! 

— Lasă-mă să termin, Linds. Nu el a lăsat-o în 
apartamentul tău, cí eu. 

Gândurile mi s-au învălmăşit în timp ce-ncercam să- 
nţeleg ce-mi spunea Conklin. 

— Poţi să repeţi? i-am cerut. 

Răspunsul a venit pe un ton spăsit. 

— Am lăsat cartea la tine acasă. 

— Probabil glumeşti. 

Nu putea să vorbească serios. Nu-mi puteam închipui 
niciun motiv pentru care Conklin ar fi lăsat un manual de 
incendii şi explozii în apartamentul meu devastat de foc. 

— Să vezi, m-am întâlnit cu Chuck, cum mi-ai spus să fac, 
îmi relată Rich sacadat. Am luat o cină de-mpăcare, iar eu 
am achitat nota. Şi i-am spus că mi-aş dori să aflu mai 
multe de la el despre investigarea incendiilor. La urma 
urmelor, omu-i cel mai bun în ceea ce face. 

Rich a făcut o pauză ca să-şi tragă sufletul, iar eu am 
tipat la el: 

— Zi mai departe! 

— După ce am ieşit din restaurant, ne-am dus la maşina 
lui, iar omu' practic locuieşte-n chestia aia, Lindsay. 
Scaunele acoperite de ambalaje de pateuri, calculatorul, 
hainele ce-atârnau de... 

— Rich, pentru numele lui Dumnezeu! 

— Aşa, chiar în momentu-n care a dat peste manualul de 
investigare a incendiilor pe care voia să mi-l împrumute, m- 
a sunat Jacobi şi mi-a spus că ţi-a explodat apartamentul. L- 
am anunţat pe Hanni, care a spus „Conduc eu”, şi-ncă mai 
tineam cartea-n mână când am intrat în apartamentul tău. 

— Ai pus-o pe măsuţa de telefon. 

— Nu m-am mai gândit la ea până să mă sune Jacobi, 
afirmă Rich tânguitor. 

— A apucat Jacobi să discute cu Hanni? 

— Nu. A vrut să discute mai întâi cu mine. Hanni nu ştie 
nimic despre asta. 

Mi-a luat secunde bune ca să pun totul cap la cap, să-l 


pun pe Hanni înapoi pe lista prietenilor şi să realizez că 
adevărul esenţial rămânea acelaşi. Tremuram, deşi nu-mi 
era frig. 

— Linds? l-am auzit pe Rich spunând. 

— Tot nu ştim cine a incendiat apartamentul meu sau pe 
celorlalte, am încheiat. Tot nu ştim nimic. 

Avuseseră o pauză bine-venită de o săptămână întreagă, 
timp în care judecătorul Bendinger se întorsese la sanatoriu 
ca să se recupereze după înlocuirea genunchiului. Dar 
pauza luase sfârşit. Bendinger revenise, iar Yuki simţea din 
plin efectul tsunami stârnit de circul blestemat creat în jurul 
lui Junie Moon, de presa dezlănţuită şi de presiunea de-a 
câştiga. 

La nouă fix, curtea îşi începu şedinţa. 

lar apărarea începu să-şi joace cărţile. 

L. Diana Davis nu-şi ridică privirea ca să-l vadă pe primul 
ei martor lăsând în urmă uşile despărţitoare şi trecând atât 
de aproape de ea, încât trebuie să-i fi dat senzaţia unei 
adieri în timp ce jacheta lui cu guler în V aproape că-i 
şterse braţul. Yuki o văzu pe Davis aplecându-se şi 
vorbindu-i clientei sale cu mâna la gură, în tot acest timp 
cercetând cu privirea galeria. Cameramanii trimişi de 
televiziuni filmau, iar reporterii înţesau rândurile din spatele 
sălii. 

Davis zâmbi. 

Yuki îi şopti lui Len Parisi: 

— Pun pariu că Davis n-ar dori să fie-n altă parte decât 
aici. Sau să apere pe altcineva decât pe Junie Moon. 

— Şi tu ai fiara asta-n tine, spuse Câinele Roşu zâmbind, 
învaţă s-o iubeşti. 

Yuki o urmări pe Davis cum mângâia mâna cilientei sale 
în timp ce locotenentul Charles Clapper, şeful de la 
Criminalistică, depunea jurământul. Pe urmă, Davis se 
ridică în picioare şi îşi salută martorul. 

— Domnule locotenent Clapper, de cât timp sunteţi şeful 
Departamentului de Criminalistică din San Francisco? 

— De cincisprezece ani. 

— Şi cu ce v-aţi ocupat înainte de asta? 

— Mi-am început cariera la Departamentul de Politie din 
San Francisco, unde am intrat imediat ce-am terminat 


şcoala, lucrând cinci ani la Moravuri şi încă cinci la 
Omucideri. Apoi m-am alăturat Departamentului de 
Criminalistică din Las Vegas, înainte de-a mă muta în San 
Francisco şi de-a mă angaja la Departamentul de 
Criminalistică. 

— De fapt, aţi scris cărţi despre depistarea probelor, nu-i 
aşa? 

— Aşa e, am scos câteva cărţi. 

— Apăreţi la televizor de câteva ori pe săptămână, nu-i 
aşa? Uneori, chiar mai des decât mine, spuse Davis 
zâmbind larg şi stârnind râsetele dorite din partea 
audienței. 

— Nu sunt sigur de asta, replică Clapper zâmbind la 
rândul lui. 

— Bun. Şi câte omucideri aţi investigat în ultimii douăzeci 
şi cinci de ani, domnule locotenent? 

— Habar n-am. 

— Încercaţi să faceţi o estimare. 

— O estimare? Câteva sute pe an, cred. 

— Prin urmare, ar fi sau nu corect să spunem că aţi 
investigat până la cinci mii de omucideri? 

— Rotunijit. 

— Cred că putem accepta „rotunjit”, spuse Davis cu 
bunăvoință. Şi, pe lângă crime recente, mai investigaţi şi 
crime care s-au petrecut cu luni sau poate chiar ani în 
urmă, greşesc? 

— Nu, am investigat şi cazuri nerezolvate. 

— Revenind, aţi fost chemat la domiciliul acuzatei în luna 
aprilie a acestui an? 

— Da, am fost. 

— Şi aţi avut impresia că vă aflaţi la locul unei crime? 

— Nu. In camere era ordine. Nu existau semne evidente 
de deranj sau urme de sânge ori tuburi de cartuşe sau ceva 
de genul ăsta. 

— Aţi fost informat despre bănuiala că un bărbat ar fi fost 
dezmembrat în cada din casa acuzatei? întrebă Davis. 

— Da, am fost informat. 

— Şi aţi făcut testele obişnuite pentru depistarea 


probelor, nu-i aşa? 
— Ba da, aşa este. 
— Aţi dat peste ceva incriminator? 


— Nu. 

— Aţi găsit vreo dovadă cum că sângele ar fi fost 
curăţat? 

— Nici asta. 

— N-aţi găsit înălbitor sau ceva asemănător? 

— Nu. 


— Domnule locotenent Clapper, permiteţi-mi să fac 
inventarul lucrurilor de curăţat ca să mai economisim nişte 
timp. Pereţii nu fuseseră vopsiți sau covoarele curățate? N- 
aţi găsit niciun instrument care ar fi putut servi la 
dezmembrarea unui cadavru? 

— Nu. 

— Prin urmare, n-am greşi dacă am spune că atât 
dumneavoastră, cât şi echipa dumneavoastră aţi făcut tot 
ce vă stătea în putinţă ca să stabiliţi circumstanţele în care 
s-a comis crima - sau dacă s-a comis o crimă până la urmă? 

— Nu, ăsta e adevărul. 

— Folosindu-vă de experienţa dumneavoastră şi de 
impresiile culese de la aşa-zisul loc al crimei, spuneţi-le, vă 
rog, juraţilor - aţi găsit vreo dovadă, directă sau indirectă, 
care s-o lege pe Junie Moon de presupusa ucidere a lui 
Michael Campion? 

— Nu. 

— Vă mulţumesc. Am terminat cu martorul acesta, 
domnule judecător. 

Yuki tot mai scotea fum pe nări după ce fusese mustrată 
de Câinele Roşu. Sau poate că fierbea de mânie pentru că-i 
dădea dreptate. 

„Învață să iubeşti fiara.” 

Yuki îşi trânti pixul pe caietul de notițe, se ridică, 
aranjându-şi sacoul, şi se apropie de boxa martorilor în care 
stătea Charlie Clapper. 

— Domnule locotenent, n-am să vă rețin mult. 

— Nu-i nicio problemă, domnişoară Castellano. 

— Sunteţi membru al forţelor de ordine, corect? 

— Da. 

— Şi, de-a lungul carierei dumneavoastră de douăzeci şi 
cinci de ani la Moravuri, Omucideri şi Criminalistică, vi s-a 
întâmplat să aveţi de-a face cu cazuri în care erau implicate 
prostituate? 

— Bineînţeles. 

— Vă sunt familiare, în general vorbind, modul de viaţă şi 
obiceiurile prostituatelor? 

— Să zicem că da. 

— Sunteţi de acord că, în schimbul unei sume de bani, o 
prostituată întreţine relaţii sexuale cu un număr de bărbaţi 
oricât de mare? 

— Asta-i fişa postului, din câte pot spune. 

— Acum, în fişa aceasta se regăsesc mai multe categorii, 
nu credeţi? De la traseistă la damă de companie? 

— Desigur. 

— lar o parte dintre prostituate lucrează mai ales în afara 
casei? 

— Unele, da. 

— lar după părerea dumneavoastră, domnişoara Moon se 
încadrează în ultima categorie? 

— Asta mi s-a spus. 

— Puteţi admite şi faptul că, din motive de igienă şi 
pragmatism, o prostituată care lucrează acasă are grijă să 


facă duş după fiecare partidă de sex? 

— Pot spune că e o practică obişnuită şi igienică. 

— Ştiţi, din întâmplare, câtă apă se consumă la un duş? 

— In jur de 75 de litri, dar depinde. 

Yuki încuviinţă dând din cap şi îl întrebă pe Charlie: 

— Acum, ţinând cont de cunoştinţele dumneavoastră 
generale despre prostituate şi de faptul că domnişoara 
Moon lucra acasă, sunteţi de acord că numita domnişoară a 
făcut duş după ce s-a ocupat de fiecare dintre clienţii 
dumneaei, poate de şase până la zece ori pe zi, înmulţit cu 
şapte zile pe săptămână... 

— Obiectez, tună Davis. Procurorul încurajează martorul 
să speculeze şi, în plus, obiectez vehement la felul în care 
îmi este caracterizată clienta. 

— Domnule judecător, protestă Yuki. Ştim cu toţii că 
domnişoara Moon este prostituată. Eu nu fac decât să 
subliniez că, după toate aparențele, dumneaei este una 
curată. 

— Continuaţi, domnişoară Castellano, îi  îngădui 
judecătorul  Bendinger jucându-se cu elasticul de la 
încheietură. Dar treceţi la subiect astăzi, se poate? 

— Mulţumesc, domnule judecător, spuse Yuki mieros. 
Domnule locotenent Clapper, ne-aţi putea spune următorul 
lucru? întrebă Yuki trăgând aer în piept şi lansându-se în 
ceea ce devenea emblema ei - o întrebare neîntreruptă şi 
interminabilă. Dacă un om ar fi fost dezmembrat într-o 
cadă, iar în cele trei luni care s-au scurs între ziua în care a 
fost comisă crima şi cea în care aţi examinat cada, o mare 
cantitate de apă cu săpun şi şampon ar fi trecut prin 
scurgerea de cinci centimetri - după calculele mele, 380 de 
litri de apă cu săpun pe zi - pe care îi dublăm, dacă luăm în 
calcul clienţii care au făcut duş înainte de-a se întoarce la 
cămin, la birou sau acasă, la sotiile lor - prin urmare, chiar 
dacă  scădem duminicile care sunt „sfinte” pentru 
domnişoara Moon, tot s-ar ajunge la aproape 492 000 de 
litri consumaţi până ce criminaliştii au examinat canalul de 
scurgere - este posibil ca această activitate să fi curăţat 
cada de orice probă rămasă de pe urma dezmembrării? 


— Păi, da, e cât se poate de posibil. 

— Vă mulţumesc, domnule locotenent. Vă mulţumesc 
foarte mult. 

Yuki îi zâmbi lui Charlie Clapper în timp ce acesta era 
invitat de către judecător să se retragă. 

Yuki stătea lângă silueta colosală a lui Len Parisi, în timp 
ce secătura de iubit al lui Junie Moon, care îi ţinea loc şi de 
peşte, Ricardo „Ricky” Malcom, depunea jurământul. 

Yuki era încredinţată că Davis angajase un vânător de 
recompense care să îl târască pe Ricky Malcom peste 
graniţa cu Mexicul, pentru înfăţişare, iar în timp ce Malcom 
jura să spună tot adevărul, Yuki se întreba dacă Davis chiar 
credea că acea scursură fricoasă, banală şi plină de tatuaje 
putea să convingă juriul de ceva. Din vocea lui Davis 
răzbătea încredere în sine în timp ce îi puse lui Malcom 
întrebările preliminare,  luând-o înaintea  acuzării şi 
provocându-l pe Malcom să admită că făcuse puşcărie 
pentru posesie de droguri. 

După aceea, Davis îşi începu de-a binelea interogarea 
directă. 

— Care este legătura dumneavoastră cu domnişoara 
Moon? 

— Am fost iubitul ei. 

— Şi nu mai sunteţi? 

— Ne-am despărţit, răspunse Malcom sec. Eu sunt în 
Tijuana, iar ea-i la pârnaie. 

Din galerie se auziră chicote răzlețe. 

— De câtă vreme o cunoaşteţi pe domnişoara Moon? 
întrebă Davis. 

— Tre’ să fie trei ani. 

— Şi s-a întâmplat ca pe douăzeci şi unu ianuarie anul 
trecut să fiţi sunat de domnişoara Moon la aproximativ 
unsprezece şi jumătate noaptea, şi să fiţi rugat să vă duceţi 
acasă la dumneaei, deoarece unul dintre clienţii dumneaei 
suferise un atac de cord? 

— Nu. 

— Faceţi-mă să înţeleg. Dumneavoastră spuneţi că Junie 
nu v-a sunat ca să vă roage s-o ajutaţi în problema cu 
Michael Campion? 


— Nu, doamnă. Nu m-a sunat. 

— Aţi fost interogat de către poliţie în legătură cu 
dezmembrarea şi aruncarea cadavrului lui Michael 
Campion? 

— Da. Le-am spus că nu-s vinovat de asta. 

— Aţi spus adevărul? 

Malcom începu să râdă. 

— Da, da, le-am spus adevărul. N-am ciopârţit pe nimeni. 
Nu suport să văd sânge. Îmi mănânc friptura bine făcută. A 
fost unul dintre cele mai trăsnite lucruri pe care le-am auzit 
în viaţa mea. 

— Subscriu, spuse Davis. Destul de trăsnit. 

Yuki sări în picioare. 

— Obiectez, domnule judecător. Părerile domnişoarei 
Davis n-au nicio relevanţă aici. 

— Se aprobă. 

Davis se răsuci pe tocuri, făcu câţiva paşi către juriu, 
după care se întoarse. 

— Şi, cu toate acestea, reluă Davis, iar vocea ei răsună în 
sala lambrisată cu lemn de stejar, conform mărturiei 
depuse de poliţişti, domnişoara Moon a declarat că v-a 
sunat pentru că domnul Campion suferise un atac de cord 
şi că, atunci când aţi ajuns acasă la dumneaei, acesta 
murise deja. 

— Sunt numai bazaconii. Nu s-a-ntâmplat nimic de genu’ 
ăsta, spuse Malcom vizibil amuzat. 

— Tot potrivit mărturiei depuse de poliţişti, domnişoara 
Moon a declarat că dumneavoastră l-aţi dezmembrat pe 
domnul Campion cu un cutit şi că, ajutat de dumneaei, aţi 
transportat rămăşiţele domnului Campion şi le-aţi aruncat 
într-un tomberon. Este adevărat? 

— Nici pomeneală. Aiureli. Başca, mă pricep numai la 
scule electrice. 

— In regulă, domnule Malcom. Atunci, după părerea 
dumneavoastră, de ce ar spune domnişoara Moon un 
asemenea lucru dacă n-ar fi adevărat? 

— Pentru că, spuse Malcom uitându-se la Junie cu ochii 
lui verzi şi depărtaţi, Junie e naivă, ştiţi, ca un copil cu nevoi 


speciale. Se hrăneşte cu romane de dragoste şi cu seriale 
pentru gospodine... 

— Cer să nu se consemneze răspunsul, domnule 
judecător, interveni Yuki. Întregul şir de întrebări 
încurajează speculaţiile. 

— Domnule judecător, pe mărturia domnului Malcom se 
sprijină credibilitatea acuzatei. 

— Am să îngădui. Continuaţi, domnule Malcom. 

Yuki oftă zgomotos, reaşezându-se între Gaines şi 
Câinele Roşu, în timp ce Malcom îşi termina răspunsul. 

— După cum spuneam, după părerea mea, corect? 
Atunci când poliţiştii au întrebat-o dacă a comis-o cu 
celebru' Michael Campion a fost ca şi când s-ar fi aprins un 
ecran de cinema pe care ar fi rulat fantezia 3-D cu Junie 
Moon, curviştina prostuţă, în rolu’ principal... 

— Mulţumesc, domnule Malcom. Aţi fost acuzat de 
complicitate la această crimă? 

— Poliţiştii au încercat, dar procuroru' districtual ştia că 
nu mă pot pune sub acuzare pe baza mărturiei trăsnite a lui 
Junie, mai ales că şi-a retras-o cum se spune. 

— Vă mulţumesc, domnule Malcom. Martorul vă aparţine, 
i se adresă Davis cu un rânjet lui Yuki. 

Yuki citise observaţiile pe care i le lăsase Len, linia de 
interogare sugerată de el, care coincidea cu ceea ce ea îşi 
propusese să întrebe, însă cel mai adânc i se întipărise în 
minte cât de important era Malcom pentru apărare. Şi cât 
de important era ca ea să-i demonteze mărturia. 

Yuki se ridică şi începu să meargă către boxa martorilor, 
spunând: 

— Domnule Malcom, vă aflaţi astăzi aici din proprie 
iniţiativă? 

— Nu tocmai. Braţul /eg;; s-a-ntins până-n Tijuana şi m-a 
smuls din băruleţu' de striptease în care mă simţeam atât 
de bine. 

— Aveţi prieteni în Mexic, domnule Malcom? întrebă Yuki, 
ignorând râsetele din galerie. Sau s-a pus problema la 
modul „poţi fugi, dar nu te poţi ascunde”? 

— Câte puţin din fiecare, zise Malcom ridicând din umeri 
şi lăsând juriul să-i vadă golurile din dantură prin zâmbetul 
lui înfricoşător. 

— Acum câteva minute aţi jurat să spuneţi adevărul, aşa- 
i? 

— N-am nimic împotriva adevărului, zise Malcom. 

Yuki îşi puse mâinile pe balustrada din faţa martorului şi 
întrebă: 

— Ce simţiţi pentru acuzată? Pentru domnişoara Moon. 

— Junie e o fată drăguță. 

— Să vedem dacă putem îmbunătăţi răspunsul acesta, 
bine? 

Malcom ridică din umeri şi spuse: 

— Sunteţi liberă să-l îmbunătăţiţi. 

Yuki lăsă să-i scape un zâmbet ca să arate juriului că era 
de treabă, după care spuse: 

— Dacă dumneavoastră şi Junie Moon aţi fi liberi să 
plecaţi de aici, domnule Malcom, v-aţi petrece noaptea cu 
dumneaei? 


— Înî. Sigur... 

— Şi dacă ar avea nevoie de un rinichi, i-aţi da unul de-ai 
dumneavoastră? 

— Doar am doi, nu? 

— Ba da. Întâmplarea face să aveţi doi. 

— Sigur. l-aş dona un rinichi. 

Ricky Malcom rânji larg, transmițând ce tip mărinimos 
era el. 

— În timpul relaţiei de trei ani cu acuzata, i-aţi împărtăşit 
lucruri? Vă plăcea să vă petreceţi timpul cu dumneaei? 

— Da. Sigur. 

— Şi ce simţiţi pentru dumneaei în prezent? 

— Asta e o-ntrebare cam personală, nu credeţi? 

— Suntem cumva la emisiunea doctorului Phil? întrebă 
Davis cu voce tare. Nu văd relevanţa... 

— Dacă instanţa mi-ar da răgaz să pot demonstra 
relevanta, întrerupse Yuki. 

— Se respinge, domnişoară Davis. Continuaţi, 
domnişoară Castellano. 

— vă mulțumesc, domnule judecător, spuse Yuki. 
Domnule Malcom, sentimentele dumneavoastră nu sunt un 
secret, nu-i aşa? V-aţi putea sufleca mâneca dreaptă ca să 
vă arătaţi braţul în faţa juriului? 

Malcom ezită până când judecătorul îi ceru să o facă. Pe 
urmă, îşi dezgoli braţul în faţa juraţilor. 

O aglomerare de tatuaje, numită „mânecă” de către 
împătimiţii cernelii, îi îmbrăca lui Ricky Malcom braţul palid, 
de la încheietură până la umăr. Dintre şerpi şi cranii, se iţea 
o inimă roşie marcată cu inițialele R.M., care atârna de 
colţul unei luni noi cu chip de femeie. 

— Domnule Malcom, ne puteţi spune ce reprezintă 
literele de sub tatuajul acela cu inimă? 

— Vă referiţi la S-C-M-/-/-M? 

— Întocmai, domnule Malcom. 

Malcom oftă. 

— Vin de la „Spune-mi că mă iubeşti, Junie Moon. 

— Aşadar, domnule Malcom, putem trage concluzia că o 
iubiţi pe acuzată? 


Malcom, a cărui faţă obosită îşi pierduse expresia 
zeflemitoare, îşi întoarse privirea către Junie, care i-o întâlni 
cu ochii ei enormi, de culoarea ardeziei. 

— Da, o iubesc. 

— O iubiţi destul încât să minţiţi pentru ea? 

— Sigur c-aş minţi pentru ea, ce dracu’? 

— Vă mulţumesc, domnule Malcom. Am încheiat cu 
martorul acesta, domnule judecător, spuse Yuki întorcându- 
i spatele lui Ricky Malcom. 

Jacobi a dat ordin ca-ntrunirea să-nceapă la ora opt 
dimineaţa. Mi-a cerut să mă duc în faţa sălii ca să le prezint 
colegilor un raport cu privire la cazurile de incendiere şi 
omucidere de care ne ocupam şi despre progresele noastre 
- care erau, de fapt, nule. Purtam o pereche de blugi, un 
maiou cu ştrasuri, o pereche de mocasini şi o geacă de 
blugi cu aspect uzat, pe care le lăsasem acasă la Joe înainte 
de incendiu. 

Era tot ce-mi rămăsese. 

Am primit fluierături, bineînţeles, iar un veteran vânjos 
mi-a strigat: 

— Frumos ambalaj, domnişoară sergent. 

— Gura, McCracken, i-a strigat Rich, făcându-mă să 
roşesc şi prelungind stânjeneala, în timp ce colegii mei 
râdeau şi făceau glume deocheate între ei. 

După ce Jacobi lovi cu piciorul într-un birou, făcând ca 
sala să amuţească prin bubuitul gol, am pus pe toată lumea 
la curent cu cazurile de omucidere Meacham şi Malone. 

După ce sarcinile au fost împărţite, m-am urcat în maşină 
cu Conklin şi ne-am îndreptat către o alee întunecoasă şi 
mizeră din cartierul Mission. Ne-ntorseserăm la munca 
murdară de jos care le revine detectivilor, sperând să găsim 
măcar nişte indicii în lipsa unei singure piste solide. 

Am făcut prima oprire la o casă de amanet de pe Polk 
Street, numită Gold'n'Things”, o prăvălie înţesată cu 
electronice vechi, cu instrumente muzicale şi cu şase 
vitrine umplute cu gablonţuri. Proprietarul era Rudy Vitale, 
un bărbat obez cu ochelari cu dioptrii groase şi păr firav, un 
bişniţar mărunt, care folosea casa de amanet pe post de 
birou, în timp ce-şi încheia adevăratele afaceri în maşini şi 
baruri, în orice alt loc, mai puţin acolo. 

L-am lăsat pe Conklin să preia comanda, deoarece mă 
simţeam răvăşită după întorsătura dureroasă pe care-o 


? Aur şi mărunţişuri 


luase viaţa mea cu doar douăsprezece ore-nainte. 

Nu-mi puteam lua mintea de la vestigiile celor mai 
importante trăiri ale mele, pe care mi le răpise incendiul: 
jacheta lui Willie Mays!0, vasele indiene şi tot ceea ce-i 
aparținuse mamei mele, mai ales scrisorile de la ea, în care 
îmi mărturisea cât de mult mă iubeşte, sentiment pe care 
reuşise să-l exprime-n scris numai când fusese pe moarte, 
dar pe care nu mi-l putuse declara niciodată făţiş. 

În timp ce Conklin îi arăta lui Vitale fotografiile de la 
compania de asigurări, eu, încă năucă, am aruncat un ochi 
la vitrinele-n care erau expuse gablonţurile, fără să m- 
aştept să găsesc ceva, când, din senin, ca şi cum cineva 
mi-ar fi răcnit în ureche „Hei”, am zărit colierul cu safire al 
lui Patty Malone aşezat pe-un suport din imitație de catifea, 
chiar sub ochii mei. 

— Rich! am exclamat. Uită-te la asta. 

Conklin se uită, după care îi ceru lui Vitale să deschidă 
vitrina. Bărbatul cotrobăi printre nimicuri, făcându-le să 
zornăie, şi îi întinse colierul lui Conklin cu mâna lui cât o 
mănuşă de baseball. 

— Vreţi să spuneţi că astea-s safire veritabile? întrebă 
Vitale cu inocenţă. 

Ochii lui Conklin se măriră când puse colierul pe 
fotografie. Se potriveau perfect. 

— De unde ai făcut rost de asta? îl întrebă pe Vitale. 

— Un puşti mi l-a adus săptămâna trecută. 

— Arată-ne actele. 

— Aşteptaţi puţin, spuse Vitale, bălăbănindu-se înapoi 
către cuşca lui. 

Dădu la o parte un teanc de cataloage de licitaţie şi cărţi 
despre bijuterii antice de pe scaunul de la birou, apoi bătu 
cu cheile în laptopul lui. 

— Am găsit. l-am dat puştiului o sută de dolari. Uitaţi. 
Vai. De-abia acum îi văd numele. 

Am citit chitanţa peste umărul lui Conklin, în care erau 
trecute numele Clark Kent, o adresă localizată undeva-n 
mijlocul golfului şi descrierea unui „colier cu topaze 

albastre”. 

— Nu cumva purta costum şi ochelari? zbieră Conklin. 
Sau se schimbase-n colanţi şi pelerină? 

— Vom avea nevoie de-nregistrare, am spus, arătând 
către camera de filmat agăţată-n colţul tavanului ca un 
păianjen c-un ochi roşu. 

— Banda se şterge la fiecare douăzeci şi patru de ore, 
spuse Vitale. Nu mai apare pe ea. Oricum, mi-l amintesc 
vag pe puşti şi nu cred că era genu’ care să poarte colanţi 
şi pelerină. Avea mai degrabă aeru' unui puşti care merge 
la o şcoală de elită. Dacă nu mă-nşel, i-am vândut nişte 
cărţi de benzi desenate cu ceva vreme-n urmă. 

— lţi aminteşti ceva mai concret decât „aerul unui puşti 
care merge la o şcoală de elită”? 

— Cred că avea păru-nchis la culoare. Şi era cam îndesat. 

— Va trebui să veniţi la secţie ca să vă uitaţi la câteva 
poze cu infractori, am spus. Şi să vorbiţi cu un portretist. 

— Nu rețin feţele oamenilor, spuse Vitale. E un soi de 
dereglare de care sufăr. Un soi de dislexie. Dacă v-aş 
revedea mâine, nu cred că v-aş mai recunoaşte. 

— Scorneli, izbucni Conklin. Investigăm o omucidere, 
Vitale, înţelegi? Dacă puştiul ăla-ţi mai intră-n prăvălie, 
sună-ne. De preferat cât încă se mai află aici. Şi fă-i o copie 
de pe carnetu' de şofer. 

— Am înţeles, şefu', se învoi Vitale. S-a făcut. 

— Tot e ceva, îmi spuse Conklin pornind spre maşină. 
Kelly se va bucura să aibă ceva de la mama ei. 

— Da, cu siguranţă, am spus. 

Asta mi-a amintit de moartea mamei mele. Mi-am întors 
capul, ca Rich să nu vadă lacrimile care mi se adunaseră-n 
ochi. 

Chuck Hanni stătea cu mine şi cu Joe în subsolul umed şi 
rece al clădirii în care locuisem, arătându-ne cum 
funcționau instalaţiile electrice de pe vremuri, în timp ce 
apa ne picura în cap. Uşa de la panoul de siguranţă era 
deschisă, iar Hanni îşi ţinea lanterna-ndreptată spre o 
siguranţă la care voia să mă uit. 

— Vezi cum moneda asta de un penny e sudată de dosu’ 
siguranţei? 

De-abia puteam distinge picătura mată de cupru. 

— Studentele de la etajul doi - le ştii? 

— Doar din vedere. 

— Bine, păi, din câte se pare, din cauza uscătoarelor lor 
de păr, a aparatului lor de aer condiţionat, a fiarelor lor de 
călcat şi a Dumnezeu mai ştie ce foloseau în apartamentu' 
ăla, siguranţele se ardeau o dată la două zile. Şi cum 
meşteru' s-a săturat să tot dea fuga la panou ca să schimbe 
siguranţa, a pus moneda asta aici. 

— Care la ce foloseşte? 

Chuck ne explică tot ce se-ntâmplase, cum moneda de 
cupru luase locul siguranţei, astfel încât circuitul să nu se 
ardă. In schimb, curentul electric trecuse prin monedă şi 
topise instalaţia în punctul cel mai slab. În cazul de faţă, 
luminile din tavanul de la etajul doi şi prizele electrice din 
apartamentul meu. 

Mi-am imaginat flăcările ţâşnind din priză, dar tot nu 
pricepusem - aşa că Chuck ne explică mie şi lui Joe pe- 
ndelete cum clădirea mea, ca multe alte clădiri vechi, avea 
o structură fragilă din cauza grinzilor ce legau acoperişul de 
tavan fără ca spaţiile dintre ele să fie umplute cu materiale 
rezistente la foc. 

— Flăcările urcă pur şi simplu prin pereţi, spuse Hanni. 
Spațiile dintre grinzi acţionează ca nişte coşuri. Aşa c-atunci 
când focu' a ajuns în dreptu' apartamentului tău, a ieşit 
prin prize, ţi-a aprins lucrurile şi şi-a continuat părjolu'. A 


înghiţit acoperişu' şi s-a stins de la sine. 

— Vrei să spui c-a fost un accident? 

— Şi eu am fost suspicios, îmi mărturisi Chuck. 

Îmi spuse că interogase el însuşi pe toată lumea: pe 
administrator, pe fetele de mai jos şi, în mod special, pe 
meşterul nostru vârstnic, Angel Fernandez, care 
recunoscuse că el fusese cel care pusese moneda de-un 
penny în spatele siguranţei, ca să fie scutit de corvoada de- 
a o mai schimba. 

— Dac-ar fi murit cineva-n incendiu’ ăsta, l-aş fi acuzat 
pe Angel Fernandez de omor prin imprudenţă, spuse Hanni. 
Declar incendiul unul accidental, Lindsay. Nu-ţi rămâne 
decât să depui o cerere la compania de asigurări şi are să 
fie aprobată fără probleme. 

Fusesem instruită să-mi dau seama după faţă când o 
persoană minte, dar nu am citit decât adevăr în trăsăturile 
lui Chuck Hanni, care exprimau o francheţe dezarmantă. 
Însă eram irascibilă, nefiind încă pregătită să renunţ la cele 
mai sumbre suspiciuni ale mele. În timp ce ieşeam cu Joe 
din blocul meu, îndreptându-ne către maşina lui, am cerut 
părerea lui de ofiţer care lucrase-n poliţie câţiva zeci de ani. 

— Nu Hanni e vinovatu', scumpo. Cred că suferă la fel de 
mult ca tine. Şi cred că te place. 

Asta-i părerea ta profesională? 

— Da. Hanni e de partea ta. 

Yuki era surescitată. 

Luam prânzul la ea la birou şi ne răscoleam amândouă 
salata de parc-am fi căutat aur, nu bucăţi de pui. Yuki mă- 
ntrebase cum mă simt, dar cum n-aveam mare lucru de 
spus, iar ea părea să aibă ceva pe suflet, am zis „Tu 
prima”, iar ea se porni. 

— Aşadar, Davis îşi cheamă expertu-n psihiatrie, pe 
doctoriţa Maria Paige. Ai auzit de ea? mă-ntrebă Yuki. 

Am scuturat din cap în semn că nu. 

— Apare la Court TV din când în când. Înaltă? Blondă? 
Absolventă de Harvard? 

Am scuturat din nou din cap, iar Yuki a continuat: 

— Nu contează. In orice caz, Davis o pune pe psihiatra 
asta reputată în boxa martorilor, ca să vorbească despre 
mărturiile false. 

— Aa, am spus prinzându-mă. E vorba de mărturia 
„falsă” a lui Junie Moon? 

— Exact. Şi e o tipă deşteaptă psihiatra asta. Ştie ce 
vorbeşte. Cum şi de ce-a luat naştere avertismentu' 
Miranda"! astfel încât poliţiştii să nu-i supună pe suspecți la 
presiuni. Studiile de referinţă scrise de Gudjonsson şi Clark 
pe tema impresionabilităţii anumitor subiecţi. Şi manualul 
Reid, care-i învaţă pe poliţişti cum să fenteze avertismentu' 
Miranda. 

— Vorbeşte de parcă le-ar fi scris ea însăşi şi mai multe 
nu, Lindsay, continuă Yuki tot mai enervată. Emite păreri 
avizate despre posibilitatea ca poliţiştii să-i constrângă şi 
să-i păcălească pe suspecți să facă mărturisiri false. 

— Păi, poate că unii fac asta - dar eu, cu siguranţă, n-am 
făcut-o. 

— Sigur că nu. Apoi susţine că unele persoane cu 


11 Avertisment ce poartă numele cazului celebru în urma căruia 
poliţiştii din S.U.A. au obligaţia de a-i citi unui suspect drepturile înainte 
de a-l interoga. 


inteligenţă şi stimă de sine scăzute tind mai degrabă să le 
dea dreptate poliţiştilor decât să-i contrazică. Aşa că juraţii 
îşi întorc privirile către Junie. 

— Dar Junie a mărturisit din proprie... 

— Ştiu, ştiu, dar ştii ce faţă are Junie - zici că-i sora mai 
mică a lui Bambi. Aşa că-ntr-un sfârşit, doctorita Paige 
termină ce-are de zis, în timp ce eu mă-ntreb cum să-i 
desfiinţez mărturia fără  s-arăt înregistrarea cu 
interogatoriul de dovă ore la care-aţi supus-o pe Junie. 

— Păi, ai fi putut face asta, am spus punând capacul 
salatei la loc cu ţâfnă şi aruncând-o la coş. 

Yuki îmi imită gestul. 

— Două ore, Lindsay? În care Junie neagă totul? Ascultă 
deci. Mă ridic şi spun: „Doamnă doctor Paige, aţi făcut 
cunoştinţă cu Junie Moon? „Nu.” „Aţi văzut înregistrarea cu 
interogatoriul la care a fost supusă de către poliţişti?” „Da.” 
Aşa că-ntreb: „Au constrâns-o în vreun fel poliţiştii pe 
acuzată, au minţit-o sau au păcălit-o? „Nu, nu, nu tocmai.” 

Yuki sorbi din ceai, după care continuă reconstituirea 
interogatoriului încrucişat, aplicat doctoriţei Paige. 

— Şi atunci fac o greşeală. 

— Ce-ai făcut? 

— Intrasem în panică, Lindsay, spuse Yuki făcând o 
grimasă. 

Îşi dădu părul de pe faţa ei adorabilă, în formă de inimă. 

— Am întrebat „Şi ce anume au făcut poliţiştii?” Ştiu, să 
nu pun o-ntrebare la care n-am răspuns, dar la dracu'! 
Văzusem  interogatoriul de-o grămadă de ori, iar tu şi 
Conklin nu greşiserăţi cu nimic! Şi mă pomenesc cu Câinele 
Roşu uitându-se la mine de parcă m-ar fi mâncat de vie şi 
cu psihiatra spunând: „După părerea mea, nu numai că 
stima de sine a domnişoarei Moon este la pământ, dar, în 
egală măsură, dumneaei se simte vinovată pentru faptul că 
este prostituată, iar mărturisirea dumneaei a fost un mod 
de a-şi spăla păcatele”. Nu-mi venea să cred că se aştepta 
ca juraţii să-nghită asta, aşa că-ntreb: „Prin urmare, 
susţineţi că domnişoara Moon se simte vinovată pentru 
faptul că este prostituată şi că acesta este motivul pentru 


care a recunoscut acuzaţia de omor?” „Da, asta susţin” 
răspunde Paige, iar eu zic: „Asta e tot, doamnă doctor”. 
Bendinger îi spune că se poate retrage, iar eu mă strecor în 
spatele scaunului pe care stă Câinele Roşu, cu faţa la 
galerie, şi dau cu ochii de Twilly, adăugă Yuki. 

— Nu-i acolo-n fiecare zi? mi-am întrebat prietena. 

— Ba da, dar atunci stătea chiar în spatele meu. Şi mă uit 
în ochii lui fiindcă n-am de ales. Şi o aud pe Davis anunțând 
c-o cheamă pe Junie Moon în boxa martorilor, iar 
judecătorul spune: „Mai întâi luăm pauza de masă”. Câinele 
Roşu-şi împinge scaunu-n spate, iar eu mă trezesc nas în 
nas cu ciudatu' ăla de Twilly care-mi zâmbeşte batjocoritor. 
Simt un gol în stomac şi mă trec sudori reci în timp ce-mi 
şopteşte: „Punctul îi revine lui Davis”. 

— Dumnezeule! Şi apoi Câinele Roşu se-ntoarce şi-mi 
aruncă din nou privirea aia nimicitoare, iar eu n-am să pierd 
procesu’ din cauza mărturiei psihiatrei âleia, nu-i aşa, 
Lindsay, nu-i aşa? Pentru că, lasă-mă să-ţi zic, asta pur şi 
simplu n-are cum să se întâmple. 

— Nici nu se va-ntâmpla. 

— Aşa e. Nu se va-ntâmpla, repetă Yuki printre dinţi, 
izbind cu pumnul în birou. Fiindcă juraţii o să vadă adevăru' 
şi trebuie s-ajungă la una din cele două concluzii posibile. 
Fie Junie Moon e vinovată, fie e mai vinovată decât însuşi 
luda. 

Mallul Stanford era un complex în aer liber, cu magazine 
aliniate pe alei înguste, încadrate de grădini. Şi nu erau 
orice fel de magazine: marile reprezentanţe Neiman, 
Nordstrom şi Bloomingdale's, precum şi exclusivistele 
buticuri Armani, Benetton, Louis Vuitton. 

Hawk şi Pidge se aşezaseră pe o bancă la ieşirea din 
magazinul Polo, înconjurată de o pădurice de arbuşti în 
ghiveci, fiind învăluiţi de mirosul de flori şi de cafea care 
plutea în aer. Era sâmbătă, iar masele de oameni ieşiţi la 
cumpărături defilau în hainele lor de firmă pe aleile scurte, 
trecând prin faţa lui Pidge şi Hawk, în timp ce-şi bălăbăneau 
pungile de cumpărături, şi oprindu-se ca să admire vitrinele 
buricului Ralph Lauren. 

Pidge avea o cameră cam de mărimea unui pachet de 
cărţi, cu care filma parada. Dacă l-ar fi întrebat cineva ce 
făcea, ar fi spus adevărul - sau, cel puţin, jumătate din el. 
Urma un curs de editare video la Stanford şi făcea un 
documentar. 

Insă Pidge ar fi lăsat la o parte faptul că îşi căutau 
câştigătorii. Cei mai mari şi mai grohăitori porci pe care îi 
puteau găsi. 

Cei doi băieţi aveau deja în vedere două perechi. 

Ambele cupluri aveau abţibilduri cu câte un colegiu lipite 
pe luneta maşinii. Aceştia erau candidaţii favoriţi. Avea să 
le fie greu să aleagă, dar, odată ce Hawk şi Pidge se 
puneau de acord asupra cuplului câştigător, aveau să-i 
urmărească până la locuinţa lor, pe care aveau s-o 
inspecteze. 

Care să fie? 

Cuplul de bogătaşi grăsani, încărcaţi de pungi cu logouri 
de designer imprimate? Sau perechea de bătrânei atletici, 
îmbrăcaţi ostentativ, care îşi sorbeau cafelele cu lapte în 
timp ce hoinăreau pe cărările lăcomiei. 

Pidge se uita peste ceea ce filmase, când agentul de 


pază se apropie de ei. Acesta bătea spre cincizeci de ani şi 
purta o uniformă albastră cu o insignă ataşată de buzunarul 
de la piept, cască, pistol şi baston. În zilele acelea, fiecare 
individ în uniformă se credea puşcaş marin. 

— Salut, băieţi, spuse agentul cu amabilitate. Nu puteţi 
face poze aici. Aveţi semnul chiar acolo. 

— A! exclamă Pidge şi se ridică. 

La 1,80 m, Pidge se înălţă ca un turn deasupra agentului, 
astfel încât bărbatul mai scund fu nevoit să facă un pas 
înapoi. 

— Nu fac poze, ci înregistrez. Un documentar pentru 
şcoală. Vă pot arăta carnetul de student. 

— Nu mă interesează că eşti student, spuse agentul. Din 
motive de securitate, fotografierea este interzisă. Acum, 
dacă nu pui chestia aia deoparte, nu-mi rămâne decât să 
vă conduc afară. 

— Dobitoc cu cască, bombăni Hawk. 

— Ne cerem scuze, domnule, spuse Pidge aşezându-se în 
faţa prietenului său. Vom pleca. 

Dar era enervant. Îşi  petrecuseră ore întregi 
monitorizând, ca să rămână fără câştigător? 

— Tre' să scutur furtunu', zise Pidge. 

Cei doi se furişară în toaleta bărbaţilor, iar Pidge îşi 
desfăcu şliţul în faţa unui pisoar. După ce acesta termină, 
Hawk scoase o cutie de chibrituri. Aprinse un mănunchi de 
trei sau patru chibrituri şi le aruncă în coşul de gunoi. 

leşiseră deja în parcare când auziră sirenele ţiuind pe 
autostradă. Stătură în maşina lui Pidge şi îi urmăriră pe 
pompieri oprind lângă Frog Pond, desfăşurându-şi 
furtunurile şi năpustindu-se în mallul din care se revărsau 
sute de clienţi. 

— Cum îmi mai place un incendiu reuşit! spuse Hawk. 

— Imi înseninează ziua de fiecare dată, adăugă Pidge. 


Partea a patra 
PROPRIETAŢI RAVNITE 

Mă-ndreptam către noua mea casă, adică spre 
apartamentul lui Joe, chinuindu-mă să răzbesc prin traficul 
orei de vârf, când îmi sună mobilul. L-am smuls de la şold şi 
am auzit vocea lui Yuki strigându-mi numele. 

— Lindsay! Mă hărțuieşte. 

— Cine? Cine te hărţuieşte? 

— Ciudatu' ăla de Jason Twilly! 

— la-o mai încet. Dă-napoi. Cum adică te „hărţuieşte”? 

La intersecţia dintre Townsend şi Seventh, am luat-o la 
stânga în loc să fac dreapta, spre fostul meu apartament de 
pe Hill. Aveam senzaţia că înot împotriva curentului. 

Yuki ţipa în telefon: 

— Adică îmi dă târcoale, nu-mi dă pace. Acum zece 
minute, stătea pe locu' din dreapta al maşinii mele! 

— Ţi-a spart maşina? 

— Nu ştiu. Nu-mi mai amintesc dac-am încuiat-o. Căram 
o cutie de vreo douăzeci de kile cu... 

Am pierdut semnalul. Am apăsat pe butonul de apelare 
rapidă, a intrat mesajul de-ntâmpinare al lui Yuki, am 
terminat apelul, după care am încercat din nou. 

— O cutie de douăzeci de kile cu ce? am rostit în cârâitul 
din telefon. 

— O cutie de douăzeci de kile plină cu dosare. Tocmai îmi 
vârâsem cheia-n încuietoarea de la maşină, când am văzut 
o mână întinzându-se din interiorul maşinii şi-mpingând uşa 
ca să pot intra. 

— Înainte de episodu' cu maşina, i-ai spus să te lase-n 
pace? 

— Da! Şi nu o singură dată! 

— În regulă, atunci înseamnă că a-ncălcat legea când ţi-a 
intrat în maşină, am spus, reuşind să schimb banda şi 
depăşind o maşină-nchiriată al cărei şofer se lăsă pe claxon 
şi-mi arătă degetul mijlociu. 

— Eşti dispusă să depui o plângere? am întrebat-o pe 


Yuki. Are să iasă cu treaba asta în presă. Aşa că gândeşte- 
te bine-nainte. 

Se lăsă o tăcere-n care nu se mai auzeau decât 
păârâiturile din telefon, timp în care Yuki se gândea la 
urmările mediatice. 

— Tipu-i bolnav, Linds. Îmi vorbeşte de parc-aş fi un 
personaj din cartea lui. E sărit de pe fix şi posibil periculos. 
Mi-a intrat în maşină. Ce mai urmează să facă? 

— Bine, am spus trăgând pe dreapta. 

Mi-am scos agenda şi mi-am notat ce-mi zisese Yuki. 

— Va trebui să te prezinţi la Curtea Civilă mâine- 
dimineaţă, să obţii un ordin de restricţie, am spus, valabil 
doar acum, s-a-ntocmit un proces-verbal. 

— Mâine-dimineaţă? Lindsay, Jason Twilly vrea să mă 
bage-n sperieţi - şi f iese! 

Când am ajuns la apartamentul lui Twilly, de la etajul 
cinci al Hotelului Sf. Regis, individul aştepta-n cadrul uşii c- 
un rânjet strâmb pe faţă, cu părul răvăşit şi descheiat la 
cămaşa scoasă din pantaloni. Am auzit uşa de la ieşirea de 
urgenţă trântindu-se la capătul holului slab luminat. Din 
câte bănuiam, oaspetele plătit cu ora de Twilly pleca în 
grabă. 

l-am arătat insigna lui Twilly, care-şi pironi privirea-n 
decolteul maioului meu, pe urmă o lăsă s-alunece pe 
croiala blugilor, ca, la sfârşitul călătoriei vizuale, să şi-o 
târască-napoi spre faţa mea. Intre timp, eu îi admiram 
camera care mă lăsase cu gura căscată - pereţi tapisaţi în 
piele, o fereastră cu firidă ce dădea spre o privelişte 
superbă a oraşului. Cât se poate de impresionant. 

— Lucraţi sub acoperire, domnişoară sergent? mă-ntrebă 
Twilly, aruncându-mi o privire libidinoasă. 

O speriase pe Yuki cu teatrul ăsta, dar pe mine mă- 
nfuria. 

— Îmi pare că n-am făcut cunoştinţă, domnule Twilly. 
Sunt sergentul Lindsay Boxer, m-am prezentat întinzându-i 
mâna. 

El mi-a strâns-o, iar eu i-am răsucit-o pe-a lui la spate cât 
de sus am putut şi i-am lipit faţa de perete. 

— Dă-mi şi cealaltă mână! i-am ordonat. Fă-o, acum! 

— Trebuie că g/lumeşti. 

— Cealaltă mână am repetat. 

l-am pus cătuşele şi l-am percheziţionat repede şi dur, 
informându-l: 

— Eşti arestat pentru infracţiunea de încălcare a 
proprietăţii. Orice spui poate fi folosit împotriva ta într-o 
sală de judecată. 

După ce l-am pus la curent cu drepturile de care 
beneficia, i-am explicat despre ce era vorba. 

— E vorba despre faptu' c-aţi pătruns prin efracţie-n 


maşina asistentei procurorului districtual, Yuki Castellano. A 
cerut întocmirea unui proces-verbal, iar până mâine la 
prânz va fi obţinut un ordin de restricţie împotriva 
dumneavoastră. 

— Uau, uau! E cea mai trasă de păr explicaţie pe care am 
auzit-o-n viaţa mea. Avea mâinile ocupate! Am vrut s-o ajut 
deschizându-i uşa de la maşină! 

— Pe-asta să i-o spuneţi avocatului! i-am retezat-o. 

Îmi ţineam o mână pe braţul lui Twilly, iar în cealaltă 
aveam telefonul şi mă pregăteam să chem întăriri. 

— Aşteptaţi puțin, spuse el. Yuki susţine c-o hărţuiesc? 
Minte de-ngheaţă apele. Recunosc că am provocat-o puţin, 
că am forţat un pic lucrurile ca s-o fac să reacționeze. Doar 
sunt jurnalist, iar noi, jurnaliştii, obișnuim să facem asta. 
Dacă am greşit cu ceva, îmi pare rău. Nu putem discuta 
despre asta? Vă rog? 

Îl verificasem pe Twilly şi n-avea cazier. Pentru un 
moment, am avut senzaţia că mă prăbuşesc în gol, timp în 
care furia mi se evaporă. Un avertisment dur ar fi fost 
suficient. Acum, că-l încătuşasem - cum rămânea cu 
nebunia mediatică de care o prevenise Cindy pe Yuki? 

Avea să intre-n istorie. 

Parcă-l şi vedea pe Twilly întorcând arestarea-n favoarea 
lui la emisiunea lui Larry King sau a lui Tucker Carison, sau 
la Acces la Hollywood. N-avea să ne-aducă nimic bun nici 
mie, nici lui Yuki, dar avea să-nsemne o reclamă fabuloasă 
pentru Twilly. 

— Domnişoară sergent? 

Trebuia să repar lucrurile ori măcar să-ncerc. 

— Vreţi să evitaţi s-apăreţi în faţa judecătorului, domnule 
Twilly? Atunci lăsaţi-o pe Yuki Castellano în pace. Nu vă 
aşezaţi în spatele ei în sala de judecată. Wu vă ţineţi după 
ea în supermarketuri. Mu pătrundeţi în maşina sau în 
dependinţele ei, şi vom trece cu vederea acest incident. 
Dacă Yuki mai depune vreo plângere, sunteţi arestat. Ne- 
am înţeles? 

— Intru totul, spuse el. La perfecţie. 

— Bun. 


l-am desfăcut cătuşele şi am dat să plec. 

— Aşteptaţi, spuse Twilly. 

Intră în cealaltă cameră, care era decorată cu tapet cu 
dungi bleu şi cu un pat cu baldachin. Înşfacă un pix şi un 
carneţel de pe masa de scris cu picioare arcuite şi zise: 

— Vreau să m-asigur că am înţeles corect. 

Mâzgăli ceva, apoi recită discursul pe care i-l ţinusem, 
cuvânt cu cuvânt. 

— Aţi spus nişte lucruri extraordinare  adineauri, 
domnişoară sergent. Cine credeţi că s-ar potrivi în rolul 
dumneavoastră din film? 

Îşi bătea joc de mine. 

Am părăsit apartamentul lui Twilly cu sentimentul că-mi 
fusese aruncată-n faţă o plăcintă umplută cu căcat - şi mi-o 
făcusem cu mâna mea. La naiba! Poate că intrasem 
singură-n încurcătură şi poate că greşisem când îi pusesem 
cătuşele, dar asta nu-nsemna că Jason Twilly nu era nebun. 

Și nici că nu era periculos. 

Eu şi Joe comandaserăm cina de la Le Soleil, şi la zece 
eram deja-n pat. Am deschis brusc ochii la 3.04, după cum 
indicau cifrele proiectate pe tavan, care înregistrau 
trecerea timpului, în timp ce gândurile nocturne care mi se 
învălmăşeau în cap îmi întorceau stomacul pe dos. 

Chipul lui Twilly zâmbindu-mi batjocoritor îmi tulburase 
somnul, dar acum dispăruse fiind înlocuit de imaginea 
cadavrelor arse şi chircite de pe masa lui Claire. Şi mi-am 
adus aminte de ochii goi ai fetei care fusese lăsată orfană 
de-un adolescent anonim, care putea sta-ntins în patul /u/ la 
aceeaşi oră, punând la cale un alt spectacol de groază. 

Câţi oameni aveau să mai moară-nainte să-i dăm de 
urmă? 

Sau avea să ne bată la jocul lui bolnav? 

M-am gândit la incendiul care-mi distrusese casa, 
bunurile şi sentimentul de siguranţă. Şi m-am mai gândit la 
Joe, la cât de mult îl iubeam. Îmi dorisem ca el să se mute 
la San Francisco pentru a ne putea construi o viaţă-n doi - 
şi făceam asta la bine şi la rău. De ce nu putusem accepta 
propunerea lui de-a face o nuntă fastuoasă-n stil italian şi, 
de ce nu, de a ne-ntemeia o familie? 

Aveam să-mplinesc treizeci şi nouă de ani peste câteva 
luni. 

Ce mai aşteptam? 

li ascultam răsuflarea lui Joe şi, în scurt timp, palpitaţiile 
provocate de coşmar se domoliră, iar eu am început s- 
alunec în somn. M-am întors cu spatele la Joe şi am strâns 
perna-n braţe. Joe s-a răsucit şi m-a luat în braţe. 

— Ai visat urât? mă-ntrebă el. 

— Da, am răspuns. Am uitat ce-am visat, dar, când m-am 
trezit, m-am gândit la o grămadă de morţi. 

— Morți în general? Sau morţi cunoscuţi? 

— Cunoscuţi, am răspuns. 

— Vrei să vorbim despre asta? 


— Aş vorbi, dar s-au furişat înapoi în groapa din care-au 
ieşit. Hei, Joe, îmi pare rău. N-am vrut să te trezesc. 

— Nu-i nimic. Încearcă să dormi. 

Mi-a luat o secundă ca să-nţeleg că lansase o provocare. 

Joe mi-a dat părul de pe ceafa şi m-a sărutat acolo. Mi s-a 
tăiat respiraţia, fiind cutremurată de şocul pe care buzele 
lui moi mi-l trimisese-n întregul corp. 

Nu m-aşteptasem să mai simt nevoia în noaptea aia. 

M-am răsucit uitându-mă fix la faţa lui şi zărindu-i 
zâmbetu-n care se reflecta lumina albastră şi slabă a 
ceasului. l-am cuprins faţa cu mâinile şi l-am sărutat 
apăsat, căutând răspunsul pe care nu-l puteam găsi- 
năuntrul meu. Şi-a întins braţele ca să mă cuprindă, dar i le- 
am respins spunând: 

— Nu, lasă-mă pe mine. 

M-am detaşat de toate gândurile chinuitoare. l-am smuls 
boxerii lui Joe, mi-am înlănţuit degetele cu ale lui şi i-am 
țintuit mâinile de perne. A gemut în timp ce coboram cu 
săruturile-n zona pelviană, pe urmă l-am tachinat, după 
care am întețit ritmul, făcându-l să-şi piardă minţile. Apoi l- 
am călărit, l-am călărit, l-am călărit până când nu s-a mai 
putut abţine nici măcar o secundă - şi nici eu. Am avut bine 
cunoscuta senzaţie că sunt trasă de-un curent din ale cărui 
vâltori am fost eliberată de valurile necontenite de plăcere 
care s-au revărsat asupra mea. 

M-am prăbuşit pe pieptul lui Joe, cu genunchii încă de-o 
parte şi de alta a trupului său, simţindu-i inima zvâcnind în 
obrazul meu. Mi-a mângâiat spatele, iar eu i-am spus că-l 
iubesc. Imi amintesc că m-a sărutat pe frunte şi mi-a tras 
pătura peste umeri în timp ce eu alunecam în somn cu el 
încă-n mine. 

Dumnezeule, cât de bine mă făcea Joe să mă simt! 

Yuki o studia pe Junie Moon în timp ce aceasta depunea 
jurământul, asistată de aprod. 

Acuzaţii nu erau obligaţi să depună mărturie. Nu puteau 
fi traşi la răspundere dacă nu o făceau, iar, atunci când o 
făceau, rareori ajuta la ceva. Aşa că era foarte riscant să-ţi 
inviţi clientul în boxa martorilor. Oricât de mult ai fi repetat, 
nu aveai cum să fii sigur că persoana pe care o reprezentai 
nu avea să-ţi iasă din cuvânt, să se fâstâcească, să râdă 
când nu trebuia sau să întoarcă, într-un mod nebănuit, 
juraţii împotriva ei. 

Cu toate acestea, Davis o aducea pe Junie Moon în boxa 
martorilor. lar cetăţenii din San Francisco, precum şi 
telespectatorii din toată ţara care urmăreau procesul 
ardeau de nerăbdare să audă ce avea acuzata de spus. 
Bluza albă pe care o purta îi atârna de umeri, iar fusta 
albastră şi simplă îi flutura peste pulpe. Slăbise cât timp 
fusese închisă - vizibil -, iar când îşi ridică mâna dreaptă ca 
să depună jurământul, Yuki îi zări vânătăile pronunţate de 
pe antebraţ. 

Din galerie se auziră icnete şi murmure. Yuki înţelese în 
sfârşit de ce Davis riscase tot ceea ce câştigase ca să-şi 
pună clienta să depună mărturie. Junie nu arăta nici pe 
departe ca o curvă sau ca un monstru. 

Arăta ca o victimă. 

Junie jură să spună adevărul, urcă în boxa martorilor şi se 
aşeză cu mâinile în poală, zâmbind cu încredere, în timp ce 
Davis se apropia de ea. 

— Cum îţi mai merge? o întrebă Davis. 

— Vreţi să spuneţi în închisoare? 

— Da. lţi merge bine? 

— Da, doamnă. Sunt bine. 

Davis dădu din cap în semn că înţelege şi spuse: 

— Bun. Şi câţi ani ai, Junie? 

— Voi face douăzeci şi trei luna viitoare. 


— Şi când ai început să te prostituezi? întrebă Davis. 

— La paisprezece ani, răspunse Junie cu vocea stinsă. 

— Şi cum s-a întâmplat asta? 

— Tatăl meu vitreg m-a scos pe piaţă. 

— Vrei să spui că tatăl tău vitreg te vindea? Că-ţi era 
peşte? 

— Cred că puteţi să-l numiţi aşa. Făcea sex cu mine de 
când aveam vreo doisprezece ani. Mai târziu, şi-a adus 
prietenii acasă, să facă şi ei sex cu mine. 

— L-ai reclamat vreodată pe tatăl tău vitreg pentru viol 
sau pedofilie, sau ceva de genul ăsta? 

— Nu, doamnă. Obişnuia să-mi spună că în felul ăla-mi 
plăteam chiria. 

— Tatăl tău vitreg este astăzi cu noi? 

— Nu. A murit acum trei ani. 

— Dar mama ta? Ea unde este? 

— La-nchisoare. Pentru trafic de droguri. 

— Înţeleg, spuse Davis. Aşadar, Junie, eşti o fată destul 
de deşteaptă. Chiar n-ai avut încotro când te-ai apucat de 
prostituție? Nu te puteai angaja la un restaurant sau la un 
magazin? Sau poate să lucrezi într-un birou? 

Junie tuşi ca să-şi dreagă vocea şi spuse încet: 

— Să fac sex este singurul lucru la care mă pricep de 
când mă ştiu şi nu mă deranjează prea tare. Am impresia, 
pentru puţină vreme în fiecare zi, că am pe cineva aproape. 

— Să faci sex cu străinii îţi dă senzaţia de apropiere? 

Junie zâmbi. 

— Ştiu că e o iluzie, dar mă face să mă simt bine pentru 
scurtă vreme. 

Davis făcu o pauză ca să le dea juraţilor posibilitatea de a 
asimila dramatismul poveştii vulnerabilei tinere, după care 
continuă: 

— Junie, spune-le, te rog, juraţilor: Ai făcut vreodată sex 
cu Michael Campion? 

— Nu, n-am făcut. Absolut niciodată. 

— Atunci de ce le-ai spus poliţiştilor că, ai făcut-o? 

— Cred că voiam să le fac pe plac, aşa că le-am spus ce 
voiau să audă. Eu... asta e firea mea. 


— Îţi mulţumesc, Junie. Martorul vă aparţine, încheie 
Davis. 

Lui Yuki i-a venit o idee. O idee evidentă, simplă şi 
irefutabilă. 

Junie păruse atât de fragilă şi de neajutorată când urcase 
în boxa martorilor ca să-şi apere cauza, încât ar fi fost mai 
indicat ca Yuki să spună: „Nu am întrebări” şi s-o lase pe 
femeie să plece, ca pe urmă s-o facă bucăţi în timpul 
rezumatului. 

Nicky Gaines îi pasă lui Yuki un mesaj de la Câinele Roşu. 
Mesajul era compus doar din două cuvinte. „Pe ea.” 

Yuki îşi scutură capul în semn că nu era de acord, şi se 
aplecă peste Gaines, şoptindu-i lui Parisi: 

— Ar fi mai bine să zicem pas. 

Parisi se încruntă şi întrebă: 

— Vrei s-o fac eu? 

Halal idee irefutabilă! Câinele Roşu dictase. Yuki se 
ridică, luă copia de pe formularul de luare la cunoştinţă a 
drepturilor de pe masă şi porni către boxa martorilor. 

— Domnişoară Moon, începu Yuki fără preambul, acesta 
este un formular de luare la cunoştinţă a drepturilor. Vă mai 
amintiţi de el? 

— Da, cred că da. 

— Şi ştiţi să citiţi şi să scrieţi, nu? 

— Da, ştiu. 

— Bine, atunci. Formularul respectiv v-a fost pus în faţă 
de către domnişoara sergent Lindsay Boxer şi de domnul 
inspector Richard Conklin când aţi fost interogată la secţia 
de poliţie, pe nouăsprezece aprilie. In document scrie: 
„Înainte de a vă pune orice întrebare, trebuie să înţelegeţi 
ce drepturi aveţi. Aveţi dreptul de a păstra tăcerea. Orice 
lucru pe care îl spuneţi poate şi va fi folosit împotriva 
dumneavoastră într-o sală de judecată. Aici aveţi două 
iniţiale. Sunt ale dumneavoastră? 

Junie se uită cu atenţie în document şi spuse: 

— Da. 


Yuki citi formularul în întregime, oprindu-se după fiecare 
idee, ca s-o atace pe Junie cu întrebările:, Aţi înţeles lucrul 
acesta? Sunt ale dumneavoastră inițialele acestea?” Bang, 
bang, bang. 

Şi, după fiecare set de întrebări, Junie cerceta actul şi 
răspundea: 

— Da. 

— lar aici, în josul foii, aveţi o declaraţie de renuntare la 
drepturile enumerate. Această declaraţie prevede că nu 
doriţi un avocat, că nu aţi fost ameninţată şi că nu s-au 
făcut presiuni asupra dumneavoastră. Aţi semnat-o? 

— Da, doamnă, am semnat-o. 

— Şi le-aţi spus poliţiştilor că Michael Campion a murit în 
casa dumneavoastră şi că i-aţi aruncat cadavrul? 

— Da. 

— V-aţi simţit păcălită sau intimidată de poliţişti? 

— Nu. 

Yuki merse până la masa acuzării, puse formularul la loc, 
primi încuviințarea lui Parisi, după care se întoarse la 
acuzată. 

— De ce aţi făcut mărturisirea aceasta? 

— Am vrut să-i ajut pe poliţişti. 

— Nu mai înțeleg, domnişoară Moon. Aţi vrut să-i ajutaţi. 
Aşa că mai întâi le-aţi spus că nu l-aţi întâ/nit niciodată pe 
domnul Campion. Pe urmă, le-aţi spus că v-a murit în brațe. 
Apoi le-aţi spus că i-aţi lăsat rămăşiţele într-un tomberon. 
Mai departe aţi spus că aţi inventat povestea aceasta ca să 
le faceţi pe plac poliţiştilor - pentru că aceasta este firea 
dumneavoastră. Domnişoară Moon, pe care dintre minciuni 
vreţi s-o înghițim? 

Junie îi aruncă o privire înspăimântată avocatei sale, pe 
urmă rămase cu ochii holbaţi la Yuki, bălmăji ceva de 
neînțeles, buzele îi tremurară şi lacrimile i se prelinseră pe 
obrajii palizi înainte de a spune hohotind: 

— Îmi pare rău. Nu ştiu... nu ştiu ce ar trebui să spun. 

O voce de femeie răsună din galerie, exact din spatele 
mesei apărării: 

— OPRIŢI-VĂ! 


Yuki se întoarse în direcţia de unde venise vocea, la fel 
ca toată lumea din sală. Vocea era a Valentinei Campion, 
soţia fostului guvernator şi mama băiatului mort. Stătea în 
picioare, sprijinindu-se cu mâna de umărul soţului ei. 

Yuki simţi că îi îngheaţă sângele în vine. 

— Nu pot să suport ceea ce-i face bietei copile, îi spuse 
Valentina Campion soţului ei. 

Pe urmă, trecu pe lângă el ca să ajungă pe culoar, fiind 
urmărită de cei două sute de oameni care se răsuciră în 
scaunele lor ca s-o vadă ieşind din sala de judecată. 

Yuki îşi petrecuse toată noaptea zvârcolindu-se ca un 
peşte pe uscat, şi încă o mai treceau năduşelile în 
dimineaţa următoare, când se gândea cum mai întâi fusese 
sabotată de propriul şef, iar apoi Valentina Campion 
trecuse cu un buldozer peste ea! 

Yuki ştia că oamenii empatizau şi că se înnodau legături 
ciudate în timpul proceselor. Insă ca doamna Campion să-i 
ia apărarea acuzatei era prea de tot! Oare nu-şi dădea 
seama că Yuki era de partea ei? Că încerca să repare 
nedreptatea care i se făcuse fiului ei? 

Agitaţia din sala de judecată se înteţi în timp ce 
spectatorii şi martorii o urmăreau pe L. Diana Davis 
aşezându-se la locul ei. Davis părea încrezătoare, făcând-o 
pe Yuki să-şi spună că oponenta ei trebuie să se fi îmbătat 
cu propriul succes noaptea trecută. 

Junie Moon fu escortată în sală. Davis se ridică, se aşeză 
odată cu clienta ei şi, imediat după ce se aşezaseră 
amândouă, aprodul rosti cu voce tare: 

— Toată lumea să se ridice. 

Oamenii se ridicară, stârnind un fâşâit general înăbuşit, 
în timp ce judecătorul şontâcăia înspre bară. Juraţii intrară 
în şir indian, îşi puseră genţile pe podea şi se instalară la 
locurile lor. Judecătorul Bendinger se adresă juriului, 
amintindu-le de instrucţiunile pe care trebuiau să le 
urmeze. Pe urmă, o întrebă pe Yuki dacă era pregătită să-şi 
susţină pledoaria, iar ea răspunse afirmativ. 

Dar nu era sigură de asta. 

Işi strânse foile cu notițe şi se îndreptă în pantofii ei 
marca Jimmy Choo către pupitru. Îşi puse hârtiile în faţă şi 
făcu abstracţie de toată lumea, mai puţin de juraţi. Ignoră 
silueta mătăhăloasă şi placidă a lui Parisi, zâmbetul 
dispreţuitor al lui Twilly, înfumurarea lui Davis şi fragilitatea 
patetică a acuzatei. Nu o luă în seamă nici măcar pe Cindy, 
care stătea în rândul din spate şi care îşi ridicase degetul 


mare în semn de încurajare. 

Yuki aşeză pe trepied o poză de-a lui Michael Campion, 
de mărimea unui poster, şi o întoarse cu faţa către juriu. Se 
opri din vorbit, ca să le permită tuturor celor din sală să 
vadă chipul băiatului care era atât de iubit, încât cetăţeni 
din întreaga lume îl pomeneau noaptea în rugăciunile lor. 

Yuki voia să se asigure că juraţii înțelegeau faptul că 
procesul trata moartea lui Michael, iar nu povestea tristă a 
prostituatei care îl lăsase să moară. 

Yuki îşi puse mâinile de o parte şi de alta a pupitrului şi 
începu să vorbească din suflet. 

— Doamnelor şi domnilor, Junie Moon este prostituată, 
începu Yuki. Dumneaei încalcă legea de fiecare dată când 
lucrează, iar clientela dumneaei este formată, în mare 
parte, din şcolari sub vârsta legală. Dar nu o considerăm pe 
acuzată mai puţin demnă de încredere din cauza felului în 
care îşi câştigă existenţa. Domnişoara Moon are motivele 
dumneaei - iar acest lucru nu o face vinovată de acuzaţiile 
care i se aduc. Aşa că vă rog să o judecaţi la fel cum aţi 
judeca pe oricine altcineva. Suntem cu toţii egali în faţa 
legii. Acesta este felul în care funcţionează sistemul nostru. 
Domnişoara Moon este acuzată de compromiterea probelor 
şi de omor din imprudenţă. In pledoaria de deschidere, v- 
am precizat că, pentru a demonstra comiterea crimei, 
trebuie să demonstrăm mai întâi reava-voință. Cu alte 
cuvinte, că persoana în cauză a acţionat în aşa fel încât să 
poată fi catalogată drept o persoană lipsită de omenie. 
După ce recunoaştem o persoană lipsită de omenie? 
Domnişoara Moon le-a spus poliţiştilor că nu a luat în 
seamă rugăminţile lui Michael Campion, că l-a lăsat să 
moară şi că apoi şi-a acoperit crima dezmembrând şi 
aruncând cadavrul acelui tânăr. Ar putea vreunul dintre 
dumneavoastră să taie cadavrul cuiva în bucăţi? întrebă 
Yuki. Vă puteţi închipui măcar ce implică dezmembrarea 
unei fiinţe umane? Personal, mi-e greu să tai un pui. Cine ar 
fi în stare să dezmembreze o persoană care trăia şi respira 
cu doar câteva ore în urmă - o persoană cu care să vă fi 
împărţit patul? Ce fel de suflet, caracter, om, inimă ar fi în 
stare de aşa ceva? Nu ar trăda genul acesta de 
comportament o persoană lipsită de omenie? Acuzata a 
făcut această mărturisire când credea că nu se 
consemnează şi că este la adăpost de orice învinuire. Dar 
Junie Moon a înțeles greşit.  Mărturisirea rămâne 
mărturisire, doamnelor şi domnilor, înregistrată sau nu. 
Este cât se poate de simplu. Dumneaei şi-a recunoscut 


vina, iar noi ne îngrijim să fie trasă la răspundere. Statul are 
greaua sarcină de a demonstra, fără urmă de îndoială, 
acuzaţiile aduse. Aşa că, dacă nu puteţi găsi răspuns 
oricărei întrebări care vă vine în minte, este absolut normal, 
omeneşte chiar. Din acest motiv, responsabilitatea 
dumneavoastră este să o găsiţi pe acuzată vinovată fără 
urmă de îndoială - dar nu absolut orice urmă de îndoială. 

Vocea lui Yuki tremura când spuse: 

— Nu ştim unde se află cadavrul lui Michael Campion. 
Ştim numai că ultima persoană care l-a văzut în viaţă este 
aşezată pe scaunul acela. Junie Moon a mărturisit o dată, şi 
încă o dată, şi încă o dată. lar acest lucru, doamnelor şi 
domnilor, vă îndreptăţeşte pe deplin să o găsiţi vinovată şi 
să le faceţi dreptate lui Michael Campion şi familiei lui. 

încă nu se descoperise de la ce provenea inițiala „L” din 
numele L. Diana Davis. Unii spuneau că trebuie să fie ceva 
exotic, precum Lorelei sau Letitia, iar alţii că Davis îşi 
proptise inițiala aceasta în faţa numelui ca să-i adauge 
mister. 

Yuki presupunea că vine de la „letal”. 

Pentru pledoaria de încheiere, Davis se îmbrăcase într-un 
costum Chanel roz cu borduri negre, amintind de Jackie 
Kennedy, deşi nu se regăsea nimic din soţia fostului 
preşedinte în vocea stridentă a lui Davis. 

— Doamnelor şi domnilor, vă amintiţi ce întrebare v-am 
pus în pledoaria de deschidere, întrebă ea pe un ton 
poruncitor. Unde-i carnea? Deoarece la asta se reduce 
procesul nostru. Unde-i cadavrul? Unde-i ADN-ul? Unde-i 
mărturisirea? Unde-s dovezile în acest caz? Acuzarea 
încearcă să ne convingă de faptul că o persoană poate 
recunoaşte o crimă şi că poliţiştii o pot reţine fără să-i 
înregistreze mărturia - iar că acest lucru e irelevant? 
Acuzarea spune că nu există urme de sânge sau cadavru - 
iar acest lucru e, de asemenea, irelevant? Îmi pare rău, 
oameni buni, dar ceva e putred aici, spuse Davis ţinându-şi 
mâinile pe balustrada boxei juraţilor. Ceva e putred şi 
miroase. Doamna doctor Paige, psihiatră eminentă, a urcat 
în boxa martorilor şi şi-a exprimat părerea că Junie Moon a 
depus mărturie falsă pentru că stima ei de sine este sub 
nivelul mării şi pentru că a vrut să le facă pe plac 
poliţiştilor. Doamna Paige a mai spus că, după părerea 
dumneaei, domnişoara Moon se simte vinovată din cauza 
meseriei pe care o practică şi că a mărturisit pentru a-şi 
mai ispăşi din vină. Doamnelor şi domnilor, daţi-mi voie să 
vă dezvălui secretul murdar care se ascunde în spatele 
mărturisirilor false. De fiecare dată când este comisă o 
crimă răsunătoare, liniile de urgenţă sunt bombardate cu 
mărturisiri false. Sute de oameni au mărturisit că l-au răpit 


pe copilul familiei Lindbergh. Zeci de oameni le-au spus 
poliţiştilor că au omorât-o pe „Dalia neagră”!?. Poate vă mai 
amintiţi încă de vâlva creată de John Mark Karr, care s-a dat 
drept criminalul lui JonBenet Ramsey la zece ani după 
moartea acesteia. Nu Karr era vinovatul. De regulă, oamenii 
mărturisesc o crimă după ce au fost exonerați de probele 
ADN. Ce să vedeţi? Oamenii pot mărturisi din motive pe 
care atât eu, cât şi dumneavoastră le putem cu greu 
înţelege, dar un bun investigator are rolul de a face 
diferenţa între o mărturisire falsă şi una adevărată. 
Mărturisirea lui Junie Moon a fost una fa/să. Lipsa probelor 
din cazul acesta este covârşitoare. Dacă numele aşa-zisei 
victime ar fi fost Joe Blow, probabil că n-ar mai fi avut loc o 
punere sub acuzare, ca să nu mai vorbim de proces. Dar 
Michael Campion este o personalitate politică, în vreme ce 
domnişoara Moon face parte din pleava societății. A sosit 
vremea distractiei! Numai că nu suntem la „Seara 
vedetelor”, doamnelor şi domnilor. Aceasta este o sală de 
judecată, trâmbiţă Davis. Aşa că vă cerem să ţineţi cont de 
bunul dumneavoastră simţ, precum şi de faptele 
prezentate. Dacă faceţi asta, singurul verdict pe care-l veţi 
putea da în legătură cu acuzaţiile care i se aduc lui Junie 
Moon este cel de nevinovat, punct. 


12 Poreclă atribuită de ziare lui Elizabeth Short, o femeie de douăzeci 
şi doi de ani, din America, găsită moartă şi mutilată în anul 1947, al 
cărei ucigaş nu a fost niciodată prins. 

Era trecut de ora şapte când am sosit la Cafeneaua lui 
Susie. Clienţii casei, strânşi la bar, atinseseră un grad 
ridicat de veselie. N-am recunoscut acordurile metalice ale 
melodiei interpretate de trupa de percuţionişti, dar din cât 
am prins, era vorba despre soarele care se reflectă-n Marea 
Caraibilor. 

Mă făcea să-mi doresc să mă mut în Jamaica şi să-mi 
deschid un magazin de scufundări cu Joe. Să beau cocteiluri 
din fructul pasiunii şi să frig peşte pe plajă. 

Am ajuns la masa noastră, din salonul din spate, la timp 
ca s-o văd pe Lorraine strângând o farfurie cu oase de pui. 
Îmi luă comanda, o bere Corona, şi lăsă meniul să cadă pe 
masă. Claire ocupa o-ntreagă latură a separeului nostru, 
ceea ce ea numea „a face cât doi”, în timp ce Cindy şi Yuki 
erau aşezate de partea cealaltă - Yuki stând lipită de 
perete, ca un gândac strivit. 

Arăta de parc-ar fi pierdut o bătălie. 

Mi-am tras un scaun şi-am întrebat-o: 

— Ce-am pierdut? 

— Yuki a ţinut o pledoarie de-ncheiere trăsnet, începu 
Cindy, dar Yuki îi tăie vorba, spunând: 

— Pe care Davis mi-a spu/berat-o! 

— Eşti nebună de legat. Doar ai avut ultimul cuvânt, ce 
dracu', Yuki, spuse Cindy. Ai dat /ovitura. 

Nu a fost nevoie să insist. Imediat ce am comandat cina, 
Yuki se lansă în rolul L. Dianei Davis, pe care o imita fără 
cusur, ţipând: „Unde-i carnea? Unde-i carnea?” 

Cindy profită de faptul că Yuki se opri ca să-şi tragă 
sufletul şi o-ncurajă: 

— Recită-ţi contraargumentu', Yuki. Ca şi cum ai fi-n sala 
de judecată. 

Yuki râse frizând isteria, îşi şterse ochii de lacrimi c-un 
şervet şi dădu pe gât cocteilul marguerita comandat - o 
băutură pe care abia o putea duce într-o zi-n care era-n 


formă. Apoi scăpă o râgâitură. 

— Urăsc s-aştept anunţarea verdictului, zise ea. 

Izbucnirăm toate-n râs, iar Cindy o sâcâi pe Yuki până 
când aceasta spuse: 

— Bine. 

Apoi intră-n bine cunoscuta stare care făcea ca ochii să-i 
sticlească, iar mâinile să descrie gest după gest - întreg 
apanajul lui Yuki. 

— Am spus: „A fost sau nu comisă o crimă? Ei bine, 
doamnelor şi domnilor, acuzata nu se află aici degeaba. 
Junie Moon a fost pusă sub acuzare de Marele Juriu, şi nu 
din cauza diferenţelor de statut social dintre dumneaei şi 
decedat. Poliţiştii nu au deschis cartea de telefoane şi au 
pus degetul pe un nume. Junie Moon nu a sunat la poliţie ca 
să dea o mărturie falsă. Poliţiştii au pus cap la cap 
informații care i-au condus la ultima persoană care l-a 
văzut pe Michael Campion în viaţă. Persoana în cauză este 
Junie Moon - iar dumneaei a recunoscut acest lucru”. 

— Foooarte bine, dulceaţă, murmură Claire. 

Yuki zâmbi şi continuă: 

„Nu am găsit cadavrul lui Michael Campion, dar în toate 
lunile care au urmat întâlnirii cu domnişoara Moon, acesta 
nu a sunat niciodată acasă, nu şi-a folosit niciodată cartea 
de credit sau telefonul mobil şi nici nu a trimis vreun e-mail 
părinţilor sau prietenilor lui ca să le spună că este teafăr. 
Michael nu ar face aşa ceva. Nu îi stătea în fire. Prin 
urmare, unde este Michael Campion? Am aflat de la Junie 
Moon. E mort. A fost dezmembrat, iar cadavrul i-a fost 
aruncat la gunoi. Dumneaei a făcut acest lucru. Punct.” 

— Vedeţi? spuse Cindy rânjind. A dat lovitura. 

în noaptea în care ieşiserăm împreună la Susie, eu şi 
Claire stăteam treze-n patul ei, în toiul unei petreceri în 
pijamale la care nu participam decât noi două. Cum 
Edmund era plecat în turneu cu Filarmonica din San 
Francisco, Claire spusese: „Chiar nu vreau să intru-n 
travaliu aici de una singură, gagico”. 

M-am întors către ea, tolănită cum era-n craterul pe care- 
| lăsase-n salteaua ei, cu rotunjimile care-i atingeau o sută 
douăzeci de kile. 

— Nu mă pot umfla mai mult de-atât, spuse ea. Nu e 
posibil. N-am fost atât de umflată nici când i-am purtat pe 
băieţi în pântece, atunci cum e posibil ca gâgâlicea asta să 
mă transforme-ntr-o balenă cât planeta de mare? 

Am râs, gândindu-mă că era posibil ca, atunci când 
rămăsese-nsărcinată cu primul copil, cu douăzeci de ani în 
urmă, să fi fost cu câteva mărimi mai slabă decât în 
perioada-n care o concepuse pe Ruby Rose, dar nu i-am 
împărtăşit gândul meu. 

— Ce vrei să-ţi aduc? 

— Orice, dar să fie din congelator, răspunse Claire. 

— Înregistrat, am spus c-un rânjet pe chip. 

M-am întors cu o cutie de-ngheţată Chunky Monkey şi cu 
două linguri, m-am urcat înapoi în pat şi am spus: 

— E o cruzime să dai numele de Chunky Monkey: unei 
îngheţate, ţinând cont că-n asta te transformă. 

Claire a chicotit, a dat la o parte capacul, care nu a cedat 
din prima, şi ne-am înfipt lingurile în îngheţată pe rând, 
timp în care a strecurat întrebarea: 

— Cum merg lucrurile-ntre tine şi Joe? 

— La ce te referi? 

— La traiu-n doi, toanto. Vă gândiţi să vă oficializaţi 
relaţia? Adică să vă căsătoriţi? 

— Îmi place felu-n care te pricepi s-abordezi un subiect. 


13 Maimuţă îndesată 


— La dracu'. Nici tu nu eşti prea subtilă de felu' tău. 

Am împuns aerul cu lingura-n direcţia ei - recunoscând, 
fără ranchiună, c-atinsese un punct slab - după care-am 
început să vorbesc. Claire era la curent cu mai toate 
experienţele prin care trecusem: mariajul eşuat, idila cu 
Chris care fusese împuşcat la datorie. Am adus vorba şi de 
sora mea, Cat, care era divorțată şi avea-n grijă doi copii 
mici, se ţinea de-o slujbă cu responsabilitate şi avea o 
relaţie spinoasă cu fostul ei soţ. 

— Apoi mă uit la tine, fluturaş, am spus. Eşti matroană 
într-o casă cu patru dormitoare. Il ai pe soţu' tău afectuos, 
doi copii care-au pornit pe drumul lor, iar mai nou, ai dat 
dovadă de suficient tupeu şi altruism încât să mai faci un 
copil. 

— Tu unde te plasezi, dulceaţă? întrebă Claire. Ai de 
gând să-l laşi pe Joe s-ajungă la concluzia că nu-l iubeşti 
destul încât să te căsătoreşti cu el? Ai de gând s-o laşi pe 
alta să ţi-l fure pe Joe, bărbatu' perfect? 

M-am lăsat pe spate cu toată greutatea, căzând pe 
perne, şi mi-am pironit ochii-n tavan. M-am gândit la cariera 
mea, la faptul că lucram şaptesprezece ore pe zi alături de 
Rich şi că asta-mi plăcea la nebunie, la cât de puţin timp 
liber aveam; mi-am dat seama că nu mai făcusem Tai Chi 
de secole, că renunţasem să mai cânt la chitară, până şi că- 
i pasasem alergările nocturne cu Martha lui Joe. 

Mi-am imaginat cât de diferit ar fi fost dac-aş fi fost 
căsătorită şi aş fi avut un copil, dac-aş fi avut alături 
oameni care să-şi facă griji pentru mine de fiecare dată 
când ieşeam din casă. Şi dacă eram dracului împuşcată? 

Pe urmă, am reflectat la reversul medaliei. 

Chiar îmi doream să fiu singură? 

Mă pregăteam să-i împărtăşesc toate acestea lui Claire, 
dar rămăsesem tăcută atâta vreme, încât prietena mea cea 
mai bună profită de ocazie ca să intervină: 

— O să-ţi dai seama, draga mea, spuse ea punând 
capacul cutiei goale de-ngheţată şi lăsându-şi lingura pe 
farfurioara din porțelan de Limoges de pe noptieră. Ai să 
pui gândul la dospit, iar când te-aştepţi mai puţin, ai să ştii 


pur şi simplu ce alegere să faci. 

Chiar aşa avea să se-ntâmple? 

Cum putea Claire să fie atât de sigură, când eu eram 
complet debusolată? 

Aflat la doar trei cvartale de Palatul de Justiţie, Le Fleur 
du Jour era un loc îndrăgit de poliţiştii amatori de-ntâlniri 
matinale. La 6.30 dimineaţa, mirosul de pâine proaspăt 
prăjită gâdila nările celor care se plimbau în susul şi-n josul 
pieţei de flori. Eu, Joe şi Conklin stăteam la una dintre 
măsuţele din curtea cu vedere la tarabele cu flori de pe 
alee. Cum nu mai ieşisem niciodată cu Joe şi cu Conklin în 
acelaşi timp, simţeam o stânjeneală pe care aş fi dat orice 
să nu fiu nevoită s-o explic. 

Joe îi împărtăşea lui Conklin câteva dintre ideile sale în 
legătură cu cazurile de incendiere şi omucidere, fiind de 
acord cu noi că o singură persoană n-ar fi putut să 
imobilizeze victimele fără ajutor. 

— Puştii ăştia fac paradă de inteligenţa lor, îşi dădu cu 
părerea Joe. Quidquid latine dictum sit, altum videtur. 

— lar asta ce mai înseamnă? am întrebat ridicând dintr-o 
sprânceană. Toată lumea ştie latină, mai puţin eu? 

Joe îşi dezveli dinţii către mine într-un rânjet. 

— Inseamnă: „Spus în latină, orice lucru sună profund”. 

Conklin dădu aprobator din cap, iar ochii lui căprui erau 
reci în dimineaţa aceea. Îi mai văzusem acea privire fixă 
doar când interoga un suspect. Era ochi şi urechi la Joe, 
sperând că iubitul meu, cu cariera lui la nivel înalt în forţele 
de ordine, chiar ar putea avea o teorie. 

Sau, şi mai bine, Joe se putea dovedi a fi un ticălos. 

Fără-ndoială, şi Joe îl studia pe Richie. 

— Nu-i niciun dubiu că-s deştepţi, spuse Conklin, poate 
chiar puţin mai deştepţi decât noi. 

— Ai auzit de Leopold şi de Loeb? întrebă Joe lăsându-se- 
n scaun, în timp ce chelnerul îi punea-n faţă clătitele cu 
căpşuni comandate.  Chelnerul dădu ocol mesei, 
împărţindu-ne ouă Benedict mie şi lui Conklin. 

— Mi-au trecut numele lor pe la ureche, răspunse 
Conklin. 


— Ei bine, în 1924, începu Joe, doi puşti isteţi şi fuduli, pe 
deasupra, sociopaţi şi având un statut privilegiat, se 
hotărăsc să ia viaţa unui om, ca exerciţiu intelectual. Doar 
ca să vadă dacă pot scăpa basma curată. 

Joe reuşise să ne capteze atenţia. 

— Leopold avea un coeficient de inteligenţă ieşit din 
tipare, care ajungea undeva la 200, spuse Joe, în timp ce-al 
lu' Loeb sărea de 160. Au luat un elev la-ntâmplare şi l-au 
omorât. Dar, cu toată inteligenţa lor sclipitoare, tot au făcut 
câteva greşeli prosteşti. 

— Deci, după părerea ta, băieţii noştri ar putea fi mânaţi 
de acelaşi motiv. Doar ca să vadă dacă pot scăpa basma 
curată? 

— Asta e senzaţia pe care mi-o dă modul lor de operare. 

— Crimele de la televizor au fost un adevărat program 
educaţional pentru generaţia asta de băieţi răi, spuse 
Conklin. Băieţii noştri-şi strâng mucurile de ţigară şi tuburile 
cartuşelor. Au fost destul de precauţi. Singurele indicii pe 
care le găsim sunt cele pe care le lasă intenţionat în urmă. 

Cam în momentul ăla al discuţiei, am încetat să-i mai 
ascult, urmărindu-le numai limbajul trupului. Joe doar se 
adresa lui Conklin, fiind un pic agresiv, în vreme ce Conklin 
adera, fără prea mult respect, la părerile lui Joe. Eram atât 
de ataşată de fiecare dintre ei, încât îmi întorceam capul de 
la unul la altul, de parcă m-aş fi aflat în tribună la 
Wimbledon. 

Ochi albaştri. Ochi căprui. lubitul. Partenerul. 

Mi-am împins ouăle spre marginea farfuriei. 

Probabil pentru prima dată-n viaţă, n-aveam nimic de zis. 

Yuki stătea la masa acuzării, între Nicky Gaines şi Len 
Parisi, aşteptând întrunirea Curţii. Era vineri. Juraţii 
deliberaseră timp de trei zile şi trimiseseră vorbă noaptea 
trecută cum că ajunseseră la un verdict unanim. Yuki se 
întreba dacă se grăbiseră să ia o decizie ca să se poată 
bucura de un weekend lipsit de responsabilităţi şi de 
tensiune. Şi, dacă era într-adevăr aşa, asta era un lucru bun 
sau rău pentru Procuratură? 

Se simţea suprasaturată de cafeină, pentru că aşa şi era. 
Băuse cafea după cafea de la şase dimineaţa şi nu dormise 
mai mult de două ore în noaptea precedentă. 

— Eşti bine? îl întrebă ea pe asistentul ei. 

Nicky respira pe gură, iar mirosul de VapoRub ieşea din 
el în valuri. 

— Da, răspunse el. Tu? 

— Pe roze. 

Stând în dreapta lui Yuki, Câinele Roşu scria ceva într-un 
carnet. Părea blazat, fără nicio grijă, un munte de calm. Era 
o faţadă. De fapt, Parisi era un vulcan care se odihnea între 
două replici. Peste culoar, Davis arăta întinerită, sulemenită 
şi coafată cum era. Işi puse braţul, într-un gest matern, în 
jurul umerilor fragili ai clientei sale. 

Şi atunci, la nouă fix, aprodul, un bărbat suplu şi 
musculos, îmbrăcat în uniformă verde, strigă „Toată lumea 
în picioare.” Yuki se ridică, apoi se aşeză din nou, în timp ce 
judecătorul îşi ocupa locul. Nicky tuşi în batistă. Parisi puse 
la loc capacul stiloului pe care îl vări în buzunarul de la 
piept. Yuki îşi încleştă mâinile şi îşi răsuci capul la dreapta, 
când uşa de la camera de deliberare se deschise, iar juriul 
îşi făcu apariţia în sala de judecată. 

Cei doisprezece juraţi erau îmbrăcaţi în haine de biserică 
în ziua aceea, bărbaţii purtând sacou şi cravată, iar femeile 
fiind încărcate de bijuterii, şi nicio şuviţă nu se desprindea 
din părul pieptănat cu grijă şi dat cu fixativ. 


Reprezentantul juriului, o femeie pe nume Maria 
Martinez, avea în jur de treizeci de ani, aşadar, de-o seamă 
cu Yuki, şi era profesoară de sociologie şi mamă a doi copii. 
Yuki nu şi-o putea închipui pe Martinez luând apărarea unei 
prostituate care lăsase un băiat să moară, iar apoi îşi 
acoperise fapta scăpând de cadavru. 

Martinez îşi lăsă geanta jos, lângă scaun. 

Yuki simţi furnicături în ceafa şi în braţe, în timp ce 
judecătorul Bendinger îşi deschidea laptopul şi îi spunea o 
glumă grefierului Curţii, pe care ea n-o prinse. Apoi, 
judecătorul se răsuci cu faţa către sală şi zise: 

— Linişte, vă rog. 

În sală se făcu linişte, iar Bendinger întrebă juriul dacă 
ajunsese la un verdict unanim. 

Martinez răspunse: 

— Da, domnule judecător, am ajuns. 

Foaia cu verdictul îi fu înmânată judecătorului de către 
Martinez, apoi ajunse înapoi la ea. Nicky Gaines tuşi din 
nou, iar Parisi întinse o mână prin spatele lui Yuki şi îi tufli 
una peste ceafa, mustrându-l din priviri. 

— Reprezentantul juriului este rugat să dea citire 
verdictului, spuse Bendinger. 

Martinez se ridică, arătând măruntă în costumul ei gri 
cărbune. Îşi drese glasul. 

— Noi, juriul, o găsim pe acuzată, Junie Moon, nevinovată 
privind acuzaţia de omor prin imprudenţă. Noi, juriul, o 
găsim pe acuzată nevinovată privind acuzaţia de 
compromitere a dovezilor... 

Sala  înţesată izbucni în  exclamaţii zgomotoase, 
întrerupte de loviturile puternice ale ciocănelului lui 
Bendinger. 

— Ce-a spus? Ce-a spus? o întrebă Gaines pe Yuki chiar 
în timp ce judecătorul le mulțumea juraţilor şi le dădea voie 
să plece. 

Yuki se simţea rău, simţea o slăbiciune în întreg corpul. 
Pierduse. Pierduse şi dezamăgise pe toată lumea - poliţia, 
biroul procurorului districtual, pe soţii Campion şi pe însuşi 
Michael. Îşi pusese meseria şi pasiunea în slujba pedepsirii 


criminalului băiatului, şi dăduse greş. 

— Nu merit să fac munca asta, îşi spuse Yuki. 

Se ridică brusc. 

Fără să le adreseze un singur cuvânt lui Parisi sau lui 
Gaines, se întoarse şi le spuse soţilor Campion: 

— |lmi pare nespus de rău. 

Cu ochii în pământ, Yuki se amestecă în mulţimea de pe 
culoar şi părăsi sala de judecată. 

Yuki îl văzu pe Twilly ridicându-se de pe scaunul lui din 
galerie şi dând s-o urmeze afară din sala de judecată şi pe 
hol, nenorocitul. Îşi făcu loc printre pâlcurile de oameni de 
pe coridor, împinse uşa de la toaleta femeilor, găsi o cabină 
liberă şi se încuie înăuntru. Stătu cu capul în mâini minute 
în şir, pe urmă se duse la una dintre chiuvete, îşi spălă faţa 
şi îşi puse ochelarii de soare la repezeală. 

Odată întoarsă pe hol, se îndreptă către ieşirea de 
incendiu, cu inima încă bătându-i să-i sară din piept, în timp 
ce cobora scările în grabă şi cu mintea dând târcoale 
verdictului, încă nevenindu-i să creadă că juraţii hotărâseră 
în favoarea lui Junie Moon. Publicul avea s-o ia razna la 
aflarea veştii că Junie Moon avea să-şi recapete libertatea. 
Era sigură că oamenii aveau s-o învinovăţească pe ea şi se 
gândea că erau îndreptăţiţi să facă acest lucru. 

Fusese cazul ei şi îl pierduse. 

Yuki deschise uşa ce dădea în hol şi, cu capul plecat, 
părăsi clădirea gri de formă cubică, ieşind în lumina la fel 
de gri a dimineţii. Len Parisi stătea pe ultima treaptă de sus 
a tribunalului, arătând ca un copac cu coroana roşie printre 
jurnaliştii strânşi în jurul lui, care îşi  împingeau 
microfoanele şi camerele înainte, şi îşi răcneau întrebările. 

Yuki îi văzu pe celebrii reporteri TV Anderson Cooper şi 
Rita Cosby, Diane Dimond şi Beth Karas. Camerele 
înregistrau în timp ce Parisi îndruga presei aceleaşi 
declaraţii corecte din punct de vedere politic, pe care le-ar 
fi dat orice funcţionar public cu un infarct în trecutul lui 
medical, care probabil că nu avea să fie ultimul. 

La un metru şi jumătate de Parisi, cu trei trepte mai jos, 
Maria Martinez şi alţi câţiva juraţi erau, de asemenea, 
înconjurați de reporteri. 

Yuki o auzi pe Martinez spunând: 

— Am avut îndoieli... 

Apoi camerele de filmat îşi schimbară unghiul, ca s-o 


surprindă pe L. Diana Davis ieşind pe marile uşi duble din 
sticlă şi oţel, cu braţul ei protector încă pe umerii lui Junie 
Moon. 

Yuki cobori în fugă ultimele trepte ce îi mai rămâneau 
până în stradă. Îi văzu pe Connor Campion şi pe soţia lui 
aşteptând lângă bordură, şi pe şoferul lor ţinând deschisă 
uşa unui sedan modelul Lincoln. Jason Twilly stătea lângă 
Campion, iar cei doi bărbaţi erau adânciţi în conversaţie 
când Yuki trecu pe lângă ei. 

Yuki traversă Bryant Street trecând pe roşu, cu ochii 
aţintiţi la parcarea All Day, bucurându-se să se piardă 
printre trecătorii care se îmbulzeau la orele acelea ale 
dimineţii, şi mai ales răsuflând uşurată că Twilly încerca să 
prindă un peşte mai mare decât ea. Cu cheile în mână, Yuki 
îşi găsi maşina la capătul parcării. 

Auzi pe cineva strigând-o pe nume. Se întoarse 
încruntată şi îl văzu pe Twilly îndreptându-se către ea, cu 
sacoul negru descheiat fluturându-i ca aripile unui vultur. 

— Yuki! Stai puțin. 

Jason Twilly era din nou pe urmele ei! 

Yuki vâri cheia în încuietoarea maşinii, care cedă cu un 
uşor clic. 

— Yuki! Aşteaptă. 

Se întoarse din nou, înşfăcând cu o mână breteaua 
genţii, iar cu cealaltă încleştată pe mânerul servietei. 

— N-am nimic de discutat cu tine, Jason. Pleacă. 

Twilly se încruntă şi îi aruncă priviri ucigătoare lui Yuki, 
având înfăţişarea unui om care putea deveni peste măsură 
de violent. 

— Ascultă la mine, fetiţo, spuse Twilly. Bucură-te că ai 
pierdut, pentru că nu Junie Moon l-a ucis pe Michael 
Campion. Dar eu ştiu cine a făcut-o. 

„Ce? Ce spusese?” 

— Vită-te la mine, Yuki. Uită-te la mine. Poate că eu am 
făcut-o. Yuki se aşeză la volan şi îi trânti uşa în nas lui 
Twilly. Acesta se aplecă şi îi bătu în geam, făcându-l să 
răsune, îşi ieşi din fire şi strigă disperat prin geamul închis: 

— Noi doi avem socoteli de-ncheiat, Yuki. Nu pleca! 

Yuki băgă în viteză, apăsă acceleraţia şi părăsi parcarea 
cu scrâşnet de roţi. O sună pe Lindsay din maşină, ţipând 
ca să acopere zgomotul din trafic. 

— Lindsay, Jason Twilly tocmai mi-a spus că știe cine l-a 
omorât pe Michael Campion, dar vrea să mă lase să cred că 
el a făcut-o. Că el l-a omorât pe Michael. Lindsay! Poate că- 
ntr-adevăr el a făcut-o. 

În timp ce dădea ocol blocului, Yuki zări Mercedesul 
închiriat al lui Twilly în oglinda retrovizoare. Yuki trecu pe 
roşu, viră brusc pe o alee - şi, când fu sigură că nu mai era 
urmărită, parcă în una dintre zonele de evacuare din afara 
Palatului de Justiţie. 

Îi flutură cartea de identitate agentului de pază, trecu în 
fugă printre detectoarele de metale şi o apucă pe scările ce 
duceau la sala de conferinţe aflată la etajul trei. Gâfăia 
când o găsi pe Lindsay, care o aştepta la intrare. 


— Nu-ţi face griji, o linişti Lindsay. Îţi apăr eu spatele. 

La două ore după ce părăsise Palatul de Justiţie şi 
împachetase cele trebuincioase pentru o noapte, Yuki se 
îndrepta spre ieşirea din oraş. În timp ce trecea cu maşina 
Podul Golden Gate în direcţia Point Reyes, încercă să 
înăbuşe vocea lui Twilly care îi răsuna în cap. 

Era cu adevărat posibil ca Twilly să-l fi omorât pe Michael 
Campion? Dacă era aşa, de ce ar fi facut-o? Şi de ce i-ar fi 
spus asta tocmai eí? 

Dădu drumul la radio, găsi un post de muzică clasică, 
ridică volumul, iar muzica se revărsă atât în maşină, cât şi 
în mintea ei. Era o după-amiază frumoasă. Se ducea la 
Casa Trandafirilor ca să se plimbe prin spuma valurilor şi 
să-şi amintească de faptul că nu era genul de persoană 
care să renunţe uşor. 

Că nu avea să renunţe la acest /ucru. 

O apucă pe Autostrada 1, lăsându-se copleşită de 
neasemuita frumuseţe a locului. Inchise radioul şi deschise 
toate gemurile, care coborâră cu bâzâitul lor automat, ca să 
poată auzi valurile abătându-se tunător asupra stâncilor 
gigantice de dedesubt. Briza, ca o perdea de vapori, îi 
răvăşi părul şi îi readuse roşeaţa în obraji. Cuprinse cu 
privirea marea de un albastru intens, care se întindea până 
la orizont - ba nu, până în Japonia - şi îşi umplu plămânii cu 
aerul proaspăt, expirând prin toţi porii şi eliberându-se de 
încordarea care o chinuia. 

Odată ajunsă în orăşelul Olema, Yuki ieşi de pe 
Autostrada 1, trecu pe lângă buticurile de la intersecţie, iar 
de acolo bâjbâi pe străduţele dosnice şi accidentate, 
ajutându-se de memorie. Aruncă o privire în jos, la ceasul 
nou de la mână. Era abia două jumătate după-amiaza, iar 
întunericul nu avea să se lase decât peste câteva ore bune. 

Semnul care anunţa că mai erau doar patru sute de metri 
până la Casa Trandafirilor era aproape înghiţit de vegetaţia 
de pe marginea drumului, dar Yuki îl ochi şi coti, ajungând 


într-o vâlcea şi apucând pe un drum nepavat, care urca 
dealul. Drumul cedă locul unei alei care forma o buclă în 
faţa cabanei administratorului care îi răsărise dinainte. 

Administratorul, o femeie înaltă, cu părul blond, pe nume 
Paula Vaughan, îi trecu lui Yuki cartea de credit prin aparat. 
Apoi, făcând legătura, femeia spuse: 

— M-am uitat la ştiri adineauri. Păcat că n-aţi câştigat. 

Yuki îşi ridică privirea şi întrebă: 

— Aveţi meniuri de la restaurante, nu-i aşa? Cei de la 
Casa Ţărănească or fi făcând livrări? 

Câteva minute mai târziu, Yuki deschise uşa de la 
intrarea Casei Trandafirilor, îşi lăsă bagajele în cel mai mare 
dintre cele două dormitoare şi deschise uşile culisante care 
dădeau spre terasă. Traseul Valea Ursului trecea prin 
dreapta casei şi urca printr-o zonă împădurită, din care 
ieşea după mai bine de o sută de metri pe o coamă de 
unde se deschidea o privelişte superbă asupra oceanului. 

Se plimbase pe traseul ăsta cu Lindsay. 

Yuki se schimbă în blugi şi bocanci. Pe urmă, încuietorile 
servietei pocniră, iar Yuki scoase noul ei pistol marca Smith 
& Wesson, modelul 357, pe care îl strecură într-unul din 
buzunarele hanoracului ei, iar în celălalt lăsă să-i alunece 
telefonul mobil. Dar înainte de a putea pleca pentru a-şi 
face plimbarea prin natură, Yuki auzi bătăi insistente la uşă. 

Ca un ecou, reîncepură şi bătăile din pieptul ei. 


Capitolul 95 


Jason Twilly era îmbrăcat în pantaloni largi din bumbac şi 
într-un pulover albastru marin, şi avea un rucsac din piele 
agăţat de umărul drept. Arăta chipeş, cosmopolit, de parcă 
tocmai s-ar fi desprins din paginile revistei 7owm & 
Country, iar zâmbetul lui strâmb nu mai era ameninţător. 

— Ce cauţi aici, Jason? 

Yuki crăpă uşa vreo zece centimetri, doar cât să-l vadă şi 
să-l audă. Pe urmă, pipăi pistolul din buzunar şi simţi 
puterea acelei mici arme, ştiind ce putea face. 

— Hei, ştii, Yuki, dacă nu te-aş plăcea atât de mult, m-aş 
fi simţit profund jignit. Aproape toată viaţa a trebuit să ţin 
femeile la distanţă, iar tu îmi tot trânteşti uşa-n nas. 

— Cum ai reuşit să dai de mine? 

— Am aşteptat să pleci de-acasă şi te-am urmărit. N-a 
fost prea greu. Ascultă, îmi pare rău că am fost cam dur 
azi-dimineaţă. 

Twilly oftă. 

— Chestia e că am intrat în bucluc. Am primit un avans 
baban pentru cartea asta, iar banii s-au dus. 

— Chiar aşa? 

— Da. Pe pariuri sportive. O mică slăbiciune pe care-o 
am. 

Zâmbetul lui Twilly avea un farmec adolescentin. 

— Ca să fiu sincer, e mai mult decât o mică slăbiciune - 
de fapt, m-am lăsat prins în tăvălugul ei în ultima vreme. 
Vezi, îţi spun toate astea ca să te fac să-nţelegi. Oameni cu 
adevărat dubioşi îşi vor banii înapoi. Şi nu le pasă de 
eventualul eşec al cărţii mele. 

— Asta nu e problema mea, Jason. 

— Aşteaptă, aşteaptă. Vrei să mă asculţi puţin? Nu pot 
înapoia avansul, se-nţelege, şi am acumulat nişte datorii. N- 
am nevoie decât de trăirile tale, de părerea ta, de propriile 
tale cuvinte izvorâte din suflet - doar aşa povestea lui 

Michael Campion va avea un final mulţumitor. 

— Vorbeşti serios? După toate mizeriile pe care mi le-ai 
servit? N-am ce discuta cu tine, Jason. 

— Yuki, nu e ceva personal. Sunt doar afaceri. Promit să 
nu mă ating de tine. N-am nevoie să-mi acorzi decât o 
amărâtă de oră de pe urma căreia o să ai şi tu de câştigat. 
Eşti avocatul devotat al acuzării care şi-a văzut 
condamnarea dorită furată de sub nas de către curviştina 
aia cu inima împietrită. Yuki, ai fost jefuită la drumul mare! 

— Şi dacă nu vreau să fiu intervievată? 

— Atunci va trebui s-o dau după vişin, iar asta are să 
tragă cartea-n jos. Nu mă mai face să cerşesc, vrei? 

Yuki scoase arma din buzunar. 

— Asta e un pistol .357, preciză ea arătându-i-l. 

— Deci aşa, spuse Twilly şi zâmbetul lui se transformă în 
rânjet, iar rânjetul în râset. Priveliştea asta e nepreţuită. 

— Mă bucur că te amuz. 

— Yuki, sunt reporter, nu un nenorocit de gangster. În 
definitiv, e mai bine aşa. Adu-ţi arma. Aş face orice ca să te 
simţi în siguranţă cu mine. Eşti de acord să facem o 
plimbare? 

— Pe aici, spuse Yuki. 

Yuki ieşi din casă şi închise uşa în urma ei. 

Yuki îşi ţinea mâna pe arma din buzunar în timp ce urca 
pe poteca dintre copaci alături de Twilly. El monopolizase 
discuţia, cerându-i părerea despre juriu, despre avocatul 
apărării şi despre verdict. Pentru o clipă, redescoperi 
bărbatul fermecător de care se simţise atrasă cu câteva 
săptămâni în urmă - dar pe urmă îşi aminti de adevărata lui 
faţă. 

— Cred că verdictul nu a fost deloc corect, zise Yuki. Nu 
ştiu cum altfel aş fi putut proceda. 

— Nu e vina ta, Yuki. Junie e nevinovată, spuse Twilly cu 
blândeţe. 

— Serios? Dar tu de unde ştii că e nevinovată? 

Ajunseră la marginea aglomerării de roci care oferea cea 
mai frumoasă privelişte asupra Plajei Kelham şi a Oceanului 
Pacific. Twilly se aşeză pe un bolovan, iar Yuki făcu acelaşi 
lucru, dar la o distanţă de câţiva paşi de acesta. Twilly îşi 
desfăcu rucsacul din care scoase două sticle de apă, o 
destupă pe prima şi i-o întinse lui Yuki. 

— Nu ţi se pare ciudat că nu s-a găsit nicio urmă la aşa- 
zisul loc al crimei? o întrebă el. 

— Ciudat, dar nu şi imposibil, răspunse Yuki, luând o gură 
zdravănă din sticla de apă. 

— Informaţiile alea pe care poliţiştii „le-au pus cap la 
cap” provin de la un telefon anonim, aşa-i? 

— De unde-ai aflat asta? 

— Yuki, lucram la o carte despre Michael. Nu-l scăpăm 
din ochi. În noaptea aia, l-am urmărit până la casa lui Junie. 
M-am simţit grozav după ce Michael a intrat în casa lui 
Junie. Michael Campion se întreţinuse c-o prostituată! Asta 
îmi oferea material pentru carte. Am aşteptat până ce l-am 
văzut plecând - viu. Bineînţeles, nu bănuiam că nu avea să 
mai fie văzut niciodată. 

— Hmmm? mormăi Yuki. 

Acceptase să dicute cu el ca să audă din gura lui Twilly 


cine îl omorâse pe Michael ori ca să asculte mărturisirea că 
el însuşi fusese cel care o făcuse - dar deodată se simţi ca 
şi când creierul i-ar fi devenit efervescent. 

Ce se petrecea cu ea? 

Umbre prinseră a se perinda prin faţa ochilor ei, iar 
cuvintele ce ieşeau din gura lui Twilly se strângeau în 
baloane, auzindu-se când mai tare, când mai încet. Ce 
însemna asta? Ce spunea Twilly? 

— Ai păţit ceva? o întrebă el. Pentru că nu arăţi prea 
bine. 

— Sunt bine, răspunse Yuki. 

Mai avea puţin şi leşina din pricina ameţelii şi a greţii. Se 
prinse cu mâinile de bolovanul pe care stătea şi strânse 
tare. 

Îşi aminti că era înarmată. 

Cât să ji fost ceasul? 

Parcă trebuia să stea cu ochii pe ceas. 

Faţa lui Twilly, care o mânca pe Yuki din priviri, se lăbărţa 
dinaintea ei. Nasul acestuia era umflat, dinţii monstruoşi, 
iar cuvintele se dilataseră atât de mult, încât Yuki era mai 
degrabă captivată de cum sunau cuvintele decât de sensul 
acestora. 

— Vino-ţi în fire, se îmbărbătă Yuki. Vino-ţi în fire. 

— Ce-ai zis? 

— Când Michael a fost dat dispărut, spuse Twilly 
răbdător, poliţiştii n-au găsit nimic. Niciun indiciu. Niciun 
suspect. Am aşteptat luni în şir. 

— Aha. 

— Povestea lui Campion se răsuflase - aşa că am făcut 
ceea ce se cerea. Mi-am făcut datoria de bun cetăţean. Le- 
am vândut poliţiştilor un pont. Cât se poate de viabil. ÎI 
văzusem pe Michael la uşa casei unei curviştine pe nume 
Junie Moon. 

— Tu... ai fost? 

— Inî, eu am fost. Şi, ca şi când rugăciunile mi-ar fi fost 
ascultate, Junie Moon a mărturisit. Mamă, uneori chiar cred 
că ea a făcut-o. Dar n-ai reuşit s-o condamni, nu-i aşa, Yuki? 
lar acum m-am pricopsit c-un final de căcat pentru cartea 
mea. Şi persoana care l-a ucis pe Michael e în libertate, în 
timp ce eu sunt vârât până la gât în căcat, aşa că nu văd 
decât o singură cale de a pune mâna pe finalul răsunător 
de care am nevoie şi de a culege roadele. lar aici intervii tu, 
fetiţo, spuse Twilly. Cred că te vor încânta dramatismul şi 
romantismul pe care ţi le-am pregătit. 

Yuki văzu lumini pâlpâind pe cer, în spatele lui Twilly, 
lumini şi imagini intense pe care nu le putu distinge. 
Urechile îi vâjâiau de la sângele care îi gonea prin vine sau 
de la animalele care goneau prin tufăriş. Ce se petrecea? 

— Ce se... întâmplă... cu mine? 

— Ai o cădere nervoasă, Yuki, pentru că eşti foarte 
deprimată. 


— Eu? 

— Da, tu. Eşti... foarte... deprimată. 

— Nuuuuu, spuse Yuki. 

încercă să se ridice, dar nu se putea ţine pe picioare. Se 
uită la Twilly, care avea ochii mari şi întunecaţi, ca nişte 
găuri negre. 

Unde îi era arma? 

— Suferi de deprimare morbidă, Yuki. Asta e ceea ce mi- 
ai spus azi-dimineaţă în parcare. Ai spus că n-ai parte de 
dragoste. Că mama ta a murit pentru că n-ai salvat-o. Ai 
mai spus că nu poţi trece peste pierderea procesului... 

Twilly se juca acum cu mintea ei. 

— Ce nebuuuniiie, zise ea. 

— Într-adevăr. Suferi de nebunie! Ai fost filmată, Yuki. Mi; 
de oameni te-au văzut fugind din sala de judecată, continuă 
Twilly apăsând pe fiecare cuvânt în parte - fără să 
transmită totuşi nimic. Am să spun povestea în felul 
următor: cum ai fugit în parcare, iar eu am fugit după tine, 
cum ai spus că voiai să te sinucizi, fiindcă-ţi era atât de 
ruşine. Una dintre chestiile alea legate de onoare pe care le 
fac japonezii. Hara-kiri, am nimerit? 

— Nuuuuu! 

— Ba da, fetiţo. Asta e ceea ce mi-ai spus, iar eu am fost 
atât de-ngrijorat, încât te-am urmărit cu maşina. 

— Tu...? 

— Euuuuuu. Şi mi-ai arătat arma de care ai făcut rost ca 
să-ţi poţi pune capăt vieţii şi să-mi pui dracului pe tavă 
finalul trăsnet pe care cartea mea îl merită din plin! 

Pistolul! Pistolul! Mâna parcă îi era făcută din gumă. Nu 
îşi putea desprinde mâna de pe stâncă. Întunericul fu 
străfulgerat de lumini. 

— N-aam... nuuuuu. 

începu să alunece din locul în care era cocoţată, dar 
Twilly o smuci de braţ. 

— Avocatul acuzării a pierdut procesul, continuă el, şi şi-a 
zburat singură creierii ca să-ncheie cu viaţa de doi bani pe 
care-o ducea. G/onţul câştigător. Te-ai prins? Pac. O lovitură 
curată la tâmplă şi-mi mai intră un sac de biştari în cont - 


mulţumită sfârşitului tău dramatic, tragic, de film. În plus, 
Yuki, chiar e ceva personal. Am ajuns să te urăsc de-a 
binelea. 

— Cât e ceasul? întrebă Yuki clipind în sus la explozia de 
stele care luase locul feţei lui Twilly. 

Eram înnebunită de spaimă. 

Semnalul audio pe care-l recepţionaserăm de la 
transmiţătorul ascuns în ceasul de la mâna lui Yuki fusese 
puternic şi clar, dar o pierduserăm! leşiserăm în afara ariei 
de acoperire! L-am apucat pe Conklin de braţ şi l-am oprit 
pe drumeagul care se-ngusta într-un mic luminiş înainte de 
a şerpui-n trei direcţii diferite. 

— Am pierdut semnalu'! 

— Aşteptaţi, le transmise Conklin prin microfon trupelor 
speciale care împânziseră pădurea. 

Apoi cârâitul încetă. N-o puteam auzi pe Yuki, dar vocea 
lui Twilly era stinsă şi clară. 

— Vezi tu, când mă gândeam mai devreme la asta, 
spunea Twilly, îmi venise ideea că te pot face să-ţi întinzi 
aripile şi să zbori de pe stânca asta. Dar, gândindu-mă mai 
bine, Yuki, am ajuns la concluzia că trebuie să te împuşti. 

Yuki scoase un țipăt ascuţit, nearticulat. 

Twilly o ameninţa cu moartea! De ce nu-şi folosea Yuki 
pistolul? 

— Acolo. În vârfu' crestei! am ţipat către Conklin. 

Eram la cel puţin două sute de metri de vârf. Două sute 
de metri! Nu mai conta dacă Twilly ne auzea. Am rupt-o la 
fugă. 

In goana mea, m-am agăţat în tufişuri, am fost plesnită 
peste faţă de crengi, m-am împiedicat de-o rădăcină, am 
întins mâinile şi m-am sprijinit de un copac. Le-am zărit 
siluetele printre copaci, profilându-se pe cer. Dar Twilly era 
atât de aproape de Yuki, încât nu puteam trage fără s-o pun 
pe Yuki în pericol. 

— Twilly! am tipat. Pleacă de lângă ea, acum. 

Se auzi o împuşcătură. 

O, DOAMNE, NU! YUKI! 

Păsările ţâşniră din copaci, împrăştiindu-se în văzduh, în 
timp ce ecoul pocniturii era purtat peste deal. Opt dintre 


noi s-au năpustit din pădure în luminişul de la marginea 
crestei, unde am găsit-o pe Yuki stând în genunchi, cu 
fruntea atingând pământul. 

Încă mai ţinea arma-n mână. 

M-am lăsat la pământ şi am scuturat-o de umeri. 

— Yuki! Yuki! Spune ceva! Te rog. 

Twilly îşi ridică mâinile în aer. 

— Slavă Domnului că aţi apărut, domnişoară sergent! 
spuse el. Încercam s-o opresc, dar prietena dumneavoastră 
era hotărâtă să se sinucidă. 

Am luat-o în braţe pe Yuki. În aer se simţea miros de praf 
de puşcă, dar nu vedeam urme de sânge sau vreo rană. 
Ţintise aiurea. 

— Yuki. Sunt aici, draga mea, sunt aici. 

Yuki gemu mormăind şi arătând ameţită. Respirația nu-i 
mirosea a alcool. Să fi fost drogată? 

— Ce are? am întrebat răstindu-mă la Twilly. Ce i-ai 
făcut? 

— Absolut nimic, răspunse Twilly. Aşa am găsit-o. 

— Eşti arestat, secătură, spuse Conklin. Pune-ţi mâinile la 
spate. 

— Sub ce acuzaţie, dacă mi-e permis să-ntreb? 

— Ce zici de tentativă de omor pentru-nceput? 

— Trebuie că glumeşti. Nu m-am atins de ea. 

— Yuki purta un microfon, amice. l-ai pregătit terenul ca 
să se-arunce de pe stânca asta. Am înregistrat totul. 

Conklin strânse cătuşele suficient de tare încât să-l facă 
pe Twilly să schelălăie. Am chemat Ambulanţa şi, fără să-i 
dau drumul din braţe lui Yuki, am aşteptat elicopterul. 

— Lindsay? îmi atrase Yuki atenţia. L-am înregistrat... cu 
ceasul... nu-i aşa? 

— Ba bine că nu, scumpa mea, am spus îmbrăţişându-mi 
prietena şi fiind recunoscătoare până la cer că era-n viaţă. 

În timp ce-o ţineam în braţe, într-un alt ungher al minţii 
mele se perindau evenimentele petrecute. Îl reţinuserăm 
pe Twilly pentru tentativa de omor asupra lui Yuki, dar 
motivul pentru care eram pe urmele lui era aluzia pe care i- 
o făcuse lui Yuki în dimineaţa aia: că el l-ar fi omorât pe 
Michael Campion. 

Vorbele lui din ultimele zece minute dezminţeau asta. 


Conklin se aplecă lângă noi şi întrebă: 

— Deci toată tărăşenia a fost o capcană? A vrut să- 
nsceneze sinuciderea lui Yuki ca să dea un final cărți; lui? 

— Aşa a zis psihopatul ăla. 

Şi aproape că-i reuşise. Acum e/ furniza finalul. Arestarea 
lui, procesul şi condamnarea, din câte nădăjduiam. 

Yuki dădu să vorbească, dar din gâtul ei ieşiră numai 
sunete aspre. 

Se chinuia să respire. 

— Ce ţi-a dat, Yuki? Ştii ce drog a folosit? 

— Apă, răspunse ea. 

— Medicii îţi vor da apă imediat, scumpa mea. 

Yuki stătea cu capu-n poala mea când zgomotul de 
deasupra noastră anunţă sosirea elicopterului. 

Mi-am coborât privirea ca să-mi protejez ochii - şi am 
văzut ceva lucind pe potecă. 

— Twilly a pus droguri în apă, am tipat ca să mă fac 
auzită peste hărmălaie. Asta vrei să spui, Yuki? Că le-a pus 
în apă? 

Yuki încuviinţă dând din cap. Câteva clipe mai târziu, 
Coklin sigila probele, două sticle de apă din plastic, în 
vreme ce Yuki era trasă cu targa către pântecele 
elicopterului. 


Partea a cincea 
DORINȚA ARZATOARE 

Hank şi Pidge îşi lăsară maşina pe colţul imensei case 
victoriene din Pacific Heights, cea mai mare din întreg 
cartierul de imobile impresionante, de milioane de dolari, 
cu priveliştile lor răpitoare asupra golfului. 

Casa ţintă era impozantă şi totuşi primitoare, 
reprezentativă pentru stilul american - dar în acelaşi timp 
neputându-şi-o permite decât cei putred de bogaţi. 

Cei doi tineri se uitară în sus la ferestrele din cristal, la 
cupole şi la şirurile de copaci bătrâni care înconjurau casa, 
separând-o de locuinţele servitorilor de dincolo de garaj şi 
de vecinii aflaţi de-o parte şi de alta a curţii. Studiaseră 
planurile de amplasare de pe site-ul brokerilor imobiliari şi 
cunoşteau fiecare colţ al fiecărui etaj al casei. Erau pregătiţi 
şi îmbătaţi de nerăbdare, însă precauţi. 

Aceasta avea să fie ultima şi cea mai mare pradă a lor. 
Aveau să facă din seara aceea una memorabilă, să-şi lase 
cartea de vizită şi să se evapore, întorcându-se la vieţile lor, 
ca şi cum nimic nu s-ar fi întâmplat. Dar noaptea aceea 
avea să rămână în istorie. Avea să ţină titlurile primelor 
pagini săptămâni în şir, avea să stea la baza câtorva filme. 
De fapt, erau siguri că avea să se mai vorbească şi în 
secolul următor despre această crimă a crimelor. 

— Cum arăt? întrebă Pidge. 

Hawk îi ridică gulerul lui Pidge şi îi cercetă ţinuta din cap 
până-n picioare. 

— Arăţi beton, amice. Pur şi simplu beton. 

— Şi tu, omule, spuse Pidge. 

Işi prinseră braţele de la cot într-un salut roman, la fel ca 
Stephen Boyd şi Charlton Heston în Ben-Hur. 

— Ubi fumus, spuse Hawk. 

— lbi ignis, completă Pidge. 

Nu există fum fără foc. 

Pidge înfăşură mai bine sticla de Cointreau în folia aurie, 
apoi cei doi băieți urcară cot la cot aleea pietruită ce se 


întindea până la veranda din faţă. Pe unul dintre ochiurile 
de geam de la uşa de la intrare era lipit un bilet: „In atenţia 
presei: vă rugăm să ne lăsaţi în pace”. 

Hawk apăsă soneria. 

Se auzi un dangăt. 

Îl putea vedea pe bărbatul cu părul cărunt prin ochiurile 
mici ale ferestrelor de la living, şi nu îi pierdu din ochi 
silueta celebră care trecea dintr-o cameră într-alta, 
aprinzând pe rând luminile şi avansând către uşa de la 
intrare. 

Apoi uşa se deschise. 

— Voi sunteţi băieţii care au sunat? întrebă Connor 
Campion. 

— Da, domnule, răspunse Pidge. 

— Cum vă numiţi? 

— Îmi puteţi spune Pidge pentru moment, iar lui, Hawk. 
Trebuie să fim prudenţi. Ceea ce ştim ne-ar putea pune 
viaţa-n pericol. 

— Trebuie să aveţi încredere în noi, spuse Hawk. Eram 
prieteni cu Michael şi avem câteva informaţii folositoare. 
Cum v-am zis la telefon. Nu mai putem păstra tăcerea. 

Connor Campion îi măsură pe cei doi băieţi de sus până 
jos, gândind că fie mâncau căcat, fie, poate, prin absurd, 
aveau să-i spună ceva ce l-ar fi putut interesa. Aveau să 
ceară bani, desigur. 

Deschise uşa la perete şi îi invită înăuntru. 

Bărbatul de şaizeci şi cinci de ani îi conduse pe cei doi 
băieţi în biblioteca lui personală, trecând prin vestibul şi 
living. Aprinse câteva lumini: lampa Tiffany de pe birou, pe 
care o avusese şi în reşedinţa de guvernator, şi aplicele a 
căror lumină pica pe rafturile cu tomuri legislative ce 
acopereau pereţii de la podea până la tavan. 

— Soţia dumneavoastră este acasă? îl întrebă tânărul pe 
nume Hawk. 

— A avut o zi foarte stresantă, răspunse Campion. S-a 
dus la culcare. Vă pot da ceva de băut? 

— De fapt, v-am adus asta, spuse Pidge întinzându-i 
sticla de Cointreau. 

Connor îi mulţumi băiatului, dădu la o parte folia şi se 
uită la etichetă. 

— Mulţumesc pentru sticlă. O pot desface pentru voi ori 
poate că doriţi altceva. Eu îmi torn nişte scotch. 

— Nu dorim nimic, domnule. 

Campion puse sticla lângă poza lui Michael de pe poliţa 
cu ornamente sculptate, după care se aplecă pentru a 
deschide uşile curbate ale vitrinei care ţinea de bar. Scoase 
o sticlă de Chivas şi un pahar. Când se întoarse, dădu cu 
ochii de arma din mâna lui Hawk. 

Muşchii lui Connor zvâăcniră în timp ce se holba la pistol; 
apoi ridică privirea şi văzu rânjetul de pe faţa lui Pidge. 

— Aţi înnebunit? Mă jefuiţi? 

Ochii lui Hawk, care stătea în spatele lui Pidge, sclipeau 
de nerăbdare în timp ce acesta scotea rola de fir de pescuit 
din buzunarul de la spate. 

Campion fu cuprins de teroare şi deveni suspicios. Se 
întoarse cu spatele la băieţi şi spuse pe un ton indiferent: 

— Presupun că n-am să mai beau asta. 

Puse sticla de Chivas înapoi în bar cu emfază, pipăind 
între timp raftul cu palma desfăcută. 

— Trebuie să vă legăm, domnule, ca să creăm aparenţa 


unui jaf. O facem pentru siguranţa dumneavoastră, explică 
Pidge. 

— Şi trebuie s-o aduceţi pe doamna Campion jos, adăugă 
Hawk cu hotărâre. Işi va dori să audă ce avem de spus. 

Campion se răsuci brusc, îşi îndreptă pistolul SIG către 
pieptul lui Hawk şi apăsă trăgaciul. Pac. 

Pe faţa lui Hawk îşi făcu loc uimirea când privi în jos la 
cămaşa roz şi văzu sângele. 

— Hei! exclamă Hawk. 

Oare derbedeii ăia nu ştiau că un om ca el trebuia să 
aibă arme ascunse peste tot? Campion mai trase o dată în 
direcţia lui Hawk, care căzu în genunchi. Băiatul se uită în 
sus la bărbatul mai vârstnic şi răspunse tot cu o 
împuşcătură, nimerind în oglinda de deasupra poliţei, pe 
care o făcu ţăndări. Apoi Hawk se prăbuşi cu faţa la covor. 

Pidge încremenise la auzul împuşcăturii. 

Când îşi reveni ţipă: 

— Handicapatule! Moş descreierat şi handicapat! Uite ce- 
ai făcut! 

Pidge ieşi din cameră cu spatele, iar după ce trecu de 
cadrul uşii bibliotecii, se întoarse şi o luă la goană în 
direcţia uşii de la intrare. Campion se apropie de Hawk, lovi 
cu piciorul arma din mâna întinsă a băiatului, îşi pierdu 
echilibrul şi căzu, lovindu-se cu bărbia de marginea biroului. 
Se ridică prinzându-se de piciorul biroului, pe urmă se 
poticni până în vestibul şi apăsă butonul interfonului care 
făcea legătura cu locuinţa îngrijitorului. 

— Glen! ţipă el. Sună la 112. Am împuşcat pe cineva. 

Pidge se făcuse nevăzut până ce fostul guvernator să 
ajungă la aleea principală. Ingrijitorul traversă curtea în 
fugă cu o puşcă în mână, iar Valentina apăru în cadrul uşii 
de la intrare cu ochii holbaţi, întrebându-l ce Dumnezeu se 
întâmplase. 

In casele vecine începură a se aprinde luminile care 
străluceau ca nişte ochi în întuneric, iar câinele ciobănesc 
de alături începu să latre. 

Insă Pidge nu era de găsit. 

Campion îşi încleştă pumnul pe mânerul armei şi strigă în 


întuneric: 
— Mi-ai omorât fiul, nenorocitule, nu-i aşa? Mi-ai omorât 
fiul! 

Am ajuns la reşedinţa familiei Campion la cinsprezece 
minute după ce primisem telefonul de la Jacobi. Strada era 
blocată de un convoi de maşini de poliţie, iar paramedicii 
coborau pe cineva-n targa mobilă, care hurducăia pe 
treptele din piatră, fiind împinsă către ambulanţă. 

M-am apropiat de targă şi-am încercat să rețin cât mai 
multe detalii despre victimă. Cearşaful îi era tras până la 
bărbie, iar jumătate din faţă-i era acoperită de-o mască de 
oxigen. Din câte puteam aprecia, tânărul, care se apropia 
sau nu era cu mult trecut de douăzeci de ani, era de rasă 
albă, cu părul blond-închis, tuns scurt, şi avea în jur de 1,75 
m înălţime. 

Şi, cel mai important, era în viaţă. 

— Are să supravieţuiască? l-am întrebat pe unul dintre 
paramedici. 

Acesta ridică din umeri şi spuse: 

— Are două găuri în el, domnişoară sergent. A pierdut 
mult sânge. 

În casă, Jacobi şi Conklin le puneau întrebări fostului 
guvernator şi soţiei lui, care stăteau pe canapea umăr la 
umăr şi cu mâinile-nlănţuite. Conklin mă privi cu subiînţeles, 
vrând să-mi atragă atenţia asupra unui lucru. Imi luă câteva 
minute până să-mi dau seama. 

Jacobi mă puse la curent cu ceea ce răsuflase, 
informându-mă că puştiul pe care Campion îl împuşcase n- 
avea niciun act de identitate asupra lui. Apoi îl întrebă pe 
fostul guvernator: 

— Spuneţi că l-aţi putea identifica pe ce de-al doilea 
băiat, domnule? Că l-aţi putea ajuta pe portretistul nostru? 

Campion dădu din cap. 

— Cu siguranţă. N-am să uit niciodată chipul puştiului 
ăluia. _ 

Campion părea să fie în chinuri groaznice. Impuşcase pe 
cineva cu doar câteva minute-n urmă, iar când mă invită să 


iau loc pe scaunul de lângă canapea, am crezut că despre 
asta voia să-mi povestească. Dar mă-nşelasem. 

— Michael îşi dorea să fie ca prietenii lui, începu 
Campion. Să iasă în oraş. Să se distreze. Aşa că îl 
supravegheam în permanenţă, înţelegeţi? Când l-am 
surprins furişându-se din casă noaptea, l-am mustrat, i-am 
retras anumite privilegii, iar el m-a urât pentru asta. 

— Nu e adevărat, interveni energic Valentina Campion. Ai 
făcut ceea ce eu n-am avut curajul să fac, Connor. 

— Domnule? am spus, neînţelegând unde voia s-ajungă 
cu discuţia. 

Campion era tras la faţă de epuizare. 

— Se purta iresponsabil, continuă Campion, iar eu 
încercam să-i port de grijă. Priveam către viitor - către o 
nouă procedură medicală sau o descoperire farmaceutică. 
Orice. l-am spus răspicat: „Anunţă-mă când te hotărăşti să 
te porţi ca un adult”. Eram furios, eram speriat, explică 
fostul guvernator c-o voce spartă. Aşa că m-am îndepărtat 
de el înainte de a-l pierde. 

Valentina Campion încercă să-l consoleze, dar el era de 
neconsolat. 

— M-am purtat ca un tiran, reluă Campion. Eu şi Mikey n- 
am schimbat un singur cuvânt în ultima lui lună de viaţă. 
Dacă aş fi ştiut că mai avea o singură lună de trăit... 
Michael mi-a spus: „Calitatea vieţii, tată. Asta contează”. 

Campion mă pironi cu ochii lui injectaţi. 

— Păreţi a fi o persoană sufletistă, domnişoară sergent. 
Vă povestesc toate acestea ca să înţelegeţi mai bine. l-am 
lăsat pe huliganii ăia să-mi intre în casă pentru că mi-au 
spus că deţin informaţii despre Michael - şi trebuia să aflu 
despre ce era vorba. Cred că ei l-au ucis, dumneavoastră ce 
credeţi? lar în seara asta aveau de gând să ne jefuiască. 
Dar de ce? De ce? 

— Nu ştiu, domnule. 

L-am asigurat pe Campion că aveam să-l anunţăm de 
îndată ce va apărea ceva. Era tot ce-i puteam promite. Dar 
am priceput în sfârşit de ce Conklin îmi aruncase privirea 
aia când intrasem pe uşă, iar gândul se rostogolea ca un 


bulgăre de zăpadă-n mintea mea. 
l-am făcut semn partenerului meu şi am mers împreună 
afară. 

Eu şi Conklin ne-am sprijinit de partea laterală a maşinii 
mele, întorşi cu faţa către casa familiei Campion şi cu ochii 
aţintiţi la sutele de mii de ferestruici care scânteiau în 
întuneric. Nici Campion şi nici soţia lui nu ştiau ce fel de 
moarte le rezervaseră Hawk şi Pidge în noaptea aceea, însă 
noi ştiam - şi, gândindu-mă la cât de puţin lipsise ca să 
reuşească, m-au trecut fiorii. 

Dacă nu şi-ar fi folosit arma Connor Campion, Hawk şi 
Pidge i-ar fi ars pe el şi pe soţia lui devii. 

Rich a scos un pachet de ţigări din care mi-a oferit una, 
iar de data asta am acceptat. 

— Se poate să fi rămas amprente pe folia-n care era 
înfăşurată sticla de băutură, spuse el. 

Am încuviinţat gândindu-mă că ar fi fost ca şi cum l-am fi 
apucat pe Dumnezeu de picior dacă puştii ăia aveau 
caziere şi dacă urmele degeţelelor lor erau înregistrate-n 
Sistemul de Identificare Automată a Amprentelor, dar nu-mi 
făceam speranţe prea mari. 

— Hawk. Pidge. Ce nume trăsnite! remarcă Rich. 

— Am apucat să-l văd destul de bine pe Hawk, am spus, 
iar ceea ce-am văzut se potriveşte descrierii făcute de 
Molly Chu aşa-zisului înger care-a scos-o pe braţe din 
incendiu. 

Dintre buzele lui Conklin ieşi un şarpe de fum care se 
pierdu în noapte. 

— lar descrierea făcută de guvernator lui Pidge mă duce 
cu gându' la puştiul care-a amanetat colierul lui Patty 
Malone. 

— Să nu uităm de firu’ de pescuit. Deci... care e teoria? l- 
am întrebat pe Conklin. Că Hawk şi Pidge l-au omorât şi pe 
Michael Campion? Fiindcă nu mi-i închipui omorând un puşti 
când modul lor de operare include legarea unor cupluri de 
bogătaşi, lăsarea câtorva cuvinte latineşti înăuntru’ unei 
cărţi şi mistuirea casei. 


— Nu, spuse Conklin. Nici asta nu m-aranjează. Atunci de 
ce crezi că porumbeii ăştia le puseseră gând rău soţilor 
Campion? 

— Pentru c-apar în toate ştirile. O căsoaie presupune un 
incendiu de proporții, care duce mai departe la titluri de-o 
şchioapă, ajungându-se, în final, la o reuşită pe măsură. 

Conklin zâmbi şi spuse: 

— Numai c-au dat-o-n bară. 

Am zâmbit la rândul meu şi am zis: 

— Mda. 

Începuserăm amândoi să simţim starea incomparabilă de 
euforie care-şi face apariţia când, după nenumărate puncte 
moarte, A duce la B care duce la C. Eram sigură că Hawk şi 
Pidge erau sadicii care comiseseră omuciderile prin 
incendiere, însă nu numai că nu puteam dovedi asta, dar 
nici măcar nu ştiam cine erau în realitate Hawk şi Pidge. 

Am strivit ţigara de caldarâm şi i-am zis partenerului 
meu: 

— Ticălosu' ăla de Hawk ar face bine să rămână-n viaţă. 
Măcar suficient cât să ciripească, am completat. 

Chirurgul lui Hawk, doctorul Dave Hammond, era un 
bărbat solid, cu părul ruginiu şi gesturile pedante ale unui 
perfecţionist care-şi petrecuse noaptea cârpind măruntaiele 
pacientului la loc. Eu şi Conklin ne petrecuserăm acelaşi 
interval de opt ore-ntr-o sală de aşteptare mică şi austeră, 
de la spitalul Sf. Francisc, aşteptând raportul lui Hammond. 

Când doctorul intră-n camera de aşteptare, la 6.15 
dimineaţa, am sărit în picioare şi-am întrebat: 

— E conştient? 

— În prezent, pacientul e c-un picior în groapă, răspunse 
Hammond. Sângele ţâşnea din el ca dintr-o fântână 
arteziană când ni l-au adus. Unul din gloanţe i-a străpuns 
plămânul şi i-a atins aorta, iar celălalt aproape că i-a făcut 
ficatul pate. 

— Deci, domnule doctor, spuse Conklin, când putem 
vorbi cu el? 

— Domnule inspector, aţi înţeles ce-am spus adineauri? A 
trebuit să-i pompăm puştiului plămânii, să-i facem 
transfuzie şi să-i tăiem o bucată din ficat. Asta înţelegem 
noi, doctorii, prin operaţie complicată. 

Conklin zâmbi cu satisfacţie. 

— Bine. Am înţeles. E conştient? 

— De-abia ce a deschis ochii, răspunse Hammond oftând 
cu dezgust. Vă las un minut la dispoziţie ca să intraţi şi să 
ieşiţi. 

Nici n-aveam nevoie de mai mult ca să smulgem de la 
ticălos cele două cuvinte de care-aveam nevoie - numele 
lui întreg. 

Am împins uşa pe care scria REANIMARE şi m-am 
apropiat de patul lui Hawk, care oferea o privelişte şocantă. 

Hawk avea mâinile şi picioarele imobilizate, ca să nu 
poată să se agite şi să zădărnicească munca medicilor 
chirurgi. Până şi capul îi era imobilizat. Patru perfuzii îi 
hidratau corpul, tubul din piept îi drena lichidul din plămâni, 


urina îi era eliminată printr-un cateter şi colectată într-un 
recipient de sub pat, şi respira oxigen printr-o canulă prinsă 
de nas. 

Era-ntr-o stare proastă, dar viu. 

Nu-mi mai rămânea decât să-l fac să vorbească. 

Mi-am aşezat mâna pe-a lui şi am spus: 

— Bună. Numele meu e Lindsay. 

Hawk clipi de câteva ori până să-şi deschidă ochii 
complet. 

— Unde... mă aflu? mă-ntrebă el. 

l-am spus că fusese-mpuşcat, că era la spital şi că starea 
îi era stabilă. 

— De ce nu... mă pot mişca? 

l-am povestit despre legături, explicându-i de ce era 
nevoie de ele, şi i-am cerut ajutorul. 

— Trebuie să-ţi contactez familia, dar nu-ţi cunosc 
numele. 

Hawk mi-a cercetat faţa, pe urmă privirea i-a alunecat pe 
insigna prinsă de rever şi pe umflătura pistolului de sub 
sacou. A murmurat ceva ce cu greu am auzit: 

— Munca mea aici s-a isprăvit, spuse Hawk. 

— Nu, am tipat strângând mâna puştiului. Mu o să mori. 
Se ocupă de tine un doctor nemaipomenit. Cu toţii vrem să 
te-ajutăm, dar pentru asta trebuie să-ţi aflu numele. Te rog, 
Hawk, spune-mi cum te cheamă! 

Hawk îşi lipi buzele pregătindu-se să rostească ceva - dar 
atunci, ca şi când întreg corpul i-ar fi fost străbătut de-un 
curent electric, spatele i se arcui, iar el rămase ţeapăn în 
legături. În acelaşi timp, bipurile accelerate şi stridente ale 
unei alarme se revărsară în cameră. Îmi venea să urlu. 

Cu mâna lui încă într-ale mele, am văzut cum îşi dă ochii 
peste cap, iar din gât se aude o bolboroseală ca de apă 
minerală  turnată-ntr-un pahar. Pe monitorul care-i 
înregistra semnele vitale am observat cum ritmul cardiac îi 
ajunge până la 170, pică la 60, după care-i creşte din nou 
vertiginos chiar în timp ce tensiunea arterială i se 
prăbuşea. 

— Ce se-ntâmplă? mă-ntrebă Conklin. 


— Íl pierdem, rosti Hammond împingând uşa cu umărul. 

Bipurile accelerate se transformară-ntr-un ţiuit prelungit, 
în vreme ce-ncreţiturile verzi de pe monitor se aplatizară- 
ntr-o linie continuă. 

— Unde dracului e patul ăla mobil? zbieră Hammond. 

Pe măsură ce medicii se năpusteau în salon, eu şi Conklin 
eram daţi la o parte de lângă pat. O asistentă trase 
perdelele, blocându-ne vederea, însă din spatele lor se 
auzea agitația medicilor care se chinuiau să-i restabilească 
ritmul cardiac lui Hawk prin şocuri electrice. 

— Haide, haide, strigă doctorul Hammond. La naiba! Ora 
morţii: 6.34. 

— Dumnezeule! i-am zis lui Conklin. Doamne 
Dumnezeule! 

În aceeaşi dimineaţă, la 7.45, mi-am dat jos sacoul pe 
care l-am agăţat de spătarul scaunului, mi-am deschis 
paharul de cafea şi m-am aşezat la biroul meu care se afla 
vizavi de cel al lui Conklin. 

— Monstru' ăla şi-a propus să moară, i-am spus 
partenerului meu. 

— O fi fiind el mort, dar asta nu-nseamnă c-am ajuns la 
un punct mort, murmură Conklin. 

— Promiţi? 

— Da. Pe onoarea mea de cercetaş. 

Mi-am desfăcut sertarul de la birou şi am scos două 
pateuri ambalate-n ţiplă care nu erau mai vechi de-o 
săptămână. l-am azvârlit unul lui Conklin, care l-a prins din 
zbor. 

— Oooo. Îmi plac femeile care ştiu să coacă. 

— Zi mersi că ai ce pune lângă cafeaua aia, amice, am 
spus râzând. Cine ştie când mai apucăm să punem gura pe 
ceva. 

Aşteptam amândoi nişte telefoane. În ediţia de dimineaţă 
a ziarului Chronicle apăruse o fotografie înceţoşată cu Hawk 
în timp ce era scos cu targa din casa familiei Campion. 
Părea puţin probabil ca Hawk să poată fi identificat cu 
ajutorul fotografiei, dar nu şi imposibil. La opt şi un pic, 
telefonul de pe birou începu să ţârâie. Am apucat 
receptorul şi am auzit vocea lui Charlie Clapper. 

— Lindsay, spuse el, am găsit o grămadă de amprente pe 
sticla aia şi pe folia-n care era înfăşurată. 

— Dă-mi o veste bună. 

— Nu mi-aş dori nimic mai mult, gagico, spuse Clapper, 
dar n-am putut identifica sigur decât amprentele lui Hawk, 
iar el nu figurează-n baza de date. 

— Ce surpriză! Deci rămâne tot un necunoscut şi, din 
câtemi pot da seama, asta e valabil şi pentru Pidge. 

— Îmi pare rău, puştoaico. Celelalte amprente pe care le- 


am putut identifica provin de la Connor Campion. 

— Mulţam, oricum, Charlie, am spus oftând şi-am apăsat 
butonul care licărea anunţându-mă că mă suna cineva pe 
cealaltă linie. 

După voce, Chuck Hanni părea agitat, exaltat. 

— Mă bucur că te-am prins, spuse el. A avut loc un 
incendiu. 

Am apăsat pe speaker, ca să poată auzi şi Conklin. 

— S-a-ntâmplat cu doar câteva ore-n urmă în Santa Rosa, 
spuse Chuck. S-a soldat cu două victime. Plec într-acolo 
chiar acum. 

— E un caz de incendiere? Crezi c-are legătură cu cazul 
nostru? 

— Şeriful mi-a spus că una dintre victime a fost găsită cu 
o carte-n poală. 

L-am fixat pe Conklin cu privirea, ştiind că se gândea la 
acelaşi lucru ca şi mine: că ticălosul de Pidge nu pierduse 
vremea. 

— Ne vedem acolo, i-am spus lui Hanni. 

Mi-am notat adresa şi am pus receptorul în furcă. 

Imobilul construit în stil Tudor şi-nconjurat de brazi înalţi 
făcea parte dintr-un ansamblu de case de milioane de 
dolari care se-nvecina c-un teren de golf din Santa Rosa. Ne 
strecurarăm cu maşina printre maşinile de poliţie din 
convoiul şerifului şi printre autospecialele care-nconjurau 
de  ore-ntregi locul faptei.  Pompierii-şi strângeau 
echipamentu-n timp ce medicul legist şi investigatorii de 
incendiu erau într-un du-te vino, aplecându-se pe sub 
banda cu care fuseseră delimitate dependinţele. 

Eram furioasă că Pidge omorâse din nou şi că, din nou, îşi 
dăduse apocalipticul spectacol cu flăcări într-un district în 
care nici Rich, nici Hanni şi nici eu n-aveam autoritate 
oficială. 

Chuck ne-a strigat, iar noi ne-am îndreptat către casă. 

— Incendiul n-a depăşit garaju', spuse el masându-şi 
vechea cicatrice de arsură de pe mână. 

Hanni ţinu uşa garajului deschisă, iar eu şi Conklin 
păşirăm înăuntru. Era un garaj cu trei locuri, cu scule şi 
echipament de tuns iarba agăţate de pereţi, iar în mijlocu- 
ncăperii se afla o dubiţă ultimul model, mistuită de flăcări, 
a cărei carcasă-nnegrită mai lăsa să se vadă urme de 
albastru şi gri-pulbere. Hanni ne prezentă asistenţei: 
şerifului Paul Arcario, medicului legist Cecilia Roach şi 
investigatorului de incendii Matt Hartnett, care spuse că era 
prieten cu Chuck. 

— Proprietaru' casei este un anume domn Alan Beam, ne 
informă Hartnett. Încă se mai află-n interioru' vehiculului. 
Există şi o a doua victimă, de sex feminin. A fost găsită pe 
podea, lângă dubă. Am pus-o într-un sac pentru cadavre, ca 
să nu fie deranjată. In rest, toate lucrurile sunt la fel cum le- 
am găsit. 

Hanni lumină carcasa, ca eu şi Rich să ne putem uita mai 
bine la cadavrul incinerat al victimei de pe scaunul 
şoferului, care era dat pe spate. Peste picioarele victimei 


era petrecut un lanţ gros, iar în poală îi era aşezată o 
cărţulie, chiar peste încolăciturile roz ale intestinul gros ce i 
se revărsa din pântece. 

Mi s-au înmuiat genunchii. 

Mirosul de carne arsă şi de benzină erau copleşitoare. 
Aproape că puteam auzi ţipetele, implorările, pârâitu/ uşor 
al unui chibrit şi detunătura incendiului devastator. Rich 
mă-ntrebă dacă mă simţeam bine, iar eu i-am răspuns că 
da. Însă mă gândeam că ceea ce se petrecuse acolo la 
primele ore ale dimineţii atinsese ultima treaptă a terorii şi 
a agoniei. 

Nici mai mult nici mai puţin decât ororile iadului. 

Doamna doctor Roach trase fermoarul sacului de cadavre 
şi le ceru asistenţilor ei să ducă victima de sex feminin la 
dubă. Roach era minionă, trecută de patruzeci de ani şi-şi 
purta părul care-ncepuse să-i încărunţească strâns într-o 
coadă de cal, iar de ochelari atârna un şirag de mărgele. 

— N-am găsit niciun act asupra ei cu care s-o putem 
identifica, îmi zise doctorita Roach. Tot ce pot să vă spune 
că pare a fi o copilă, o adolescentă probabil. 

— Nu e soţia lui Beam? 

— Fosta doamnă Beam locuieşte-n Oakland, interveni 
şeriful închizându-şi mobilul. O să fie aici în scurt timp. 

Hanni se apucă să facă reconstituirea incendiului, ca să 
ne dea toate detaliile. 

— Incendiu' a izbucnit în compartimentu' pasagerilor, 
explică el. Pe bancheta din spatele şoferului a fost pus un 
maldăr de hârtii şi de lemne. lar ăsta e un lanţ pentru 
tractare, spuse el referindu-se la legăturile care ancorau 
poala victimei. 

Ne semnală bara de metal aşezată-n spaţiul pentru 
picioare, din dreptul şoferului, explicându-ne că era un 
dispozitiv de blocare a volanului, ca acelea fabricate de The 
Club, şi că fusese trecut prin lanţ şi fixat în jurul stâlpului de 
control. Hanni speculă că mai întâi fuseseră fixate lanţul şi 
dispozitivul şi abia apoi fuseseră îmbibate cu benzină 
hârtiile şi lemnele. 

— Apoi, probabil, victimele-au fost stropite cu benzină, 
iar canistra a fost înghesuită-n spatele scaunelor... 

— Îmi pare rău, oameni buni, dar trebuie să m-apuc să 
prelucrez probele, spuse Hartnett deschizându-şi trusa. Mă 
tot bârâie şefu' la cap. 

— Poţi să mai aştepţi puţin? l-am rugat pe investigatorul 
de incendii. Am luai un pix de la Hanni, am intrat pe 
jumătate-n dubiţă şi, în timp ce Hanni lumina cu lanterna 
peste umărul meu, m-am folosit de pix ca să deschid cartea 


aşezată-n poala lui Alan Beam. 

„Ce soi de mesaj ne mai lăsase Pidge?” 

Aceleaşi aiureli inspirate de plăcintele cu răvaş? 

Sau se-nfuriase? Am scanat pagina de gardă pe care n- 
am găsit decât cuvintele Noul Testament tipărite. Asta era 
tot. Nimic mâzgălit în latină, nici măcar vreun nume. 
Dădeam să mă retrag din dubiţă, când l-am auzit pe Rich 
spunând: 

— Lindsay, ia uite aici. 

M-am întors ca să mai arunc o privire, iar de data asta 
am zărit o panglică arsă ieşind dintre pagini. Folosindu-mă 
din nou de pix, am deschis Biblia la semnul de carte. Matei 
3:11. 

Cineva sublimase cu stiloul câteva rânduri din text. 

Obrazul aproape că mi se odihnea pe oasele scorojite şi 
descărnate ale victimei în timp ce citeam cu voce tare 
cuvintele subliniate. 

Eu, unul, vă botez cu apă, spre pocăință, dar Cel ce vine 
după mine este mai puternic decât mine; Lui nu sunt 
vrednic să-i duc încălţămintea; Acesta vă va boteza cu Duh 
Sfânt şi cu foc. 

Conklin mârâi şi spuse: 

— Purificarea prin foc. E o temă biblică foarte importantă. 

Chiar atunci, uşa garajului se deschise-n spatele nostru şi 
m-am întors, dând cu ochii de-o femeie cochetă, de 
patruzeci şi ceva de ani, îmbrăcată-ntr-un costum de 
afaceri care se contura-n lumina soarelui ce o-nvăluia din 
spate. Faţa-i era transfigurată de furie şi de teamă. 

— Sunt Alicia Beam. Cine conduce cercetările aici? 

— Paul Arcario, se prezentă şeriful întinzându-i mâna. Am 
vorbit mai devreme. Vă poftesc afară ca să vorbim. 

Doamna Beam se şterse de el în drum spre dubiţă şi, deşi 
Conklin întinse mâna ca s-o oprească, era prea târziu. 
Femeia rămase cu ochii holbaţi, pe urmă se retrase- 
nfricoşată ţipâna: 

— Dumnezeule, Alan! Ce ţi s-a-ntămplat? 

Apoi începu să-şi agite capul încoace şi-ncolo, oprindu-se 
cu privirea asupra mea. 

— Unde e Valerie? Unde e fiica mea? 

M-am prezentat şi i-am spus doamnei Beam că trebuia să 
părăsească garajul şi c-aveam s-o urmez. A devenit docilă 
de-ndată ce mi-am pus mâna pe spatele ei şi am ieşit 
împreună din garaj. 

— Era rândul fostului meu soţ să-şi petreacă weekendul 
cu fiica lui, spuse ea. 

Deschise uşa de la intrare şi, după ce trecu pragul, se 
desprinse de lângă mine şi-ncepu să alerge dintr-o cameră 
într-alta strigându-şi fiica pe nume: 

— Valerie! Vai, unde eşti? 

M-am ţinut după ea, iar când s-a oprit, mi-a spus: 

— Poate că Val şi-a petrecut noaptea la vreo prietenă. 

Expresia de speranţă nestrămutată de pe faţa ei îmi 
tortura inima şi conştiinţa. Era cu putinţă ca victima din 
sacul pentru cadavre să fie fiica ei? N-aveam de unde să 
ştiu şi, chiar dacă era, nu era datoria mea să i-o spun. 


Pentru moment, trebuia să aflu cât mai multe despre Alan 
Beam. 

— Haideţi să vorbim preţ de câteva minute, am propus. 

După ce ne-am aşezat la masa rustică din lemn de pin 
din bucătărie, Alicia Beam mi-a povestit cum căsnicia ei de 
douăzeci de ani cu Alan se terminase în urmă c-un an. 

— Alan suferea de depresie de ani buni, îmi preciză 
Alicia. Simţea că-şi irosise viaţa alergând după bani. Că-şi 
neglijase familia şi pe Dumnezeu. Devenise foarte 
credincios, foarte smerit şi spunea că nu mai era destul 
timp... 

Alicia Beam nu-şi mai termină fraza. l-am urmărit privirea 
care se oprise asupra bufetului pe care zăcea o foaie de 
hârtie albastră despăturită, alături de-un plic. 

— Poate că e un bilet de la Val. 

Se ridică şi merse până la bufet, apucă scrisoarea şi- 
ncepu s-o citească. 

— „Dragă Val, fetiţa mea iubită. Te rog să mă ierţi. Pur şi 
simplu n-am mai putut să suport...” 

Ridică privirea către mine şi-mi spuse: 

— E de la Alan. 

M-am întors când Hanni îşi vâri capul pe uşă şi mă rugă 
să mă duc până afară. 

— Lindsay, spuse el, o vecină a găsit un mesaj de la Alan 
Beam pe robotu' ei, în care-i spunea că-i pare rău şi prin 
care-şi lua adio. _ 

Lucrurile începeau să se limpezească. Incepeam să- 
nţeleg de ce nu găsiserăm nicio însemnare în latină ori 
legături din fir de pescuit, şi de ce victimele nu erau soţ şi 
soţie. 

Nu Pidge era autorul de data asta. 

Pidge n-avea nimic de-a face cu decesele astea. Orice 
speranţă pe care o nutrisem de a-l prinde la-nghesuială, de- 
a găsi vreun indiciu care să ne-ajute să dăm de el, era 
moartă - la fel de moartă ca bărbatul din maşină. 

— Alan Beam s-a sinucis, am presupus. 

Hanni dădu din cap în semn de aprobare. 

— Vom investiga căzu’ ca pe o omucidere până vom şti 


sigur, însă, conform spuselor vecinei, Beam a mai încercat 
să se sinucidă şi-nainte. Mi-a spus că era bolnav în fază 
terminală. De cancer pulmonar. 

— Aşa că s-a legat cu lanţu' de volan şi şi-a dat foc? 

— Pesemne că voia să se-asigure că nu se mai 
răzgândeşte de data asta. Dar, indiferent de motivele lui, 
spuse Hanni, se pare că fiica lui a-ncercat să-l salveze - dar 
n-a mai apucat. A fost doborâtă de gazele toxice şi de aeru' 
supraîncălzit. 

Când am ajuns în sfârşit acasă-n seara aia, aveam atâtea 
să-i povestesc lui Joe, încât speram să pot rămâne trează 
destul de mult încât să i le-nşirui pe toate. Joe era-n 
bucătărie, îmbrăcat în pantaloni scurţi de sport şi-n tricou, 
ceea ce purta când o scotea pe Martha la plimbare. Ţinea-n 
mână un pahar de vin şi, judecând după mirosu-mbietor de 
usturoi şi de oregano, pregătise şi cina. 

Am pornit către el, dar expresia de pe chipul lui mi-a 
îngheţat orice mişcare. 

— Joe, am fost la spital toată noaptea... 

— Mi-a spus Jacobi. Dacă n-aş fi găsit urme de picioare 
ude pe covoraşu' din baie, nici măcar n-aş fi ştiut c-ai fost 
acasă. 

— Dormeai, Joe, şi n-am avut decât câteva minute la 
dispoziţie. Dar ce-ar trebui să fie ăsta, un regulament 
intern? Mai nou trebuie să mă-nregistrez când sosesc? am 
zis. 

— Pentru tine-nseamnă să te-nregistrezi. Pentru mine- 
nseamnă să fii atentă. Să te gândeşti la mine şi la faptu' că 
mi-aş putea face griji pentru tine. 

„Nu-l sunasem. De ce oare nu-l sunasem?” 

— Beau merlot, spuse el. 

Eu şi Joe ne certam rar, iar golul care mi se lăsă-n stomac 
îmi dădu de veste că făcusem o greşeală. 

— Îmi pare rău, am spus. Ai întru totu’ dreptate, Joe. Ar fi 
trebuit să te-anunţ unde sunt. 

M-am dus lângă el, i-am înconjurat mijlocul cu braţele, 
dar el se retrase. 

— Fără flirtat, blondino. Sunt un pachet de nervi. 

Mi-a întins un pahar cu vin pe care l-am luat murmurând: 

— Joe, am spus că-mi pare rău şi am fost cât se poate de 
sinceră! 

— Ştii ce? întrebă el. 

Martha scheună şi ieşi agale din cameră. 


— Te vedeam mai des când locuiam în Washington. 

— Joe, nu-i adevărat. 

— Aşa c-am să te-ntreb fără ocolişuri, Lindsay. Am să-ţi 
pun o singură-ntrebare. Şi vreau să fii sinceră. 

Gândeam în sinea mea „Nu, te rog, te rog, nu mă-ntreba 
dacă-mi doresc într-adevăr să mă căsătoresc cu tine, te 
rog, n-o face. Nu sunt pregătită.” Am privit fix în furtuna 
dezlănţuită-n ochii de-un albastru intens ai lui Joe. 

— Vreau să aflu ce se petrece-ntre tine şi Conklin. 

Am rămas cu gura căscată. 

— Crezi cumva că eu - Joe, nu te poţi gândi la aşa ceva! 

— Uite ce-i. Am petrecut o oră-n compania voastră. Aveţi 
o legătură specială unu' cu celălalt, şi, te rog, nu-mi spune 
că-i vorba de colegialitate. Şi noi am lucrat împreună pe 
vremuri, Lindsay, continuă Joe. Şi no; am fost parteneri. Și 
uite unde-am ajuns. 

Am deschis gura dând să zic ceva, dar am închis-o la loc 
fără să scot un cuvânt. Mă simţeam într-atât de vinovată, 
încât nici măcar nu puteam face pe ofensata. Joe avea 
dreptate-n legătură cu tot. Era adevărat că eu şi Rich 
simţeam ceva special unul pentru celălalt, că-l neglijam pe 
Joe şi că-i dedicasem mai mult timp pe vremea când locuia 
la câteva ore diferenţă de fus orar decât în prezent. 

Odată ce făcuse marele pas de-a se muta la San 
Francisco, Joe devenise al meu, al meu şi numai al meu. lar 
eu îmi bătusem joc de el. Greşisem şi trebuia să recunosc 
asta. Dar lacrimile mi se adunaseră-n gât. Asta era motivul 
pentru care poliţiştii nu rezistau într-o căsnicie. 

Slujba. Obsesia şi devotamentul pentru Slujbă. 

Deci despre asta era vorba-n fond. 

Imi venea să intru-n pământ de ruşine. Nu-mi 
propusesem niciodată să-l fac pe Joe să se simtă prost sau 
să-l rănesc în vreun fel. Mi-am lăsat paharul pe bufet şi l-am 
luat şi pe cel din mâna lui Joe, punându-l lângă al meu. 

— Nu se petrece nimic, Joe. E doar Slujba la mijloc. 

S-a uitat atât de pătrunzător în ochii mei, încât am avut 
senzaţia că-mi pipăie creierul. Atât de bine mă cunoştea. 

— Amestecă sosu-n câteva minute, bine, Linds? Mă duc 


să fac un duş. 

M-am ridicat pe vârfuri, mi-am aruncat braţele-n jurul 
gâtului său, agăţându-mă de bărbatul în care-l vedeam pe 
viitorul meu soţ şi lipindu-mi obrazul de-al lui. Voiam ca el 
să mă strângă-n braţe. Şi-ntr-un sfârşit a făcut-o. Mi-a 
cuprins mijlocul cu braţele şi m-a strâns la pieptul lui. 

— Te iubesc atât de mult, am spus. Am să-mi dau silinţa 
să-ţi demonstrez asta, Joe, promit c-am s-o fac. 

Rich era deja instalat la calculator când am ajuns la 
birou. Părea băgat în priză prin felu-n care degetele 
arătătoare-i alunecau peste taste. l-am mulţumit pentru 
gogoaşa pe care mi-o plantase pe un şerveţel, lângă 
telefon. 

— Era rându' meu, spuse Rich fără să ridice ochii-n timp 
ce eu îmi trăgeam un scaun şi luam loc. A sunat doctoriţa 
Roach, continuă Rich. Mi-a spus c-a găsit 55 de cm de 
benzină-n stomacu’ lu’ Alan Beam. 

— Cât vine asta? Opzeşcinci de grame? lisuse. Ne dă de- 
nțeles c-a băut benzină? 

— Aha. Probabil direct din canistră. Beam a vrut să se- 
asigure că-i iese de data asta. Doctoriţa spune că, dacă nu 
l-ar fi omorât incendiu’, ar fi facut-o benzina. Declară căzu’ 
moarte prin sinucidere. Dar fii atentă la asta, Lindsay. 

— Ce-ai găsit? am întrebat. 

— Vino pân-aici şi arune-o privire la asta. 

Am ocolit birourile noastre şi m-am chiorât peste umărul 
lui Conklin. Pe monitorul lui era afişat un site cu numele 
„Reţeaua de Crime”. Conklin apăsă tasta „Enter” care porni 
o animaţie. Din susul paginii, un păianjen prinse a cobori 
pe-un fir, ţesu o pânză-n jurul titlului scris cu litere sângerii 
deasupra articolului de fond, după care-o zbughi-napoi în 
colţul lui. Am citit titlul: 


Cinci victime prin împuşcare numai săptămâna 
aceasta Când au de gând să-şi adune forțele 
poliţiştii şi procurorul Districtual? 


Textul de mai jos era un atac virulent la adresa 
sistemului de justiţie din San Francisco - în întregime 
justificat. Cazurile de omucidere crescuseră, spre deosebire 
de condamnări, din pricina lipsei de personal, de bani sau 
de timp. 


Rich mută cursorul pe coloana-n care erau înşiruite 
paginile de pe site. 

— Cea de-aici, spuse Rich dând clic pe-un link numit 
„Crime recente în curs de rezolvare”. 

Apărură o serie de poze la scară redusă. 

Printre ele se regăseau portretul de familie al soţilor 
Malone, precum şi al soţilor Meacham. Rich dădu clic pe 
poza soţilor Meacham şi spuse: 

— Fii atentă la asta. 

Apoi îmi citi conţinutul paginii. 

— „Să fi fost Patricia şi Bertram omorâţi de aceiaşi 
criminali care i-au omorât pe Sandy şi Steven Meacham? 
Noi spunem că da. Au mai avut loc şi alte crime la fel de 
atroce, comise după acelaşi tipar. Soții Jablonsky, din Palo 
Alto, şi George şi Nancy Chu, din Monterey, au fost, de 
asemenea, omorâţi în incendii casnice teribile. De ce nu 
este în stare Departamentul de Poliţie din San Francisco să 
rezolve aceste cazuri? Dacă deţineţi vreo informaţie cu 
privire la acest lucru, ne puteţi scrie la 
Reteauadecrime.com. Diem dulcem habes.” 

Dumnezeule, era-n latină! 

— Treaba cu latina nu s-a scurs în presă, am spus. Ce- 
nseamnă? 

— Diem dulcem habes înseamnă „Să aveţi o zi 
frumoasă”. 

— Aha, bine, am spus. Să sperăm că va fi şi mai bine de- 
atât. 

Am sunat la biroul procurorului districtual, cerând să 
vorbesc cu Yuki, însă l-am găsit pe Nick Gaines, căruia i-am 
zis c-aveam nevoie de-un mandat prin care să obţinem 
numele unui proprietar de site de la furnizorul său de 
internet. 

— Am să dau mai departe, spuse Gaines. Din curiozitate, 
domnişoară sergent, aveţi o suspiciune rezonabilă? 

— Lucrăm la asta, am zis. 

Apoi am închis şi-am întrebat: „Ce facem mai departe?” 
în timp ce Rich dădea clic pe-o căsuţă pe care scria 
„Contact”. 


Rich tasta cu două degete: „Trebuie să-ţi vorbesc despre 
incendiile de la casele familiilor Malone şi Meacham. 
Contactează-mă, te rog. Adresa de mail a lui Conklin dădea- 
n vileag faptul că lucra-n poliţie. In cazu-n care 
administratorul era Pidge, l-am fi putut pune pe fugă. 

Pe de altă parte - nu mai conta. 

Îmi făcusem griji degeaba. La doar câteva minute după 
ce scrisese mailul, Rich primi un răspuns în care era-ntrebat 
„Cu ce vă pot fi de ajutor?” Mailul era semnat de Line 
Weber şi conţinea numărul lui de telefon. 

întâlnirea cu Weber era programată pentru ora patru în 
după-amiaza aceleiaşi zile. Eu şi Conklin l-am informat pe 
Jacobi, am desemnat membrii echipei şi am pornit la ora 
două spre librăria Damned Spot:> din cartierul Noe Valley. 
Inspectorii Chi şi McNeil rămăseseră-n duba parcată pe 
24th Street, iar eu purtam un microfon. Inspectorii Lemke şi 
Samuels erau sub acoperire, zăbovind în faţa şi-n spatele 
librăriei. 

Îmi transpiraseră palmele în timp ce-aşteptam cu Conklin 
în maşina de intervenţie. Mă-ncinsesem în vesta antiglont 
pe care-o purtam, dar, de fapt, învălmăşeala din capul meu 
făcea să-mi fie cald. 

Asta să fi fost marea confruntare? Era Line Weber 
cunoscut şi sub numele de Pidge? 

La trei jumate, eu şi Conklin am coborât din maşină şi ne- 
am îndreptat spre librărie. 

Damned Spot era o librărie de modă veche, întunecată, 
înţesată cu romane polițiste şi cărţi la mâna a doua, cu 
coperte necartonate, având şi o secţiune de cărţi la ofertă. 
Nu se încadra nici pe departe-n lanţul de librării dotate cu 
aparate de aer condiţionat în care se servea cafea cu lapte 
şi-n care se-asculta muzică jazz în surdină. 

Casierul sau casiera, fiindcă nu mă puteam hotări-n 
privinţa sexului, avea puţin peste douăzeci de ani, purta 
haine negre, avea părul tuns periuţă, iar faţa îi era-ncărcată 
de piercinguri. Am întrebat de Line Weber şi o voce duioasă 
de femeie mi-a spus că Line lucra la etaj. 

Aproape că puteam auzi râcâitul şoarecilor care se 
adăpostiseră-n teancurile de cărţi în timp ce ne strecuram 
pe culoarele înguste, lovindu-ne de clienţii care păreau 
labili psihic. In partea din spate a librăriei, se-nălţa o scară 
simplă, din lemn, ale cărei balustrade erau unite de-un lanţ 
pe care era prins semnul „Accesul Interzis”. 

Conklin a desfăcut lanţul şi am urcat treptele care 
duceau la un soi de pod amenajat. Tavanul era impozant, 
ca al unei catedrale, dar scund, măsurând doar un metru 
optzeci sub vârf şi descrescând până la aproape un metru 
în dreptul pereţilor. In celălalt capăt al camerei, se afla un 
birou pe care era aşezat un calculator cu două monitoare 
mari, înconjurat de teancuri înalte de reviste, de hârtii şi de 
cărţi. 

lar la birou stătea un puşti de culoare, de vreo 
cincisprezece ani, uscăţiv, cu ochelari cu rama neagră, fără 
tatuaje la vedere şi care nu purta bijuterii, dacă nu 
socoteam aparatul dentar pe care l-am zărit când a ridicat 
ochii şi ne-a zâmbit. 

Speranţele mi-au fost spulberate. 

Puştiul ăsta nu era Pidge. Guvernatorul ni-l descrisese ca 
pe-un puşti alb, îndesat, cu părul lung şi castaniu. 

— Eu sunt Line, spuse amabil băiatul. Bine aţi venit la 
Reţeauadecrime.com. 

Line Weber ne spuse că era „onorat” să ne cunoască. Ne 
făcu semn câtre două cuburi moi, acoperite cu plastic, ce 
ţineau loc de scaune, şi ne oferi câte-o sticlă cu apă din 
frigiderul aflat în spatele biroului său. 

Ne-am aşezat pe cuburi, dar am refuzat apa. 

— Ţi-am citit comentariul de pe site, zise Conklin ca-ntr-o 
doară. Eram curioşi să-ţi aflăm părerea cu privire la 
posibilu' autor al incendiilor de la casele familiilor Malone şi 
Meacham. 

— Ce-ar fi să-ncep cu-nceputul? propuse puştiul. 

În mod normal, mi s-ar fi părut o idee bună, dar în ziua 
aia nervii-mi erau întinşi la maximum şi nu voiam decât să 
mi se răspundă la două-ntrebări, iar asta cât mai succint cu 
putinţă: „De ce-ai folosit o expresie latinească pe site-u' 
tău? Cunoşti pe cineva care-şi spune Pidge?”. 

Dar Weber ne spuse că era prima oară când primea vizita 
unor poliţişti şi că-ntrevederea din biroul lui îi acredita 
scopul şi site-ul peste aşteptările lui. In cincisprezece 
minute, ne informă că tatăl lui deţinea Damned Spot şi că 
era un împătimit al poveştilor polițiste de când învățase să 
citească. Ne mai mărturisi că voia să publice ficţiune 
polițistă, precum şi cărţi polițiste inspirate din cazuri reale, 
imediat ce-absolvea şcoala. 

— Line, ai scris „Să aveţi o zi frumoasă” în latină pe site- 
ul tău. Ce te-a-ndemnat să faci asta? am întrebat 
întrerupându-i povestea vieţii. 

— A, scrisul în latină. Am furat ideea din asta. 

Line răvăşi teancurile de pe biroul lui, găsind în sfârşit 
cartea, de 21 pe 27 cm, cu coperte necartonate, pe care 
erau scrise cuvintele A/ 7-lea cer într-o grafie elegantă, pe 
care-o căuta şi pe care mi-o înmână. Am frunzărit-o cu 
răsuflarea la gură. Deşi aducea c-o banală carte de benzi 
desenate, era de fapt un roman ilustrat. 

— A apărut mai întâi sub formă de blog, ne preciză 


Weber. Apoi tata a finanţat publicarea primei ediţii. 

— lar cu latina ce-i? am întrebat din nou, simțind că 
rămân fără aer din cauza-ncordării şi a posibilităţilor pe 
care le-ntrezăream. 

— Găsiţi totul în carte, îmi spuse Weber. Personajele din 
roman folosesc poante-n latină. Ascultaţi, pot posta pe site 
că m-aţi folosit pe post de consultant? Nici nu vă-nchipuiţi 
cât ar însemna asta pentru mine. 

Mă uitam la pagina de gardă a cărţii din mâinile mele. 
Sub titlu erau trecute numele ilustratorului şi al scriitorului. 

Hans Vetter, respectiv, Brett Atkinson. 

Sub fiecare dintre nume apărea o emblemă. 

Hans Vetter era reprezentat de-un porumbel, iar Brett 
Atkinson de-un şoim. 

La ora cinci în seara aceleiaşi zile, eu şi Conklin ne- 
ntorseserăm deja la birourile noastre de la secţie. Conklin 
se-apucă să navigheze pe internet, căutându-i pe Atkinson 
şi pe Vetter - în timp ce eu nu puteam lăsa romanul din 
mână. 

Eram prinsă. 

Desenele erau alb-negru, fără niciun strop de culoare. 
Personajele aveau ochii bulbucaţi şi aminteau de stilul 
manga importat din Japonia, care îmbina violenţa cu 
pornografia uşoară. Dialogurile îndrăzneţe purtau amprenta 
argoului tipic american şi erau presărate cu ziceri latineşti. 
Povestea era cam trasă de păr, însă captivantă într-o 
oarecare măsură. 

În carte, „Pidge” întruchipa atât inteligenţa, cât şi forţa. 
„Hawk” era visătorul. Cei doi erau portretizaţi ca nişte 
justiţiari, care luaseră asupra lor misiunea de-a salva 
America de ceea ce ei considerau a fi raiul în care se lăfăiau 
cei putred de bogaţi. Cei doi numeau această „porcăială” 
ce ameninţa s-acapareze America „Al 7-lea cer” şi o 
descriau ca pe-o spirală nesfârşită de lăcomie, satisfacere a 
nevoilor şi exces. Soluţia găsită de Pidge şi Hawk era să-i 
omoare pe bogaţi şi pe cei mai lacomi dintre imitatorii lor, 
să le arate ce-nsemna cu adevărat să consumi - să te 
consumi prin foc. 

Pidge şi Hawk erau îmbrăcaţi în negru din cap până-n 
picioare: de la tricouri, blugi, cizme de călărie, până la 
gecile din piele lucioasă, cu emblemele poreclelor lor 
păsăreşti imprimate pe faţă şi pe spate. Din vârfurile 
degetelor de la mâini le ieşeau scântei. lar deviza lor era 
Aut vincere aut mori. 

Învinge sau piei. 

Hawk - băiatul, iar nu personajul - făcuse şi una, şi alta. 

Din câte puteam presupune, nici Pidge şi nici Hawk nu 
se-aşteptaseră vreodată ca vreuna dintre victime să 


supravieţuiască, astfel încât să le poată dezvălui 
pseudonimele. 

Atât motivele, cât şi metodele folosite de cei doi criminali 
erau ilustrate cât se poate de explicit în cartea lor, dar erau 
prezentate în aşa fel încât să pară născociri. lar asta mă- 
nfuria la culme. Opt oameni din carne şi oase muriseră din 
cauza aberaţiilor ăstora pompoase, iar noi n-aveam practic 
nicio probă cu care să demonstrăm că adevărații Hawk şi 
Pidge erau criminalii lor. 

Am întors cartea ţinând coperta din spate în sus şi am 
parcurs recenziile exaltate ale sociologilor şi ale bloggerilor 
de prima mână. 

— Ştii care-i detaliu' cel mai revoltător? l-am întrebat pe 
Rich. Cei de la Bright Line au cumpărat drepturile de autor 
asupra cărţii. 

— Hmmm? murmură Rich care era ocupat să butoneze 
tastatura. 

— Bright Line e o companie de producţie independentă, 
am explicat. Una dintre cele mai bine cotate. Vor să 
ecranizeze debitările astea. 

— Brett Atkinson, începu Rich, era student în penultimu’ 
an la Universitatea Stanford, specializându-se în literatură 
engleză. Hans Vetter studiază la aceeaşi universitate. E la 
departamentul de informatică. Derbedeii ăştia locuiau cu 
părinţii la doar două cvartale depărtare unu' de altu', în 
Mountain View!f, şi la câţiva kilometri distanţă de 
universitatea la care mergeau. 

Rich întoarse monitorul către mine atrăgându-mi atenţia: 

— la uită-te la poza lui Brett Atkinson din albumul anual 
de la şcoală. 

Brett Atkinson era Hawk, băiatul pe care-l împuşcase 
Connor Campion, băiatul chipeş cu păr blond şi trăsături 
patriciene pe care-l vizitaserăm la spital chiar înainte să 
moară. 

— lar acum fă cunoştinţă cu Pidge, spuse Rich. 

Hans Vetter era un dur arătos, un ilustrator, care se 
specializa-n ştiinţele calculatorului, iar mai nou îşi 

îmbogăţea activitățile extraşcolare jucându-se de-a 
criminalu-n serie. 

— Trebuie să obținem mandatele alea, am croncănit. 

Mi-am dres vocea, după care am continuat: 

— Nu-mi pasă de cine trebuie să mă rog pentru asta. 

Rich arăta mai serios ca niciodată. 

— Absolut. Nu ne permitem nicio greşeală. 

— Aut vincere aut mori, am spus. 

Rich a zâmbit, s-a-ntins peste birou şi ne-am ciocnit 
pumnii. L-am sunat pe Jacobi, iar el l-a sunat pe inspectorul- 
şef Tracchio, care, la rândul lui, a sunat un judecător care, 
chipurile, ar fi-ntrebat „Vreţi un mandat de arestare în baza 
unei cărți de benzi desenate?” 

Nu am putut să-nchid un ochi în noaptea aia, iar în 
dimineaţa următoare, eu şi Rich ne-am înfiinţat la cabinetul 
judecătorului înarmaţi cu romanul A/ 7-lea cer, cu pozele 
cadavrelor soţilor Malone, Meacham şi Jablonsky, făcute la 
locul crimei, şi cu pozele de la morgă ale soţilor Chu. Am 
adus şi declaraţia lui Connor Campion, conform căreia 
băieţii care-şi făcuseră apariţia la el acasă c-un pistol şi c-o 
rolă de fir de pescuit se prezentaseră ca fiind Hawk şi 
Pidge, şi i-am arătat judecătorului pozele băieţilor din 
albumul şcolar, cu numele lor reale scrise dedesubt. 

La zece dimineaţa aveam deja mandatele semnate şi tot 
efectivul de care-aveam nevoie. 

Universitatea Stanford, una dintre cele mai prestigioase 
universităţi, cu cei mai buni şi mai străluciți studenţi, se află 
la cincizeci şi trei de kilometri de San Francisco, spre sud, 
imediat cum ieşi de pe Autostrada 280, în apropierea 
oraşului Palo Alto. 

Hans Vetter, cunoscut şi sub numele de Pidge, îşi făcea 
veacul în laboratorul de editare din Clădirea Gates în care-şi 
avea sediul Facultatea de Ştiinţe ale Calculatorului, o 
clădire cu cinci etaje în formă de „L”, vopsită-n culori 
şterse, cu acoperişul din ţiglă şi cu intrarea-n formă de 
semicerc. Laboratoarele şi cabinetele de cercetare erau 
concentrate-n jurul celor trei clase principale, iar clădirea-n 
sine era insulară, fiind separată de celelalte corpuri ale 
universităţii prin drumuri de acces. 

Eu şi Conklin consultaserăm planurile clădirii asistați de 
şerifii federali care-şi uniseră forţele cu serviciul de 
securitate din campus. Cum clădirea avea ferestre pe toate 
laturile, oamenii legii puteau fi zăriţi de oricine se nimerea 
lângă o fereastră. 

Ne-am parcat maşinile-n afara razei de vizibilitate, la 
curba unui drum de acces, şi am intrat în scenă pe jos. Eu şi 
Conklin purtam veste antiglonţ pe sub uniformă, şi ne 
scoseserăm armele din teacă, însă aşteptam indicaţii de la 
şerifii federali. 

Am simţit cum un val de adrenalină-mi străbate întreg 
corpul când am primit semnalul de intervenţie. În timp ce 
alţi ofiţeri păzeau intrările laterale, doisprezece dintre noi 
am dat năvală pe scările principale şi am pătruns în holul 
cu tavan înalt, după care am ocupat casa scării şi palierele. 

Ofițerii federali se desprindeau doi câte doi pe măsură ce 
avansam  câte-un etaj, verificând spaţiile goale şi 
securizând sălile de clasă. 

Gândurile mi se precipitară. 

Mă temeam că facem prea mult zgomot, că fuseserăm 


deja văzuţi şi că, dacă Vetter reuşise să treacă de 
detectoarele de metale înarmat, putea să-şi ia colegii 
ostatici înainte ca noi să-l putem imobiliza. Eu şi Conklin am 
ajuns pe palierul de la ultimul etaj, iar agenţii s-au postat 
de-o parte şi de alta a laboratorului de editare. Conklin se 
uită prin ochiul de sticlă din uşă, apoi răsuci de mâner şi 
trânti uşa de perete. 

Avându-i în spate pe Conklin şi pe agenţii înarmaţi cu 
puşti automate, am trecut pragul şi am zbierat: 

— NU MIŞCA NIMENI! Staţi pe loc şi nu pățeşte nimeni 
nimic. Ţipătul unei studente aruncă sala-ntr-un haos total. 
Puştii săriră din scaunele lor şi se ascunseră sub staţiile de 
lucru, dărâmând camerele de filmat şi calculatoarele, care 
se prăbuşiră pe podea cu zgomot de sticlă spartă. 

In jurul meu se desfăşurau imagini caleidoscopice-n 
vreme ce ţipetele-ngrozite ricoşau din pereţi. Situaţia 
degenera, scăpându-ne de sub control. Cercetam în 
continuare camera, încercând să disting un băiat îndesat, 
cu părul lung castaniu, maxilarul pătrăţos şi privirea de 
criminal - dar nu-l zăream. Unde era Hans Vetter? 

Unde? 

Instructorul de editare încremenise-n faţa clasei, iar faţa i 
se golise de sânge pe măsură ce revolta luase locul şocului. 
Era trecut de treizeci de ani, avea început de chelie şi purta 
un cardigan verde şi ceea ce păreau a fi papuci de casă pe 
jumătate ascunşi de manşetele pantalonilor. Îşi vântura 
mâinile pe dinainte, ca şi cum ar fi vrut să ne-mpingă afară 
din clasă. Işi declamă numele - Doctorul Neal Weinstein - şi 
ne ceru socoteală: Ce dracului? Ce dracului inseamnă asta? 

Dacă n-ar fi fost o scenă terifiantă de-mi tremurau chiloţii 
pe mine, m-ar fi amuzat priveliştea oferită de Weinstein 
înarmat doar cu mâinile lui ca nişte elice şi cu doctoratul lui 
înfruntându-i pe ofiţerii poliţiei federale surescitaţi de 
adrenalină şi pregătiţi s-arunce laboratoru-n aer. 

— Avem un mandat de-arestare pentru Hans Vetter, am 
spus cu ambele mâini întinse, în care tineam atât 
mandatul, cât şi arma. 

— Hans nu-i aici, răspunse Weinstein ţipând. 

O studentă albă, cu părul negru împletit în cozi 
jamaicane şi cu un cercel în buza de jos, se iţi de după o 
masă răsturnată. 

— Am vorbit eu cu Hans azi-dimineaţă, spuse ea. Mi-a 
spus că se pregătea să plece. 

— L-ai văzut azi-dimineaţă? am întrebat-o. 

— L-am sunat pe mobil. 

— Ţi-a spus unde pleca? 

Işi scutură capu-n semn că nu. 

— Mi-a spus asta doar pentru că voiam să-i împrumut 
maşina. 

l-am lăsat pe agenţii federali în urmă, să-i interogheze pe 
Weinstein şi pe studenţii lui, dar, în timp ce eu şi Conklin 
părăseam clădirea, am simţit cum îmi fuge pământul de 
sub picioare. 

Din cauza morții lui Hawk de noaptea trecută, Pidge se 
dăduse la fund. Putea fi oriunde-n lume la ora aia. 


În parcarea de vizavi de Clădirea Gates, câţiva puşti se 
strânseseră ciorchine, în vreme ce alţii hoinăreau năuciţi. 
Alţi câţiva puşti râdeau sub imperiul agitaţiei neaşteptate. 
Elicopterele canalelor de ştiri  survolau clădirea, 
transmițând lumii-ntregi despre o intervenţie complet 
ratată. 

L-am sunat pe Jacobi, mi-am astupat cealaltă ureche şi i- 
am prezentat pe scurt situaţia. Nu voiam să-şi dea seama 
cât de mult mă temeam c-o dăduserăm în bară şi că Vetter 
era încă liber. Am încercat să-mi păstrez vocea calmă, dar 
Jacobi nu se lăsa păcălit. 

Îi puteam auzi respiraţia-n telefon în timp ce-mi asculta 
istorisirea. 

Apoi spuse: 

— Cu alte cuvinte, Boxer, porumbelu' nostru şi-a luat 
zborul. 


Capitalul 116 


Când am oprit maşina pe gazonul perfect tuns, am fost 
înconjurați de ofiţerii de la Departamentul şerifului şi de 
echipele SWAT. In faţa noastră se ridica o casă cu trei etaje, 
construită-n stil colonial şi aflată la doar câţiva kilometri 
distanţă de campusul Universităţii Stanford. Ornamentele 
exterioare erau fidele perioadei coloniale, iar cartierul era 
unul select. Pe cutia poştală scria VETTER. 

lar maşina lui Hans Vetter era trasă pe alee. 

Din staţii se ridica un zumzet de voci, iar frecvențele 
radio erau eliberate. Casa era-ncercuită, iar forţele speciale 
îşi ocupau poziţiile. Eu şi Conklin am coborât din maşină. 

— Tot ce văd aici, am spus, îmi aminteşte de casele pe 
care Hawk şi Pidge le-au făcut una cu pământul. 

Adăpostindu-se după o uşă de maşină, Conklin strigă la 
Hans Vetter printr-o portavoce: 

— Vetter. N-ai scăpare, amice. leşi afară cu mâinile pe 
cap. Haide să-ncheiem asta-n mod paşnic. 

Am văzut, prin ferestrele de la etajul doi, pe cineva 
mişcându-se. Era Vetter care se muta dintr-o cameră-ntr- 
alta. Părea că ţipă la cineva aflat în casă cu el, dar nu am 
putut înţelege 

— Cu cine vorbeşte? mă-ntrebă Conklin peste acoperişul 
maşinii de poliţie. 

— La dracu’, trebuie să fie mama lui. Trebuie să fie- 
năuntru cu el. 

Cineva din casă porni un televizor şi-l dădu tare. Puteam 
auzi vocea crainicului care descria scena ai cărei actori 
eram. Crainicul spuse: 

„O manevră care a început cu două ore în urmă la 
Universitatea Stanford şi-a schimbat adresa, iar acum se 
desfăşoară în comunitatea înstărită din oraşul Mountain 
View, pe o anume stradă Mill Lane...” 

— Vetter?  M-auzi? izbucni vocea lui Conklin din 
portavoce. 


Broboane de transpiraţie mi se rostogoliră pe coaste. 
Ultimele pagini din A/ 7-/ea cer descriau un schimb de focuri 
cu poliţiştii. Imaginile-mi apărură-n minte: cadavre- 
nsângerate şi-ntinse pe pământ, iar Pidge şi Hawk scăpând. 
Folosiseră un ostatic pe post de scut uman. 

Eu şi Conklin ne-am consultat cu căpitanul forţelor 
speciale, un bărbat cu părul şaten-deschis, pe nume Pete 
Bailey, profesionist şi fost puşcaş marin, şi am pus la cale 
un plan. Amândoi ne-am apropiat în fugă de casa familiei 
Vetter şi am flancat uşa de la intrare, fiind pregătiţi să-l 
înşfăcăm de-ndată ce-o deschidea. Forţele speciale-l aveau 
în colimator, dacă lucrurile mergeau anapoda. 

În timp ce m-apropiam de casă, nările-mi detectară un 
miros de fum. 

— Arde ceva? l-am întrebat pe Rich. Nu-ţi miroase? 

— Ba da. Jigodia aia şi-a dat cumva foc la casă? 

Încă se mai auzea televizorul din casa familiei Vetter. 
Crainicul primea informaţii de la elicopterul care survola 
casa, fiind ţinut la curent cu evenimentele care aveau loc la 
sol. Puteam înţelege de ce Vetter urmărea transmisiunea 
incidentului la televizor. lar dacă eu şi Rich eram în 
obiectivul camerei de filmat, atunci Vetter ştia unde ne 
poziţionaserăm. 

Căpitanul Bailey mă sună pe mobil, anunţându-mă: 
„Domnişoară sergent, intrăm.” Dar înainte de-a putea da 
ordinul, din spatele uşii de la intrare se auzi ţipând o voce 
de femeie: 

— Nu trageti. les. 

— Nu trageţi, am ţipat în telefon. lese un ostatic. 

Mânerul se răsuci. 

Uşa se deschise, iar rotocoale gri de fum se ridicară către 
cerul mohorât. Am auzit un tors de motor uns bine, iar sub 
fumul cenuşiu care-şi falfaia aripile, am văzut partea din 
faţă a unui scaun electric cu rotile fiind manevrată şi 
ciocnindu-se de pragul uşii, unde şi rămase. 

Femeia din scaun era măruntă, fragilă şi, aparent, 
paralizată. Avea capul acoperit cu un şal galben şi lung care 
i se revărsa pe umeri, înfaşurându-i genunchii osoşi. Era 


trasă la faţă, iar pe degete.-i străluceau diamante. 
Işi întoarse către mine ochii care vădeau spaimă. 
— Nu trageţi, se tângui ea. Vă rog nu trageti în fiul meu. 

Am rămas hipnotizată de ochii de-un albastru glacial ai 
doamnei Vetter, până când aceasta rupse vraja, 
întorcându-şi capu-ntr-o parte şi ţipând: 

— Hans, fă ce-ţi spun poliţiştii! 

Când îşi întoarse capul, i se desprinse şalul galben. Mi-a 
sărit inima din piept când mi-am dat seama că-n scaunul cu 
rotile stăteau goi oameni. 

Doamna Vetter stătea-n poala fiului ei. 

— Hans, fa ce-ţi spun poliţiştii, o imită Vetter. 

Scaunul îşi continuă drumul spre peluză. Puteam vedea 
clar din nou. Imensa mână dreaptă a lui Vetter acoperea 
dispozitivul de comandă, iar în cea stângă, care era 
petrecută peste corpul mamei lui, ţinea o puşcă de calibrul 
18 mm, cu ţeava dublă retezată, a cărei gură era lipită de 
maxilarul mamei lui. 

Mi-am lăsat pistolul Glock de 9 mm în jos şi-am încercat 
să induc vocii mele un calm pe care nu-l simţeam defel. 

— Hans, sunt sergentu' Boxer de la Departamentu’ de 
Poliţie din San Francisco. Nu vrem să fie nimeni rănit. Aşa 
că fă bine şi aruncă arma aia la pământ, OK? Putem ieşi cu 
bine din situaţia asta şi acolo vreau s-ajungem. N-am să te- 
mpuşc dacă laşi arma jos. 

— Da, sigur, spuse Vetter râzând. Acum, voi doi, fiţi 
atenţi la mine, spuse el arătând cu bărbia către mine şi 
către Conklin. Aşezaţi-vă între mama şi copoi. Acum! 
Aruncaţi-vă armele sau vor muri nişte oameni. 

Nu-mi era teamă. Eram de-a dreptu-ngrozită. 

Mi-am aruncat arma la pământ, iar Conklin a făcut 
acelaşi lucru. Ne puserăm în faţa scaunului cu rotile, 
protejându-i pe doamna Vetter şi pe nenorocitul de fiu-său 
de echipa de intervenţie care aştepta la marginea peluzei. 
Mi se făcu pielea de găină. Îmi era frig şi cald în acelaşi 
timp. Eram blocaţi în sceneta asta de groază-n timp ce 
fumul de care eram înconjurați se-nvârtoşa. 


Însoţite de-un bubuit surd, flăcările ţâşniră prin ferestrele 
din faţă ale casei, ca urmare a exploziei din living. Cioburi 
de sticlă fură propulsate-n curtea din faţa casei, iar 
deasupra capetelor noastre se revărsă o ploaie de scântei. 
Conklin îşi întinse mâinile, ca Vetter să i le poată vedea, şi 
strigă: 

— Vetter, am făcut ce ne-ai cerut. Acum, aruncă dracu 
arma aia, omule! O să am grijă de tine. O să te escortăm 
până la maşină ca să ne-asigurăm că eşti în regulă. Numai 
lasă arma jos. 

Se auziră mugetul focului întețit de aerul pătruns prin 
ferestrele sparte şi ţiuitul autospecialelor care se apropiau 
de casa-n flăcări. Vetter nu se dădea bătut. Cel puţin nu şi 
dacă aveam dreptate interpretând sclipirea sălbatică din 
ochii lui drept sfidare. 

Dar Pidge nu-şi lăsase nicio ieşire. 

Ce mama dracu’ avea de gând să facă? 

Vetter râse zgomotos. 

Pentru o fracțiune de secundă, n-am văzut decât fasolea 
dezvelită a unui puşti care-avusese parte de cea mai bună 
îngrijire dentară din lume. 

— Nu ţi-l închipui pe Francis Ford Coppola regizând scena 
asta? îl întrebă pe Conklin. 

Am auzit un clic slab, urmat de-o detunătură asurzitoare. 

Nu mai văzusem nimic asemănător în toată viaţa mea. 

C-o clipă-n urmă, mă uitam în ochii doamnei Vetter, iar în 
cea imediat următoare capul îi explodă, iar creştetul i se 
deschise ca o floare. Aerul se-ntunecă de-o perdea de 
sânge care ne-nvălui pe mine, pe Conklin şi pe Vetter într-o 
mantie roşie. 

— Nu! am tipat. 

lar Vetter râse din nou, orbindu-mă cu zâmbetul lui alb 
care contrasta cu masca roşie ce-i acoperea faţa. Se folosi 
de ţeava puştii ca să-mpingă din scaun cadavrul mamei 
sale, care se prăvăli şi se rostogoli, oprindu-se la picioarele 
mele. Vetter tinti prin golul dintre mine şi Conklin, şi mai 
trase un glonţ care şuieră pe deasupra capetelor poliţiştilor 
şi ale forţelor speciale care se aflau la aproape douăzeci de 
metri depărtare, la marginea peluzei. 

Am încercat să cuprind cu mintea ororile la care tocmai 
fusesem martoră. În loc să-şi folosească mama ca pe-o 
garanţie de siguranţă, Vetter îi găurise ţeasta. lar forţele 
speciale nu-i puteau atinge nici măcar un fir de păr fără să 
ne nimerească pe noi. 

Vetter trase cocoşul cu degetul mare, frânse puşca-n 
două şi o reîncărcă. C-o mişcare rapidă din încheietură, 
smuci arma, ce reveni c-un pocnet în poziţia iniţială. Era un 
sunet ascuţit şi inconfundabil. 

Vetter se pregătea să tragă din nou. 

N-aveam niciun dubiu. Îmi trăiam ultimele clipe din viaţă. 
Hans Vetter avea de gând să ne omoare. N-aveam cum să- 


mi recuperez arma la timp ca să-l opresc. 

Aerul era-ncărcat cu fum. Focul ardea cu vâlvătăi. 
Flăcările se-ntindeau de la etajul doi până la acoperişul 
casei, prin care se zvârcoleau.  Căldura-mi  uscase 
transpiraţia şi sângele femeii moarte care-mi fusese- 
mproşcat pe faţă. 

— Daţi-vă la o parte, ne ordonă Vetter mie şi lui Conklin. 
Dacă vreţi să rămâneţi în viaţă, daţi-vă la o parte. 

Vârfurile degetelor mi se dezmorţiră, iar inima mi se 
umplu de speranţă. În sfârşit înţelegeam. Vetter voia ca 
forţele speciale să-l doboare ca pe-un supererou şi să-i 
acorde sfârşitul glorios la care visase. El voia să moară, dar 
eu voiam ca el să plătească. 

Ca şi când gândurile mele ar fi avut putere asupra lui, 
Vetter ţipă brusc şi se zgâlţâi-n scaunul cu rotile de parc-ar 
fi avut o criză de epilepsie. 

Am dat cu ochii de fire şi mi-am ridicat privirea spre 
Conklin. 

Profitând de faptul că atenţia lui Vetter fusese 
concentrată asupra echipei de intervenţie, Rich îşi 
desfăcuse pistolul cu electroşocuri de la curea şi trăsese. 
Cârligele purtătoare de curent muşcaseră din braţul drept şi 
din coapsa lui Vetter. Fără a slăbi curentul, Conklin răsturnă 
scaunul într-o parte şi trimise puşca lui Vetter la vale cu 
piciorul. 

In timp ce Vetter se zvârcolea-n agonie, forţele speciale 
împânziră povârnişul până-n locu-n care ne aflam. 

— Eşti deştept, i-am spus lui Conklin cu vocea 
sugrumată. Ţi s-a mai spus asta? 

— Niciodată. 

— Ţi-ai revenit? 

— Încă nu. 

Am scotocit prin iarbă după pistolul meu, iar după ce l- 
am găsit, i-am îndreptat ţeava către fruntea lui Vetter. Abia 
atunci a oprit Rich curentul. Cu trupul încă scuturat de 
spasme, Vetter rânji-n sus la mine şi-ntrebă: 

— Am ajuns în rai? 

Gâfâiam, pulsul accelerat mi se mutase-n timpane, 
facându-le să zvâcnească asurzitor, iar ochii-mi lăcrimau de 
la fum. 

— Nemernicule! am tipat. 

Autospecialele opriră lângă bordură, iar noi am fost 


înconjurați de forţele speciale. Căpitanul Bailey sesiză furia 
din ochii lui Conklin şi rosti rar şi apăsat: 

— Am în dubă ceva cu care să vă curăţaţi. 

Apoi se-ntoarse cu spatele, lucru pe care-l făcu şi restul 
echipei lui. Sub pavăza perdelei de fum care plutea-ntre el 
şi elicopterul canalului de ştiri, Rich îl lovi pe Vetter în 
coaste. 

— Asta e pentru soţii Malone, spuse el. Îl mai lovi pe 
Vetter o dată şi înc-o dată până când îi şterse psihopatului 
ăluia rânjetul de pe faţă, facându-l să-şi scuipe dinţii. 

— Asta-i pentru soţii Meacham, Jablonsky şi Chu, adăugă 
Rich trăgându-i cu putere un şut în fund. 

— lar asta, târâtură. Asta-i pentru mine. 

Eu şi Conklin ne-am frecat feţele cu şervetele umede, dar 
n-am putut scăpa de duhoarea de foc şi de moarte. 

Jacobi se-ntoarse în direcţia din care bătea vântul şi 
spuse: 

— Mirosiţi de parcă v-aţi fi bălăcit în canal. 

l-am mulţumit, dar eram cu mintea-n altă parte. 

La doar câteva cvartale depărtare, casa familiei Vetter 
era mistuită de-un incendiu devastator. În casă s-ar fi putut 
afla probe, ceva care să-i lege pe Hans Vetter şi pe Brett 
Atkinson de omuciderile prin incendiere. 

Dar toate erau acum praf şi pulbere. 

Stăteam în faţa casei în care Brett Atkinson, băiatul mort, 
locuise cu părinţii lui. Era un imobil modern şi impozant, cu 
terase suspendate şi o privelişte care se-ntindea de jur 
împrejur pe sute de kilometri. Oameni foarte, foarte bogaţi 
locuiau aici. 

Părinţii lui Hawk, soţii Atkinson, nu le răspunseseră 
ofiţerilor de poliţie care le bătuseră insistent la uşă, nu ne 
sunaseră-napoi, iar cadavrul fiului lor încă mai zăcea la 
morgă fără să fie revendicat de nimeni. Vecinii interogaţi le 
confirmaseră absenţa. Nimeni nu-i văzuse pe soţii Atkinson 
sau nu auzise vreo veste din partea lor de zile-ntregi, şi nu 
spuseseră nimănui că plănuiau să plece de acasă. 

Motoarele maşinilor soţilor Atkinson erau reci. În cutia 
poştală erau plicuri vechi de mai multe zile, iar tipul care se 
oprise din tuns gazonul la sosirea noastră afirmă că nu-i 
văzuse pe Perry sau pe Moira Atkinson de-o săptămână- 
ntreagă. 

În timp ce din casa familiei Vetter nu se mai putea 
recupera nimic, încă mai trăgeam nădejde că puteam găsi 
probe-n casa familiei Atkinson care să ducă la crimele 
oribile pe care le comiseseră cei doi băieţi. Trecuseră 
treizeci şi cinci de minute de când Jacobi îl sunase pe 
Tracchio, cerându-i un mandat de percheziţie. 


Între timp, mă sună Cindy ca să-mi spună că-şi parcase 
maşina-n spatele baricadei din capătul străzii, lângă cele 
câteva dube care transmiteau ştirea. Conklin îşi dădu 
câteva şuviţe lipite cu sânge din ochi şi-i spuse lui Jacobi: 

— Dacă nici astea nu-s circumstanţe excepţionale, atunci 
nu mai înţeleg termenu'. 

— Las-o mai moale, Conklin, replică Jacobi mârâind. 
înţelegi? Dac-o dăm în bară, am belit prazu'. Eu voi fi 
pensionat, iar voi veţi lucra la serviciu’ de pază şi 
securitate. Dacă sunteţi norocoşi. 

Se mai scurseră cincisprezece minute. 

Mă pregăteam să mint şi să spun că-mi miroase a 
putreziciune, când o stagiară de la biroul procurorului 
districtual sosi-ntr-un Chevrolet model clasic. Urcă-n fugă 
pe aleea din faţă, nimerind chiar în momentul în care 
Conklin se pregătea să forţeze fereastra de pe faţada casei 
familiei Atkinson c-un levier. 

Interiorul casei familiei Atkinson era ca de muzeu. Podele 
lustruite din lemn de esenţă tare cât vedeai cu ochii, 
tablouri moderne întinzându-se pe pereţii albi, înalţi cât 
două etaje. Când intram într-o cameră, se-aprindeau 
luminile. 

Era ca un muzeu după ora de-nchidere: nu era nimeni 
acasă. 

Şi-ţi dădea fiori. Nu era nici urmă de animale de 
companie, de ziare sau reviste, ori de vase murdare, şi, 
dacă nu luai în calcul mâncarea din frigider şi hainele atent 
aşezate-n fiecare şifonier, aveai impresia că spaţiul ăla nu 
fusese niciodată locuit. 

Asta, cel puţin, până s-ajungem în camera lui Hawk, care 
se afla-ntr-o altă aripă, departe de dormitorul matrimonial. 
Patul era cel mai dezamăgitor aspect al camerei. Era de-o 
singură persoană, fiind acoperit cu o cuvertură albastră, 
simplă, şi avea boxe instalate de-o parte şi de alta, şi o 
pereche de căşti conectate la un CD player. Pe lungimea 
uneia dintre laturile camerei se-ntindea un birou din pal 
melaminat, încastrat în perete, pe care erau aşezate mai 
multe calculatoare, monitoare şi imprimante cu laser de 
înaltă tehnologie. Peretele alăturat era acoperit c-un panou 
gros din plută. 

Desenele lui Pidge, dintre care multe se regăseau şi în 
cartea A/ 7-lea cer, erau prinse cu bolduri de panou. Dar, 
alături de ele, am văzut altele noi, care păreau a fi-ncercări 
pentru un al doilea roman ilustrat. 

— Asta pare să le fi fost atelieru’, mi-am dat cu părerea 
faţă de Conklin. Aici trebuie să fi pus la cale totu'. 

Conklin se aşeză-n faţa monitorului în timp ce eu îmi 
aruncam ochii pe panou. 

— Cartea cu numărul doi, i-am spus lui Conklin. Lux et 
Veritas. Ai idee ce-nseamnă? 

— Asta-i uşoară, spuse Rich în timp ce-şi cobora scaunul 


hidraulic. „Lumină şi adevăr.” 

— Incitant. Lasă de-nţeles că plănuiau alte incendii... 

— Hawk ţinea un jurnal, strigă Rich. Am atins mouse-ul şi 
mi-a apărut pe ecran. 

— Grozav! 

În timp ce Rich parcurgea jurnalul lui Brett Atkinson, eu 
continuam să studiez desenele de pe perete. Nu-mi mai 
puteam lua ochii de la unul dintre ele, de parcă şi eu însămi 
eram prinsă de panoul de plută. Desenul înfăţişa un bărbat 
şi o femeie de vârsta a doua, cuprinzând cu braţele mijlocul 
celuilalt, dar feţele lor erau inerte, lipsite de expresie. 

Am recunoscut scrisul. 

Era aceeaşi caligrafie pe care-o găsiserăm pe paginile de 
gardă ale cărţilor lăsate-n casele incendiate. 

— Requiescat in leguminibus, am citit accentuând 
silabele. În ce să te odihneşti? 

Rich nu era atent la mine. 

— E o hartă-n calculatoru’ lui Atkinson. A marcat oraşele 
San Francisco, Palo Alto, Monterey. Incredibil. la uită-te! 
Poze cu casele pe care le-au incendiat. Astea-s probe, 
Linds. Să fiu al dracu’ de nu-s probe. 

Erau, într-adevăr, probe. 

Mi-am mijit ochii peste umărul lui Conklin, în timp ce 
acesta deschidea pagini de internet şi parcurgea-n grabă 
informaţiile strânse pentru fiecare cuplu-n parte, inclusiv 
numele copiilor lor şi datele la care avuseseră loc 
incendiile. Trecură câteva minute bune până să-mi 
amintesc de ciudatul desen de pe panou şi până să-i pot 
capta atenţia lui Rich. 

— Requiescat in leguminibus, am repetat. 

Rich veni lângă mine şi se uită la desenul reprezentând 
un cuplu ce putea fi format din soţii Atkinson. Am citit 
legenda. 

— Leguminibus, spuse el. Înseamnă leguminoase, cred. 
Nu-s un soi de legume? Ca fasolea sau mazărea? 

— Mazăre? Am tipat. lisuse Hristoase! lisuse Hristoase! 

— Ce-i? mă-ntrebă Conklin. Ce s-a-ntâmplat? 

Am zbierat după Jacobi, care cerceta restul casei cu 


oamenii şerifului. Urmată de Conklin şi de Jacobi, am găsit 
scările care duceau la beci. Congelatorul sub formă de ladă 
era de dimensiuni foarte mari. 

Am deschis capacul care eliberă un abur de aer rece. 

— Requiescat in leguminibus, am spus. Odihniţi-vă-n 
mazăre”. Am început să dau la o parte pungile cu legume 
congelate până când am zărit faţa unei femei. 

— Congelatoru' ăsta-i destul de mare cât să-ncapă doi 
oameni în el, murmură Jacobi. 

— Da, am răspuns şi m-am oprit din răscolit. 

Judecând după vârsta ei estimativă, eram aproape sigură 
c-o aveam în faţa ochilor pe Moira Atkinson, îmbrăcată-n 
cele mai bune haine şi-ngheţată bocnă. 


joc de cuvinte bazat pe apropierea fonetică a cuvintelor peas 
(mazăre) şi peace (pace) 

Eram îmbrăcată-n noua mea uniformă albastră şi-mi 
spălasem părul de treisprezece ori şi înc-o dată pentru 
noroc, când am intrat în sala de autopsie în ziua următoare. 
Claire era cocoţată pe-o scară lungă de-un metru optzeci, 
focalizându-şi aparatul foto pe cadavrul dezgolit şi 
decapitat al lui Mieke Vetter aflat jos. Ilmensă cum o 
vedeam, Claire părea să se clatine cu scara aia. 

— Nu se poate ocupa altcineva de asta? am întrebat-o. 

— Am terminat, răspunse ea. 

Cobori de pe scară cu paşi greoi. l-am făcut semn către 
femeia de pe masă. 

— Te pot ajuta să câştigi nişte timp, i-am spus lui Claire. 
Din întâmplare, îmi sunt cunoscute circumstanţele-n care a 
murit victima. 

— Ştii, Lindsay, tot trebuie să fac asta ca s-adunăm 
probe. 

— Bine, dar ca să ştii. leri, pacienta ta m-a umplut de 
sânge, fragmente de os, păr, ca să nu mai vorbim de 
creieri. Ai idee ce senzaţie-ţi dau creierii care se preling de 
pe tine? 

— De jeleuri calde? Am nimerit? rosti Claire rânjind la 
mine. 

— Hm. Da. Exact. 

— Unul dintre primele mele cazuri a fost o sinucidere, 
spuse Claire văzându-şi mai departe de lucru şi trasând cu 
scalpelul un „Y” care pornea de la claviculele doamnei 
Vetter, oprindu-se la pubis. Un soldat bătrân se hotărăşte 
să-şi încheie socotelile cu viaţa punându-şi o puşcă de 
calibru' 18 sub bărbie. Aşa că intru-n rulota lui, proaspăt 
ieşită din pregătire, mă-nţelegi? M-aplec peste cadavrul lui, 
care zăcea pe canapeaua La-Z-Boy, ca să fac fotografii-n 
vreme ce poliţiştii râdeau pe-nfundate. 

— De ce? 5 

— N-aveam nici cea mai vagă idee. Asta-i şpilu’, gagico, 


pricepi? 

Am început să râd după o lungă perioadă-n care nu mai 
făcusem asta. 

— Aşa că-n timp ce stăteam aplecată peste cadavru, cam 
un sfert din creieru' tipului care se desprindea-ncet de pe 
tavan cade şi mă păleşte chiar după ureche. 

Îşi dădu demonstrativ o palmă peste gât, iar eu i-am 
răsplătit snoava râzând copios. 

— După cum spuneam, jeleuri calde. Deci, cum ţi-a 
mers? mă-ntrebă ea. 

— La care dintre ele te referi? La interogarea diavolului 
care-a ieşit din pântecele pacientei tale? Sau la-ntâlnirea cu 
primaru'? 

— La ambele, pui. Am să stau aici toată noaptea 
mulţumită prietenilor tăi care mi-au umplut din nou 
frigideru'. 

— Păi, să-ncepem cu Vetter, scurt şi la obiect, i-am spus 
lui Claire. Şi-a tras avocat cât ai zice peşte. N-are nimic de 
declarat. Dar pun pariu c-atunci când o să prindă ocazia, o 
să spună c-amicu' lui i-a torturat şi i-a omorât pe toţi 
oamenii ăia, iar că el doar a stat şi s-a uitat. 

— N-are să conteze prea mult, nu crezi? Criminal sau 
complice la crimă, tot primeşte pedeapsa cu moartea. In 
plus, ai fost de faţă când a omorât-o pe femeia asta fără 
nicio vină. 

— Eu şi încă alţi treizeci de ofiţeri. Dar, din respect faţă 
de familiile victimelor, ţin să-l văd condamnat pentru 
moartea tuturor. 

— lar întâlnirea cu primaru’? 

— Ha! Mai întâi eu şi Conklin primim aplauze, iar pe 
Jacobi aproape că-l podidesc lacrimile, atât de mândru e de 
noi, şi-mi zic „Uau, ne vom ridica rata de soluţionare a 
crimelor de la subsol la parter cel puţin - când discuţia 
deviază către ce jurisdicție să pună laba pe Vetter de 
vreme ce crimele avuseseră loc în Monterey şi Santa Clara, 
precum şi-n... Claire? Scumpo? Ce s-a-ntâmplat? Ce-ai 
păţit? 

Faţa lui Claire era schimonosită de durere. Scăpă 


scalpelul din mână, care răsună când se izbi de masa din 
oţel inoxidabil. Se-apucă brusc cu mâinile de burtă şi se 
uită la mine cu ochii holbaţi de şoc. 

— Tocmai mi s-a rupt apa, Lindsay, şi trebuia să nasc 
abia peste trei săptămâni. 

Am chemat o ambulanţă şi mi-am ajutat prietena să se- 
aşeze pe-un scaun. Un minut mai târziu, uşile au fost date 
de perete şi doi tipi vânjoşi au năvălit în sala de autopsie 
cărând o targă. 

— Ce se-ntâmplă, doctore? întrebă cel mai corpolent. 

— Ghici cine urmează să nască? i-am spus. 

Cum micuța Ruby Rose se născuse prematur, ne 
gătiserăm în halate de spital, bonete şi măşti sterile din 
hârtie roz, ca s-o primim cum se cuvine. Claire arăta de 
parc-ar fi fost târâtă jumătate de kilometru c-un tractor, dar 
de sub paloarea feţei se-ntrezărea strălucirea pe care ţi-o 
dă un copil. Şi-ntrucât strălucirea aia era molipsitoare, eram 
toate-ntr-o stare de euforie şi nu ne mai puteam opri din 
hlizit. 

Cindy se lăuda cu interviul pe care i-l luase unchiului lui 
Hans Vetter, în vreme ce Yuki, care se-ngrăşase cu câteva 
zeci de grame fiind în convalescenţă, după ce fusese 
drogată cu LSD şi aproape omorâtă de Jason Twilly, râdea 
cu poftă la glumele lui Cindy. Fetele-mi spuseseră c-arătam 
trăsnet şi că păream fericită, exact cum trebuia să par, dat 
fiind că locuiam cu bărbatul perfect. 

— Cât are să ne mai ţină-n aşteptare? am întrebat-o din 
nou pe Claire. 

— Ai răbdare, gagico. O să ne-o aducă atunci când are să 
fie gata. Mai ia un biscuit. 

Tocmai ce-mi îndesasem în gură un biscuit fraged dublu, 
cu fulgi de ciocolată şi alune, când se deschiseră uşile de la 
rezerva lui Claire şi intră Conklin. Halatul, boneta şi masca 
pe care le purta erau toate albastre, dar era unul dintre 
puţinii bărbaţi pe care-i cunoşteam şi care putea s-arate 
caraghios şi grozav în acelaşi timp. | se vedeau numai 
superbii ochi căprui care-i străluceau. 

Rich ţinea un imens buchet de trandafiri la spate şi dădu 
ocol camerei, salutând pe toată lumea, sărutându-le pe 
Cindy şi pe Yuki pe obraji, pe mine ciupindu-mă de umăr, 
sărutând-o şi pe Claire, şi apoi scoțând teatral la iveală 
trandafirii roşii. 

— Sunt trandafiri rubinii, explică el afişând o versiune 
atenuată a zâmbetului său năucitor. 

— Dumnezeule, Richie. Trei duzini de trandafiri cu tijă 


lungă. Ştii că sunt căsătorită, nu? 

După ce râsetele conteniră, Claire spuse: 

— Îţi mulţumesc. lar când fetiţa mea are s-ajungă aici, 
are să-ţi mulţumească şi ea. 

Cindy se uita la Conklin de parcă era primul bărbat pe 
care-l vedea-n viaţa ei. 

— Trage-ţi un scaun, îl invită ea. Richie, mergem să luăm 
masa La Susie. De ce nu ne-nsoţeşti? 

— Bună idee, am spus. Trebuie să toastăm în cinstea 
micii membre care s-a alăturat Clubului Fetelor de la Crime 
- iar tu poţi fi şoferu' de serviciu. 

— Mi-ar plăcea să vă dau o mână de-ajutor, spuse Rich, 
dar am un avion de prins în - se uită la ceas - în două ore. 

— Unde pleci? îl întrebă Cindy. 

Şi eu mă-ntrebam acelaşi lucru. Nu-mi pomenise de nicio 
plecare. 

— La Denver. Am să-mi petrec weekendu' acolo, îi spuse 
Rich lui Cindy. 

Mi-am întors privirea de la el, care-mi alunecă, în treacăt, 
peste chipul lui Claire. Ea mi-o surprinse. Işi dădu seama că 
primisem o lovitură la care nu m-aşteptasem. 

— Te duci s-o vizitezi pe Kelly Malone? întrebă reporterul 
din Cindy, care pur şi simplu nu-şi putea ţine gura-nchisă. 

— Da, răspunse Rich. Şi, dacă nu cumva se molipsise de 
la strălucirea lui Claire, se vedea că-i entuziasmat. Aş face 
mai bine să plec. Vreau să evit aglomeraţia. Claire, voiam 
doar să te felicit pentru fericitul eveniment. Am să-ţi cer o 
poză cu Ruby ca s-o pun pe ecranu' calculatorului. 

— Se-aranjează, spuse Claire mângâind mâna lui Conklin 
şi mulţumindu-i din nou pentru flori. 

— Weekend plăcut, i-am urat. 

— Şi vouă, tuturor. 

Apoi se făcu nevăzut. 

Imediat ce Rich ieşi din cameră, Cindy şi Yuki se-apucară 
să vorbească despre cât de mult aducea acesta c-un star 
rock, amintindu-şi că el şi Kelly Malone fuseseră iubiţi în 
liceu. Apoi uşa se deschise din nou. O asistentă împinse 
până la patul lui Claire un căruţ care ne atrase tuturor 


privirile. 

Ruby Rose Washburn era o frumuseţe. 

Aceasta căscă, apoi îşi deschise ochii-ntunecaţi, cu gene 
lungi, şi se uită fix la mama ei, triumfatoarea mea prietenă 
care radia de fericire. 

Ne-am prins toate patru de mâini şi-am încercuit căruţul, 
rugându-se fiecare în tăcere pentru copilul care tocmai 
venise pe lume. Claire ne dădu drumul la mâini ca să-şi 
poată ţine copilu-n braţe. 

— Bine-ai venit pe lume, găză, îi ură Claire, îmbrăţişând-o 
şi sărutând-o pe unde apuca. 

Cindy se-ntoarse către mine şi mă-ntrebă? 

— Pentru ce te-ai rugat? 

Am râs zgomotos. 

— Hienă ce eşti, tu n-ai nimic sfânt? Nu pot vorbi nici 
măcar cu Dumnezeu fără să-mi ceri o declaratie? 

Cindy se sparse de râs acoperindu-şi cu mâna dinţii ăia 
drăgălaşi din faţă care i se-ncălecau. 

— Scuze. Scuze, zise ea cu ochii şiroindu-i de lacrimi. 

Mi-am pus mâna pe umărul lui Cindy şi am spus: 

— M-am rugat ca Ruby Rose să aibă-ntotdeauna prieteni 
buni aproape. 

Yuki se dădu jos din maşina lui Lindsay şi spuse: 

— Acum ştiu la ce se referă cei care spun că nu mai simt 
niciun fel de durere. 

— Nu te-am putut opri să dai pe gât cele două cocteiluri 
marguerita, scumpo, şi Dumnezeu ştie cât am încercat. Eşti 
mult prea plăpândă pentru o cantitate atât de mare de 
octan. Te conduc înăuntru. 

— Sunt bine, sunt bine, o asigură Yuki râzând. Mă duc 
direct la culcare. Rămâne să vorbim luni, bine? 

Îi ură noapte bună lui Lindsay, intră în holul clădirii Crest 
Royal, îl salută pe Sam, portarul, şi urcă poticnit cele trei 
trepte care duceau la peretele în care erau încastrate 
cutiile poştale. Reuşi abia la a treia încercare să bage 
minuscula cheie în minuscula încuietoare, trase afară 
corespondenţa legată şi luă liftul până la apartamentul ei. 

Apartamentul era gol, dar cum spiritul mamei sale 
sălăşluia în mobilă, Yuki începu să-i vorbească acesteia în 
timp ce lăsa corespondenţa să cadă pe suportul din hol. 
Unul dintre plicuri îi scăpă printre degete, căzând pe podea. 
Yuki se uită cu luare-aminte la locul în care căzuse plicul 
căptuşit, nu foarte mare, maro-închis, cu o etichetă scrisă 
de mână. 

Îşi azvârli pantofii cu toc înalt din picioare şi spuse: 

— Orice-ar fi, mămico, mai poate aştepta. Fiica ta e 
frântă de oboseală. 

Dar plicul îi stârnea curiozitatea. 

Yuki se sprijini cu o mână de suport, se aplecă şi ridică 
plicul, studiind scrisul pe care nu-l recunoştea. Dar adresa 
expeditorului din colţul din stânga o magnetiză. Nu 
conţinea decât un nume: Junie Moon. Yuki sfâşie plicul în 
timp ce se îndrepta clătinându-se către canapeaua verde a 
mamei sale. 

Junie fusese achitată de acuzaţia de a-l fi omorât pe 
Michael Campion. Ce o-ndemnase să-i scrie? 


Stând pe canapea, Yuki scutură conţinutul plicului 
deasupra măsuţei de cafea din sticlă, pe care căzură o 
scrisoare şi un al doilea plic pe care era scris numele ei. 
Yuki desfăcu plicul cu febrilitate. 


Dragă domnişoară Castellano, 

Când veti primi plicul acesta, eu voi fi deja pe 
drum spre o destinație necunoscută chiar şi de 
mine. Vreau să văd America pentru că n-am ieşit 
niciodată din San Francisco. 

Presupun că vă-ntrebați care sunt motivele care 
mă îndeamnă să vă scriu, aşa că am să trec la 
subiect. 

Probele pe care le doreati sunt în cel de-al doilea 
plic şi probabil că le veți folosi ca să-i ajutați pe 
domnul şi pe doamna Campion să se resemneze cu 
dispariția fiului lor. 

Sper că întelegeti de ce nu vă pot spune mai 
multe. 

Numai bine, 
Junie Moon 


Yuki reciti scrisoarea. 

Cu mintea înceţoşată de alcool, încerca să urmărească 
ceea ce îi scrisese Junie. „Probele pe care le doreaţi sunt în 
cel de-al doilea plic.” 

Yuki rupse plicul alb pe care nu scria nimic şi deşertă 
două articole pe masă. Primul era manşeta smulsă de la 
mâneca unei cămăşi ce purta monograma lui Michael 
Campion. Manşeta era îmbibată de sânge. 

Al doilea articol era o şuviţă de păr închis la culoare, de 
aproape opt centimetri, smulsă de la rădăcină. 

Lui Yuki îi tremurau mâinile, dar începea să se trezească 
şi să se gândească la telefonul pe care avea să i-l dea 
Câinelui Roşu. Se întrebă cât timp avea să le ia celor de la 
laborator, dacă grăbeau lucrurile, să analizeze ADN-ul care 
mai mult ca sigur că avea să se potrivească perfect cu al lui 
Michael Campion. 


Se gândi că până şi în cazul în care reuşeau s-o găsească 
pe Junie Moon şi s-o aducă în faţa instanţei, legea stipula 
clar: nu putea fi judecată pentru moartea lui Campion încă 
o dată. li puteau aduce acuzaţii mărunte: sperijur, 
obstrucţionarea justiţiei, împiedicarea urmăririi penale. Dar 
dacă nu reuşeau să stabilească pe ce căi ajunsese Junie 
Moon în posesia probelor, existau mari şanse ca procurorul 
districtual nici măcar să n-o pună sub acuzare. 

Yuki se uita la probele care-i picaseră în poală la propriu. 
Ridică receptorul şi o sună pe Lindsay. În timp ce asculta 
telefonul sunând, îşi aminti de Jason Twilly. 

Fusese acuzat de tentativă de omor asupra vieţii unui om 
al legii şi, dacă era condamnat, putea primi închisoare pe 
viaţă fără posibilitatea de a fi eliberat pe cuvânt de onoare. 
Sau îşi putea angaja cel mai bun avocat apărător, 
specializat în cazuri de crimă, pe care şi-l putea permite, şi 
putea chiar să câştige. 

Poate că avea să fie eliberat. 

Yuki şi-l închipui pe Twilly stând într-o cafenea din Los 
Angeles şi scriindu-şi cartea, având la dispoziţie tot ce-i 
trebuia pentru finalul lui răsunător, de milioane de dolari. 
Avea să se răspândească vestea despre manşeta 
însângerată, despre smocul de păr şi despre ADN-ul care se 
potrivea cu al lui Michael Campion. 

Cine o fi făcut-o? 

Twilly nu trebuia să demonstreze nimic. O putea 
transforma într-unul dintre personajele cărţii sale. lar apoi 
putea să arate pur şi simplu cu degetul către Junie Moon. 

Ţârâitul se opri. 

— Yuki? o auzi pe Lindsay. 

— Linds, te poţi întoarce? Am să-ţi arăt ceva. 

Junie Moon se uită pe geam şi se minună din nou de 
senzaţia pe care i-o dădea zborul şi de turcoazul strălucitor 
al întinderii de apă de dedesubt. Şi acolo, la malul mării, 
abia iţindu-se privirii, se afla un orăşel. Nici măcar nu-i 
putea pronunţa numele. 

Vocea pilotului se auzi prin difuzor. Junie îşi ridică 
măsuţa-tavă şi îşi strânse centura de siguranţă, cu ochii tot 
pe geamul prin care începuseră să se vadă plajele, 
bărcuţele şi oamenii. 

Dumnezeule, totul era pur fi simplu copleşitor de frumos. 

Gândul îi fugi din nou la noaptea aceea îndepărtată, în 
care Michael Campion încetase să-i mai fie client. Vorbiseră 
despre dragostea lor şi despre cât de imposibilă era. 

Michael o trăsese în joacă de codiţa împletită care îi 
cobora pe ceafa. 

— Am o idee, spusese el. Am găsit o cale prin care să 
putem fi împreună. 

— Aş face orice, îi răspunsese ea. Orice. 

— Şi eu, spusese Michael. 

Era un jurământ. 

Işi făcuseră planuri în următoarele două săptămâni, 
planuri care aveau să fie puse în aplicare peste şase luni. Şi 
într-o noapte, când totul fusese aranjat, Michael ieşise din 
casa ei şi se evaporase pur şi simplu. Trei luni mai târziu, 
cineva sunase la poliţie şi spusese că îl văzuse pe Michael 
la ea acasă. Apoi, poliţiştii îi făcuseră o vizită, iar ea intrase 
în panică şi inventase o poveste - şi era să piară pe limba 
ei. 

Trecuse printr-un adevărat iad din cauza timpului 
petrecut în închisoare, a procesului şi mai ales a 
imposibilității de a primi scrisori sau telefoane. Dar ştiuse 
că el avea s-o aştepte. lar dacă avea să fie condamnată, el 
ar fi ieşit din ascunzătoare. Dar Junie strânsese din dinţi, se 
folosise de inteligenţa şi de avocata pe care Dumnezeu i le 


dăduse, şi îşi jucase rolul până la capăt. 

Şi, slavă cerului, fusese achitată. 

Cu trei zile în urmă, luase sângele şi firele de păr pe care 
el i le trimisese şi le pusese în plicul destinat lui Yuki 
Castellano. Partea cea mai grea se încheiase, iar Junie 
călătorea cu un bagaj uşor. Purtase haine băieţeşti în 
autobuzul cu care călătorise de la San Francisco la 
Vancouver şi în avionul care o dusese în Mexico City, iar 
acum era într-un avion care o purta spre un sătuc de pe 
plaja din Costa Rica. 

Locul acesta încântător, ferit de ochii lumii, avea să fie 
noul lor cămin, iar Junie Moon spera cu toată fiinţa ei că 
într-o zi inima lui Michael avea să fie vindecată şi că viaţa 
lor idilică nu avea să se termine în vecii vecilor. 

Se dusese la toaletă ca să se schimbe într-o rochie 
drăguță de vară, să-şi înfoieze puţin părul proaspăt vopsit 
brun şi îndreptat, şi să-şi pună ochelarii şic ochi-de-pisică. 
Roţile avionului săriră pe pista de aterizare, iar toţi 
pasagerii începură să aplaude. Aplaudă şi Junie în timp ce 
pilotul se pregătea să oprească. 

Câteva clipe mai târziu, uşile cabinei se deschiseră, iar 
Junie cobori cu grijă scara care fusese împinsă până la 
aeronavă. Junie cercetă feţele celor care îşi mijeau ochii la 
avion de pe micul terminal exterior. 

În sfârşit, îl zări. 

Se răsese în cap, îşi lăsase cioc şi era negru din cap până 
în picioare de la soare. Îmbrăcat într-o cămaşă în dungi, 
deschisă la culoare, şi în blugi tăiaţi, strigă rânjind şi 
fluturându-şi mâna: 

— lubito, iubito, aici sunt! 

Nimeni nu l-ar fi recunoscut, nimeni cu excepţia ei. 

Aceasta era viaţa ei adevărată. 

Şi începea exact în momentul acela. 


După ce un incediu teribil izbucnește într-o casă prosperă 
din suburbii și ucide un cuplu, detectivul Lindsay Boxer și 
partenerul ei Rich Conklin sunt trimiși să rezolve cazul. Tot 
atunci oraşul San Francisco este îngrijorat de dispariţia în 
urmă cu trei luni a lui Michael Campion, fiul fostului guver- 
nator al Californiei. După o serie de incendii care mistuie 
locuințe bogate și confortabile, Lindsey și prietenele ei 
trebuie să se grăbească să-i găsească pe piromani şi să dea de 
capăt dispariției lui Michael Campion. 

